(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΒ΄

Δευτέρα, 13 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Ασπροβάλτας Θεσσαλονίκης, το 4ο Δημοτικό Σχολείο Χρυσούπολης, το 5ο Δημοτικό Σχολείο Περαίας Θεσσαλονίκης και από το 1ο Δημοτικό Σχολείο Λευκάδος, σελ.
3. Έκφραση συλλυπητηρίων για την απώλεια του Βουλευτή Νεκτάριου Σαντορινιού και τήρηση ενός λεπτού σιγής στη μνήμη του, σελ.
4. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση πρότασης νόμου:

Ο Βουλευτής του Κινήματος Αλλαγής - ΠΑΣΟΚ κ. Βασίλειος Κεγκέρογλου κατέθεσε στις 13.2.2023, πρόταση νόμου: «Για τη συνέχιση εξυπηρέτησης μακροχρόνιων, πάγιων και διαρκών αναγκών του δημοσίου, των ΝΠΔΔ και των ΟΤΑ α' και β' βαθμού από ήδη εργαζόμενους», σελ.
2. Κατάθεση σχεδίου νόμου:

Ο Υφυπουργός Πολιτισμού και Αθλητισμού, οι Υπουργοί Οικονομικών, Ανάπτυξης Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν την 10η Φεβρουαρίου του 2023 σχέδιο νόμου: «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας», σελ.
3. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Πολιτισμού και Αθλητισμού: «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς: ίδρυση μουσείων-ν.π.δ.δ., κρατική ασφάλιση της κινητικότητας των πολιτιστικών αγαθών, δράσεις του Ο.Δ.Α.Π. και του Μουσείου Ακρόπολης, ρυθμίσεις ποινικής προστασίας της πολιτιστικής κληρονομιάς, Συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών και λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.
ΚΑΚΛΑΜΑΝΗΣ Ν., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Έκφραση συλλυπητηρίων για την απώλεια του Βουλευτή Νεκτάριου Σαντορινιού:
 ΑΔΑΜΟΠΟΥΛΟΥ Α. , σελ.
 ΑΣΗΜΑΚΟΠΟΥΛΟΥ Σ. , σελ.
 ΒΑΡΟΥΦΑΚΗΣ Ι. , σελ.
 ΒΕΡΝΑΡΔΑΚΗΣ Χ. , σελ.
 ΒΕΤΤΑ Κ. , σελ.
 ΒΙΛΙΑΡΔΟΣ Β. , σελ.
 ΒΡΟΥΤΣΗΣ Ι. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΡΗΓΟΡΙΑΔΗΣ Κ. , σελ.
 ΔΑΒΑΚΗΣ Α. , σελ.
 ΔΕΛΗΣ Ι. , σελ.
 ΔΗΜΟΣΧΑΚΗΣ Α. , σελ.
 ΔΙΓΑΛΑΚΗΣ Β. , σελ.
 ΚΑΚΛΑΜΑΝΗΣ Ν. , σελ.
 ΚΑΤΣΩΤΗΣ Χ. , σελ.
 ΚΟΥΤΣΟΥΜΠΑΣ Δ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΜΑΛΑΜΑ Κ. , σελ.
 ΜΕΝΔΩΝΗ Σ. , σελ.
 ΜΟΥΛΚΙΩΤΗΣ Γ. , σελ.
 ΠΙΠΙΛΗ Φ. , σελ.
 ΣΑΚΟΡΑΦΑ Σ. , σελ.
 ΣΚΟΥΡΛΕΤΗΣ Π. , σελ.
 ΣΚΟΥΡΟΛΙΑΚΟΣ Π. , σελ.
 ΣΥΡΙΓΟΣ Ε. , σελ.
 ΤΑΣΟΥΛΑΣ Κ. , σελ.
 ΤΣΙΠΡΑΣ Α. , σελ.
 ΧΡΗΣΤΙΔΟΥ Ρ. , σελ.

Β. Επί διαδικαστικού θέματος:
 ΑΘΑΝΑΣΙΟΥ Χ. , σελ.
 ΑΛΕΞΟΠΟΥΛΟΥ Χ. , σελ.
 ΚΑΚΛΑΜΑΝΗΣ Ν. , σελ.
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ.
 ΦΙΛΗΣ Ν. , σελ.

Γ. Επί του σχεδίου νόμου του Υπουργείου Πολιτισμού και Αθλητισμού:
 ΑΔΑΜΟΠΟΥΛΟΥ Α. , σελ.
 ΑΛΕΞΟΠΟΥΛΟΥ Α. , σελ.
 ΑΛΕΞΟΠΟΥΛΟΥ Χ. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΑΣΗΜΑΚΟΠΟΥΛΟΥ Σ. , σελ.
 ΒΑΡΟΥΦΑΚΗΣ Ι. , σελ.
 ΒΕΡΝΑΡΔΑΚΗΣ Χ. , σελ.
 ΒΕΤΤΑ Κ. , σελ.
 ΒΙΛΙΑΡΔΟΣ Β. , σελ.
 ΒΟΡΙΔΗΣ Μ. , σελ.
 ΒΡΟΥΤΣΗΣ Ι. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΓΡΗΓΟΡΙΑΔΗΣ Κ. , σελ.
 ΔΑΒΑΚΗΣ Α. , σελ.
 ΔΕΛΗΣ Ι. , σελ.
 ΔΗΜΟΣΧΑΚΗΣ Α. , σελ.
 ΔΙΓΑΛΑΚΗΣ Β. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΣΩΤΗΣ Χ. , σελ.
 ΚΙΚΙΛΙΑΣ Β. , σελ.
 ΚΟΥΤΣΟΥΜΠΑΣ Δ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΜΑΛΑΜΑ Κ. , σελ.
 ΜΑΡΚΟΥ Κ. , σελ.
 ΜΕΝΔΩΝΗ Σ. , σελ.
 ΜΟΥΛΚΙΩΤΗΣ Γ. , σελ.
 ΠΙΠΙΛΗ Φ. , σελ.
 ΣΑΚΟΡΑΦΑ Σ. , σελ.
 ΣΚΟΥΡΛΕΤΗΣ Π. , σελ.
 ΣΚΟΥΡΟΛΙΑΚΟΣ Π. , σελ.
 ΣΚΟΥΦΑ Ε. , σελ.
 ΣΥΝΤΥΧΑΚΗΣ Ε. , σελ.
 ΣΥΡΙΓΟΣ Ε. , σελ.
 ΤΣΙΠΡΑΣ Α. , σελ.
 ΦΙΛΗΣ Ν. , σελ.
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΒ΄

Δευτέρα 13 Φεβρουαρίου 2023

Αθήνα, σήμερα στις 13 Φεβρουαρίου 2023, ημέρα Δευτέρα και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Η εβδομάδα ξεκινάει με μια δυσάρεστη είδηση για το ελληνικό Κοινοβούλιο. Πριν λίγο απεβίωσε ο συνάδελφός μας Νεκτάριος Σαντορινιός. Ήταν πενήντα ενός ετών. Είναι παντρεμένος με τη Ματίνα Χατζημάρκου και πατέρας δύο παιδιών. Γεννήθηκε στη Ρόδο. Είχε καταγωγή απ’ τη Ρόδο. Σπούδασε χημικός μηχανικός στο Εθνικό Μετσόβιο Πολυτεχνείο. Εργάστηκε στον ιδιωτικό τομέα και από το 2000 στον Δήμο Ρόδου. Εκλέγεται Βουλευτής Δωδεκανήσου από τον Ιανουάριο του 2015. Στις 5 Νοεμβρίου 2016, ανέλαβε Υφυπουργός Ναυτιλίας και Νησιωτικής Πολιτικής στην κυβέρνηση του Αλέξη Τσίπρα. Στη συνέχεια στις 29 Αυγούστου 2018, ορίστηκε αναπληρωτής Υπουργός Ναυτιλίας και Νησιωτικής Πολιτικής θέση που διατήρησε ως τις 9 Ιουλίου 2019.

Ο Νεκτάριος Σαντορινιός έφυγε από τη ζωή χτυπημένος από τον καρκίνο βυθίζοντας στη θλίψη την κοινωνία της Ρόδου, τα Δωδεκάνησα και την οικογένειά του. Έδωσε τη μάχη του εδώ και καιρό γενναία και παρά τα προβλήματα της υγείας του ήταν συνεχώς στις επάλξεις στη Βουλή για τα νησιά που τόσο πολύ αγαπούσε. Έδινε τη μάχη πάντα με πίστη στις ιδέες του αλλά με υψηλό κοινοβουλευτικό ήθος και μεγάλη αξιοπρέπεια.

Πριν τον αποχαιρετίσουμε κρατώντας ενός λεπτού σιγή ο Πρόεδρος της Βουλής θέλει να πει λίγα λόγια. Κύριε Σκουρλέτη κι εσείς αν επιθυμείτε μετά.

Ορίστε, κύριε Πρόεδρε.

**ΚΩΝΣΤΑΝΤΙΝΟΣ ΤΑΣΟΥΛΑΣ:** (**Πρόεδρος της Βουλής των Ελλήνων):** Κυρίες και κύριοι συνάδελφοι, πριν ακόμη μαραθούν τα χρυσάνθεμα τα οποία είχαμε αφιερώσει στον συνάδελφο από τα Χανιά, έχουμε ένα δεύτερο γεγονός απανωτό από την απώλεια του άξιου και πολύ αγαπητού συναδέλφου Νεκτάριου Σαντορινιού που εκπροσώπησε τα τελευταία χρόνια επάξια και αποτελεσματικά τα Δωδεκάνησα στο ελληνικό Κοινοβούλιο αλλά και θήτευσε γόνιμα στην κυβέρνηση της χώρας στο Υπουργείο Εμπορικής Ναυτιλίας και Νησιωτικής Πολιτικής.

Η μοίρα η ανθρώπινη, όπως είχα την ευκαιρία να ξαναπώ, δεν κάνει εξαιρέσεις. Είναι ιδιαίτερα σκληρή. Έχουμε να κάνουμε με έναν άνθρωπο μόλις πενήντα ετών με δύο παιδιά, με μια σύζυγο, την Ματίνα την οποία αφήνει πίσω του. Το ελληνικό Κοινοβούλιο θα θυμάται πάντα την μαχητικότητα, την πίστη του στις δυνατότητες της ιδιαίτερης πατρίδας του την οποία, επαναλαμβάνω, κατ’ επανάληψη εκπροσώπησε εδώ. Την εκπροσώπησε με πίστη, με θάρρος και με ακαταδεξιά έναντι της προσωπικής σοβαρής περιπέτειας που τον ταλαιπώρησε τα τελευταία τουλάχιστον δυόμισι-τρία χρόνια.

Είναι εντυπωσιακό πόσο ο Νεκτάριος Σαντορινιός πάνω απ’ όλα, ακόμη και από την προσωπική του μεγάλη δοκιμασία και τελικά ανυπέρβλητη δοκιμασία, έβαζε το καθήκον του, το χρέος του προς τον κοινοβουλευτισμό και προς την ιδιαίτερη πατρίδα του η οποία σήμερα όπως πολύ σωστά είπατε, κύριε Κακλαμάνη, υποκλίνεται στη μνήμη ενός νέου ανθρώπου που ενώ δεν συμπλήρωσε τον κύκλο της ζωής του όπως αναμενόταν συμπλήρωσε το έργο και το καθήκον της ζωής του με τρόπο που όλοι μας να του το αναγνωρίζουμε.

Κυρίες και κύριοι συνάδελφοι, συνάδελφοι από τον ΣΥΡΙΖΑ, θερμά συλλυπητήρια. Είχα την ευκαιρία να μιλήσω το πρωί με τον Πρόεδρο του ΣΥΡΙΖΑ και να εκφράσω τα συλλυπητήριά μου. Όσο και αν αυτή η δοκιμασία του Νεκτάριου Σαντορινιού εν σχέσει με τη δραματική επιδείνωση της υγείας του ήταν κάτι το οποίο στατιστικά θα μπορούσε να είχε αυτή την εξέλιξη που είχε σήμερα, ωστόσο η ώρα της ανακοίνωσης του θανάτου, μετά από μία σκληρή δοκιμασία δεν παύει να είναι ασήκωτη. Να ξέρετε ότι αυτό το ασήκωτο το απαλύνει μια ανθρώπινη ανάμνηση ενός άξιου, ενός δημιουργικού συναδέλφου που τίμησε την ιδιότητα του Βουλευτού, την ιδιότητα του Υπουργού, την ιδιότητα του πατέρα, του συζύγου, του οικογενειάρχη και κυρίως του Δωδεκανήσιου.

Αιωνία του η μνήμη.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σκουρλέτη, ορίστε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κυρίες και κύριοι συνάδελφοι το άκουσμα του θανάτου του Νεκτάριου Σαντορινιού ρίχνει μια βαριά σκιά σε όλο το ελληνικό Κοινοβούλιο.

Νομίζω πως ο Νεκτάριος έδωσε μια άνιση μάχη τα τελευταία χρόνια. Παρ’ όλα αυτά την έδωσε με αξιοπρέπεια, με ήθος και θέλω να σας θυμίσω πως μόλις πριν από λίγες μέρες, ενώ γνώριζε την κατάσταση της υγείας του σε μια δημόσια τοποθέτησή του έδωσε το παρών στον δικό μας αγώνα, στον αγώνα της παράταξής του, έναν αγώνα που πάντοτε τον υπηρέτησε με πείσμα, αυταπάρνηση, ήθος και μαχητικότητα. Ήταν από αυτές τις πολιτικές παρουσίες που δεν κρύφτηκε, δεν φοβήθηκε να πει τη γνώμη του. Αγάπησε την πατρίδα του, τα Δωδεκάνησα, τη Ρόδο, έδωσε μάχες για την νησιωτικότητα εδώ, σε αυτή την Αίθουσα, έδωσε το περίσσευμα της ζωής του και γι’ αυτό τον αγάπησαν και οι συμπατριώτες του.

Εμείς όλοι από τον ΣΥΡΙΖΑ - Προοδευτική Συμμαχία, αλλά φαντάζομαι ότι εκφράζω και εσάς, κύριοι συνάδελφοι, υποκλινόμαστε μπροστά του. Θα τον θυμόμαστε. Νομίζω ότι η θύμηση είναι ό,τι καλύτερο μπορούμε να κάνουμε για έναν ο οποίος έδωσε από το περίσσευμα του εαυτού του, για τις ιδέες του.

Θερμά συλλυπούμαστε την οικογένειά του.

Αιωνία του η μνήμη.

Θα τον θυμόμαστε.

**ΠΡΟΕΔΡΕΥΩΝ (Νικήτας Κακλαμάνης):** Να πούμε, λοιπόν, ως Βουλή το τελευταίο αντίο στον αγαπημένο συνάδελφο μας, κρατώντας ενός λεπτού σιγή.

(Στο σημείο αυτό τηρείται στην Αίθουσα ενός λεπτού σιγή)

Αιωνία του η μνήμη.

(Χειροκροτήματα)

Στο σημείο αυτό θα ήθελα να κάνω μια ανακοίνωση προς το Σώμα.

Ο Υφυπουργός Πολιτισμού και Αθλητισμού, οι Υπουργοί Οικονομικών, Ανάπτυξης Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Δικαιοσύνης, Εσωτερικών, Μετανάστευσης και Ασύλου, Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 10 Φεβρουαρίου του 2023 σχέδιο νόμου: «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας».

Παραπέμπεται στην αρμόδια Διαρκή Επιτροπή.

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς: ίδρυση μουσείων -ν. π. δ .δ., κρατική ασφάλιση της κινητικότητας των πολιτιστικών αγαθών, δράσεις του Ο.Δ.Α.Π. και του Μουσείου Ακρόπολης, ρυθμίσεις ποινικής προστασίας της πολιτιστικής κληρονομιάς, Συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών και λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό».

Η Διάσκεψη των Προέδρων αποφάσισε στη συνεδρίαση στις 2 Φεβρουαρίου του 2023 τη συζήτηση του νομοσχεδίου σε μία συνεδρίαση, εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Νομίζω δεν υπάρχει αντίρρηση επί της βασικής εισήγησης. Το Σώμα συμφώνησε.

Καλείται στο Βήμα η εισηγήτρια της Νέας Δημοκρατίας, κ. Χριστίνα Αλεξοπούλου για δεκαπέντε λεπτά.

Παρακαλώ να ανοίξει η ηλεκτρονική εγγραφή.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, καλή σας μέρα αν και όπως είπε και ο κύριος Πρόεδρος της Βουλής, δυστυχώς τα κακά μαντάτα συνεχίζονται και οι μεγάλες μας οικογένειες θρηνούν και πενθούν για νέους ανθρώπους που φεύγουν αλλά και ολόκληρη η κοινωνία. Αιωνία τους η μνήμη και στον Νεκτάριο Σαντορινιό, που ήμασταν και γείτονες εδώ, στα γραφεία μας και, βέβαια, στον Μανούσο Βολουδάκη που αφήνουν όλη την Ελλάδα να πενθεί αλλά κυρίως τις οικογένειες και τα μικρά τους παιδιά.

Κυρία Υπουργέ, κυρίες και κύριοι συνάδελφοι, παραδοσιακά η Αριστερά προσπαθούσε να καπηλευθεί ορισμένα πεδία της πολιτικής και κοινωνικής ζωής. Και σε μεγάλο βαθμό θα έλεγε κανείς ότι κάποιες φορές τα κατάφερνε. Μετά την καταστροφική τετραετία, βέβαια, του ΣΥΡΙΖΑ και ιδίως μετά τον εκσυγχρονισμό και την πρόοδο της δικής μας διακυβέρνησης, ο λαός νομίζω ότι πλέον έχει καταλάβει. Τα επονομαζόμενα κάστρα πέφτουν το ένα μετά το άλλο. Διεκδικούσαν το μονοπώλιο του ανθρωπισμού και της αλληλεγγύης, μέχρι που έφτιαξαν εκείνο το αίσχος της Μόριας και εκείνα τα ψέματα τελείωσαν. Διατυμπάνιζαν την οικολογική τους συνείδηση, μέχρι που τάχθηκαν κατά της απολιγνιτοποίησης για να εξυπηρετήσουν κάποιες συντεχνίες, ενώ εξακολουθούν μαζί με φορείς τοπικών συμφερόντων να διοργανώνουν κινητοποιήσεις ενάντια σε κάθε προσπάθεια εγκατάστασης σταθμών παραγωγής ενέργειας από ανανεώσιμες πηγές. Μόνο αυτοί ενδιαφέρονται για τον πολιτισμό. Εμείς είμαστε οι «αμόρφωτοι» συμπεριλαμβανομένου. βεβαίως, σύμφωνα με τον κ. Κραουνάκη και του Πρωθυπουργού με τα τρία πτυχία από το Χάρβαρντ, το Στάνφορντ κ.λπ..

Το πουλόβερ ξηλώνεται γρήγορα και σε αυτό το πεδίο. Εμείς δίνουμε τα εφόδια και βγάζουμε τα εμπόδια. Ποτέ δεν τους άρεσαν οι αριθμοί και τα αντικειμενικά δεδομένα. Δεν μπορούν όμως, να αρνηθούν ότι επί της δικής μας διακυβέρνησης έχουν αυξηθεί τόσο οι χορηγίες για τον πολιτισμό όσο και γενικά οι προϋπολογισμοί του αρμόδιου υπουργείου.

Όπως αναμενόταν και σε αυτό το πεδίο διεξάγουν μία εκ των προτέρων χαμένη μάχη οπισθοφυλάκων. Στη φαρέτρα τους έχουν το σύνηθες οπλοστάσιο. Μεγαλοστομίες και διαστρέβλωση της πραγματικότητας, χωρίς κανέναν ηθικό φραγμό. Στο πλευρό τους οι γνωστές δυναμικές πάντως μειοψηφίες, έτοιμες για ανέξοδες θυσίες και θεαματικές κινητοποιήσεις στον ιερό βράχο της Ακροπόλεως.

Το άσχετο με τον πολιτισμό προεδρικό διάταγμα για το προσοντολόγιο του δημοσίου βαπτίστηκε ως «ολομέτωπη επίθεση στους καλλιτέχνες». Τι σχέση έχει άραγε η καλλιτεχνική δημιουργία με τα μόρια και τους διορισμούς; Ποιος ενδιαφέρεται για τι πτυχία έχουν -αν έχουν, δεν το ξέρω- ο κ. Σαββόπουλος, η κ. Κονιόρδου και τόσοι άλλοι καλλιτέχνες.

Τα ίδια και όσον αφορά στο υπό ψήφιση νομοσχέδιο. Θα αντιληφθείτε από απλή ανάγνωση του ότι οι αντιρρήσεις διατυπώνονται επί θεμάτων που, είτε είναι εντελώς άσχετα είτε ρυθμίζονται τελείως διαφορετικά. Λογικό και επίσης αναμενόμενο. Θα αντιδρούσαν έτσι κι αλλιώς. Δεν περίμεναν να το διαβάσουν πριν το χαρακτηρίσουν ως κατάπτυστο και να υποσχεθούν να το καταργήσουν, ξέρετε, με έναν νόμο και ένα άρθρο, όπως θα έκαναν και τότε με τα μνημόνια.

Το νομοσχέδιο «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς» περιλαμβάνει ουσιαστικά τρία μέρη, καθένα από τα οποία ρυθμίζει διαφορετικά ζητήματα.

Θα μου επιτρέψετε, κυρίες και κύριοι συνάδελφοι, να τα παρουσιάσω συνοπτικά και κάπως αντίστροφα. Ξεκινώ από το τρίτο μέρος με το οποίο ενισχύεται η ποινική προστασία της πολιτιστικής μας κληρονομιάς. Θεσμοθετείται ένας επιπλέον ειδικός εισαγγελέας προστασίας της πολιτιστικής κληρονομιάς, με έδρα τη Θεσσαλονίκη. Οι δύο πλέον ειδικοί εισαγγελείς τίθενται υπό το συντονισμό και την εποπτεία αντεισαγγελέα του Αρείου Πάγου. Επεκτείνεται και στα κακουργήματα του αρχαιολογικού νόμου η δυνατότητα διενέργειας των ειδικών, επιπλέον, ανακριτικών πράξεων που προβλέπονται για τις εγκληματικές οργανώσεις.

 Θεωρώ ότι ακόμα και αυτοί που το 2019 έκριναν καλό να μειώσουν τις ποινές που προβλέπονται για τους αρχαιοκαπήλους, δεν είναι δυνατόν να έχουν αντίρρηση με τις ρυθμίσεις αυτές. Παρ’ όλα αυτά στην επιτροπή της Βουλής δεν ακούστηκε έστω και ένα ή μισό θετικό σχόλιο.

Το δεύτερο μέρος, αφορά σε μια πολύ σημαντική μεταρρύθμιση που διευκολύνει την κινητικότητα των εκθεμάτων και την έξοδο πολλών από αυτών από τις αποθήκες που τα φιλοξενούν. Η διακίνηση των εκθεμάτων γίνεται με αυστηρά πρωτόκολλα, που έχουν σχεδόν εκμηδενίσει τον κίνδυνο απώλειας ή φθοράς.

Μέχρι σήμερα, όμως, τα μουσεία αναγκάζονταν να πληρώνουν υπέρογκα ποσά για την ασφάλιση των μετακινήσεων. Με το υπό ψήφιση νομοσχέδιο το κράτος αναλαμβάνει το μηδενικό κίνδυνο φθοράς ή απώλειας και απαλλάσσει όλα τα μουσεία μας από εντελώς ανώφελες δαπάνες εκατομμυρίων. Το ίδιο προσπάθησε να κάνει και ο ΣΥΡΙΖΑ με τα αναμενόμενα, βεβαίως, πάντα αποτελέσματα. Πλήρης αποτυχία! Το νομοθετικό πλαίσιο που θέσπισαν ήταν τόσο ατελές και λανθασμένο, έτσι ώστε δεν μπορούσαν να εκδώσουν ούτε καν το προεδρικό διάταγμα, που οι ίδιοι προέβλεψαν για την εφαρμογή του. Θεωρώ ότι μόνο όποιος κόπτεται για τα συμφέροντα των ασφαλιστικών εταιρειών, οι οποίες, πράγματι, χάνουν μεγάλα έσοδα, μπορεί να διαφωνήσει στη μεταρρύθμιση.

Παρ[‘ όλα αυτά, επίσης, δεν άκουσα στην επιτροπή ότι συμφωνούν. Δεν βρήκαν το σθένος να αρθρώσουν ένα, μισό και πάλι καλό λόγο για την εν λόγω καινοτομία, την οποία συμπεραίνω ότι επίσης θα καταργήσουν αν και όποτε επανέλθουν στην εξουσία προς όφελος των ασφαλιστικών εταιρειών.

Το πρώτο μέρος, είναι αυτό που συγκεντρώνει τα πυρά της Αξιωματικής Αντιπολίτευσης. Εμείς πιστεύουμε στην πολιτιστική δημιουργία μακριά από διαδρόμους Υπουργείων, σκονισμένα πρωτόκολλα και πολύπλοκα γραφειοκρατικά γρανάζια. Γι’ αυτόν, ακριβώς, τον λόγο εντάξαμε στο πρόγραμμά μας την αυτονόμηση τουλάχιστον των μεγάλων μουσείων και την απαλλαγή τους από τον ασφυκτικό εναγκαλισμό της κρατικής γραφειοκρατίας.

Εμείς δεν φτιάχνουμε προγράμματα Θεσσαλονίκης, ό,τι λέμε το κάνουμε και σε αυτό το πλαίσιο υλοποιούμε τη μεταρρύθμιση που είχαμε εντάξει και στις προγραμματικές μας δηλώσεις. Τα πέντε μεγάλα μουσεία της χώρας, τα Αρχαιολογικά και Βυζαντινά Μουσεία Αθηνών και Θεσσαλονίκης και το Αρχαιολογικό Μουσείο Ηρακλείου αποκτούν την πολυπόθητη και πολυαναμενόμενη αυτοτέλεια και μετατρέπονται σε νομικά πρόσωπα δημοσίου δικαίου, εποπτευόμενα και επιχορηγούμενα από το Υπουργείο Πολιτισμού.

Η αλλαγή του νομικού καθεστώτος των μουσείων σημαίνει ότι αυτά θα μπορούν να λειτουργήσουν πιο ευέλικτα, να αναλάβουν περισσότερες πρωτοβουλίες και να αναπτύξουν μια νέα δική τους ταυτότητα, που εκτός από την προστασία των εκθεμάτων θα περιλαμβάνει και την καλύτερη προβολή τους στο κοινωνικό σύνολο. Θα μπορούν, επίσης, να κινηθούν καλύτερα οικονομικά, καθώς θα επιδιώκουν όχι μόνο την κρατική επιχορήγηση, που ξαναλέω θα υπάρχει και στο νέο καθεστώς αλλά και τη συμμετοχή τους σε ευρωπαϊκά ή άλλα προγράμματα, καθώς και την προσέλκυση ιδιωτικών επιχορηγήσεων. Το τελευταίο δεν σημαίνει ότι ιδιωτικοποιείται το πολιτιστικό απόθεμα των μουσείων, αλλά ότι θα υπάρχουν χρήματα για να ενεργοποιηθεί προς όφελος της κοινωνίας.

Με το υφιστάμενο καθεστώς, κάθε ενδιαφερόμενος, να συνεισφέρει για την προστασία και την ανάδειξη των πολιτιστικών μας θησαυρών, γνώριζε ότι ο οβολός του θα εξαφανιζόταν μέσα στον τεράστιο κρατικό κορβανά. Τώρα όλοι θα μπορούν να κατευθύνουν εκεί, ακριβώς, που επιθυμούν και τις δωρεές και χορηγίες τους. Η ιδέα δεν είναι πρωτότυπη, έχει ήδη υλοποιηθεί με τεράστια και αδιαμφισβήτητη επιτυχία, στο Μουσείο της Ακρόπολης. Κανένα, μα κανένα μεγάλο μουσείο της Ευρώπης, δεν λειτουργεί ως υπηρεσία Υπουργείου. Τα Μουσεία του Λούβρου, του Πράδο, του Βερολίνου λειτουργούν προ πολλού ως νομικά πρόσωπα δημοσίου δικαίου. Εξάλλου το θέμα δεν ανέκυψε πρόσφατα. Ο σχετικός διάλογος έχει ξεκινήσει από τη δεκαετία του 1990. Εκεί που οι προηγούμενες κυβερνήσεις απέτυχαν να πράξουν το αυτονόητο εμείς τολμάμε και σήμερα θα το επιτύχουμε.

Ο νόμος πάντως διέπεται από δύο βασικές αρχές. Πρώτον, να μην αλλάξει τίποτα όσον αφορά στον αρχαιολογικό νόμο. Η ίδρυση παραρτημάτων, η εξαγωγή και γενικά η διακίνηση πολιτιστικών αγαθών θα εξακολουθήσουν να διέπονται από τις ισχύουσες διατάξεις. Δεύτερον, να μη θιγούν στο παραμικρό οι εργασιακές σχέσεις και τα δικαιώματα των υπαλλήλων που εργάζονται σε αυτά τα πέντε μουσεία. Όλοι θα παραμείνουν νυν και αεί υπάλληλοι του Υπουργείου Πολιτισμού, και αν δεν επιθυμούν να συνεχίσουν να απασχολούνται στο μουσείο ως αποσπασμένοι θα μετακινηθούν μετά από αίτηση στην οποία δικαιούνται να υποβάλλουν εντός εννέα μηνών σε άλλη υπηρεσία στον ίδιο νομό.

Είναι τόσο σαφείς και πλήρεις οι διατάξεις που κατοχυρώνουν τις ανωτέρω αρχές που μόνο όποιος δεν έχει διαβάσει το νομοσχέδιο μπορεί να έχει αντίρρηση. Και όμως περί αυτού ακριβώς πρόκειται. Ένας εκ των εκπροσώπων των φορέων που προσκάλεσε ενώπιον της επιτροπής ο ΣΥΡΙΖΑ, προκειμένου να εκφράσουν τις αντιρρήσεις τους, ομολόγησε ενώπιον μας με αφοπλιστική ειλικρίνεια τα εξής. Εμείς, είπε, αντιδράσαμε από την αρχή προτού ακόμα διαβάσουμε το νομοσχέδιο και τι λέει.

Ειλικρινά θαύμασα για πολλά την κυρία Υπουργό και τώρα τη θαυμάζω, κυρίως, για την υπομονή και την επιμονή της. Διάβαζε και ξαναδιάβαζε στην επιτροπή τις επίμαχες διατάξεις που προβλέπουν, ακριβώς, τα αντίθετα σε σχέση με αυτά που ισχυριζόταν κινδυνολογώντας και τερατολογώντας η Αξιωματική Αντιπολίτευση. Μάταια, όμως, σε πείσμα της κοινής λογικής οι κορώνες για ιδιωτικοποίηση των μουσείων και για απολύσεις των υπαλλήλων τους επαναλαμβάνονταν μονότονα. Όποιος έχει προαποφασίσει να αντιδράσει δεν ακούει και δεν συμμετέχει ουσιαστικά σε διάλογο. Αντίθετα αποχωρεί από την επιτροπή νωρίς άλλοτε για να προλάβει να απολαύσει τον ύμνο του ΕΑΜ στην Πάτρα ίσως, και άλλοτε προκειμένου να παρευρεθεί ίσως σε κάποιες εκδηλώσεις των αρχαιολόγων στην Ακρόπολη κατά της παράδοσης των μουσείων στα ιδιωτικά συμφέροντα.

Κυρίες και κύριοι συνάδελφοι, στην επιτροπή μας κατηγόρησαν πολλές φορές ότι λέμε ψέματα. Τέτοιες εκφράσεις δεν μου αρέσουν καθόλου ειλικρινά. Για τον λόγο αυτό θα σας παρουσιάσω τα επιμέρους αντικείμενα της κριτικής που ασκεί η Αντιπολίτευση ως ανακρίβειες και όχι ως ψέματα, αν και καταλαβαίνετε ότι ο χαρακτηρισμός αυτός τελικά είναι πολύ επιεικής.

Ανακρίβεια πρώτη, ανοίγετε την πόρτα της ιδιωτικοποίησης των μουσείων. Έχω ακούσει κινδυνολογίες όταν μια δυσκίνητη γραφειοκρατική υπηρεσία κάποιου Υπουργείου παίρνει τη μορφή ενός νομικού προσώπου ιδιωτικού δικαίου προκειμένου να λειτουργήσει καλύτερα. Ομολογώ ότι δεν είχα ξανακούσει διαμαρτυρίες, γιατί μία κρατική υπηρεσία μετατρέπεται σε μια άλλη κρατική οντότητα. Τα μουσεία, λοιπόν, κινδυνεύουν με ιδιωτικοποίηση όσο ακριβώς κινδυνεύει ο ΕΦΚΑ, τα νοσοκομεία, τα πανεπιστήμια και τόσα άλλα νομικά πρόσωπα δημοσίου δικαίου. Άλλωστε ακόμη κι αν το θέλαμε δεν θα μπορούσαμε να ιδιωτικοποιήσουμε τα μουσεία. Όπως έχει κρίνει κατ’ επανάληψη το Συμβούλιο της Επικρατείας οι παράγραφοι 1 και 6 του άρθρου 24 του Συντάγματος δεν επιτρέπουν την ιδιωτικοποίηση οποιουδήποτε κρατικού μουσείου.

Ανακρίβεια δεύτερη, αποκόπτετε τα μουσεία από τις αρχαιολογικές υπηρεσίες. Βέβαια αυτή η αποκοπή έχει συντελεστεί ήδη από το 2003. Έκτοτε τα πέντε μεγάλα μουσεία λειτουργούν ως αυτόνομες περιφερειακές υπηρεσίες άνευ της οιασδήποτε σχέσης ή διασύνδεσης με τις εφορείες αρχαιοτήτων χωρίς παρ’ όλα αυτά να καταφέρουν να απαλλαγούν από τον ασφυκτικό εναγκαλισμό της κρατικής γραφειοκρατίας.

Ανακρίβεια τρίτη, φαλκιδεύετε τα δικαιώματα των εργαζομένων σε αυτή την περίπτωση που η διαστρέβλωση κορυφώνεται.

Διαβάζω από τα πρακτικά της επιτροπής: «Είδατε τι έγινε με έναν καταξιωμένο επιστήμονα, τον επιστημονικό υπεύθυνο του Μουσείου Κυκλαδικής Τέχνης; Πώς απολύθηκε εν μία νυκτί, επειδή διαφωνούσε; Απολύθηκε ένας καταξιωμένος επιστήμονας, επειδή διαφωνούσε. Τι θα γίνει με άλλους εργαζόμενους αν δεν αρέσουν στα διοικητικά συμβούλια των μουσείων, έτσι όπως πάτε να τα φτιάξετε»; Δηλαδή, η Αξιωματική Αντιπολίτευση αναφέρεται στη διακοπή της συνεργασίας ενός νομικού προσώπου ιδιωτικού δικαίου με κάποιο στέλεχός του, για να ισχυριστεί ότι μπορεί να συμβεί το ίδιο και σε δημοσίους υπαλλήλους, οι οποίοι –επαναλαμβάνω- ότι, σύμφωνα με το νομοσχέδιο, θα διατηρήσουν τις οργανικές τους θέσεις στο Υπουργείο Πολιτισμού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Κύριε Πρόεδρε, θα ήθελα λίγα λεπτά παραπάνω.

Ανακρίβεια τέταρτη. «Ο εκάστοτε Υπουργός θα διορίζει όποιον θέλει στις διοικήσεις των μουσείων». Φυσικά, η πραγματικότητα και πάλι είναι εντελώς διαφορετική. Προβλέπεται επταμελές διοικητικό συμβούλιο το οποίο θα αποτελείται από δύο μέλη που θα ορίζονται με διαδικασία ΑΣΕΠ, δύο υπαλλήλους του Υπουργείου Πολιτισμού, ο ένας εκ των οποίων θα υποδεικνύεται από την ομοσπονδία των εργαζομένων στο Υπουργείο Πολιτισμού, τρεις προσωπικότητες αναγνωρισμένου κύρους στον χώρο των τεχνών, των γραμμάτων και των επιστημών.

Προβλέπεται επίσης γενικός διευθυντής, ο οποίος θα επιλέγεται μετά από διεθνή διαγωνισμό από ειδική επιτροπή αξιολόγησης και θα πρέπει να έχει προσόντα, όπως πτυχία, διδακτορικά, προϋπηρεσία κ.λπ., τόσο αυξημένα που θα σας κουράσω ειλικρινά αν τα απαριθμήσω. Η θητεία του θα είναι τριετής και θα παρατείνεται μετά από αξιολόγηση του έργου του, δύο το πολύ φορές.

Ανακρίβεια πέμπτη. «Οι αποτυχημένοι πολιτευτές που θα διορίζονται στις διοικήσεις των μουσείων θα κάνουν ό,τι θέλουν». Και σε αυτή την περίπτωση καταφεύγω σε απλή ανάγνωση των διατάξεων του νομοσχεδίου, που ορίζουν ρητώς και σαφώς ότι η μουσειακή πολιτική θα εξακολουθεί να καθορίζεται από τον Υπουργό Πολιτισμού.

Ανακρίβεια έκτη. «Δημιουργείτε υπαλλήλους δύο ταχυτήτων. Οι παλιοί θα έχουν οργανικές θέσεις στο Υπουργείο, ενώ οι νέοι θα είναι υπάλληλοι των ΝΠΔΔ». Ομολογώ ότι εξεπλάγην από τον απροκάλυπτο ελιτισμό που αποπνέει αυτό το επιχείρημα, το οποίο, σημειωτέον, διατυπώθηκε και από το ΠΑΣΟΚ.

Σύμφωνα με τους αντίστοιχους εισηγητές, υπάρχουν δύο κατηγορίες δημοσίων υπαλλήλων. Οι υπάλληλοι της πρώτης ταχύτητας είναι αυτοί που υπηρετούν στα Υπουργεία. Τα πειθαρχικά όργανα στα οποία υπάγονται έχουν το αλάθητο. Οι υπόλοιποι είναι εκείνοι που υπηρετούν στα νομικά πρόσωπα δημοσίου δικαίου. Είναι δεύτερης κατηγορίας, όμηροι των διοικητικών τους συμβουλίων, όπως χαρακτηριστικά ειπώθηκε, που μπορούν να τους επιβάλουν αυθαίρετα και ανεξέλεγκτα την εξοντωτική ποινή της επίπληξης.

Δεν χρειάζεται να επικαλεστώ τις συνταγματικές αρχές της ισότητας και του κράτους δικαίου. Μου αρκεί ο δημοσιοϋπαλληλικός κώδικας, που κάθε άλλο παρά υιοθετεί τέτοιες διακρίσεις. Όλοι ανεξαιρέτως οι κρατικοί υπάλληλοι, είτε εργάζονται σε κάποιο Υπουργείο είτε υπηρετούν σε ΝΠΔΔ, έχουν τις ίδιες ακριβώς εγγυήσεις. Ανήκουν, δηλαδή, στην πρώτη και μία μοναδική ταχύτητα.

Ανακρίβεια έβδομη και κυριότερη. «Οι διοικήσεις των μουσείων ΝΠΔΔ θα ιδρύσουν παραρτήματα στο εξωτερικό, όπου και θα εξάγουν τους αρχαιολογικούς μας θησαυρούς». Εδώ η συνωμοσιολογία γίνεται πλέον πολύ συγκεκριμένη: «Θα δώσετε τον Ηνίοχο…» -ο οποίος, σημειωτέον, βρίσκεται στο Μουσείο των Δελφών, το οποίο δεν γίνεται ΝΠΔΔ- «…για να πάρετε τα Γλυπτά του Παρθενώνα». Αποκαλύπτουν τον τεράστιο φόβο που δεν είναι άλλος από την επιτυχία της ελληνικής Κυβέρνησης, δηλαδή του ελληνικού λαού.

**ΠΡΟΕΔΡΕΥΩΝ (Νικήτας Κακλαμάνης)**: Κυρία Αλεξοπούλου, παρακαλώ κλείστε σιγά-σιγά.

**ΧΡΙΣΤΙΝΑ ΑΛΕΞΟΠΟΥΛΟΥ:** Δύο λεπτά, κύριε Πρόεδρε. Είναι εισήγηση.

**ΠΡΟΕΔΡΕΥΩΝ (Νικήτας Κακλαμάνης)**: Δεν μπορεί να πάει έτσι. Σας έχω δώσει ήδη τρία λεπτά.

**ΧΡΙΣΤΙΝΑ ΑΛΕΞΟΠΟΥΛΟΥ:** Σας ευχαριστώ πολύ εκ των προτέρων.

Ακούν τον Διευθυντή του Βρετανικού Μουσείου να δηλώνει ότι επιτέλους διεξάγονται σοβαρές διαπραγματεύσεις με σοβαρούς ανθρώπους και τους «λούζει κρύος ιδρώτας». Ας μην φοβούνται, όμως. Το νομοσχέδιο είναι εντελώς άσχετο με το όνειρο της επιστροφής, η πραγματοποίηση του οποίου επιδιώκεται από της συστάσεως του ελληνικού κράτους, πλην όμως γι’ αυτούς αποτελεί εφιάλτη.

Θα κλείσω, κύριε Πρόεδρε, με τα προφητικά λόγια του αείμνηστου Δημήτρη Κωνστάντιου, διευθυντή ενός από τα μουσεία που μετατρέπονται, δηλαδή του Βυζαντινού Μουσείου Αθηνών. Έλεγε: «Πρέπει να γίνει αντιληπτό ότι δεν μπορούμε μόνο να ανασκάπτουμε και μετά να αποθηκεύουμε τα αρχαία. Ένα μουσείο δεν είναι μια ωραία αποθήκη. Ο ρόλος του σήμερα είναι πολύ πιο σύνθετος και ουσιαστικός. Πρέπει να προσφέρει γνώση και ψυχαγωγία στους πολίτες. Αυτό σημαίνει ότι το μουσείο πρέπει να παράγει γεγονότα, εκπαιδευτικά προγράμματα, εκδόσεις διαλέξεις, συνέδρια, περιοδικές εκθέσεις. Επιπλέον, καλείται να επιτελεί και έναν άλλο πολύ σοβαρό ρόλο, να αποκαθιστά στα μάτια του κοινού τη χαμένη πραγματικότητα, δίνοντας ερμηνεία στα αρχαία που έρχονται στο φως και συνδέοντάς τα με την ιστορία και τον άνθρωπο».

**ΠΡΟΕΔΡΕΥΩΝ (Νικήτας Κακλαμάνης)**: Κλείστε, σας παρακαλώ.

**ΧΡΙΣΤΙΝΑ ΑΛΕΞΟΠΟΥΛΟΥ:** Όλα τούτα δεν είναι δυνατόν να επιτευχθούν σε κεντρικό επίπεδο από το οποιοδήποτε Υπουργείο, όσο πρόθυμα και ικανά και αν είναι τα στελέχη του. Χρειάζεται οπωσδήποτε η λειτουργική αποκέντρωση. Γι’ αυτό, λοιπόν, θεσπίζουμε και το υπό ψήφιση νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης)**: Στο Βήμα καλείται η ειδική εισηγήτρια του ΣΥΡΙΖΑ, η συνάδελφος κ. Αθανασία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Είναι μία πολύ δύσκολη μέρα για τη Βουλή και είναι πολύ δύσκολη μέρα για μας στον ΣΥΡΙΖΑ με την απώλεια του συντρόφου μας, του Νεκτάριου Σαντορινιού. Από αυτό το Βήμα θέλω να εκφράσω την αγάπη μου και τα θερμά μου συλλυπητήρια στην οικογένειά του.

Θα προσπαθήσω, παρά τη δυσκολία, στη μνήμη του, τη μαχητικότητά του, το κουράγιο του προσωπικά και συλλογικά, να κρατήσω την ψυχραιμία μου και να μιλήσω γι’ αυτό το δύσκολο νομοσχέδιο.

«Δεν εδράζεται πουθενά η παραίτησή τους» ήταν τα λόγια της Υπουργού Πολιτισμού από την Επιτροπή Μορφωτικών Υποθέσεων προχτές για τους καθηγητές των δραματικών σχολών του Εθνικού Θεάτρου και του ΚΦΘΕ. Και μάλιστα, η συνέχεια σε αυτή την πρόταση ήταν ότι δεν κατάλαβαν ή κάποιοι δεν τους άφησαν να καταλάβουν. Φαίνεται ότι η φωνή τους έδειξε ότι και είχαν καταλάβει πάρα πολύ καλά και υποχρέωσαν τον Πρωθυπουργό να τους καλέσει, μήπως μπορέσει και κατευνάσει λίγο τα «πνεύματα».

Θέλω να τονίσω ένα πράγμα. Έχει δημιουργηθεί ένα μεγάλο κίνημα στον πολιτισμό και στον σύγχρονο και στην πολιτιστική κληρονομιά. Είναι ένα μεγάλο κίνημα, που δεν είναι υποκινούμενο, δεν είναι κομματικό φερέφωνο κανενός. Κάτι που δεν καταλαβαίνει η Δεξιά πάντα και την αφήνει εμβρόντητη, είναι ότι τα κόμματα της Αριστεράς δεν υποκινούν κανένα κίνημα. Αλλά, επειδή τα κινήματα μιλάνε για τις συλλογικότητες, η Αριστερά και τα κόμματά της βρίσκονται πάντα εκεί. Η Δεξιά δεν το καταλαβαίνει αυτό. Δεν την αφορά το ζήτημα. Δεν το καταλαβαίνει. Γι’ αυτό ψάχνει μονίμως να βρει ποιος υποκινεί. Κανένας δεν υποκινεί. Συναντιόμαστε. Γι’ αυτό ο τρόμος ότι ο πολιτισμός είναι πάντα αριστερόστροφος. Όχι. Ο πολιτισμός στις μεγάλες του στιγμές μιλάει για τη συλλογικότητα, για το συλλογικό συμφέρον, για το συλλογικό αγαθό. Και εκεί συναντιόμαστε. Και εμείς τα κόμματα της Αριστεράς αναμετριόμαστε με αυτό το θέμα. Εσείς δεν αναμετρηθήκατε ποτέ, δεν σας αφορά. Οπότε δεν καταλαβαίνετε. Αλλά τώρα κάτι ψιθύρους ακούσατε.

Θέλω να έρθω στο νομοσχέδιο. Με αυτό το νομοσχέδιο ολοκληρώνεται το στρατηγικό χτύπημα αυτής της Κυβέρνησης στον πολιτισμό εν γένει, στην πολιτιστική κληρονομιά ειδικά.

Ακούω πολλές φορές τους ανθρώπους του σύγχρονου πολιτισμού να λένε ότι η Κυβέρνηση ενδιαφέρεται για τις κολόνες. Όχι, δεν ενδιαφέρεται για τις κολόνες. Ούτε για τις κολόνες ενδιαφέρεται. Ενδιαφέρεται μόνο γι’ αυτή την πολιτιστική κληρονομιά, που μπορεί να της προσφέρει κύρος, ηγεμονία και κέρδος. Αυτό είναι το όλο ενδιαφέρον της Κυβέρνησης. Γι’ αυτό και το νομοσχέδιο είναι ακριβώς σε αυτή την κατεύθυνση.

Είναι στρατηγικό χτύπημα το οποίο έρχεται να συμπληρώσει πολλά χτυπήματα. Δεν είναι ανάγκη να τα απαριθμήσω. Τα ξέρει όλη η κοινωνία πια γι’ αυτό όλος ο κόσμος του πολιτισμού είναι στον δρόμο.

Ακούω συνέχεια από τις επιτροπές ότι όσοι είναι αντίθετοι στο νομοσχέδιο είναι οπισθοδρομικοί, είναι κολλημένοι, είναι παγωμένοι στον χρόνο. Ήρθαν στη Βουλή δέκα εκπρόσωποι σωματείων, φορέων κ.λπ., στην ακρόαση των φορέων. Δεν βρέθηκε ούτε μισός να πει μία καλή, μισή κουβέντα γι’ αυτό το νομοσχέδιο. «Είναι κολλημένοι».

Θέλω, λοιπόν, να πω ότι ως ΣΥΡΙΖΑ - Προοδευτική Συμμαχία είμαστε με τους κολλημένους και τους παγωμένους στον χρόνο, τετρακόσιους ογδόντα επτά επιστήμονες διεθνούς κύρους, Έλληνες και ξένους. Εδώ είναι τα ονόματά τους. Έχουν κάνει επιστολή στον Πρωθυπουργό. Είπε η Υπουργός «πεπερασμένο το νούμερο». Μέσα σε αυτά τα νούμερα υπάρχουν άνθρωποι από τα μεγαλύτερα πανεπιστήμια του κόσμου. Κρατήστε, σας παρακαλώ.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

 Είμαστε με όλους αυτούς τους κολλημένους των τμημάτων ιστορίας και αρχαιολογίας των πανεπιστημίων αυτής της χώρας. Είμαστε με τους κολλημένους του Συλλόγου Ελλήνων Αρχαιολόγων. Είμαστε με τους κολλημένους των εργαζομένων στα μουσεία και στους αρχαιολογικούς χώρους, αυτούς που με το σφυράκι τους, αυτό το τάκα-τούκα που ακούτε στην Ακρόπολη, δουλεύουν επί άπειρα χρόνια.

Είμαστε με τους κολλημένους του Ηρακλείου, το Περιφερειακό και το Δημοτικό Συμβούλιο, με όλους τους εργαζόμενους του Μουσείου Ηρακλείου, με όλη την Κρήτη που έχει πάρει απόφαση. Γιατί, βεβαίως, τον κάποιον επαγγελματία που έχει αναδειχθεί στο χώρο του, καπνοβιομήχανος, οτιδήποτε μπορεί να είναι ο άνθρωπος, θέλουμε να τον βάλουμε στο ΔΣ. Όταν παίρνει απόφαση ένα περιφερειακό συμβούλιο -το ακούσαμε κι αυτό από την Υπουργό- τι δουλειά έχει το περιφερειακό συμβούλιο. Δεν το είπε έτσι ακριβώς, για να μην παραφράζω, απλώς μεταφέρω το πνεύμα. Τι δουλειά έχει το περιφερειακό συμβούλιο.

Είμαστε με την Κρήτη, λοιπόν. Με τους ανθρώπους της Θεσσαλονίκης, των δύο μουσείων. Με τους ανθρώπους της Αθηνάς. Με όλους τους ανθρώπους που μάχονται αυτή τη στιγμή να μην περάσει αυτό το κατάπτυστο νομοσχέδιο το οποίο η κυβέρνηση ΣΥΡΙΖΑ, ναι, βεβαίως, θα είναι ένα από τα πρώτα που θα καταργήσει. Είναι θέμα αξιοπρέπειας μιας κυβέρνησης για τον πολιτισμό μας.

Εδώ έχω όλους αυτούς –σας παρακαλώ τα καταθέτω για να μη χάνω χρόνο- από ξένα μουσεία από παντού.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλοι αυτοί, λοιπόν, είναι παγωμένοι στον χρόνο, άχρηστοι οι οποίοι δεν καταλαβαίνουν, δεν έχουν καμμία ιδέα και υποκινούνται από κάποιους από εμάς. Δηλαδή ένας Χανιώτης έχει ανάγκη να υποκινηθεί. Ένας Χανιώτης -όσοι δεν ξέρουν τον Χανιώτη ας γκουγκλάρουν για να δούνε- ο οποίος γράφει άρθρο «Ας τους μιλήσει κάποιος για τον πολιτισμό». Δεν είναι άξιο να συζητηθεί το άρθρο του, αυτά που γράφει.

Τι κάνει αυτό το νομοσχέδιο; Με λίγα λόγια τα είπαμε και στις επιτροπές. Πρώτο και κυριότερο, αποκόπτει από την Αρχαιολογική Υπηρεσία τα πέντε μεγάλα μουσεία της χώρας. Η Αρχαιολογική Υπηρεσία είναι από τις λίγες υπηρεσίες αυτής της χώρας οι οποίες δεν έχουν κατηγορηθεί ποτέ για διαφθορά. Έχει κάνει τεράστιο έργο. Έχει προστατέψει την πολιτιστική κληρονομιά. Αποκόπτονται, λοιπόν, από την Αρχαιολογική Υπηρεσία και πού παραδίδονται; Παραδίδονται σε διοικητικά συμβούλια τα οποία, ναι, κάποτε θα γίνονται και ο γενικός Διευθυντής με διαγωνισμό κ.λπ.. Στις μεταβατικές διατάξεις βλέπουμε και διαβάζουμε ότι θα διορίζονται από την Υπουργό. Για πόσα χρόνια; Για τρία χρόνια, συν τρία χρόνια, συν τρία χρόνια. Για εννέα χρόνια. Μας είπε η Υπουργός στην επιτροπή. «Δεν μπορεί να έχει άποψη η Υπουργός;». Όχι, δεν μπορεί να έχει άποψη η Υπουργός εάν δεν προστατεύονται αυτοί οι διορισμοί από άλλες διαδικασίες, διεθνής διαγωνισμούς και όλα αυτά. Και, βεβαίως, μπορεί να έχει άποψη η Υπουργός αν έχουν γίνει όλα αυτά. Διαφορετικά, στο όνομα του δημοσίου συμφέροντος Λιγνάδηδες δεν θέλουμε να ξαναζήσουμε. Και στις μεταβατικές διατάξεις υπάρχει αυτό.

Δεύτερον που κάνει αυτό το νομοσχέδιο. Αφού τα αποκόπτει από την Αρχαιολογική Υπηρεσία, στο όνομα της ευελιξίας και στο ότι θα γίνουν πιο εξωστρεφή κι όλα αυτά. Να θυμίσω, βέβαια, γιατί αυτά είναι λεπτομέρειες οι οποίες ξεχνιώνται. Εξωστρέφεια έχουν τα μεγάλα μουσεία μας. Η ίδια η Υπουργός σε πρόλογό της για το Μουσείο Θεσσαλονίκης, νομίζω ότι ήταν το Βυζαντινό Μουσείο αν δεν κάνω λάθος, είπε, θαύμασε, επαίνεσε την εξωστρέφεια του, τη δραστηριότητα του και τέτοια. Τι έγινε ξαφνικά; Δεν είναι εξωστρεφή τα μουσεία μας; Δεν έχουν κάνει ένα σωρό εκθέσεις; Ή μήπως προσπάθησε η Υπουργός να τα περιορίσει στέλνοντας απανταχούσα οτιδήποτε κάνουν να περνάει από το γραφείο της και να ενημερώνεται; Μήπως η γραφειοκρατία δεν είναι της Αρχαιολογικής Υπηρεσίας και ήταν του ίδιου του γραφείου της Υπουργού;

**ΠΡΟΕΔΡΕΥΩΝ (Νικήτας Κακλαμάνης):** Κυρία Αναγνωστοπούλου, με συγχωρείτε για τη διακοπή. Να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Γραικοχωρίου Θεσσαλονίκης και είκοσι τέσσερις μαθητές και τρεις εκπαιδευτικοί συνοδοί τους από το Δημοτικό Σχολείο Ασπροβάλτας Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, συνεχίστε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Αυτά τα διορισμένα, λοιπόν, διοικητικά συμβούλια και ο γενικός διευθυντής θα ορίζουν τη μοίρα της πολιτιστικής μας κληρονομιάς. Και αφήστε εμάς. Όλοι εμείς είμαστε κολλημένοι. Το Επιστημονικό Συμβούλιο της Βουλής γιατί είπε -με κομψό τρόπο, όχι άγαρμπο όπως ενδεχομένως τα λέω εγώ- αυτά είναι συνταγματικά προστατευόμενα εκθέματα, αρχαιότητες κ.λπ.; Δεν μπορεί με μία απόφαση Υπουργού να λύνονται τέτοια θέματα. Δεν μπορεί να ορίζονται διοικητικά συμβούλια. Δεν μπορεί να κανονίζονται παραρτήματα. Δεν μπορεί κανονίζονται εξαγωγές αρχαιοτήτων με μία κοινή υπουργική απόφαση. Πρέπει να το δούμε διαφορετικά το θέμα. Το λέει το Επιστημονικό Συμβούλιο της Βουλής.

Δεν υπάρχει οικονομοτεχνική μελέτη, δεν υπάρχει μελέτη βιωσιμότητας, δεν υπάρχει τίποτα που να μας πείθει παρά μόνο ένα πράγμα: Ότι ο κ. Μητσοτάκης είναι μεταρρυθμιστής, και όποιος δεν τον ακολουθεί αυτός είναι εναντίον του εκσυγχρονισμού, της προόδου της χώρας.

Δεύτερο ζήτημα τεράστιο. Η οικονομική δυνατότητα και αυτών των πέντε μουσείων αλλά και όλων των μουσείων της χώρας. Εδώ αρχίζει το άλλο που το έχουμε ακούσει πάρα πολλές φορές, η άλλη μεγάλη ιδεοληψία. Ξαφνικά θα έρθουν χορηγίες, θα έρθουν άπειροι δωρητές οι οποίοι θα δώσουν στα μουσεία μας κι όλα αυτά. Πρώτον, δεν λέγεται το ότι αποκόπτονται από αυτή την αλυσίδα αλληλεγγύης που έχει φτιάξει η μουσειακή πολιτική της χώρας, δηλαδή να αποδίδουν τα μουσεία στον ΟΔΑΠ από την επισκεψιμότητα που έχουν, από τα έσοδα που έχουν για να μπορούμε να λειτουργούν κι όλα τα άλλα μουσεία που κάνουν υπέροχη δουλειά, αλλά δεν έχουν την ίδια επισκεψιμότητα.

Να πω για το Μουσείο της Πάτρας, το Μουσείο της Θήβας, διάφορα άλλα μουσεία, τα οποία όμως έχουν ανάγκη από αυτή την αιμοδοσία. Είπε η Υπουργός ότι θα δίνουν. Διαβάζουμε πάλι στο νομοσχέδιο -γιατί τι να κάνουμε, ξέρουμε να διαβάζουμε και να κατανοούμε- ότι κάποια στιγμή με ΚΥΑ θα αποφασιστεί τι θα δίνουν και πόσα θα δίνουν. Και έρχομαι και ρωτάω: Μήπως θυμόμαστε το νέο Μουσείο της Ακρόπολης αν επί έντεκα χρόνια είχε αποδώσει οτιδήποτε στον ΟΔΑΠ, αν δεν ήταν η δικιά μας κυβέρνηση η οποία νομοθέτησε να αποδίδει το 30%; Τώρα λόγω πανδημίας απαλλάχτηκε. Να δούμε τι θα γίνει στη συνέχεια. Με ΚΥΑ, λοιπόν, κάποτε θα αποδίδει.

Και διαβάστε τα άρθρα του Χανιώτη. Δεν χρειάζεται να τα λέω εγώ. Για αυτό τους έχουμε τους άριστους σε αυτή τη ζωή, σε αυτή τη χώρα, τους άριστους τους πραγματικούς. Τι είναι οι χορηγίες; Πώς λειτουργούν τα ξένα μουσεία, τα μεγάλα μουσεία του εξωτερικού; Και μας φέρνει παραδείγματα. Το Μετροπόλιταν Μουσείο χρωστάει εκατομμύρια ευρώ, έχει έλλειμμα. Είναι ένα μουσείο με τεράστια επισκεψιμότητα, ένα μουσείο με χορηγίες. Γιατί οι χορηγίες τι θέλουν; Θέλουν αυτούς τους ανθρώπους οι οποίοι ψάχνουν τις χορηγίες. Αυτοί που ψάχνουν τις χορηγίες πληρώνονται πάρα πολλά λεφτά. Για σκεφτείτε λίγο τι γίνεται στις Βρυξέλλες με αυτή την υπόθεση. Άρα, λοιπόν, αυτά περί χορηγιών είναι στην κυριολεξία στον αέρα. Δεν έχουν –λέει- ευελιξία να μπορέσουν να απορροφήσουν χορηγίες.

Και εγώ ρωτάω την κυρία Υπουργό: Η ίδια τη χορηγία του Ιδρύματος «Σταύρος Νιάρχος» για τους δημότες του Φαλήρου που ήταν ένα εκατομμύριο και κάτι, γιατί δεν μπορέσατε να την απορροφήσετε και έγινε όλο αυτό το σκάνδαλο που έγινε με τη διαμαρτυρία και του ίδιου του ιδρύματος; Μη λέμε, λοιπόν, πράγματα που εντυπωσιάζουν ενώ δεν έχουν κανένα αντίκρισμα.

Πρέπει να καταλάβουμε και να είμαστε υπερήφανοι ως Έλληνες και Ελληνίδες, ότι η μουσειακή πολιτική αυτής της χώρας επί δύο αιώνες βασίστηκε σε ένα πράγμα. Βασίστηκε στο ότι η μουσειακή πολιτική είναι θέμα έρευνας, ότι τα μουσεία μας είναι επιστημονικοί οργανισμοί, δεν είναι απλά εκθετήρια, η χώρα μας δεν ήταν μία αποικιοκρατική δύναμη ή παγκόσμια δύναμη η οποία θέλει να εκθέτει όλα τα εκθέματα από διάφορους πολιτισμούς να δείχνει τη δύναμή της. Δείχνει να συνομιλεί με τον οικουμενικό πολιτισμό μέσω αυτών των μουσείων. Δεν είναι στις αποθήκες κάτι αποθηκευμένα πράγματα άχρηστα. Εκεί δουλεύουν αρχαιολόγοι, εκεί δουλεύουν επιστήμονες. Εκεί παράγονται δουλειές επιστημονικές. Μην ακούτε αυτά που λέγονται.

Υπάρχει και ένα άλλο μεγάλο ζήτημα. Το έστειλε και ο Σύλλογος Ελλήνων Αρχαιολόγων. Τι γίνεται με τα παραρτήματά; Μας είπε η Υπουργός από τον νόμο του 2008 ότι επιτρέπονται τα παραρτήματα στο εξωτερικό. Αυτό προβλέφθηκε μόνο για το νέο Μουσείο της Ακρόπολης. Και εκεί δεν μπόρεσε να γίνει, γιατί ήταν αντισυνταγματικό ή προσέκρουε στον αρχαιολογικό νόμο. Τώρα έρχεται και μας λέει για τα παραρτήματα που θα φτιάξουν. Εδώ μεγάλη προσοχή, προσκρούει στον αρχαιολογικό νόμο ειδικά σε ό,τι αφορά -και δεν υπάρχει καμμία ρητή κατοχύρωση στο νομοσχέδιο- τα θέματα εξαγωγής αρχαιοτήτων από την Ελλάδα σε αυτά τα παραρτήματα και πώς θα κατοχυρώνεται, για πόσα χρόνια αυτά τα εκθέματα θα είναι στο εξωτερικό και, κυρίως, ποια θα είναι αυτά τα εκθέματα. Αυτή η ρύθμιση είναι εκ του πονηρού εκ του πάρα πολύ πονηρού.

Το ζήσαμε με τη συλλογή Στερν. Και εδώ για τη συλλογή Στερν και για τις μισές αλήθειες που λέγονται εδώ σε αυτή τη Βουλή ακούσαμε εμείς οι Βουλευτές ποτέ, οι οποίοι κληθήκαμε να ψηφίσουμε, ότι στο διοικητικό συμβούλιο αυτού του περίφημου Ινστιτούτου του Ντελαγουέαρ ήταν και ο γιος του Στερν, ότι Γιάννης κερνάει και Γιάννης πίνει; Δεν το ακούσαμε εμείς εδώ σε αυτή την Βουλή από την Υπουργό. Αποκρύφτηκε το γεγονός. Μετά το είδαμε εκ των υστέρων στα πρακτικά.

Και είπε η Υπουργός στην επιτροπή ότι όποιος έχει πάει στη δικαιοσύνη, να δούμε τι θα πει η δικαιοσύνη. Εγώ θέλω να της πω ένα πράγμα. Η ίδια έπρεπε να έχει πάει στη δικαιοσύνη, όταν επιστήμονες απέδειξαν ότι κάποιες από αυτές τις αρχαιότητες τις κυκλαδικές είναι κλεμμένες, είναι προϊόντα αρχαιοκαπηλίας. Η ίδια Υπουργός έπρεπε να έχει.

(Χειροκροτήματα από την πτέρυγα του ΣΥΡΙΖΑ)

Όταν ένας κ. Ντούμας, εκτός και αν και τον Ντούμα τον θεωρούμε έναν κολλημένο, είπε ότι κάποιες από αυτές, τρεις, τέσσερις είναι κίβδηλες, η κυρία Υπουργός έπρεπε να έχει πάει στη δικαιοσύνη. Η ίδια έπρεπε να έχει πάει όχι να ειρωνεύεται «τι θα πει δικαιοσύνη…». Δεν με ενδιαφέρει αν….

**ΠΡΟΕΔΡΕΥΩΝ (Νικήτας Κακλαμάνης):** Κυρία Αναγνωστοπούλου, σιγά σιγά να κλείνουμε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι συγγνώμη, κλείνω, κύριε Πρόεδρε, και ευχαριστώ για την ανοχή σας.

Θα είχαμε, λοιπόν, να πούμε πάρα πολλά. Τουλάχιστον σε αυτή την Βουλή οι Βουλευτές της Νέας Δημοκρατίας και οι Βουλεύτριες που θα ψηφίσουν, ας διαβάσουν προσεκτικά αυτό που στέλνει ο Σύλλογος Ελλήνων Αρχαιολόγων για τα παραρτήματα και τις εξαγωγές. Σε αυτή τη Βουλή επειδή η πολιτιστική κληρονομιά είναι συνταγματικά προστατευόμενη λογοδοτούμε απέναντι στο Σύνταγμα και πρέπει να το προσέξουμε πάρα πολύ.

Και να μην ακούω αυτό το προσβλητικό για τα Γλυπτά του Παρθενώνα. Δεν είναι τα Γλυπτά του Παρθενώνα ούτε προς δόξα του Μητσοτάκη ούτε προς δόξα του Τσίπρα ούτε προς δόξα κανενός. Ένας λαός ολόκληρος, μία οικουμένη, ένα παγκόσμιο κίνημα προσπαθεί να αλλάξει τις νοοτροπίες και αυτά που ανήκουν στο χώρο που ανήκουν και στα μνημεία που ανήκουν, να γυρίσουν. Και αυτά δεν γίνονται με μυστικές διαπραγματεύσεις για το ποιος είναι ο καλύτερος και έξω από τις αρχές και τον οδικό χάρτη της UNESCO και ούτε όταν η Βρετανίδα Υπουργός Πολιτισμού βγαίνει ως άλλη αποικιοκρατίσσα και η μόνη η οποία μιλάει είμαι εγώ και όχι η Υπουργός Πολιτισμού.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αναγνωστοπούλου, ολοκληρώστε παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας παρακαλώ, λοιπόν! Αυτό το κατάπτυστο νομοσχέδιο θα καταργηθεί αμέσως μόλις γίνει κυβέρνηση ο ΣΥΡΙΖΑ.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να κλείσει ο κατάλογος των ομιλητών.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Πρόεδρε, τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Θέλετε να απαντήσετε κάτι, κυρία Υπουργέ;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Θα απαντήσω ούτως ή άλλως μετά όταν τελειώσουν όλοι οι εισηγητές.

Εδώ, όμως, επί προσωπικού να πω. Εάν η κ. Αναγνωστοπούλου θεωρεί ότι υποθάλπουμε αρχαιοκάπηλους -γιατί αυτό είπε- να καταθέσει προσωπικά μήνυση αύριο το πρωί η ίδια, όχι να καλύπτεται πίσω από πομφόλυγες. Να μηνύσει εμένα η κ. Αναγνωστοπούλου!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Εσείς γιατί δεν βάζετε τον εισαγγελέα αρχαιοτήτων να ψάξει…

**ΠΡΟΕΔΡΕΥΩΝ (Νικήτας Κακλαμάνης):** Εντάξει ήταν η απάντηση της Υπουργού σε αυτό το οποίο είπατε, η οποία ήταν ξεκάθαρη.

Τον λόγο έχει ο ειδικός αγορητής από το ΠΑΣΟΚ - ΚΙΝΑΛ, κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα μου επιτρέψετε να εκφράσω και εγώ τα θερμά μου συλλυπητήρια στην οικογένεια του Νεκτάριου Σαντορινιού, ένας ξεχωριστός πολιτικός, προσωπικός φίλος. Η διαδρομή του κρυστάλλινη και αποτυπωμένη τόσο στην τοπική κοινωνία της Ρόδου όσο και στο ελληνικό Κοινοβούλιο. Αναπαυμένος εν ειρήνη, λοιπόν. Τα θερμά μου συλλυπητήρια και πάλι τόσο στην οικογένειά του όσο και στο κόμμα του τον ΣΥΡΙΖΑ.

Κύριε Πρόεδρε, κυρία Υπουργέ, τους τελευταίους μήνες ο χώρος του πολιτισμού στη χώρα μας βιώνει με ευθύνη της δικής σας Κυβέρνησης μια βαθιά κρίση, καθώς το π.δ.85/2022 κατέταξε τους αποφοίτους της καλλιτεχνικής εκπαίδευσης στην κατηγορία ΔΕ. Κυρία Υπουργέ, οι καλλιτέχνες και οι απόφοιτοι των σχολών των παραστατικών τεχνών νιώθουν ότι το κράτος τους υποτιμά και υποτιμά τις σπουδές τους.

Το ελληνικό κράτος από το 2003 με ευθύνη όλων των κυβερνήσεων έχει επιλέξει να αφήσει αδιαβάθμιτες τις καλλιτεχνικές σχολές. Το κράτος, όμως, κυρία Υπουργέ, έχει και συνέχεια. Και σήμερα έρχεται ένα προεδρικό διάταγμα να διαιωνίσει ένα πρόβλημα αντί να το λύσει. Μάλιστα την προηγούμενη εβδομάδα είχαμε τις παραιτήσεις των καθηγητών της Δραματικής Σχολής του Εθνικού Θεάτρου. Η σχολή έκλεισε για πρώτη φορά αγαπητοί συνάδελφοι, ενώ ακολούθησαν και οι παραιτήσεις των καθηγητών του Κρατικού Θεάτρου της Βορείου Ελλάδος. Οι κινητοποιήσεις είναι μαζικές.

Να τονιστεί ωστόσο ότι από την ανωτατοποίηση των ΤΕΙ το 2003 το κράτος σταμάτησε την αντιστοίχιση μεταξύ των αποφοίτων των σχολών ανώτερης εκπαίδευσης με την κατηγορία ΤΕ, αφήνοντας δηλαδή τους καλλιτέχνες μετέωρους. Η ανάπτυξη του εθνικού πλαισίου προσόντων και η αντιστοίχισή του με το ευρωπαϊκό πλαίσιο προσόντων, αγαπητοί συνάδελφοι, υλοποιήθηκε από τους ΕΟΠΠΕΠ υπό την εποπτεία του Υπουργείου Παιδείας. Ήταν μια μακρά διαδικασία. Ξεκίνησε το 2010 με τον ν.3879 επί Άννας Διαμαντοπούλου όπου το ειδικό πλαίσιο προσόντων ολοκληρώθηκε, αλλά τελικά δεν υπήρξε συναίνεση. Πότε; Το 2015. Και οι ανώτερες σχολές των παραστατικών τεχνών βρίσκονταν μετέωρες, όπως είπα.

Ωστόσο στο άρθρο 16 παράγραφος 7 του Συντάγματος ορίζεται ξεκάθαρα ότι υφίστανται ανώτερες σχολές δημόσιες και ιδιωτικές και αυτός ας κρατηθεί, ενώ βάσει του ν.1158/1981 η ανώτερη καλλιτεχνική εκπαίδευση ανήκει στην τριτοβάθμια εκπαίδευση.

Κυρία Υπουργέ, πρέπει να δοθεί οριστική λύση στην αντιστοίχιση των πτυχίων των καλλιτεχνικών σχολών, αναγνωρίζοντας στους αποφοίτους ότι έχουν λάβει ανώτερη εκπαίδευση και τούτο φυσικά μετά την ανωτατοποίηση των ΤΕΙ η κατηγορία ΤΕ δεν υφίσταται πλέον εν τοις πράγμασι. Όσο για τα πτυχία τριετούς φοίτησης των καλλιτεχνικών και παραστατικών σχολών υπάρχει κενό νόμου. Το κράτος, λοιπόν, είναι αυτό που πρέπει να βρει τη λύση, πού θα ενταχθούν αυτοί οι άνθρωποι, αυτοί οι πτυχιούχοι που έχουν σπουδές ανώτερες.

Την ανεπάρκεια, λοιπόν, του κράτους δεν μπορεί σήμερα να την πληρώνουν οι καλλιτέχνες. Έρχεται ο Υπουργός, ο κ. Γιατρομανωλάκης και μας είπε ότι τα πτυχία τους βρίσκονται στο επίπεδο 5. Δώστε λύση. Διότι κυρία Υπουργέ πρέπει οι απόφοιτοι των καλλιτεχνικών σχολών αφού έχουν το επίπεδο, πρέπει να έχουν ταυτόχρονα το δικαίωμα εξομοίωσης των τριετών σπουδών τους. Και τούτο φυσικά μέσω ενός προγράμματος σπουδών και ενός κύκλου σπουδών που θα παρακολουθήσουν σύμφωνα με τα αντίστοιχα πανεπιστημιακά τμήματα. Κάπως έτσι, λοιπόν, μπορεί να τους δοθεί και η δυνατότητα πανεπιστημιοποίησης των σπουδών τους αλλά και η δυνατότητα της παιδαγωγικής επάρκειας διά μέσου της ΑΣΠΑΙΤΕ.

Και ας μην ξεχνάμε εδώ, αγαπητοί συνάδελφοι, ότι οι απόφοιτοι τριετών σπουδών από την Αγγλία επιστρέφουν στην Ελλάδα, αναγνωρίζουν το πτυχίο τους από ΔΟΑΤΑΠ παίρνοντας αυτή την αντιστοιχία. Άρα για ποιο λόγο κυρία Υπουργέ οι απόφοιτοι των ανώτερων δραματικών σχολών και των παραστατικών σχολών να μην έχουν το δικαίωμα μιας αντίστοιχης διαδικασίας αναγνώρισης σπουδών τους; Είναι ένα ερώτημα. Και μιλάω δηλαδή για την ισοτιμία του τίτλου αλλά και την αντιστοιχία του τίτλου. Περιμένουμε την Τετάρτη ο κύριος Πρωθυπουργός να δώσει λύση.

Έρχομαι στο νομοσχέδιο. Αγαπητοί συνάδελφοι το σημερινό νομοσχέδιο φέρνει ραγδαίες αλλαγές στη μουσειακή πολιτική της χώρας μας. Θα έλεγα εδώ ότι τα πέντε μεγαλύτερα μουσεία της χώρας αλλάζουν νομική μορφή και γίνονται νομικά πρόσωπα δημοσίου δικαίου. Πρόκειται για το Αρχαιολογικό Μουσείο της Αθήνας, το Βυζαντινό και Χριστιανικό Μουσείο της Αθήνας, το Αρχαιολογικό Μουσείο της Θεσσαλονίκης, το Βυζαντινό Μουσείο Θεσσαλονίκης και το Αρχαιολογικό Μουσείο του Ηρακλείου.

Κυρία Υπουργέ, εδώ το νομοσχέδιο τι κάνει; Διασπά θα έλεγα τη δομική λειτουργική ενότητα του Υπουργείου Πολιτισμού. Και αυτό ας κρατηθεί. Διασπά τον ενιαίο χαρακτήρα της αρχαιολογικής υπηρεσίας και αυτό ας κρατηθεί. Και εδώ αφού τον διασπά, τι κάνει; Δεν διασφαλίζει την αποτελεσματική και ορθολογική διαχείριση του πολιτισμικού μας πλούτου. Η μετατροπή των μουσείων σε νομικά πρόσωπα δημοσίου δικαίου που παρουσιάζει η Κυβέρνηση ως έναν τρόπο ενίσχυσης της εξωστρέφειας, της ευελιξίας και της ανάπτυξης των μουσείων, μας βάζει σε έναν λαβύρινθο. Στην πράξη ωστόσο δεν υφίσταται καμμία τεκμηρίωση και καμμία μελέτη σκοπιμότητας που να στηρίζει το εγχείρημά της. Και εδώ να θυμίσω -όπως ακούσαμε και από όλους τους φορείς- ότι τα μουσεία ήδη και σήμερα αναπτύσσουν δράσεις με προγράμματα και μάλιστα αναπτύσσουν την εξωστρέφειά τους με τον δικό τους τρόπο.

Ακόμη και το επιχείρημα, κυρία Υπουργέ, για την αλλαγή της νομικής μορφής των μουσείων στο μοντέλο επαναλαμβάνω του Μουσείου της Ακρόπολης, το οποίο λειτουργεί ως νομικό πρόσωπο δημοσίου δικαίου, είναι έωλο. Διότι το Μουσείο της Ακρόπολης ξεχωρίζει για τον πλούτο των συλλογών του αφ’ ενός που προσελκύει βάσει αυτού του πλούτου επισκέπτες και πολίτες της γης και όχι για τη διοικητική του δομή. Εδώ θέλω χαρακτηριστικά να σας αναφέρω, αγαπητοί συνάδελφοι, ότι σήμερα ενώ ο οργανισμός προβλέπει δεκαεπτά τμήματα και διευθύνσεις, πόσα λειτουργούν; Μόνο δέκα.

Μάλιστα οι ίδιοι οι εργαζόμενοι στην ακρόαση των φορέων χαρακτήρισαν τον συγκεκριμένο οργανισμό παρωχημένο. Στέκονται δηλαδή απέναντι και κάθετα στο νομοσχέδιο και ζητούν λύση στα διαχρονικά προβλήματα που αντιμετωπίζουν οι ίδιοι. Δηλαδή άνθρωποι που εργάζονται για ένα μουσείο που διοικείται ουσιαστικά ως νομικό πρόσωπο δημοσίου δικαίου και έχουν άμεση αντίληψη, έρχονται και απορρίπτουν το σκεπτικό της Κυβέρνησης για ευελιξία και ανάπτυξη. Και τούτο δηλαδή λόγω της λειτουργίας του ως νομικό πρόσωπο δημοσίου δικαίου.

Αν ο στόχος του Υπουργείου, κυρία Υπουργέ, είναι τα μουσεία να αναπτυχθούν τόσο που να αποκτήσουν οικονομική αυτοτέλεια, να σημειώσω εδώ ότι ακόμα και το Μουσείο της Ακρόπολης με την τόσο μεγάλη επισκεψιμότητα δεν έχει καταφέρει να έχει οικονομική αυτοτέλεια και χρηματοδοτείται συνεχώς από το κράτος.

Τώρα στα θέματα της διοίκησης κάθε μουσείο -όπως είπαμε και στις επιτροπές που συζητήσαμε το θέμα- διοικείται πλέον από ένα επταμελές διοικητικό συμβούλιο. Εδώ, κυρία Υπουργέ, όπως σας τονίσαμε και στις επιτροπές, θα έπρεπε να τεθούν συγκεκριμένα κριτήρια στον νόμο αναφορικά με τα προσόντα τους. Πράγματι είπατε ότι οι γλώσσες, έχουν μεταπτυχιακά, διδακτορικά κ.λπ.. Εδώ όμως αυτοί καλούνται να λάβουν κρίσιμες αποφάσεις για τα μουσεία και τις συλλογές τους. Γι’ αυτό είπαμε ότι απαιτούνται εξειδικευμένες γνώσεις. Δεν θα σας πούμε ποιες. Θα πρέπει να διερευνηθούν. Πρέπει, λοιπόν, τα μέλη της διοίκησης να υπόκεινται σε σαφείς, μετρήσιμους δείκτες. Αυτό σας είπαμε. Και η επιλογή τους να γίνεται φυσικά με όρους διαφάνειας και αξιοκρατίας και εν τέλει αντικειμενικότητας.

Κρίσιμο είναι επίσης, αγαπητοί συνάδελφοι, να προβλεφθεί η συμμετοχή εκπροσώπου των εργαζομένων στο διοικητικό συμβούλιο, συμβάλλοντας στη θωράκιση των εργαζομένων απέναντι στις όποιες διαθέσεις της διοίκησης. Εδώ θα ήθελα να σημειώσω ότι οι εργαζόμενοι στα μουσεία και εν γένει στο Υπουργείο Πολιτισμού εκφράζουν με τρόπο καθολικό την πλήρη αντίθεσή τους στο νομοσχέδιο. Και τούτο φυσικά το κάνουν με μαζικές κινητοποιήσεις. Το Υπουργείο επιμένει ωστόσο ότι δεν υπάρχει καμμία αλλαγή για τους εργαζόμενους, δίνοντας τους τη δυνατότητα να συνεχίσουν να εργάζονται για το μουσείο με απόσπαση ενώ παραμένουν υπάλληλοι του Υπουργείου Πολιτισμού.

Καμμία ωστόσο αναφορά γίνεται για τους μελλοντικούς εργαζόμενους στα μουσεία. Και τελικά με το νομοσχέδιο εν τέλει βλέπουμε ότι δημιουργούνται εργαζόμενοι πολλαπλών ταχυτήτων και αυτό ας κρατηθεί. Και τούτο φυσικά θα οδηγήσει μοιραία σε ζητήματα άνισης μεταχείρισης, διότι οι εργαζόμενοι σε νομικά πρόσωπα δημοσίου δικαίου δεν ταυτίζονται με τους εργαζόμενους του Υπουργείου Πολιτισμού.

Ενδεικτικά θα ήθελα εδώ, αγαπητοί συνάδελφοι, να αναφέρω ότι στα νομικά πρόσωπα δημοσίου δικαίου δεν θα λαμβάνουν το επίδομα ανθυγιεινής εργασίας, ενώ οι συνάδελφοί στο Υπουργείου Πολιτισμού θα το εισπράττουν. Όσο για τον πειθαρχικό έλεγχο, είναι λάθος η πρόβλεψη του γενικού διευθυντή του μουσείου ως πρωτοβάθμιο πειθαρχικό όργανο και του διοικητικού συμβουλίου ως δευτεροβάθμιο. Δηλαδή θα έπρεπε να ήταν αντιστρόφως.

Να θυμίσω ότι υπάρχει το 6ο Υπηρεσιακό Συμβούλιο που αφορά τα νομικά πρόσωπα δημοσίου δικαίου. Οι εργαζόμενοι, λοιπόν, πρέπει να υπάγονται στα υπηρεσιακά και πειθαρχικά συμβούλια του Υπουργείου Πολιτισμού και να μην αποκλείονται οι εργαζόμενοι στο Μουσείο της Ακρόπολης.

Εδώ επίσης να σημειώσω ότι ενώ το νομοσχέδιο περιέχει διατάξεις για το Μουσείο της Ακρόπολης καμμία από αυτές τις διατάξεις δεν λύνει τα διαχρονικά αιτήματα των εργαζομένων του μουσείου. Οι εργαζόμενοι, αγαπητοί συνάδελφοι, ζητούν την εκπροσώπησή τους στο διοικητικό συμβούλιο καθώς να τους δοθεί και η δυνατότητα για την κινητικότητα με την ένταξη του μουσείου στους φορείς της γενικής κυβέρνησης, ζητούν δηλαδή εξίσωση στα εργασιακά δικαιώματα. Το Υπουργείο ωστόσο τους λέει ότι όχι μόνο δεν φέρνει λύση σε αυτά τα αιτήματα, αλλά τελικά με το νομοσχέδιο σύρει στο ίδιο μοντέλο και τους εργαζόμενους, κυρία Υπουργέ, άλλων πέντε μουσείων.

Έρχομαι στο θέμα του ΟΔΑΠ. Η λειτουργία των μουσείων ως νομικά πρόσωπα δημοσίου δικαίου σημαίνει ότι τα ίδια τα μουσεία θα διαχειρίζονται τα έσοδα από τα εισιτήρια, πωλητήρια και αναψυκτήρια. Στο μέλλον δε θα καθοριστεί ποσοστό υπέρ του ΟΔΑΠ. Όλα αυτά, λοιπόν, τα έσοδα από πωλητήρια και αναψυκτήρια θα λείψουν από τον κουμπαρά του ΟΔΑΠ. Μάλιστα στην ακρόαση των φορέων ακούσαμε ότι οργανισμός αναμένεται να χάσει 7 εκατομμύρια ευρώ ετησίως. Ο ΟΔΑΠ, λοιπόν, χρηματοδοτεί σήμερα τα μουσεία και τους αρχαιολογικούς χώρους ανά την επικράτεια, χρηματοδότηση, όμως, που είναι άκρως απαραίτητη ακόμα και για την επιβίωση των μικρών και περιφερειακών μουσείων. Εδώ μπαίνει ένα ερώτημα: Πώς θα αντιμετωπιστεί, λοιπόν, η μείωση των πόρων του ΟΔΑΠ; Γιατί μιλάμε για αριθμητικά μεγέθη; Διότι βλέπουμε ότι στο νομοσχέδιο δεν υπάρχει καμμία, μα καμμία πρόβλεψη.

Αγαπητοί συνάδελφοι, όσον αφορά τα υπόλοιπα άρθρα του νομοσχεδίου να σταθώ στις ρυθμίσεις για την εγγυητική ευθύνη του δημοσίου σε περίπτωση δηλαδή απώλειας ή φθοράς πολιτιστικών αγαθών κατά την κινητικότητά τους.

Κυρία Υπουργέ, φέρνετε αλλαγές σε νόμο που ψηφίστηκε στα τέλη του 2021 και αναμένουμε τελικά να δούμε αν αυτές οι διατάξεις θα λειτουργήσουν, γιατί μέχρι σήμερα η εγγυητική ευθύνη έχει μείνει στα χαρτιά. Επίσης το νομοσχέδιο περιέχει διατάξεις για τον ΟΔΑΠ και το Μουσείο της Ακρόπολης, διατάξεις που ωστόσο δεν λύνουν βασικά προβλήματα των δύο αυτών φορέων. Παρ’ ότι τα θέσαμε και στις επιτροπές ακόμη δεν έχει διευκρινιστεί από εσάς, κυρία Υπουργέ, τι ισχύει με τη δυνατότητα ίδρυσης νομικού προσώπου ιδιωτικού δικαίου εκμετάλλευσης από τον ΟΔΑΠ και αν τούτο φυσικά είναι στα σχέδια της Κυβέρνησης, διότι βλέπουμε ότι η σχετική διάταξη διατηρείται. Επίσης δεν προβλέπονται οργανικές θέσεις πωλητών στα μουσεία. Όσον δε αφορά στο Μουσείο της Ακρόπολης το θεσμικό πλαίσιο του μουσείου χρειάζεται αλλαγές.

Ανέφερα, κυρία Υπουργέ, τα προβλήματα που αντιμετωπίζουν οι εργαζόμενοι και σας καλώ να δώσετε λύση στην κινητικότητα, στον πειθαρχικό έλεγχο, στην εξίσωσή τους ως προς τα εργασιακά τους δικαιώματα με τους υπόλοιπους εργαζόμενους.

Ολοκληρώνοντας, αγαπητοί συνάδελφοι, η διαχείριση της πολιτιστικής μας κληρονομιάς ανήκει βάσει του Συντάγματος στον σκληρό πυρήνα της κρατικής εξουσίας. Το νομοσχέδιο ωστόσο χωρίς τεκμηρίωση, χωρίς σχέδιο, χωρίς κοστολόγηση αλλάζει τη μορφή των πέντε μεγάλων μουσείων μας. Το αποτέλεσμα είναι ότι δημιουργούνται κίνδυνοι τόσο για την εθνική μουσειακή πολιτική όσο και για τα ίδια τα μουσεία και φυσικά τους εργαζόμενους σε αυτά γι’ αυτό και το καταψηφίσαμε επί της αρχής.

Τέλος, θα μου επιτρέψετε να έρθω στις δύο τροπολογίες και να αναφερθώ σε δύο πολύ σημαντικές τροπολογίες που κατέθεσε το ΠΑΣΟΚ - Κίνημα Αλλαγής. Η πρώτη αφορά τα κόκκινα δάνεια. Από το Βήμα αυτό ήδη από το 2017 επί κυβέρνησης ΣΥΡΙΖΑ - ΑΝΕΛ είχα προσωπικά εκφράσει ένα κοινωνικό αίτημα να προηγούνται οι δανειολήπτες των funds, όπως δηλαδή ακριβώς συμβαίνει και γίνεται σήμερα στην Κύπρο. Δηλαδή ο εξωδικαστικός μηχανισμός του Πτωχευτικού Κώδικα που ψήφισε πριν από δύο χρόνια η Κυβέρνηση απέτυχε πανηγυρικά.

Σήμερα τι βλέπουμε; Οι εταιρείες που αγοράζουν δάνεια επισπεύδουν τους πλειστηριασμούς για το γρήγορο κέρδος. Αποτέλεσμα είναι η πρώτη κατοικία πολλών συμπολιτών μας να απειλείται περισσότερο από ποτέ. Καταθέτουμε, λοιπόν, σήμερα ως Κίνημα Αλλαγής, ως ΠΑΣΟΚ, μια τροπολογία για την επαναφορά του πλαισίου της προστασίας της πρώτης κατοικίας, δηλαδή του ν.3869/2010, με ταυτόχρονη κατοχύρωση του δικαιώματος του οφειλέτη στην αγορά των δανείων του. Επιτέλους ας κάνουμε κάτι και για τους δανειολήπτες. Είναι ντροπή να πηγαίνουν τα σπίτια στα γαμψά νύχια των funds και να μην μένουν στους νοικοκυραίους. Εδώ κάθε φυσικό πρόσωπο, λοιπόν, ανεξαρτήτως επαγγελματικής ιδιότητας, που αποδεδειγμένα βρίσκεται σε αδυναμία πληρωμής, να μπορεί να σώσει το σπίτι του, ρυθμίζοντας τις οφειλές μέχρι το ύψος της αξίας τους και σε περίπτωση αδυναμίας καταβολής της δόσης να υπάρχει δυνατότητα συνεισφοράς του δημοσίου, ενώ στην περίπτωση των αγροτών να προστατεύονται οι αγροτικές εκτάσεις, ώστε να μπορούν οι αγρότες να εργαστούν με αξιοπρέπεια. Είναι μια τροπολογία που βγάζει από το αδιέξοδο την κοινωνία, τους πολίτες, διότι τους κόψαμε τους μισθούς, τις συντάξεις, τα δάνειά τους κοκκίνισαν και σήμερα τους παίρνουν τα σπίτια τα funds. Επιτέλους, ας δούμε πραγματικά και κατάματα την αλήθεια. Κυρία Υπουργέ, πιστεύω ότι θα εισηγηθείτε την ψήφιση αυτής της τροπολογίας.

Ταυτόχρονα έχουμε μια δεύτερη τροπολογία και προτείνουμε την επέκταση της τακτικής επιδότησης ανεργίας των εποχικά εργαζομένων. Να θυμίσω εδώ ότι το 2011 και 2013 το ΠΑΣΟΚ, που τότε σήκωνε ουσιαστικά ακόμη μόνο του το βάρος της διακυβέρνησης να μη χρεοκοπήσει η χώρα, είχε μεριμνήσει για τη χορήγηση του επιδόματος τακτικής ανεργίας διάρκειας τριών μηνών και πέντε ημερών στους εποχικούς εργαζόμενους. Σήμερα, αγαπητοί συνάδελφοι, με την πίεση της ενεργειακής κρίσης, αλλά και τον πληθωρισμό και ενώ η χώρα βρίσκεται εκτός ενισχυμένης εποπτείας οι εποχικοί εργαζόμενοι παραμένουν χωρίς εισόδημα για περίπου τρεις μήνες. Προτείνουμε, λοιπόν, εδώ να επεκταθεί το επίδομα ανεργίας από τρεις έως πέντε μήνες ανάλογα δηλαδή με τις ημέρες εργασίας που έχουν πραγματοποιήσει.

Κυρία Υπουργέ, κυρίες και κύριοι συνάδελφοι, είναι ένα δίκαιο αίτημα σε μια περίοδο που οι εργαζόμενοι και ιδιαίτερα οι ευάλωτοι βάλλονται. Καλούμε, λοιπόν, την Κυβέρνηση να κάνει αποδεκτές και τις δύο τροπολογίες που αφορούν τους πολλούς και όχι τους λίγους.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Πρώτα-πρώτα, κυρίες και κύριοι, και με αφορμή το θάνατο του Νεκτάριου Σαντορινιού εκ μέρους του ΚΚΕ θέλουμε να εκφράσουμε τα πιο θερμά μας συλλυπητήρια στην οικογένειά του και στο κόμμα του, τον ΣΥΡΙΖΑ.

Τώρα, με την απόφαση του Αρείου Πάγου από προχθές στο τσεπάκι τους τα κοράκια των funds ετοιμάζονται να αρπάξουν χιλιάδες λαϊκά σπίτια και να κατασχέσουν οποιοδήποτε περιουσιακό στοιχείο για χρέη στις τράπεζες και το δημόσιο των νοικοκυριών εκείνων που δεν μπορούν να εξυπηρετήσουν τα δάνειά τους. Την ίδια στιγμή και με το στεγαστικό πρόβλημα διαρκώς να μεγαλώνει για τις λαϊκές οικογένειες έρχεται και η Ευρωπαϊκή Κεντρική Τράπεζα και τι κάνει; Αυξάνει τα επιτόκια, δηλαδή τις δόσεις των δανείων, οξύνοντας περαιτέρω την κατάσταση και οδηγώντας χιλιάδες χρεωμένα νοικοκυριά σε αδυναμία αποπληρωμής των δανείων τους.

Η απόφαση αυτή του Αρείου Πάγου έρχεται να πατήσει και να ενισχύσει όλο εκείνο το νομοθετικό πλαίσιο των πλειστηριασμών που ψήφισαν όλες οι κυβερνήσεις. Δεν ξεχνάμε ότι με νόμους του ΣΥΡΙΖΑ παραδόθηκαν όλα τα τραπεζικά δάνεια στα αρπακτικά των funds, εγκαινιάστηκαν οι ηλεκτρονικοί πλειστηριασμοί και ποινικοποιήθηκε η λαϊκή αντίσταση σε αυτούς. Παίρνοντας ύστερα τη σκυτάλη η Κυβέρνηση της Νέας Δημοκρατίας έσφιξε τη θηλιά στον λαιμό των λαϊκών δανειοληπτών με τον πτωχευτικό της νόμο. Και πλέον, μετά την απαράδεκτη απόφαση του Αρείου Πάγου, η απειλή για χιλιάδες λαϊκά σπίτια είναι ολοφάνερη.

Μπροστά, λοιπόν, σε αυτή την κατάσταση το ΚΚΕ καταθέτει σήμερα στη Βουλή τροπολογία για την αυτοδίκαιη παύση, το σταμάτημα, κάθε πράξης αναγκαστικής εκτέλεσης, πλειστηριασμού ή άλλου αναγκαστικού μέτρου σε βάρος της πρώτης κύριας κατοικίας και άλλων περιουσιακών στοιχείων των λαϊκών οικογενειών, των ανέργων, των αυτοαπασχολούμενων, των μικρών ΕΒΕ, των αγροτών, κτηνοτρόφων, των ψαράδων. Ήρθε η ώρα ο καθένας επιτέλους να αναλάβει τις ευθύνες του και να διαλέξει αν θα είναι με τον λαό ή με τις τράπεζες γιατί και με τους δύο δεν γίνεται να είσαι.

Τώρα, με τις μαζικές αγωνιστικές κινητοποιήσεις των καλλιτεχνών να κλιμακώνονται για την απόσυρση του προεδρικού διατάγματος για τις συλλογικές συμβάσεις εργασίας, που δεν έχουν, και για τη συγκρότηση επιτέλους δημόσιων δωρεάν ανώτατων καλλιτεχνικών σχολών στα πανεπιστήμια η Κυβέρνηση τούτη την ώρα φέρνει το σημερινό νομοσχέδιο με το οποίο πέντε μεγάλα μουσεία της χώρας αποκόπτονται από τον κορμό του Υπουργείου Πολιτισμού και μετατρέπονται σε νομικά πρόσωπα δημοσίου δικαίου.

Γιατί, όμως, η Κυβέρνηση αλλάζει το καθεστώς λειτουργίας αυτών των μουσείων; Επειδή, λέει η Κυβέρνηση, αυτά δεν έχουν τη δυνατότητα να αναπτύξουν καμμία διοικητική ή διαχειριστική πρωτοβουλία και άρα εδώ υπάρχει ένα παρωχημένο, συγκεντρωτικό, άκαμπτο μοντέλο λειτουργίας των κρατικών μουσείων, το οποίο εμποδίζει το άνοιγμά τους στην κοινωνία βρε αδερφέ, καταστέλλει την αυτενέργειά τους, καταπνίγει κάθε πρωτοβουλία και δημιουργικότητα του δυναμικού τους καθώς, όπως μας ενημερώνει πάλι η Κυβέρνηση, ένα μουσείο έχει επιστημονικούς, ερευνητικούς και εκπαιδευτικούς σκοπούς, συνδέεται δε άμεσα με την πολιτιστική ταυτότητα της χώρας και την εικόνα της διεθνώς.

Τι μας λέτε; Δηλαδή αυτά τα στοιχεία δεν χαρακτηρίζουν μέχρι σήμερα τα ελληνικά μουσεία; Οι σκοποί αυτοί δεν υπηρετούνται; Τώρα θα αρχίσουν όλα αυτά, μετά από αυτό το νομοσχέδιο; Καλά δεν έχετε ακούσει τίποτα εκεί στο Υπουργείο και στην Κυβέρνηση για τα εκπαιδευτικά προγράμματα λέω μόνο των μουσείων που απευθύνονται στους μαθητές των σχολείων;

Οι στόχοι, όμως, του νομοσχεδίου σας περιγράφονται με σαφήνεια στην αιτιολογική έκθεση που εσείς συντάξατε: «Μακροπρόθεσμοι σκοποί της ρύθμισης είναι η δημιουργία προστιθέμενης πολιτιστικής αξίας της χώρας μέσω της αποτελεσματικότερης ανάδειξης και αξιοποίησης του πολιτιστικού μας αποθέματος διεθνώς», δηλαδή ο πολιτιστικός πλούτος των μουσείων στην υπηρεσία του τουριστικού κεφαλαίου. «Β. Η εμβάθυνση και εξέλιξη της επιστημονικής έρευνας και μελέτης των συλλογών μέσω της χρήσης προηγμένων τεχνολογικών μεθόδων και εργαλείων», δηλαδή η ψηφιακή μετάβαση και του πολιτισμού ως πεδίο κερδοφορίας, αλλά και ως μέσο σύγχρονης ιδεολογικής χειραγώγησης. Και βεβαίως «τρίτον, η αύξηση των ιδίων πόρων των μουσείων, οι οποίοι πόροι θα χρησιμοποιούνται για την επίτευξη των σκοπών τους» -προσέξτε- «μέσω της ευέλικτης αναζήτησης χορηγιών και της υποστήριξης συνεργειών μεταξύ των πολιτιστικών φορέων», δηλαδή η λειτουργία των μουσείων ως οιονεί εμπορικές επιχειρήσεις!

Και μιας και επικαλείστε συνεχώς εσείς εκεί στην Κυβέρνηση τη διεθνή πείρα, θα γνωρίζετε σίγουρα ότι το Μητροπολιτικό Μουσείο της Νέας Υόρκης, το οποίο λειτουργεί με το ίδιο μοντέλο που εσείς θέλετε να φέρετε, έφτασε αυτό το μουσείο να εκποιήσει ορισμένες συλλογές του, ώστε να μπορέσει να συνεχίσει τη λειτουργία του. Αυτά ονειρεύεστε και για τα ελληνικά μουσεία;

Αν, όμως, δεχτούμε κατ’ αρχάς ότι είναι αυτονόητος και αναγκαίος ο ίδιος ο κοινωνικός ρόλος των μουσείων, των πέντε αλλά και όλων των μουσείων, καθώς αποτελούν όχι μόνο μια πολύτιμη πηγή γνώσης του ιστορικού παρελθόντος, γνώσης της εξέλιξης των κοινωνιών, αλλά και έναν σημαντικότατο παράγοντα αισθητικής καλλιέργειας -και εδώ ακριβώς είναι που βρίσκεται και η μεγάλη κοινωνική αξία και σημασία των μουσείων- τότε αμέσως γεννάται το ερώτημα: Αυτό το αποκεντρωμένο, αυτό το αυτόνομο μουσείο το οποίο επαγγέλλεται η Κυβέρνηση θα είναι άραγε πραγματικά ελεύθερο; Θα έχει δηλαδή τη δυνατότητα αυτό να αναπτύξει με επιστημονικά και παιδαγωγικά κριτήρια τον εκπολιτιστικό και ερευνητικό του ρόλο; Η απάντηση είναι οπωσδήποτε όχι. Και είναι αρνητική αυτή η απάντηση γιατί αυτά τα πέντε μουσεία και όχι μόνο θα υποχρεωθούν να μπουν στα γερά στο κυνήγι των εσόδων και αυτό το κυνήγι των εσόδων αντικειμενικά θα καταντήσει πάρεργο εκείνον τον ουσιαστικό μορφωτικό και παιδαγωγικό ρόλο των μουσείων, μετατρέποντας τους εργαζόμενους τους σε πωλητές θεαμάτων και μάλιστα με ιδιαίτερη ειδίκευση στο μάρκετινγκ και τις δημόσιες σχέσεις.

Εδώ είναι χαρακτηριστικό το παράδειγμα του Μουσείου της Ακρόπολης, το οποίο από τον ιδρυτικό του νόμο λειτουργεί ως ΝΠΔΔ και το οποίο για να μη χάσει τα έσοδα ούτε καν μιας μέρας εξαιρεί τον εαυτό του -ακούστε- ακόμα και από τη ρύθμιση για τα κρατικά μουσεία, η οποία προβλέπει ελεύθερη είσοδο την πρώτη Κυριακή κάθε χειμερινού μήνα. Εξαιρείται το Μουσείο της Ακρόπολης από αυτό, έχοντας ελεύθερη είσοδο μόνο τέσσερις φορές τον χρόνο όταν τα άλλα μουσεία έχουν δέκα φορές τον χρόνο. Εμείς λέμε για όλες τις μέρες ελεύθερη είσοδο, αλλά έστω και με αυτό το κριτήριο.

Και επειδή η μαζικοποίηση του κοινού των μουσείων δεν είναι δα και υποχρεωτικό, όπως αφήνεται να εννοηθεί, να προέρχεται αποκλειστικά από εκείνους που θα επισκέπτονται το μουσείο για τα εκθέματά του, αρκεί απλώς και μόνο να αυξάνονται τα έσοδα του μουσείου, γι’ αυτό και στο site του Μουσείου της Ακρόπολης βρίσκονται συχνά - πυκνά σε περίοπτη θέση καλέσματά του στο κοινό του τύπου «Απολαύστε το ιδιαίτερο μενού την ημέρα του Αγίου Βαλεντίνου» ή «Έχουμε πάρα πολύ ωραίο μενού την ημέρα της Τσικνοπέμπτης», που έρχεται.

Δεν είναι μόνο επίσης ότι θα παρεμβαίνουν στη λειτουργία και στις προτεραιότητες του μουσείου νομικού προσώπου δημοσίου δικαίου οι διορισμένες από την εκάστοτε κυβέρνηση διοικήσεις και μάλιστα στελεχωμένες ακόμα και με πρόσωπα άσχετα με το αρχαιολογικό αντικείμενο, απολύτως σχετικά όμως με τις τεχνικές και τις επιθυμίες της αγοράς, αλλά και τις ιδιαίτερες επιδιώξεις της εκάστοτε κυβέρνησης. Είναι όλα αυτά, αλλά πάνω απ’ όλα είναι αυτή η αγοραία αντίληψη, η οποία διαπερνά όλο το νομοσχέδιο, από την αρχή ως το τέλος, και που λέει ότι η πολιτιστική κληρονομιά είναι ένα εμπόρευμα, το οποίο τα μουσεία, όπως και κάθε επιχείρηση που σέβεται τον εαυτό της, αυτό το εμπόρευμα πρέπει να το κάνει πιο ελκυστικό, πιο εμπορικό, να το κάνει ευπώλητο. Ο τεράστιος πλούτος των εκθεμάτων τους να γίνει αντικείμενο κερδοφορίας, λοιπόν, μεγαθήριων της ψηφιακής οικονομίας και της τεχνολογίας των πληροφοριών στο όνομα της ψηφιοποίησης και της προβολής τους, ενώ οι εγκαταστάσεις τους θα νοικιάζονται -των μουσείων και των αρχαιολογικών χώρων- σε εταιρείες διαφήμισης και εκδηλώσεων κάθε είδους. Όλη αυτή η πλούσια πολιτιστική κληρονομιά του τόπου να δένεται πιο στενά στο άρμα του τουριστικού κεφαλαίου άρα και σε βάρος του μορφωτικού και κοινωνικού τους ρόλου.

Αυτή ακριβώς την ενίσχυση του τουρισμού έρχεται να υπογραμμίσει και να εξυπηρετήσει και η ίδρυση παραρτημάτων των μουσείων στο εξωτερικό, όπως και η έμφαση του νομοσχεδίου -αφιερώνει έναν σωρό άρθρα εδώ- στην κινητικότητα των μουσειακών συλλογών, προκειμένου να εκτίθενται εκεί -άραγε για πόσο καιρό, κυρία Υπουργέ- αυτές οι μουσειακές συλλογές. Είναι τόσο μεγάλη μάλιστα η ζέση σας για αυτό που αφιερώνετε ένα ολόκληρο κεφάλαιο, όπως είπαμε, για τον σκοπό αυτό στις εγγυητικές υποχρεώσεις του δημοσίου για την καταβολή αποζημίωσης σε περίπτωση ζημιάς κατά τη μετακίνησή τους.

Οι συνέπειες αυτής της πολιτικής θα γίνουν άμεσα αισθητές στα λαϊκά στρώματα, που θα αδυνατούν να επισκεφθούν τα μουσεία λόγω του δυσβάστακτου κόστους των εισιτηρίων τους, όπως ήδη γίνεται με τον Αρχαιολογικό χώρο της Ακρόπολης η είσοδος στον οποίο κοστίζει 20 ευρώ το άτομο.

Είναι απολύτως δικαιολογημένες, όμως, και η αγωνία και η ανησυχία για τις συνέπειες της αποκοπής των μουσείων από την Αρχαιολογική Υπηρεσία. Αυτό είναι κρίσιμο για το τι μπορεί να σημαίνει από επιστημονική άποψη η απόσχιση της συλλογής των κινητών από τα ακίνητα μνημεία ενός συνόλου και τη δημιουργία δύο απόλυτα διακριτών λειτουργικά και νομικά διαφοροποιημένων διαχειριστικών μονάδων. Είναι εξαιρετικά κρίσιμο αυτό το ζήτημα γιατί σπάει το ενιαίο και οργανικό σύνολο των μνημείων ενός τόπου και δημιουργούνται τεράστια ερωτηματικά για το ποιος θα ελέγχει την επιστημονικότητα των δράσεων των μουσείων που θα αποφασίζουν αυτά τα διοικητικά συμβούλια που προβλέπετε.

Ταυτόχρονα, είναι βέβαιο ότι θα δεχτεί πλήγμα και η ανάπτυξη της επιστήμης της Αρχαιολογίας, καθώς η έρευνα και η μελέτη του αρχαιολογικού υλικού που υπάρχει στα μουσεία από την ανεξάντλητη στην Ελλάδα πηγή των αρχαιολογικών ανασκαφών, μπαίνει σε δεύτερη μοίρα, σε ένα Υπουργείο Πολιτισμού μάλιστα που οι σχέσεις εργασίας είναι ήδη πολυκερματισμένες, οι ελλείψεις σε επιστημονικό και βοηθητικό προσωπικό εκρηκτικές κι αυτή η ρύθμιση που φέρνετε για τους εργαζόμενους σκορπά αβεβαιότητα και ανασφάλεια για όσους σήμερα εργάζονται στα μουσεία. Και όλα αυτά δεν περνούν απαρατήρητα.

Τώρα το νομοσχέδιο το σημερινό για τη μετατροπή των μουσείων σε νομικά πρόσωπα δημοσίου δικαίου δεν είναι ασφαλώς ένας κεραυνός εν αιθρία. Αντίθετα, αποτελεί τη συνέχεια μια σειρά νόμων της Κυβέρνησης που αφορούν στη διαχείριση της πολιτιστικής μας κληρονομιάς, όπως ο νόμος για τη δημιουργία του Οργανισμού Διαχείρισης και Ανάπτυξης Πολιτιστικών Πόρων, το παλαιό ΤΑΠΑ και σήμερα ΟΔΑΠ, ο νόμος για τους όρους και το διάστημα ανταλλαγής των εκθεμάτων ανάμεσα σε μουσεία της Ελλάδας και του εξωτερικού, ο πρόσφατος νόμος -για να μην ξεχνιόμαστε- Κύρωσης της συμφωνίας για τη συλλογή Στερν των κυκλαδικών ειδωλίων, αλλά και άλλες αποφάσεις του Υπουργείου Πολιτισμού για το μετρό της Θεσσαλονίκης ή για άδειες για εκδηλώσεις και δραστηριότητες που δεν έχουν απολύτως καμμία σχέση με την προστασία και την ανάδειξη των μνημείων. Να θυμίσω εδώ την επίδειξη μόδας στον αρχαιολογικό χώρο του Σουνίου, την επίδειξη μόδας του Κριστιάν Ντιόρ και τόσα άλλα.

Πρόκειται για την αποτύπωση στην πράξη μιας πολιτικής η οποία αντιμετωπίζει την πολιτιστική κληρονομιά ως ένα πεδίο, ως έδαφος οικονομικών και ιδεολογικών κερδών για την άρχουσα τάξη, έναν σταθερό σκοπό βεβαίως τον οποίο τα προτεινόμενα μέτρα επιχειρούν να εκπληρώσουν πιο εντατικά πιο αποτελεσματικά και πιο αποδοτικά. Ξέρετε κάτι, όμως; Ό,τι γίνεται στην Ελλάδα δεν είναι απλώς μια νεοφιλελεύθερη εμμονή της Κυβέρνησης, όπως λέει ο ΣΥΡΙΖΑ, του στυλ «αυτά μόνο στην Ελλάδα γίνονται». Ίσα-ίσα, και το σημερινό νομοσχέδιο παρακολουθεί τις κατευθύνσεις των αποφάσεων της Ευρωπαϊκής Ένωσης, στο όνομα της οποίας και των λόμπι της -να μην ξεχνιόμαστε- όλοι σας πίνετε νερό. Είναι ή όχι ζητούμενο για όλες τις χώρες της Ευρωπαϊκής Ένωσης η διαχείριση της πολιτιστικής κληρονομιάς στη σημερινή Ευρώπη, όπου οι δημόσιοι προϋπολογισμοί μειώνονται, αυτή να γίνεται με τη μεγαλύτερη συμμετοχή του ιδιωτικού τομέα;

Σε αυτό το πλαίσιο, λοιπόν, συνολικά ο πολιτισμός υποβιβάζεται σε έναν παράγοντα οικονομικής ανάπτυξης και μόνο, μιας ανάπτυξης, όμως, η οποία σε συνθήκες καπιταλιστικής οικονομίας μεταφράζεται σε ένα γιουσουρούμ της πολιτιστικής μας κληρονομιάς και στο τσάκισμα εργασιακών και δικαιωμάτων και κατακτήσεων.

Προσοχή, όμως. Εδώ χρειάζεται προσοχή. Ο βίος και η πολιτεία της Νέας Δημοκρατίας στη διαχείριση της πολιτιστικής μας κληρονομιάς άραγε μπορούν να θολώσουν την πολιτική των προηγούμενων κυβερνήσεων; Γιατί, ξέρετε, δεν είναι μόνο οι δηλώσεις του Υπουργού Πολιτισμού του ΣΥΡΙΖΑ, του κ. Ξυδάκη, ότι η λειτουργία του Μουσείου Ακρόπολης ως νομικού προσώπου δημοσίου δικαίου αποτελούσε πρότυπο και για τα υπόλοιπα μουσεία της χώρας, αυτό δηλαδή που έρχεται και υλοποιεί τώρα η Νέα Δημοκρατία και αυτό και που λέτε εσείς ότι θα καταργήσετε. Ο Υπουργός Πολιτισμού του ΣΥΡΙΖΑ το επαινούσε το 2015.

Τι να θυμηθούμε; Να θυμηθούμε και άλλα από τον ΣΥΡΙΖΑ; Την απόφαση του ΚΑΣ για το Ελληνικό, τη μεταβίβαση ολόκληρων αρχαιολογικών χώρων και μνημείων στο Υπερταμείο, τις μεγάλες αυξήσεις στα εισιτήρια το 2019, τη διατήρηση των ελαστικών σχέσεων εργασίας τους αρχαιολόγους, στο βοηθητικό προσωπικό, την απαξίωση εν τέλει της Αρχαιολογικής Υπηρεσίας;

Επειδή, λοιπόν, εμείς τα θυμόμαστε όλα αυτά και επειδή η λειτουργία των μουσείων και η διαχείριση της πολιτιστικής κληρονομιάς μας με εμπορευματική λογική έρχεται σε πλήρη αντίθεση με τον ρόλο και τον προορισμό τους, επειδή υποστηρίζουμε την πολιτική εκείνη που αναγνωρίζει την αρχαία κληρονομιά ως μια πολύτιμη πηγή κατανόησης των νόμων εξέλιξης της ανθρώπινης κοινωνίας, ως μια συλλογική δημιουργία και συλλογική ιδιοκτησία, όμως, στην οποία θα έχει ανεμπόδιστη πρόσβαση από οικονομικούς και μορφωτικούς φραγμούς κάθε μέλος της κοινωνίας, καταψηφίζουμε το νομοσχέδιο και ενώνουμε τη φωνή μας με τους εργαζόμενους και τους επιστήμονες που εκφράζουν την αντίθεσή τους στη μετατροπή των μουσείων σε νομικά πρόσωπα δημοσίου δικαίου. Υπερασπιζόμαστε το δικαίωμα όλου του λαού να έχει ανεμπόδιστη πρόσβαση σε όλα τα μουσεία και σε όλα τα αρχαιολογικά μνημεία της χώρας μας, γιατί για μας κοινωνία ανθρώπινη είναι αυτή που μέτρο της προόδου της δεν έχει την κερδοφορία και την ενίσχυση της εξουσίας των λίγων, αλλά την υλική και πνευματική ανάπτυξη όλου του λαού.

Θα κλείσω, κύριε Πρόεδρε, με ένα σημαντικό γεγονός με αφορμή και τη δεύτερη τροπολογία, που καταθέτει το κόμμα μας λέγοντας το εξής: Για δέκα, δεκαπέντε χρόνια με μια βαλίτσα στο χέρι γύρισαν τα σχολεία όλης της χώρας, έζησαν το άγχος και την αβεβαιότητα και την αγωνία της αβεβαιότητας πολλοί, νέοι άνθρωποι άλλωστε, στερήθηκαν τις οικογένειές τους και τα παιδιά τους. Κάποια στιγμή, λοιπόν, και μετά από σκληρούς αγώνες είκοσι πέντε χιλιάδες από αυτούς διορίστηκαν και είπαν «επιτέλους, ανασάναμε». Κι όμως, έρχεται η Κυβέρνηση και τι τους λέει; Τους λέει: Δεν μου αρκεί που δουλέψατε τόσα χρόνια στην εκπαίδευση. Δεν μου αρκεί που διοριστήκατε με τον ΑΣΕΠ. Πρέπει να μας αποδείξετε ξανά και ξανά ότι κάνετε για εκπαιδευτικοί και γι’ αυτό πρέπει να σας κρίνουμε για μία ακόμη φορά με την αντιδραστική αξιολόγηση φυσικά και την αξιολόγηση αυτή την ξεκινάω από εσάς εκβιάζοντας σας -αυτή είναι η λογική της Κυβέρνησης- ώστε αυτή να περάσει μετά και στους υπόλοιπους εκπαιδευτικούς.

Πρόκειται για αίσχος! Πρόκειται για μια ιταμή πρόσκληση της Κυβέρνησης! Μονιμοποιήστε, λοιπόν, τώρα όλους αυτούς τους εκπαιδευτικούς που εσείς άλλωστε διορίσατε. Δεχθείτε και εφαρμόστε την τροπολογία του ΚΚΕ.

Ευχαριστώ πολύ, κύριε Πρόεδρε. Καταψηφίζουμε, βέβαια επί της αρχής το νομοσχέδιο.

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα η συνάδελφος από την Ελληνική Λύση, η κ. Σοφία - Χάιδω Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θέλω να εκφράσω τα θερμά μου συλλυπητήρια στην οικογένεια του εκλιπόντος Νεκτάριου Σαντορινιού. Αιωνία η μνήμη.

Η Ελλάδα έχει μακραίωνη πολιτιστική παράδοση. Στην αρχαιότητα ονομαζόταν μουσείο ο ναός των μουσών, δηλαδή ο τόπος που έμεναν οι Μούσες και κατ’ επέκταση κάθε τόπος που βρισκόταν υπό την προστασία των Μουσών. Τα επιτεύγματα του παρελθόντος που φιλοξενούνται στα υπό συζήτηση μουσεία συνιστούν στοιχείο της παράδοσης και διαμορφώνουν την εθνική μας ταυτότητα, είναι ισχυροί θεματοφύλακες της πλούσιας ιστορικής, αρχαιολογικής μας κληρονομιάς, είναι ιστορικές πηγές και αποτελούν διακριτικό γνώρισμα της πατρίδας μας.

Η πολιτισμική κληρονομιά είναι η κοινή μας περιουσία. Η μετατροπή του Εθνικού Αρχαιολογικού Μουσείου, του Αρχαιολογικού Μουσείου Θεσσαλονίκης, του Αρχαιολογικού Μουσείου Ηρακλείου, του Βυζαντινού και Χριστιανικού Μουσείου και του Μουσείου Βυζαντινού Πολιτισμού σε νομικά πρόσωπα δημοσίου δικαίου σημαίνει στην πράξη μουσεία μακριά από την κοινωνία, μουσεία που θα λειτουργούν με αδιαφανείς διαδικασίες.

Το είπαμε και κατά τη συζήτηση του παρόντος στην αρμόδια επιτροπή και θα το ξαναπούμε. Άλλο πράγμα ο εκσυγχρονισμός και άλλο η υπονόμευση του δημόσιου χαρακτήρα των μουσείων.

Αντί να ανοίξετε τον δρόμο σε έναν ειλικρινή και εποικοδομητικό διάλογο, που θα έχει σκοπό την ουσιαστική αξιοποίηση και βελτίωση του ισχύοντος πλαισίου λειτουργίας τους, αποφασίσατε να δράσετε, αγνοώντας τους επιδεικτικά. Πρόκειται για ένα νομοσχέδιο που συντάχθηκε, χωρίς τεκμηριωμένη μελέτη βιωσιμότητας.

Όπως θα καταθέσουμε στα Πρακτικά, σύμφωνα με τον κ. Άγγελο Χανιώτη, καθηγητή Αρχαίας Ιστορίας στο Ινστιτούτο Προηγμένων Μελετών στο Πρίνστον, όσοι ονειρεύονται αύξηση εσόδων δεν κατανοούν τις προϋποθέσεις για επιτυχημένο «κυνήγι» χορηγιών και κληροδοτημάτων, που μαζί με έσοδα από εισιτήρια και πωλητήρια, επιτρέπουν τη βιωσιμότητα ενός μουσείου.

Με άγνοια κινδύνου, το Υπουργείο ρίχνει πέντε μουσεία στον αμείλικτο ανταγωνισμό εκατοντάδων πολιτιστικών ιδρυμάτων για δωρεές. Οι αμοιβές, όσων κάνουν επαγγελματικό «κυνήγι» χορηγιών, κυμαίνονται από 100 ως 500.000 δολάρια τον χρόνο.

Το Μητροπολιτικό Μουσείο της Νέας Υόρκης, με υψηλό εισιτήριο, μεγάλη επισκεψιμότητα και πρόσβαση στους πλουσιότερους χορηγούς στον κόσμο, είχε το 2021 έλλειμμα 150 εκατομμυρίων δολαρίων και αποφάσισε να πουλήσει διακόσια δεκαεννέα αντικείμενα από τις συλλογές του.

Τον περασμένο Σεπτέμβριο, η Ένωση των Διευθυντών Μουσείων Τέχνης στην Αμερική, αποφάσισε να εγκαταλείψει την πολιτική που απαγόρευε την πώληση έργων τέχνης, για να καλύψουν τις δαπάνες τους.

Αυτή είναι η πραγματικότητα και όχι οι φαντασιώσεις του Υπουργείου. Τα μουσεία μας, με τις ανεκτίμητες συλλογές τους, πρέπει να τα απολαμβάνει το σύνολο των Ελλήνων πολιτών και των επισκεπτών της χώρας μας. Δεν είναι απλοί χώροι πολιτιστικής επιμόρφωσης. Ο ρόλος τους είναι να συντηρούν, να τεκμηριώνουν, να ερευνούν, να επικοινωνούν και να εκθέτουν. Ρόλος, που όπως μέχρι σήμερα έχουν αποδείξει, έχουν υπηρετήσει επάξια. Σκοπός τους είναι -και πρέπει να συνεχίσει να είναι- η εκπαίδευση για τα πλατύτερα κοινωνικά στρώματα και η μελέτη.

Εσείς, βέβαια, αντιθέτως, μεταξύ των σκοπών, αναφέρετε την ίδρυση παραρτημάτων των μουσείων και στο εξωτερικό. Και μάλιστα, με πρόταση του διοικητικού συμβουλίου του εκάστοτε μουσείου στον Υπουργό Πολιτισμού. Είναι κάτι, που προφανέστατα μας βρίσκει κάθετα αντίθετους.

Και φυσικά, δεν θα γινόταν να μην αναφερθούμε στην έκκληση που κάνει ο Σύλλογος Ελλήνων Αρχαιολόγων, όπως θα καταθέσουμε στα Πρακτικά, προκειμένου να μην επιτραπεί η εξαγωγή αρχαιοτήτων στο εξωτερικό για εκατό και πλέον χρόνια. Κάτι τέτοιο, θα ήταν απόλυτα καταστροφικό για την πολιτισμική μας κληρονομιά, καθώς θα σήμαινε πως για έναν και πλέον αιώνα, θα αποχωριζόμασταν πολύτιμα αριστουργήματα της ελληνικής αρχαιότητας. Δηλαδή, γενιές και γενιές κινδυνεύουν να μην τα δουν ποτέ, αν δεν ταξιδέψουν στο εξωτερικό! Πρόκειται για διάταξη, η οποία όπως τονίζει, αντιβαίνει ευθέως στον αρχαιολογικό νόμο 4858/2021, στα σχετικά άρθρα του οποίου 25, 34, 45 προβλέπεται «μόνον η προσωρινή εξαγωγή αρχαιοτήτων για καθορισμένο χρονικό διάστημα και για ειδικούς μόνο λόγους». Η διάταξη υποκρύπτει την εξαγωγή σημαντικών αρχαιοτήτων στο εξωτερικό σε μόνιμη βάση, κάτι που δεν προβλέπεται πουθενά στον αρχαιολογικό νόμο, με τον μανδύα του παραρτήματος στο εξωτερικό. Η διάταξη αυτή εισάγει, με πλάγιο τρόπο, τη μακροχρόνια εξαγωγή αρχαιοτήτων στο εξωτερικό, για απροσδιόριστο χρόνο και την ίδια στιγμή προσπερνά, με νόμιμο τρόπο, τον σκόπελο του μακροχρόνιου δανεισμού. Η αρχική πρόταση της Υπουργού Πολιτισμού ήταν η εξαγωγή αρχαιοτήτων για πενήντα συν πενήντα έτη. Εξαναγκάστηκε, όμως, την τελευταία στιγμή να μειώσει τον συνολικό χρόνο εξαγωγής και τελικώς, υπερψηφίστηκε ότι η διάρκεια της εξαγωγής αρχαιοτήτων, δεν μπορεί να υπερβεί τα είκοσι πέντε έτη, δυνάμενη να ανανεώνεται ανά πενταετία και έως είκοσι πέντε έτη, νυν άρθρο 45 του ν.4858/2021.

Η ίδρυση παραρτήματος ελληνικού μουσείου στο εξωτερικό, συνιστά εύσχημο τρόπο να παρακαμφθούν ευθέως τα ανωτέρω χρονικά όρια και οι ειδικοί σκοποί, που θέτει ο αρχαιολογικός νόμος, στην εξαγωγή μνημείων από την ελληνική επικράτεια.

Γι’ αυτό, προτείνεται από τον Σύλλογο Ελλήνων Αρχαιολόγων είτε να διαγραφεί η πρόβλεψη δημιουργίας παραρτημάτων στο εξωτερικό -κάτι το οποίο είναι το πλέον ενδεδειγμένο- είτε να προστεθεί στη διάταξη η φράση: «Η διάρκεια εξαγωγής των αρχαίων προς τα παραρτήματα εξωτερικού, δεν μπορεί να ξεπερνά το χρονικό διάστημα το οποίο προβλέπεται στο άρθρο 25 του ν.4858 του 2021».

Φαίνεται, επίσης, ότι με το παρόν νομοσχέδιο ανοίγει ο δρόμος για την αύξηση της τιμής των εισιτηρίων και την κατάργηση των δωρεάν παροχών. Το μουσείο δεν πρέπει σε καμμία περίπτωση να χάσει τον εκπαιδευτικό του χαρακτήρα. Θα ήταν σοβαρή παράλειψη να μην επισημάνουμε ότι ένας από τους στόχους της εκπαίδευσης πρέπει να είναι η εξοικείωση των παιδιών στη συναναστροφή με τα μουσεία. Έτσι θα χτίσουν μια βιωματική σχέση με το παρελθόν. Θα μάθουν να τα προστατεύουν σε συνεργασία με τους υπεύθυνους κρατικούς φορείς. Θα κατανοούν τις τεχνοτροπίες και την εξέλιξή τους και τελικά, θα τα θεωρούν κτήμα τους, κάτι που είναι φυσικά η πραγματικότητα. Αυτά, θα επιτευχθούν με την οργανωμένη και προετοιμασμένη επίσκεψη τους στα μουσεία μας που θα προκαλεί διάθεση έρευνας και μάθησης.

Αν θεωρήσουμε δεδομένο ότι οι ενήλικες επιλέγουν το μουσείο που θα επισκεφτούν, δεν συμβαίνει το ίδιο με τα παιδιά. Τα παιδιά, συνήθως, πηγαίνουν στο μουσείο με πρωτοβουλία των γονιών ή των δασκάλων τους. Μια πρόταση που θα βοηθούσε στο να μην αποτελούν οι λεγόμενες σχολικές επισκέψεις μία αδιάφορη εμπειρία για τους μαθητές, είναι να οργανωθεί ένα πρόγραμμα, ώστε για κάθε ηλικία να επιλέγεται ο καλύτερος μουσειακός χώρος ως προς το γνωστικό τους αντικείμενο. Η προβολή τους και η σύνδεσή τους με τη διδασκαλία της ιστορίας είναι επίσης καθοριστικής σημασίας. Απαιτείται, επίσης, και επαρκής χρόνος, ώστε η επίσκεψη τους σε αυτά, να μην είναι μια απλή περιπέτεια βάση τους, αλλά να περιλαμβάνει τη μελέτη και τον προβληματισμό τους.

Παρακάτω, όργανα διοίκησης εκάστου των μουσείων θα είναι -λέτε- το διοικητικό συμβούλιο και γενικός διευθυντής, Επιβαρύνετε, δηλαδή, τον κρατικό προϋπολογισμό με αχρείαστα και άγνωστα μέχρι και σήμερα, σε εμάς, έξοδα. Με κοινή απόφαση των Υπουργών Πολιτισμού και Αθλητισμού και Οικονομικών, θα καθορίζεται η μηνιαία αποζημίωση που θα καταβάλλεται στον πρόεδρο του ΔΣ και το γενικό διευθυντή των μουσείων νομικών προσώπων δημοσίου δικαίου. Εμάς θα μας πείτε που θα κυμαίνεται ή μας τα κρατάτε κρυφά για τους γνωστούς λόγους;

Το διοικητικό συμβούλιο εκάστου των μουσείων θα είναι επταμελές και τα μέλη του θα διορίζονται για τριετή θητεία, που μπορεί να ανανεώνεται για επιπλέον δύο θητείες τριετούς διάρκειας έκαστη, με απόφαση του Υπουργού Πολιτισμού και Αθλητισμού. Με την ίδια απόφαση θα ορίζονται ο πρόεδρος και ο αντιπρόεδρος του ΔΣ, χωρίς σαφή κριτήρια αξιολόγησης, γεγονός που μπορεί να οδηγήσει σε επικίνδυνες αυθαιρεσίες. Γιατί, για δύο επιπλέον θητείες; Για να εδραιωθούν και να ανθίσουν περαιτέρω η διαφθορά και οι πελατειακές σχέσεις; Ο πρόεδρος του ΔΣ θα έχει σχέση με το αντικείμενο των μουσείων ή θα αρκεί να είναι αγαπητός της εκάστοτε κυβέρνησης; Ενώ δεν τίθενται ούτε οι ελάχιστες προϋποθέσεις για να διοριστεί κάποιος μέλος στο ΔΣ.

Οι συλλογές αρχαιοτήτων των μουσείων που ανήκουν κατά κυριότητα και κατοχή στο ελληνικό δημόσιο, όχι μόνο παραχωρούνται σε νομικά πρόσωπα δημοσίου δικαίου, αλλά ταυτόχρονα η διαχείρισή τους στο εξής θα αποφασίζεται από ένα κυβερνητικά διορισμένο ΔΣ. Στις αρμοδιότητες του ΔΣ θα είναι και η σύναψη συμβάσεων δανείων, ο δανεισμός, η παρακαταθήκη, η ανταλλαγή και εξαγωγή αντικειμένων των συλλογών του μουσείου, καθώς και η πρόταση προς τον Υπουργό Πολιτισμού και Αθλητισμού για την ίδρυση παραρτημάτων του μουσείου στο εσωτερικό και στο εξωτερικό. Όλα στα χέρια των κυβερνητικών επιλεγμένων εκλεκτών.

Λέτε ότι εντός ενός μηνός από τον διορισμό του γενικού διευθυντή συγκροτείται με απόφαση του Υπουργού Πολιτισμού και Αθλητισμού πενταμελής επιτροπή για τη διενέργεια ψηφιακής απογραφής των συλλογών και των αντικειμένων εκάστου μουσείου. Θα πρέπει να προστεθεί η πρόβλεψη, ώστε η επιτροπή στο πλαίσιο της έκθεσης απογραφής να καταθέτει την πρόταση αντικειμένων των συλλογών, που δεν δύναται να μετακινηθούν από τη συλλογή εκάστου μουσείου, για λόγους σπουδαιότητας, μοναδικότητας, κατάστασης διατήρησης ή άλλου επιστημονικά προσδιορισμένου κριτηρίου.

Βλέπουμε να καταργούνται πολλές θέσεις στο Υπουργείο Πολιτισμού και Αθλητισμού. Θα πρέπει να υπάρξει αύξηση και όχι μείωση των οργανικών θέσεων των μουσείων. Οι καταργούμενες κενές οργανικές θέσεις θα μειώσουν τη δύναμη των μουσείων σε μόνιμο και αορίστου χρόνου προσωπικό, ενώ ήδη είναι υποστελεχωμένα. Ο Σύλλογος Εργαζομένων Μουσείου Ακρόπολης σε σχετικό υπόμνημα του τονίζει -και αυτό πρέπει να ακουστεί- ότι η πολύχρονη εμπειρία τους, τουλάχιστον δεκατρία έτη, ως εργαζόμενοι στο Μουσείο Ακρόπολης σε νομικό πρόσωπο δημοσίου δικαίου τους έχει δείξει καθετί αρνητικό, που αφορά τη λειτουργία ενός τέτοιου οργανισμού και μια τέτοια μετατροπή των άλλων μουσείων, δεν είναι αποδεκτή.

Επισημαίνουν μεταξύ άλλων ότι με το υπό ψήφιση σχέδιο νόμου υπονομεύεται τόσο ο ρόλος της Αρχαιολογικής Υπηρεσίας όσο και ο δημόσιος χαρακτήρας των μουσείων, μετατρέποντάς τα σε υποχείρια της εκάστοτε κυβέρνησης, χρησιμοποιώντας κάθε φορά τα αορίστου χρόνου διορισμένα διοικητικά συμβούλια χωρίς καμμία προϋπόθεση διορισμού. Αυξάνονται οι αμειβόμενες θέσεις των μελών των ημετέρων διοικητικών συμβουλίων με δημόσιο χρήμα. Δημιουργούνται προϋποθέσεις για την άμεση και έμμεση ιδιωτικοποίηση των δημόσιων μουσείων, ανοίγοντας τον δρόμο στο μέλλον για παρόμοιες ενέργειες και σε άλλους δημόσιους χώρους πολιτισμού.

Ταυτόχρονα, όπως υπογραμμίζουν, στο Μουσείο Ακρόπολης τίθενται ζητήματα άνισης μεταχείρισης τους σε σχέση με τον ευρύτερο δημόσιο τομέα καθώς δεν έχουν τη δυνατότητα εργασιακής εξέλιξης και αλλαγής εργασιακού περιβάλλοντος μιας και δεν μετέχουν στη διαδικασία του ενιαίου συστήματος κινητικότητας. Δεν τους καταβάλλεται μέχρι σήμερα επίδομα επικίνδυνης και ανθυγιεινής εργασίας, ενώ ήδη τριάντα δύο εργαζόμενοι έχουν κινήσει νομικές διαδικασίες. Η περιουσιακή τους κατάσταση κρίνεται από υπηρεσιακό συμβούλιο επίσης αορίστου χρόνου κατ’ εξαίρεση του Υπαλληλικού Κώδικα όπου δεν πραγματοποιούνται καν αρχαιρεσίες ανά δύο έτη. Δεν εκπροσωπούνται στο διοικητικό συμβούλιο του μουσείου αφού, δεν προβλέφθηκε εξαρχής, αλλά ούτε στο παρόν σχέδιο νόμου, η τοποθέτηση ως πλήρους μέλους ενός αιρετού εκπροσώπου των εργαζομένων.

Ο Οργανισμός του Μουσείου Ακρόπολης παραμένει παρωχημένος, σχεδιασμένος δέκα χρόνια πριν, μη λαμβάνοντας υπ’ όψιν τα τυπικά προσόντα του προσωπικού, τις ιδιαίτερα αυξημένες ειδικές απαιτήσεις για περιγραφή θέσεων, αξιολόγηση και σύνδεσή τους με αμοιβή, τις πραγματικές ανάγκες σε δύναμη και ειδικότητες και άλλα.

Για όλα τα παραπάνω το Μουσείο Ακρόπολης ως εργασιακό διοικητικό περιβάλλον δεν αποτελεί σε καμμία περίπτωση πρότυπο και βάση ώστε να στηθούν και τα άλλα μεγάλα μουσεία σε αντίστοιχο πλαίσιο. Ένας πρότυπος οργανισμός είναι επιστημονικά τεκμηριωμένο πως πρέπει να τοποθετηθεί εξίσου στην κορυφή των προτεραιοτήτων του την ικανοποίηση του έμψυχου δυναμικού του. Μέχρι να υπάρξει αυτή η βούληση μάλλον πρότυπο παραδείγματος προς αποφυγή αποτελεί παρά κάτι άλλο.

Επιδιώκετε λέτε τον εκσυγχρονισμό του πλαισίου διενέργειας των περιοδικών εκθέσεων που διοργανώνουν τα μουσεία της χώρας μέσω της ανάληψης από το κράτος της εγγυητικής υποχρέωσης αποζημίωσης για την περίπτωση απώλειας ή φθοράς των πολιτιστικών αγαθών και της απαλλαγής των μουσείων από το βάρος των ιδιωτικών ασφαλίστρων. Δεν διευκρινίζετε, όμως, το κόστος επιβάρυνσης του κρατικού προϋπολογισμού, δηλαδή του Έλληνα φορολογούμενου από την εν λόγω μετακύλιση και ανάληψη υποχρέωσης από το κράτος της αποζημίωσης για την περίπτωση απώλειας ή φθοράς των πολιτιστικών μας αγαθών.

Ένα σοβαρό ζήτημα το οποίο με κάθε ευκαιρία οφείλουμε να αναφέρουμε είναι εκείνο, που αφορά τους νέους Έλληνες και Ελληνίδες, περίπου εξακόσιες χιλιάδες, που κατά τη διάρκεια των μνημονίων έφυγαν στο εξωτερικό. Κάνουμε έκκληση, δώστε τους ευκαιρία και κίνητρα να γυρίσουν πίσω στην πατρίδα τους, στη χώρα της καρδιάς τους, για μια Ελλάδα ιστορική, που στέκεται στο σταυροδρόμι της ιστορίας ως πατρίδα όλων των αξιών, του κλασικού πνεύματος.

Εμείς στην Ελληνική Λύση πιστεύουμε ότι τα ελληνικά μουσεία είναι ιδρύματα, που πρέπει να βρίσκονται στην υπηρεσία της κοινωνίας, να είναι ανοιχτά στο κοινό και να συνεχίσουν τον σπουδαίο ρόλο τους. Είναι κοινωνικά αγαθά και κυρίως είναι και πρέπει να παραμείνουν δημόσια.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώνονται οι εισηγήσεις με τη συνάδελφο κ. Σοφία Σακοράφα από το ΜέΡΑ25.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Θα μου επιτρέψετε εκ μέρους της Κοινοβουλευτικής Ομάδας του MέΡΑ25 να εκφράσω τα θερμά συλλυπητήρια στην οικογένεια και τους συντρόφους του εκλιπόντος αγαπητού συναδέλφου Νεκτάριου Σαντορινιού.

Κυρίες και κύριοι συνάδελφοι, ένα ακόμα ανατρεπτικό νομοσχέδιο της Κυβέρνησης με τον χαρακτηριστικό τίτλο: «Εκσυγχρονισμός μουσειακής πολιτικής…» κ.λπ.. Πάλι έχουμε εδώ την πολυφορεμένη ταμπέλα του εκσυγχρονισμού. Και πάλι η γνωστή τακτική της Κυβέρνησης: κανένας προηγούμενος διάλογος. Λόγω του αντικειμένου του θα ήταν επιβεβλημένο να υπάρχουν τουλάχιστον οικονομικοτεχνικές μελέτες για τα μουσεία. Έτσι θα συνέβαινε σε οποιοδήποτε ευνομούμενο κράτος με κανονική λειτουργία, αλλά ούτε τέτοιο πράγμα υπάρχει εδώ. Το μόνο που υπάρχει είναι η σαρωτική ιδεοληψία και οι σκοπιμότητες της Κυβέρνησης του κ. Μητσοτάκη. Ο γνωστός φιλελεύθερος μύθος για «ευελιξία, αποτελεσματικότητα και αποδοτικότητα» χρησιμοποιείται για να θεσπίσει ένα ερμαφρόδιτο σύστημα.

Από τη μια μεριά η κυβερνητική κυριαρχία εκτός δημοκρατικού ελέγχου και από την άλλη η εισαγωγή των ιδιωτών, των συμπράξεων και των συναλλαγών από την πίσω πόρτα. Πάλι, δηλαδή, αυτό το φοβερό μείγμα νεοσυντηρητισμού και νεοφιλελευθερισμού φυσικά που αποτελεί το πρότυπο πολιτικής της νέας δεξιάς και των συνοδοιπόρων της, που θέλουν να αυτοαποκαλούνται εκσυγχρονιστές.

Είπα και προηγουμένως πως δεν υπήρξε κανένας απολύτως διάλογος της Κυβέρνησης και του Υπουργείου με οποιονδήποτε αρμόδιο φορέα πριν αναρτηθεί το νομοσχέδιο στη δημόσια διαβούλευση. Εδώ ακούσαμε και ότι η καθολικά αρνητική στάση στη διαβούλευση -και της κοινής γνώμης και των αρμόδιων φορέων- στο κάτω-κάτω της γραφής δεν αποτελεί συνταγματικά κατοχυρωμένο «βέτο». Επομένως, η Κυβέρνηση θα συνεχίσει κωφεύοντας, παρά τη γενική αντίθεση όλων για να μην πω παρά την κατακραυγή όλων.

Η διαβούλευση, δηλαδή, είναι μια διαδικασία που απλώς τηρείται για τα προσχήματα. Το έχουμε δει και σε άλλα νομοσχέδια. Όλοι οι σύλλογοι, όλοι οι σχετικοί με το αντικείμενο φορείς, όλα τα σωματεία εργαζομένων και στο Υπουργείο και στα μουσεία, ακόμα και η αρχαιολογική κοινότητα στην Ελλάδα και στο εξωτερικό έχουν εκφράσει την πλήρη αντίθεσή τους. Όμως αυτά είναι «ψιλά γράμματα», κυρίες και κύριοι συνάδελφοι. Η αλαζονεία της Κυβέρνησης οδηγεί σε παραλογισμούς. Φτάνει να εκφράζεται με σχήματα όπως «όλοι διαφωνούν, άρα εγώ έχω δίκιο». Γνώριμο, λοιπόν, σύμπτωμα της απόλυτα αντιδημοκρατικής έπαρσης.

Με το νομοσχέδιο αυτό ανατρέπετε τον τρόπο με τον οποίο το ελληνικό κράτος αντιμετωπίζει ενιαία την αρχαιολογική και πολιτιστική μας κληρονομιά, τον ίδιο τον εκθεσιακό και μουσειακό του πλούτο. Μιλάμε, δηλαδή, για το μεγαλύτερο εθνικό μας κεφάλαιο. Δεν έρχεστε να διορθώσετε κάτι εσφαλμένο. Δεν επικαλείστε καν κάτι τέτοιο. Ακόμη και η δική σας αιτιολόγηση της νομοθέτησης δεν αναφέρει κάποιο πρόβλημα που δημιούργησε -ή δεν μπορούσε να αντιμετωπίσει- η υπάρχουσα οργανωτική δομή. Στην πραγματικότητα, δηλαδή, συνομολογείτε ότι η επιβολή των νέων ρυθμίσεων και η αλλαγή του πλαισίου λειτουργίας των μουσείων είναι ουσιαστικά αδικαιολόγητη. Από το άλλο μέρος, θέλετε να αιτιολογήσετε μιλώντας για βελτίωση της αποδοτικότητας με την παροχή ευελιξίας στην ανάληψη πρωτοβουλιών, στην αναζήτηση και στον σχεδιασμό εξωστρεφών στρατηγικών κ.λπ..

Όλα αυτά, στην καλύτερη περίπτωση, αποτελούν μια άμεση ομολογία κυβερνητικής ανεπάρκειας. Μας λέτε ότι τίποτα από αυτά δεν μπορεί να γίνει από το Υπουργείο Πολιτισμού. Έτσι, λοιπόν, φτάνουμε στο σημείο που το ελληνικό κράτος αποποιείται ακόμα και τη βασική του υποχρέωση για προστασία, δημόσια διαχείριση και ανάδειξη των ίδιων των αρχαιοτήτων μας. Το κύριο σημείο του νέου νομοσχεδίου είναι ότι παίρνει τα πέντε μεγαλύτερα μουσεία της χώρας και τα μετατρέπει σε νομικά πρόσωπα δημοσίου δικαίου. Είναι τα πιο σημαντικά μουσεία μας χωρίς να υποτιμάμε κανένα από τα υπόλοιπα. Είναι αυτά που συγκεντρώνουν τη μεγαλύτερη επισκεψιμότητα και όλως τυχαίως είναι αυτά που έχουν και το μεγαλύτερο οικονομικό ενδιαφέρον.

Προφανώς και δεν πρόκειται για ένα πιλοτικό ή δοκιμαστικό σχέδιο. Έρχεστε για πρώτη φορά στην ιστορία της ελληνικής πολιτείας να αποσπάσετε όχι ένα, αλλά τα πέντε μεγαλύτερα μουσεία από το ενιαίο δημόσιο σύστημα διαχείρισης, όπως αυτό διαχρονικά υλοποιείται από το Υπουργείο Πολιτισμού και την Αρχαιολογική Υπηρεσία. Αυτό είναι τρομακτικό από μόνο του, αλλά τρομάζουμε ακόμα περισσότερο γιατί βλέπουμε το μέλλον.

Αλήθεια, κυρία Υπουργέ, σας ρώτησα και στην επιτροπή, το επαναλαμβάνω και τώρα: Γιατί δεν επεκτείνατε αυτό το μοντέλο και σε αρχαιολογικούς χώρους; Και αυτοί στο ίδιο σύστημα διαχείρισης ανήκουν. Γιατί δεν έχετε την «τόλμη» να «αναβαθμίσετε» και να «εκσυγχρονίσετε» και κάποιους από αυτούς; Δεν αξίζουν άραγε και αυτοί «αποδοτικότητα», «ευελιξία», εξωστρεφείς στρατηγικές, «απαλλαγή από τη γραφειοκρατία» και όλα τα υπόλοιπα που επικαλείστε σε αυτό το νομοσχέδιο;

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Θεσπίζετε, λοιπόν, τη λεγόμενη «αυτοτέλεια» αυτών των μουσείων; Για ποια αυτοτέλεια μιλάμε; Ας το δούμε και στα δύο βασικά πεδία, στο διοικητικό και στο οικονομικό. Θα έχουν, λοιπόν, επταμελές διοικητικό συμβούλιο. Τα μέλη του διοικητικού συμβουλίου θα ορίζονται, λέτε, προσωπικά από τον Υπουργό Πολιτισμού με απόφαση του. Τα δύο μέλη του διοικητικού συμβουλίου προβλέπεται ότι θα προέρχονται από τις υπηρεσίες του Υπουργείου, ένα διοικητικό στέλεχος, ο προϊστάμενος των συγκεκριμένων υπηρεσιών που αναφέρονται και ο άλλος, υπάλληλος του Υπουργείου, κάτοχος τουλάχιστον μεταπτυχιακού τίτλου.

Για τους υπόλοιπους, μεταξύ των οποίων είναι και ο πρόεδρος και αντιπρόεδρος, δεν προβλέπεται κανένα τυπικό προσόν-ούτε ουσιαστικός περιορισμός. Για τον πρόεδρο και τον αντιπρόεδρο υπάρχει η διατύπωση ότι «επιλέγονται μεταξύ προσωπικοτήτων με συμβολή στον αντίστοιχο επαγγελματικό ή κοινωνικό χώρο αυτών» και για τα υπόλοιπα τρία μέλη ότι «επιλέγονται μεταξύ προσωπικοτήτων αναγνωρισμένου κύρους στον χώρο των τεχνών των γραμμάτων και των επιστημών»!

Ωραίες ασαφείς και γενικές, «ευέλικτες» διατυπώσεις, για να ανοίξουν οι πύλες για την κυβερνητική αυθαιρεσία και μάλιστα, εντελώς ανέλεγκτη. Γι’ αυτό μίλησα πριν για «κυβερνητική κυριαρχία ενός δημοκρατικού ελέγχου».

Έτσι, αναδεικνύεται τι σημαίνει εκσυγχρονισμός στην πράξη. Έτσι, ανοίγουν και οι πύλες για τις πελατειακές σχέσεις, τη διαπλοκή, τις αλληλοεξυπηρετήσεις, τις δημόσιες σχέσεις των ελίτ κ.λπ... Το έχουμε ξαναδεί το έργο της στελέχωσης με αυτό τον τρόπο και μπορούμε να προβλέψουμε τι πρόκειται να συμβεί. Το ξαναείπα και κάνατε μια ωραία παρατήρηση -μας μαλώσατε μάλιστα. Αποτυχημένοι πολιτευτές, έξυπνοι επιχειρηματίες που μπορούν να επιδιώξουν το κέρδος, γόνοι ενδιαφερομένων επιφανών οικογενειών, δημοσιοσχετίστες, «κολλητοί», «κολλητές», ίσως και τηλεπερσόνες και μέχρι εκεί! Το σύστημα που εισάγεται είναι προφανώς πιο δυσκίνητο, πολυάνθρωπο και κοστοβόρο, σε σχέση με το ήδη υπάρχον. Αλλά αυτή η «μεταρρύθμιση» εξυπηρετεί περισσότερο την κυβερνητική αυθαιρεσία, τις πελατειακές σχέσεις και τη διαπλοκή.

Ή, μήπως θέλετε να μας πείσετε και ότι η συνέχεια της λειτουργίας του κάθε μουσείου θα εξυπηρετείται καλύτερα, με την αντικατάσταση της διοίκησης σε κάθε κυβερνητική -ή και μόνο υπουργική- αλλαγή; Σε κάθε περίπτωση, οι πλειοψηφίες των διοικητικών συμβουλίων, όπως αυτές διαμορφώνονται χάρη στην επιλογή του εκάστοτε Υπουργού, θα διοικούν πλέον τα μουσεία με μόνη την ιδιότητα της «προσωπικότητας», χωρίς επιστημονική γνώση και χωρίς εξειδικευμένη εμπειρία. Και μιλάμε για μια εκλογή χωρίς ουσιαστικές προϋποθέσεις, χωρίς ουσιαστικά κριτήρια και χωρίς κανέναν έλεγχο!

Το όλο σχήμα του παραλογισμού της δήθεν αυτοτέλειας συμπληρώνεται και από το σχήμα της οικονομικής διαχείρισης. Τα έσοδα αυτών των μουσείων μέχρι τώρα αποδίδονται συνολικά στο δημόσιο, πηγαίνουν στον ΟΔΑΠ μέσω του οποίου ενισχύονται και συντηρούνται και τα μικρότερα μουσεία σε όλη τη χώρα. Τώρα ορίζεται απλώς ότι το ποσοστό που θα αποδίδουν τα πέντε αυτά μεγαλύτερα στον ΟΔΑΠ θα καθορίζεται στο μέλλον με Κοινή Υπουργική Απόφαση των Υπουργών Οικονομικών και Πολιτισμού.

Η απώλεια εσόδων του ΟΔΑΠ είναι βέβαιο ότι θα επιδεινώσει τα προβλήματα υποχρηματοδότησης που ήδη καταδικάζουν το όλο σύστημα διαχείρισης του αρχαιολογικού πλούτου σε ανεπάρκεια και υπολειτουργία. Ταυτόχρονα, όμως, η δαπάνη μισθοδοσίας του τακτικού προσωπικού των μουσείων θα καλύπτεται από το Υπουργείο και έτσι τα νέα νομικά πρόσωπα δημοσίου δικαίου με τα έξοδά τους -ακόμα και της μισθοδοσίας- να καλύπτονται από τον κρατικό προϋπολογισμό, θα εμφανίζονται πλασματικά σαν προσοδοφόρα.

Αυτό το νομοσχέδιο καταστρατηγεί κατάφωρα τον ουσιαστικό χαρακτήρα των μουσείων και υπονομεύει την ουσιαστική λειτουργία τους. Ευτυχώς, όμως, για λόγους και συνταγματικούς και Διεθνούς Δικαίου δεν μπορείτε να τα κάνετε ανώνυμες εταιρείες και να ορίσετε ευθέως ότι θα λειτουργούν με ιδιωτικοοικονομικά κριτήρια. Ο νεοφιλελευθερισμός και ο εκσυγχρονισμός συναντούν ακόμα θεσμικά εμπόδια στην πολιτική σας ιδεοληψία, αλλά και στην πολιτική σας σκοπιμότητα. Ταυτόχρονα, όμως, θεσπίζετε αυτό το ανέλεγκτο πλαίσιο διοίκησης. Ποιος θα ελέγχει και πού θα λογοδοτούν αυτές οι διοικήσεις και με ποιο σύστημα, κυρία Υπουργέ;

Θα αναφερθώ και εγώ στην υπόθεση της διαβόητης συλλογής Στερν και την έκθεση μέρους της στο Μουσείο Κυκλαδικής Τέχνης. Μόνο για να θυμίσω, όπως το έκανα και στην επιτροπή, ότι αυτή οδήγησε μέχρι και στην αποπομπή του κ. Νίκου Καλτσά, διακεκριμένου και αναγνωρισμένου επιστήμονα και πρώην διευθυντή του Εθνικού Αρχαιολογικού Μουσείου, από τη θέση του επιστημονικού διευθυντή του μουσείου. Και αυτό επειδή θέλω να θυμίσω, μόνο και τουλάχιστον από αυτό το Βήμα την εμβληματική δημόσια διατύπωσή του: «Εάν διαφωνείς με την «εξουσία», να είσαι έτοιμος να υποστείς τις συνέπειες». Αυτό ακριβώς είναι το πλαίσιο του εκσυγχρονισμού σας!

Στο δεύτερο μέρος του νομοσχεδίου επέρχονται αλλαγές στο πλαίσιο της ανάληψης εγγυητικής υποχρέωσης του ελληνικού δημοσίου για την καταβολή αποζημίωσης σε περίπτωση επέλευσης κινδύνου κατά την κινητικότητα των πολιτιστικών αγαθών. Αυτά αφορούν στην υλοποίηση περιοδικών εκθέσεων από τα μουσεία της χώρας με δανειζόμενο υλικό, προερχόμενο από συλλογές ξένων μουσείων ή και ιδιωτών, αλλά και το αντίστροφο, δηλαδή για εκθέσεις στην αλλοδαπή με υλικό από την Ελλάδα. Όπως ρητά αναφέρετε «η άμεση συνέπεια της εγγυητικής υποχρέωσης του ελληνικού δημοσίου είναι η αντίστοιχη απαλλαγή των ελληνικών μουσείων από το βάρος των ιδιωτικών ασφαλιστών».

Στο άρθρο 39 τροποποιείται το καθεστώς που ίσχυε μέχρι τώρα με το άρθρο 45Α του ν.4858/2021. Σύμφωνα με όσα ίσχυαν μέχρι σήμερα, η δυνατότητα εγγύησης αφορούσε «εκθέσεις περιοδικού χαρακτήρα στην ημεδαπή, οι οποίες διοργανώνονται ή συνδιοργανώνονται από το Υπουργείο ή από ημεδαπά δημόσια μουσεία ή μουσεία που έχουν ιδρυθεί με νόμο.» Τώρα προστίθενται με το στοιχείο αγ΄ και τα ιδιωτικά μουσεία με την εξής διατύπωση: «Μουσεία που συνιστούν ή ανήκουν σε νομικά πρόσωπα ιδιωτικού δικαίου».

Σας είπαμε ότι νομικά πρόσωπα ιδιωτικού δικαίου, εκτός από τα ιδρύματα, είναι και οι εταιρείες. Και ζητήσαμε διευκρινίσεις: Για ποιον λόγο διευρύνετε μέχρι εκεί το πεδίο της δυνατότητας εγγύησης του ελληνικού δημοσίου για την απαλλαγή των ενδιαφερομένων από το βάρος των ασφάλιστρων;

Η απάντησή σας, κυρία Υπουργέ, ήταν πρώτον, ότι δεν αλλάζετε τίποτα, αφού ούτως ή άλλως η προϋπάρχουσα διάταξη δεν εφαρμόστηκε επειδή δεν εκδόθηκε το σχετικό προεδρικό διάταγμα και, δεύτερον, ότι δεν υπάρχουν μέχρι τώρα μουσεία με εταιρική μορφή.

Επομένως, όντως τροποποιείτε την προηγούμενη διάταξη που έλεγε «τουλάχιστον να έχουν συσταθεί με νόμο». Και ασφαλώς, εάν αυτό που φέρνετε τώρα γίνει νόμος του κράτους, θα υπάγεται σε αυτό και κάθε ιδιωτικό εταιρικό μουσείο, που θα ιδρυθεί και χωρίς νόμο από αύριο για να εκθέτει, λόγου χάριν, μια ιδιωτική συλλογή.

Ο νομοθέτης, κυρία Υπουργέ, πρέπει να προβλέπει, γιατί προδιαγράφει το μέλλον Και αυτό ακριβώς κάνετε εσείς σήμερα και μάλιστα, με αυτόν τον τρόπο.

Επίσης, έθεσα επανειλημμένα το ζήτημα εάν με το νέο σας πλαίσιο, θα μπορεί το διοικητικό συμβούλιο του μουσείου να αναθέσει -ακόμα και με νόμιμες διαδικασίες- τη φύλαξη του μουσείου και του υλικού του σε ιδιωτικές εταιρείες φύλαξης. Σας ρώτησα: Είναι δυνατόν να ανατίθεται η προστασία του εθνικού μας πλούτου σε ιδιωτικές εταιρείες security; Είναι πολύ χαρακτηριστικό σημείο για την ποιότητα και την ουσία της νομοθέτησής σας. Παρακάλεσα για μια πραγματική απάντηση. Όχι για υπεκφυγές του τύπου «και γιατί να το κάνει αυτό;».

Ρώτησα εάν θα έχει -θεσμικά και από τον νόμο- αυτή τη δυνατότητα. Δεν απαντήσατε, κυρία Υπουργέ, και αυτή δυστυχώς ήταν μια πολύ σαφής απάντηση που επιβεβαιώνει ότι το μέλλον θα είναι πολύ επικίνδυνο.

Χαρακτηριστικό για την ποιότητα και την ουσία της επικίνδυνης νομοθέτησής σας είναι και το θέμα στα άρθρα 9 και 10. Εκεί, για τα μέλη των διοικητικών συμβουλίων των μουσείων, προβλέπεται σαν κώλυμα διορισμού και σαν λόγος έκπτωσης μόνο η αμετάκλητη καταδίκη για έγκλημα που αφορά στην προστασία των αρχαιοτήτων και εν γένει της πολιτιστικής μας κληρονομιάς.

Σας είπα ότι εδώ θέτουμε ένα νομοθετικό πλαίσιο, που υποτίθεται ότι πρέπει να είναι αξιόπιστο και να θέτει όρια ορθής και χρηστής διοίκησης, αλλά και διαχείρισης. Εδώ λέτε ότι θα μπορεί να διοριστεί και να παραμένει στη θέση του όχι μόνο ένας υπόδικος, αλλά και ο καταδικασμένος -όχι μόνο πρωτόδικα, αλλά και σε δεύτερο βαθμό- και μάλιστα γι’ αυτά τα αδικήματα!

Πρέπει να σταθώ εδώ στην απάντησή σας, κυρία Υπουργέ, η οποία ουσιαστικά επιβεβαίωσε πλήρως τις ανησυχίες μας.

Πρώτον, όσον αφορά το κώλυμα διορισμού, η διάταξή σας λέει: «Όποιος έχει καταδικαστεί αμετάκλητα για αδίκημα σύμφωνα με όσα ορίζονται στην περίπτωση γ΄ της παραγράφου 2, του άρθρου 23 του Κώδικα Νομοθεσίας για την προστασία των αρχαιοτήτων και εν γένει της πολιτιστικής κληρονομιάς», ν.4858/2021.

Είπατε στην επιτροπή ότι σε εκείνη τη διάταξη περιλαμβάνεται και ότι «το κώλυμα υπάρχει και για όσο χρόνο εκκρεμεί η ποινική δίωξη». Εδώ, όμως, έχουμε μια σαφή ειδική διάταξη που λέει «μόνο αμετάκλητη καταδίκη». Και δεν θα μπορούσε ερμηνευτικά να συναχθεί ότι μεταφέρεται και αυτή η πρόβλεψη και ότι δεν πρόκειται απλά για παραπομπή ως προς τα αδικήματα.

Εάν συμφωνείτε, λοιπόν, μαζί μας ως προς την ουσία της διακινδύνευσης, σας παρακαλούμε να επαναλάβετε και στο άρθρο 9 το περιεχόμενο του μνημονευόμενου άρθρου που λέει: «Για όποιον δεν παρέχει τα εχέγγυα και ιδίως, εάν έχει καταδικαστεί αμετάκλητα για τα συγκεκριμένα αδικήματα και ότι το κώλυμα υπάρχει και για όσο χρόνο εκκρεμεί ποινική δίωξη».

Για την ταυτότητα του σκοπού, τα ίδια ακριβώς πρέπει να προβλέπονται και στο άρθρο 10 σαν λόγος έκπτωσης. Ίσως μάλιστα και για έναν λόγο παραπάνω, αφού πλέον μιλάμε για ένα άτομο που ασκεί ήδη καθήκοντα διοίκησης.

Ακούσαμε και επ’ αυτού την επιχειρηματολογία σας. Ουσιαστικά: ας κρίνει ο Υπουργός που τον εμπιστεύτηκε και αν θέλει ας ανακαλέσει την πράξη ορισμού του. Όχι, κυρία Υπουργέ, δεν μπορεί ο νομοθέτης να επαφίεται στις προσωπικές συγκυριακές προθέσεις και διαθέσεις του κάθε μελλοντικού Υπουργού. Είναι σοβαρό το θέμα, είναι σοβαρό το διακύβευμα και πρέπει να υπάρχει σαφές προκαθορισμένο πλαίσιο. Για να μην έρχονται και οι Υπουργοί στη δύσκολη θέση, στην οποία κι εσείς έχετε κατά τη διάρκεια της θητείας σας, να σταθμίζετε χίλιους δυο παράγοντες απέναντι στο προφανές.

Για το θέμα αυτό θα ήθελα να σας ευχαριστήσω που βρήκατε την ευκαιρία να μου παραδώσετε και ένα μάθημα νομικής σε σχέση με το αμετάκλητο. Σας διαβεβαιώ ότι ήταν εντελώς περιττό. Εξάλλου δεν επηρέαζε καθόλου την ουσία του θέματος. Η οικονομία του λόγου, κυρία Υπουργέ, δεν σημαίνει άγνοια και ο δημόσιος λόγος μου μάλλον δεν επιδέχεται τέτοια αντιμετώπιση.

Κλείνοντας και συνοψίζοντας, με το νομοσχέδιο αυτό διαμορφώνεται μια νέα πραγματικότητα: Ο πραγματικός σκοπός των μουσείων, η ώσμωση με την κοινωνία για την ιστορική γνώση και την πολιτιστική συνείδηση υποσκελίζεται. Οι διοικήσεις θα επιδιώκουν τη λεγόμενη επιτυχία τους, με ένα κυνήγι ευέλικτης αναζήτησης εσόδων, χορηγιών, συνδρομών, δωρεών, συνεργειών κ.λπ.. Τα μουσεία χάνουν το καίριο πολιτιστικό και εθνικό τους ρόλο. Θα γίνουν κερματοδέκτες επιφανειακού τουρισμού και πάροχοι υπηρεσιών εστίασης. Δυστυχώς όμως -το πιο σημαντικό- είναι ότι θα γίνουν και πόλοι συναλλαγών πάσης φύσεως. Χάρη στον εκσυγχρονισμό μακριά από τον σκοπό τους θα βάλουν και μια ταμπέλα: «η αίθουσα θα διατίθεται για κάθε είδους δεξιώσεις, συνεστιάσεις, εκδηλώσεις κ.λπ.». Είναι σαφές, λοιπόν, ότι δεν μπορούμε να ψηφίσουμε αυτό το νομοσχέδιο.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, να τακτοποιηθεί το Βήμα προκειμένου να πάρει τον λόγο ο Πρόεδρος της Κοινοβουλευτικής Ομάδας και Γενικός Γραμματέας του Κομμουνιστικού Κόμματος Ελλάδας κ. Δημήτριος Κουτσούμπας.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Θα ήθελα να εκφράσω τα συλλυπητήριά μου για το θάνατο του Νεκτάριου Σαντορινιού. Συλλυπητήρια στην οικογένειά του, στη Βουλή, στο κόμμα του τον ΣΥΡΙΖΑ.

Κυρίες και κύριοι, η καρδιά μας βρίσκεται έξω από την Αίθουσα στους δρόμους της Αθήνας αλλά και της Θεσσαλονίκης, του Ηρακλείου που σήμερα δονούνται από απεργιακές συγκεντρώσεις των εργαζομένων στα μεγαλύτερα μουσεία της χώρας, στους δρόμους που όλες τις τελευταίες ημέρες έχουν μετατραπεί σε υπαίθρια θέατρα, σε μουσικές σκηνές από τους χιλιάδες καλλιτέχνες που απεργούν, τους σπουδαστές που αγωνίζονται και μαζί με τους αρχαιολόγους και εργαζόμενους στα μουσεία, διαδηλώνουν. Διαδηλώνουν ενάντια στις αποφάσεις της Κυβέρνησης και του Υπουργείου Πολιτισμού που μόνο τον πολιτισμό δεν προάγουν. Αντίθετα τον εμπορεύονται και τον παζαρεύουν στο όνομα των οικονομικών και ιδεολογικών στοχεύσεων.

Χαιρετίζουμε τους χιλιάδες καλλιτέχνες, σημερινούς και αυριανούς και τους ευχαριστούμε γιατί μας θύμισαν για μια ακόμη φορά ότι ο αγώνας θέλει κέφι και έμπνευση. Ο αγώνας θέλει τέχνη. Την τέχνη της ζωής που δεν συμβιβάζεται, που φωτίζει τα σκοτάδια που προσπαθούν να μας βυθίσουν, γιατί φέρνουν στο προσκήνιο τις τραγικές συνέπειες της αντιλαϊκής, αντιπολιτιστικής πολιτικής, που εδώ και χρόνια εφαρμόζεται από όλα τα κόμματα που κυβέρνησαν. Μιας πολιτικής που εχθρεύεται τον πολιτισμό, που εχθρεύεται συνολικά τον λαό, τους εργαζόμενους, τσακίζοντας τα δικαιώματά τους, αγνοώντας τις ανάγκες και τις προσδοκίες τους.

Χαιρετίζουμε και την αυτοθυσία των καθηγητών στις δραματικές σχολές του Εθνικού Θεάτρου και του Κρατικού Θεάτρου Βορείου Ελλάδος που παραιτήθηκαν από τις θέσεις τους για να στηρίξουν τους μαθητές τους. Ενώνουμε τη φωνή μας με τη φωνή τους, με τα τραγούδια τους. Στηρίζουμε τον αγώνα για την υπεράσπιση του πολιτισμού αυτού που παραλάβαμε αλλά και αυτού που σήμερα δημιουργείται με ανείπωτο κόπο, με θυσίες από τους σύγχρονους καλλιτέχνες.

Οι προβλέψεις του νομοσχεδίου για τα πέντε μεγαλύτερα μουσεία, έτσι όπως το επιβεβαιώνει και το καθεστώς λειτουργίας του Μουσείου της Ακρόπολης, το οποίο από την αρχή ιδρύθηκε ως νομικό πρόσωπο δημοσίου δικαίου, συνεπάγονται την αποκοπή των μεγάλων μουσείων της χώρας από τον κορμό της Αρχαιολογικής Υπηρεσίας και οδηγούν σε μια ευέλικτη ιδιωτικο-οικονομική λειτουργία τους με σύνθετες, πολύπλευρες και βαριές συνέπειες. Κατευθυντήρια γραμμή της διαχείρισης της πολιτιστικής κληρονομιάς είναι η χρησιμοποίηση των μουσείων και των αρχαιολογικών χώρων για την ανάπτυξη, κυρίως, της κερδοφορίας άλλων κλάδων, όπως είναι η πράσινη και ψηφιακή οικονομία, προπαντός όμως ο τουρισμός και οι άλλοι γύρω από αυτόν οικονομικοί κλάδοι.

Η Κυβέρνηση προβάλλει την οικονομική αυτοτέλεια και αυτενέργεια των μουσείων ως κοσμογονία. Μα ποιον κοροϊδεύετε; Κρύβετε πίσω από αυτές τις λέξεις την ανταγωνιστικότητα, την ανάγκη μεγιστοποίησης των εσόδων, την εξάρτηση από χορηγούς και από κάθε λογής «φίλους». Με λίγα λόγια τη σταδιακή απαλλαγή του κράτους από την αποκλειστική υποχρέωση της προστασίας και της ανάδειξης της πολιτιστικής μας κληρονομιάς. Είμαστε σίγουροι ότι το καθεστώς αυτό θα λειτουργήσει σε βάρος της πραγματικής κοινωνικής αποστολής των μουσείων να προωθούν την ιστορική γνώση, να ανεβάζουν το πολιτιστικό επίπεδο πλατειών λαϊκών στρωμάτων.

Στους πιο καλόπιστος που ευελπιστούν ότι ίσως η αυτονομία των μουσείων μπορεί να σημαίνει απελευθέρωση από το κράτος λέμε πως θα συμβεί ακριβώς το αντίθετο. Το αποκεντρωμένο, αυτοδιαχειριζόμενο μουσείο κάθε άλλο παρά αυτόνομο και ελεύθερο θα είναι για να αναπτύξει με κριτήρια επιστημονικά και παιδαγωγικά τον εκπολιτιστικό, τον ερευνητικό του ρόλο. Δεν είναι μόνο το κυνήγι των εσόδων, που θα καταντάει πάρεργο τον ρόλο του αυτό, μετατρέποντας τους εργαζόμενους τους σε πολίτες θεαμάτων, με ειδίκευση στο μάρκετινγκ και στις δημόσιες σχέσεις. Δεν είναι μόνο η ολοσχερώς, η αντιεπιστημονική αποκοπή της συλλογής των κινητών και ακίνητων μνημείων και η διάσπαση του ενιαίου και οργανικού συνόλου των μνημείων του τόπου μας, που συνεπάγεται η απόσχιση των μουσείων από την Αρχαιολογική Υπηρεσία. Ούτε ότι θα παρεμβαίνουν αποφασιστικά στη λειτουργία και τις προτεραιότητές τους οι ανεξέλεγκτες από την Αρχαιολογική Υπηρεσία διορισμένες διοικήσεις που καθόλου υποχρεωτικό είναι να απαρτίζονται από ανθρώπους σχετικούς με το αρχαιολογικό αντικείμενο. Γιατί θα αρκεί που θα γνωρίζουν τις επιθυμίες και τις επιδιώξεις της εκάστοτε Κυβέρνησης και της αγοράς.

Είναι πάνω από όλα η αντίληψη που διαπερνά το νομοσχέδιο ότι η πολιτιστική κληρονομιά είναι ένα εμπόρευμα. Εμπόρευμα το οποίο τα μουσεία, όπως κάθε σωστή επιχείρηση, θα πρέπει να το κάνουν πιο ελκυστικό, πιο ευπώλητο. Δεν θα απορήσουμε αν αύριο δούμε τα ενημερωτικά έντυπα των μουσείων να μοιάζουν περισσότερο με διαφημιστικά φυλλάδια τουριστικών πρακτορείων για ξέγνοιαστους και χαλαρούς περιπάτους, αξέχαστες διαδραστικές ψηφιακές εμπειρίες και γαστρονομικές απολαύσεις κάτω από τη σκιά διάσημων αγαλμάτων και άλλων αρχαιολογικών θησαυρών.

Βεβαίως, είναι αλήθεια ότι δεν περιμέναμε αυτό το νομοσχέδιο για να καταλάβουμε τους στόχους σας. Έχετε δώσει δείγματα γραφής. Τι να πρωτοθυμηθούμε; Τις επιδείξεις μόδας στον Ναό του Ποσειδώνα στο Σούνιο; Τα μοντέλα γνωστού γαλλικού οίκου μόδας να ποζάρουν μπροστά στον Παρθενώνα; Δεν μας εκπλήσσει πλέον τίποτα. Άλλωστε ο δρόμος έχει ανοίξει από το πρωτοϊδρυθέν εμβληματικό Μουσείο της Ακρόπολης το οποίο μάλιστα καλεί την Τσικνοπέμπτη, που μας έρχεται να περάσουμε μια όμορφη βραδιά με λαχταριστά ορεκτικά, φρέσκιες σαλάτες, ποικιλίες κρεατικών, γλυκά και ελληνική μουσική βέβαια. Αλίμονο να μην τσικνίσουμε λίγο και τα μουσεία μας; Ελπίζουμε μόνο να μην στήσουν και ψησταριές για να τσικνίσουν η σκεπτόμενη η Αθήνα και η πεπλοφόρος κόρη.

Μη βιάζεστε, κύριοι του ΣΥΡΙΖΑ, να χαμογελάσετε. Σας βλέπω ότι χαμογελάτε. Αυτή η εξευτελιστική εικόνα με τις αξέχαστες ελληνικές Τσικνοπέμπτες μπορεί να έγινε τώρα trend στο Twitter αλλά επαναλαμβάνονταν και επί της δικής σας διακυβέρνησης. Αυτό σημαίνει μουσεία νομικά πρόσωπα δημοσίου δικαίου.

Κατά τα άλλα σας πείραζαν όλους οι δεξιώσεις που διοργάνωνε το Βρετανικό Μουσείο στην αίθουσα με τα γλυπτά του Παρθενώνα. Αλλά αυτοί είστε και τέτοιους αντιγράφετε. Μια φορά κι έναν καιρό ήταν το επιχείρημά σας για τη διεκδίκηση των γλυπτών. Οι διαφωνίες σας τώρα ίσως να περιοριστούν μόνο στο περιφερόμενο και στο προσφερόμενο μενού. Αλλά για ποια διεκδίκηση τώρα να μιλήσουμε; Γι’ αυτή που διαπραγματεύεται κεκλεισμένων των θυρών και ποιος ξέρει με τι όρους; Γιατί αν πρόκειται να ακολουθήσετε το παράδειγμα του επαναπατρισμού των κυκλαδικών αρχαιοτήτων της συλλογής Στερν, αφήστε το καλύτερα. Ο κόσμος το’ χει τούμπανο ότι πρόκειται για προϊόντα αρχαιοκαπηλίας που οφείλατε να διεκδικήσετε και ως τέτοια να επιστρέψουν άμεσα στο φυσικό τους τόπο. Και εσείς καμαρώνετε για την επιτυχία σας. Απ’ όσους είμαστε εδώ μέσα κανείς μάλλον δεν θα προλάβει να τα δει στα ελληνικά μουσεία. Και οι επόμενες γενιές, αυτές που θα ζουν στα επόμενα πενήντα χρόνια ίσως να καταφέρουν να τα απολαύσουν, μα θα στερηθούν όσα έχετε φροντίσει να ανταλλαγούν με αυτά.

Μα, βέβαια για εσάς αυτό ονομάζεται εξωστρέφεια. Αυτό ονομάζεται μετατροπή του πολιτισμού σε εξαγώγιμο προϊόν, προσέλκυση τουριστικού κοινού. Δικά σας λόγια. Έτσι τα λέτε τώρα. Και αφού σας πήγε καλά αυτό, τώρα σε αυτό το νομοσχέδιο προβλέπετε την ίδρυση παραρτημάτων στο εσωτερικό και το εξωτερικό, με πρόταση των διοικητικών συμβουλίων και έγκριση του εκάστοτε Υπουργού για να κάνετε τη μακροχρόνια εξαγωγή αρχαιοτήτων στο εξωτερικό για απροσδιόριστο χρόνο, συνήθη πρακτική των μουσείων, με αποτέλεσμα τον εκπατρισμό σημαντικών αρχαιοτήτων από τη χώρα μας για πενήντα, εκατό ή και περισσότερα έτη. Και αυτό με βάση μια απλή κοινή υπουργική απόφαση. Έλεος πια. Ακόμα και σε αυτό το σύστημα που όλα τα αποτιμά με το κέρδος, υπάρχουν και κάποια όρια.

Η πολιτιστική κληρονομιά δεν είναι προϊόν προς εκμετάλλευση, όπως σας ξέφυγε αρχικά, ενώ κυνικά σε όλα τα κυβερνητικά κείμενα το έχετε διατηρήσει και ως έκφραση. Η πολιτιστική κληρονομιά είναι συλλογική δημιουργία, λαϊκή περιουσία που έχει κοινωνική αποστολή και την ίδια ώρα που θα καμαρώνετε για την αύξηση των τουριστών στα μουσεία, η λαϊκή οικογένεια θα αποκλείεται από αυτά, καθώς είναι βέβαιο ότι οι τιμές των εισιτηρίων θα αυξηθούν για να εναρμονιστούν με τις τιμές στις άλλες χώρες της Ευρωπαϊκής Ένωσης. Και οι μέρες ελεύθερης εισόδου σχεδόν θα εκμηδενιστούν, όπως στο Μουσείο Ακρόπολης. Καθόλου δεν αποκλείεται μάλιστα στο μέλλον ακόμα και οι μαθητές στις σχολικές επισκέψεις να πληρώνουν για το εισιτήριο τους ή για τη συμμετοχή τους σε κάποιο εκπαιδευτικό πρόγραμμα. Άλλωστε το φαινόμενο των εκπαιδευτικών προγραμμάτων από ιδιωτικούς οργανισμούς για τα οποία οι μαθητές πληρώνουν είναι ήδη πάρα πολύ διαδεδομένο.

Για όλα όσα ανέφερα έχουν βγει στους δρόμους οι εργαζόμενοι του Υπουργείου Πολιτισμού, γιατί πονάνε τη δουλειά τους, γιατί αγαπούν την επιστήμη τους, γιατί γνωρίζουν τους κινδύνους που έρχονται. Αυτό είναι το κύριο που κινητοποιεί εργαζόμενους, μόνιμους και συμβασιούχους για δεκαετίες.

Τολμάτε να χαρακτηρίζετε ως οπισθοδρομικούς επιστήμονες Έλληνες και διεθνούς φήμης εργαζόμενους, που έχουν δώσει τη ζωή τους για τη διαφύλαξη και την ανάδειξη της πολιτιστικής μας κληρονομιάς. Τους κατηγορείτε ότι φοβούνται μην χάσουν τη βολή τους. Σα, δεν ντρέπεστε. Αλλά έχετε γίνει μανούλες σε αυτά τα υβρεολόγια για όλους τους κλάδους των εργαζομένων όταν αυτοί αγωνίζονται. Το Υπουργείο Πολιτισμού είναι άλλωστε πρωτοπόρο και στις ελαστικές εργασιακές σχέσεις.

Οι άνθρωποι, που διαδηλώνουν ζουν μέσα στην εργασιακή αβεβαιότητα. Το νέο καθεστώς ενισχύει παραπέρα την ανασφάλεια και εμείς αυτό δεν το υποτιμούμε καθόλου. Όσες δεσμεύσεις κι αν λέτε ότι κάνετε δεν πείθετε. Στα νέα μουσεία νομικά πρόσωπα δημοσίου δικαίου είναι προφανές ότι η ιδιωτικο-οικονομική ανταγωνιστική λειτουργία των μουσείων προϋποθέτει μεγαλύτερο βαθμό εκμετάλλευσης και ακόμα χειρότερους όρους εργασίας, ενώ η τουριστικοποίηση, που προωθείτε θα εντείνει την εντατικοποίηση και τον εποχικό χαρακτήρα της εργασίας.

Βεβαίως, το συγκεκριμένο νομοσχέδιο δεν μας εκπλήσσει. Όλο αυτό το διάστημα έχουν ψηφιστεί σειρά νόμων, που εντάσσονται στον ίδιο πολιτιστικό προσανατολισμό, στον ίδιο πολιτικό προσανατολισμό σε ό,τι αφορά τη διαχείριση της κληρονομιάς του πολιτισμού μας. Νόμοι όπως ο νόμος για τη δημιουργία του Οργανισμού Διαχείρισης και Ανάπτυξης Πολιτιστικών Πόρων, ΟΔΑΠ, ο νόμος για τους όρους και το διάστημα ανταλλαγής των εκθεμάτων ανάμεσα σε μουσεία της Ελλάδας και του εξωτερικού, ο πρόσφατος νόμος κύρωσης της συμφωνίας για τη συλλογή Στερν.

Έχετε ικανοποιήσει όλες τις δεσμεύσεις σας, όχι αυτές που οφείλετε απέναντι στον ελληνικό λαό, αλλά αυτές που έχετε απέναντι σε μεγάλους επιχειρηματικούς ομίλους και τις πολιτικές που τους υπηρετούν. Όσα μας φέρνετε στην Ελλάδα ως δήθεν νέες ιδέες είναι δοκιμασμένες συνταγές σε όλες τις χώρες της Ευρωπαϊκής Ένωσης. Ακολουθούν τις κατευθύνσεις της όπως έχετε συναποφασίσει όλες ανεξαιρέτως οι κυβερνήσεις και τα κόμματα που συμμετείχαν στο παρελθόν σε κυβερνητικά σχήματα και σήμερα διεκδικούν εκ νέου έναν αντίστοιχο ρόλο.

Στη σύγχρονη Ευρώπη της κρίσης, των πολέμων, των περικοπών, της ενεργειακής ακρίβειας, της φτώχειας, των πετσοκομμένων για τον λαό δημόσιων προϋπολογισμών οι συνέπειες αυτής της πολιτικής είναι ολέθριες. Στη σύγχρονη Ευρώπη της Γαλλίας ζήσαμε την καταστροφή της Παναγίας των Παρισίων, που λόγω της πενιχρής κρατικής επιχορήγησης και της απροθυμίας των ιδιωτικών κεφαλαίων να τη συνδράμουν, έμενε χρόνια ασυντήρητη και χωρίς να πληροί τους απαιτούμενους όρους ασφαλείας.

Στις ευρωπαϊκές πρωτεύουσες τα εισιτήρια για τα μουσεία είναι απλησίαστα για τον λαό. Όχι ότι στην Ελλάδα είναι φτηνά. Στο σύγχρονο Βρετανικό Μουσείο ζήσαμε τις εικόνες της ντροπής με τα πλημμυρισμένα δάπεδα και την απουσία κάθε συντήρησης στα πολύτιμα γλυπτά του Παρθενώνα.

Και για να μην αδικήσουμε κανέναν, αυτή την πολιτική δεν την έχετε πάρει εργολαβία. Τα προεκλογικά λόγια της Αξιωματικής Αντιπολίτευσης δεν αθωώνουν την πολιτική που εφάρμοσαν όταν ήταν αυτή στην εξουσία. Από πού να ξεκινήσουμε. Παραδείγματος χάριν το καθεστώς νομικού προσώπου δημοσίου δικαίου με το οποίο ιδρύθηκε το Μουσείο Ακρόπολης αποτελώντας τον προπομπό για όσα σήμερα προωθούνται, διατηρήθηκε αναλλοίωτο από την κυβέρνηση του ΣΥΡΙΖΑ. Μάλιστα ο τότε Υφυπουργός Πολιτισμού, κ. Ξυδάκης είχε δηλώσει ξεκάθαρα το 2015 ότι μελετούσατε τη μετατροπή των μουσείων σε νομικά πρόσωπα δημοσίου δικαίου.

Θα ξεχάσουμε τις φωτογραφίες στο Ελληνικό και το μνημείο συναντίληψης και συνεργασίας με τη «LAMDA DEVELOPMENT» επί ΣΥΡΙΖΑ όπου το ΚΑΣ ανακήρυξε ως αρχαιολογικό χώρο μόνο τα διακόσια ογδόντα στρέμματα από τα τρεις χιλιάδες στρέμματα που είχε προτείνει η Εφορεία Δυτικής Αττικής Πειραιώς και Νήσων;

Οι αντιδράσεις σας, κυρίες και κύριοι του ΣΥΡΙΖΑ, για το μετρό της Θεσσαλονίκης, για παράδειγμα, δεν διαγράφουν το γεγονός ότι ως Κυβέρνηση επί δύο χρόνια δεν πήρατε κανένα μέτρο για την προστασία και τη διατήρηση του μοναδικού αυτού μνημειακού συνόλου, διευκολύνοντας έτσι τη Νέα Δημοκρατία σήμερα να ολοκληρώσει το έγκλημα. Ή μήπως πιστεύετε ότι έχει ξεχαστεί η σκανδαλώδης μετάβαση αρχαιολογικών χώρων, μνημείων και ακινήτων στο Υπερταμείο που μόνο μετά από το σάλο που δημιουργήθηκε αναγκαστήκατε να εξαιρέσει από αυτό τις πιο κραυγαλέες περιπτώσεις.

Οι αυξήσεις στα εισιτήρια τον Μάρτιο του 2019 σε μουσεία και αρχαιολογικούς χώρους έχουν την υπογραφή του ΣΥΡΙΖΑ. Βλέπετε η γραμμή ότι ο πολιτισμός είναι εμπόρευμα και πάνω απ’ όλα ότι ο άνθρωπος είναι εμπόρευμα αποτελεί συνισταμένη στην πολιτική όλων των μέχρι σήμερα κυβερνήσεων, όπως και της σημερινής της Νέας Δημοκρατίας, που μαζί με την επιχειρηματική λειτουργία των μουσείων έφερε το προκλητικό κατάπτυστο π.δ.85 που εξισώνει τα πτυχία των αποφοίτων των δραματικών σχολών, των ωδείων, σχολών χορού και κινηματογράφου με το απολυτήριο του λυκείου για να γίνει φτηνότερο το εμπόρευμα εργατική δύναμη των καλλιτεχνών.

Η δε τροπολογία 1565/23, που έφερε στη συνέχεια για να κατευνάσει τα πνεύματα, όχι μόνο δεν επαναφέρει τις αμοιβές και τα επαγγελματικά δικαιώματα τους στο επίπεδο της τεχνολογικής εκπαίδευσης, αλλά προβλέπει ότι οι αμοιβές τους θα μειωθούν, αφού θα καθορίζονται με υπουργική απόφαση με βάση το μνημονιακό νόμο του ΣΥΡΙΖΑ τότε του 2015, χτυπώντας το δικαίωμα των καλλιτεχνών σε συλλογικές συμβάσεις εργασίας, στα μισθολογικά, ασφαλιστικά και εν γένει εργασιακά δικαιώματα τους. Και αυτό φυσικά ισχύει και συνολικά για τους αποφοίτους των ΙΕΚ.

Με άλλα λόγια οι θυσίες και οι κόποι μιας ζωής των νέων ανθρώπων, οι ακριβοπληρωμένες σπουδές τους στις ιδιωτικές σχολές για να αποκτήσουν εφόδια, που θα έπρεπε να τους τα παρέχει το κράτος, δεν αξίζουν τίποτα, είναι σαν να μην έγιναν. Είναι τόσο κατάφωρη η αδικία και η απαξίωση τους από την πολιτεία, που όλος ο λαός είναι με το μέρος τους. Από το δίκιο που τους πνίγει παίρνουν τη δύναμη να συνεχίζουν τον αγώνα τους, έναν αγώνα που κάθε μέρα που περνά φουντώνει, αποκτά μεγαλύτερες διαστάσεις και γι’ αυτό μην περιμένετε να ξεφουσκώσει εύκολα ούτε να ελπίζετε ότι μπορείτε να τους ξεγελάσετε.

Ας υποθέσουμε ότι είστε ειλικρινείς όταν λέτε πως θα ιδρύσετε κάποιες ανώτατες πανεπιστημιακές καλλιτεχνικές σχολές και ότι πράγματι θα φέρετε τεκμηριωμένη πρόταση της επιτροπής, που συστήσατε κακήν κακώς προεκλογικά και μάλιστα αγνοώντας τα λιγοστά ήδη υπάρχοντα πανεπιστημιακά τμήματα καλλιτεχνικής εκπαίδευσης έως τις 31 Μαρτίου. Μα, αυτό το σχέδιο ακόμα κι αν προχωρήσει -εσείς το λέτε αυτό- θα ολοκληρωθεί το 2025. Ζήσε Μάη μου!

Γιατί μέχρι τότε δεν αναθεωρείτε εδώ και τώρα το π.δ.85/2022; Γιατί δεν αποσύρετε την τροπολογία 1565/2023; Γιατί δεν φέρνετε εδώ και τώρα ρύθμιση, που θα αντιστοιχίζει τα εργασιακά δικαιώματα των καλλιτεχνών με αυτά της κατηγορίας ΤΕ, Τεχνολογικής Εκπαίδευσης, όπως ίσχυε μέχρι χτες για τους μουσικούς και μέχρι το 2003 για τους ηθοποιούς; Τι είναι αυτό που σας εμποδίζει;

Εμείς έχουμε κάθε λόγο να πιστεύουμε πως ούτε την πανεπιστημιακή καλλιτεχνική εκπαίδευση θα προωθήσετε ουσιαστικά, γιατί είστε κατά της δημόσιας δωρεάν καλλιτεχνικής παιδείας, είστε και κατά της δημόσιας και δωρεάν ανώτατης παιδείας ειδικότερα. Το δήλωσε ο Πρωθυπουργός όταν συζητιόταν το 2019 η Αναθεώρηση του Συντάγματος, ότι η κεντρική πρότασή σας είναι η Αναθεώρηση του άρθρου 16 του Συντάγματος για να ιδιωτικοποιηθούν τα πανεπιστήμια, τάχα για να μην φεύγουν τα παιδιά μας στο εξωτερικό.

Άλλωστε δεν έχει περάσει πολύς καιρός από τότε που καταργήσατε τα καλλιτεχνικά μαθήματα στο λύκειο, ενώ στις άλλες βαθμίδες, στο δημοτικό και γυμνάσιο, τα μαθήματα είναι εντελώς απαξιωμένα και πραγματοποιούνται χάρη στο φιλότιμο των εκπαιδευτικών που βιώνουν άθλιες εργασιακές συνθήκες, αδιοριστία και μετακινήσεις σε τέσσερα, πέντε σχολεία.

Από εσάς της Νέας Δημοκρατίας δεν περιμέναμε να εκμεταλλευτείτε την αγωνία και την αγανάκτηση των καλλιτεχνών και σπουδαστών για να ξηλώσετε το άρθρο 16, αλλά όπως φαίνεται σας πρόλαβαν άλλοι στο προεκλογικό παιχνίδι, καλύτεροι στην καπηλεία των λαϊκών αγώνων.

Αναφερόμαστε φυσικά στον ΣΥΡΙΖΑ, που αφού όσο ήταν κυβέρνηση δεν ακούμπησε ούτε στο ελάχιστο το καθεστώς που είχε παραδώσει την καλλιτεχνική εκπαίδευση αποκλειστικά και εξ ολοκλήρου στους ιδιώτες και δεν κούνησε το δαχτυλάκι του για να συγκροτηθεί σύστημα δημόσιας, δωρεάν ανώτατης πανεπιστημιακής καλλιτεχνικής εκπαίδευσης, σήμερα, όπως διαφαίνεται από διάφορες τοποθετήσεις του, επαναφέρει με την ευκαιρία αυτού του αιτήματος των σπουδαστών και των καλλιτεχνικών φορέων των καλλιτεχνών τη Συνθήκη της Μπολόνια της Ευρωπαϊκής Ένωσης για τα πανεπιστήμια. Επαναφέρει τη συνθήκη, δηλαδή, που προβλέπει καθιέρωση τρίχρονων προγραμμάτων σπουδών bachelor στα πανεπιστήμια, την αναγνώριση των ιδιωτικών κολεγίων και την ολοσχερή ιδιωτικοποίηση τελικά της ανώτατης εκπαίδευσης.

Επί της κυβέρνησής σας, κυρίες και κύριοι του ΣΥΡΙΖΑ, και επί υπουργίας Γαβρόγλου το 2018 δώσατε τέτοια δυνατότητα σε αποφοίτους ιδιωτικών κολεγίων να διορίζονται στον ΑΣΕΠ, αναγνωρίζοντας τα πτυχία τους.

Και δεν είναι καθόλου τυχαίο ότι αυτές τις μέρες έσκασε μύτη άρθρο του από εσάς διορισμένου πρώην προέδρου του Ελληνικού Κέντρου Κινηματογράφου σε φιλική σας εφημερίδα με τον αποκαλυπτικό τίτλο: «Μήπως να ξανασκεφτούμε την Μπολόνια, σύντροφοι;». Αν αυτό εμφανίζεται προεκλογικά ας σκεφτούμε τι πρόκειται να γίνει αν αύριο κυβερνήσετε ή συγκυβερνήσετε, δεν έχει σημασία.

Συνειδητοποιείτε, πιστεύουμε, ότι μια τέτοια πρόταση ανοίγει τον ασκό του Αιόλου για την κατάργηση του άρθρου 16 κατά της οποίας βγαίνετε λάβροι τόσο καιρό στον χώρο των πανεπιστημίων όπου το φοιτητικό κίνημα χρόνια την αντιπαλεύει με πείσμα και σταθερότητα, όμως. Σας καταλαβαίνουμε, όμως. Την Μπολόνια και την ιδιωτικοποίηση των πανεπιστημίων υποστηρίζετε και εσείς, γιατί όλα αυτά είναι επιταγές της Ευρωπαϊκής Ένωσης που έχετε μαζί με τη Νέα Δημοκρατία συνυπογράψει, προσυπογράψει και καλείστε να ικανοποιήσετε.

Το μοναδικό, σύγχρονο, ώριμο και απόλυτο ρεαλιστικό αίτημα σήμερα είναι η συγκρότηση συστήματος δημόσιας, δωρεάν, ενιαίας πανεπιστημιακής καλλιτεχνικής εκπαίδευσης χωρίς πιστοποιήσεις και κατηγοριοποιήσεις αποφοίτων, πτυχίων και δικαιωμάτων και αντιστοίχιση των ως τώρα πτυχίων των καλλιτεχνικών σχολών βάσει διαδικασιών εξομοίωσης που θα ορίσουν το Υπουργείο Παιδείας και τα πανεπιστήμια. Όποιος προσπαθεί στο όνομα της άμεσης δήθεν λύσης να φέρει προτάσεις που νομιμοποιούν και παγιώνουν τη σημερινή κατάσταση της πανσπερμίας των ιδιωτικών σχολών ακυρώνει αυτή τη διέξοδο, που είναι η μόνη αντάξια των σύγχρονων απαιτήσεων των καλλιτεχνών, των σπουδαστών, της τέχνης. Υπονομεύει γενικότερα το αίτημα για δημόσια δωρεάν παιδεία.

Ασφαλώς για να φτάσουν όλοι αυτοί οι άνθρωποι στο πανεπιστήμιο χρειάζεται να ξεκινήσουν από νωρίς τις σπουδές που σήμερα τις χρυσοπληρώνουν, που ένα όμως δημόσιο, δωρεάν σύστημα καλλιτεχνικής εκπαίδευσης παράλληλα με το σχολείο και σε συνεργασία με αυτό θα το εξασφάλιζε.

Τα ερωτήματα για τα οποία καταθέσαμε σήμερα και επίκαιρη ερώτηση παραμένουν αμείλικτα και ζητούν απαντήσεις. Θα ικανοποιήσετε τελικά τις ανάγκες των σπουδαστών και καλλιτεχνών; Θα επιμείνετε στη μετατροπή των μουσείων και των αρχαιολογικών χώρων σε τουριστικές ατραξιόν; Δεν περιμένουμε, βέβαια, απάντηση ούτε από τη Νέα Δημοκρατία ούτε από τον ΣΥΡΙΖΑ. Την απάντηση θα την δώσουν οι χιλιάδες σπουδαστές, καλλιτέχνες, εργαζόμενοι στα μουσεία που με τον αγώνα τους και όχι με πολιτικούς μεσάζοντες και διάφορους μεσσίες θα φέρουν νίκες και μαζί με όλον τον εργαζόμενο λαό θα επιβάλουν τελικά τη συνολική νίκη τους, το καθολικό δικαίωμα στην υλική και πνευματική ευημερία, το δικαίωμα στην τέχνη, τη μόρφωση, τον πολιτισμό σε όλο τον πλούτο της ζωής που με το μυαλό και τα χέρια τους δημιουργούν χωρίς να τον απολαμβάνουν.

Κυρίες και κύριοι Βουλευτές, θα πω και κάτι τελευταίο. Στο σημερινό νομοσχέδιο η Κοινοβουλευτική Ομάδα του ΚΚΕ καταθέτει τροπολογία για την παύση, για την ακύρωση των πλειστηριασμών για χρέη προς τράπεζες και τα κοράκια, τα funds που έχουν αγοράσει τα κόκκινα δάνεια, αλλά και για χρέη προς το ελληνικό δημόσιο και τους Οργανισμούς Τοπικής Αυτοδιοίκησης από τα οποία απειλούνται οι λαϊκές οικογένειες.

Ξέρετε πολύ καλά πως η πρόσφατη απόφαση του Αρείου Πάγου, αναμενόμενη βέβαια, ανοίγει ένα νέο πιο άγριο γύρο επέλασης στη λαϊκή κατοικία, αφού λύνει τα χέρια των funds και των εταιρειών διαχείρισης δανείων για τη διενέργεια μαζικών πλειστηριασμών. Αφήστε πια τα κροκοδείλια δάκρυα, ξέρουμε πολύ καλά πως η επικίνδυνη αυτή εξέλιξη είναι δικό σας έργο, έργο όλων όσοι κυβερνήσατε.

Να σας θυμίσω τον νόμο του ΣΥΡΙΖΑ που παρέδωσε τα κόκκινα δάνεια στα αρπακτικά των funds; Τον ξέρετε.

Στη συνέχεια, τον πτωχευτικό νόμο της Κυβέρνησης της Νέας Δημοκρατίας. Τον ξέρετε. Ή μήπως θέλετε να σας θυμίσω μία σειρά μέτρα που όλοι σας ψηφίσατε για να ενισχύσετε το αντιλαϊκό οπλοστάσιο με ηλεκτρονικούς πλειστηριασμούς και άλλα, για να υλοποιηθεί ένας σχεδιασμός που βυθίζει τα λαϊκά στρώματα στη φτώχεια και την εξαθλίωση;

Ορίστε, λοιπόν. Στηρίξτε, ψηφίστε την τροπολογία του ΚΚΕ. Εμείς πάντως μαζί με άλλους αγωνιστές θα συνεχίσουμε να είμαστε μπροστά στον αγώνα ενάντια στους πλειστηριασμούς που βγάζουν στο σφυρί τα λαϊκά σπίτια.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και δύο εκπαιδευτικοί συνοδοί τους από το 4ο Δημοτικό Σχολείο Χρυσούπολης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Επίσης, ο Βουλευτής του Κινήματος Αλλαγής - ΠΑΣΟΚ κ. Βασίλειος Κεγκέρογλου κατέθεσε σήμερα, στις 13-2-2023, πρόταση νόμου: «Για τη συνέχιση εξυπηρέτησης μακροχρόνιων, πάγιων και διαρκών αναγκών του δημοσίου, των ΝΠΔΔ και των ΟΤΑ α΄ και β΄ βαθμού από ήδη εργαζόμενους».

Παραπέμπεται στην αρμόδια Διαρκή Επιτροπή.

Τον λόγο τώρα έχει ο Βουλευτής της Νέας Δημοκρατίας κ. Αναστάσιος Δημοσχάκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εκφράζω τα θερμά μου συλλυπητήρια για την απώλεια δύο άξιων εκπροσώπων του κοινοβουλευτισμού, του Μανούσου Βολουδάκη και του Νεκτάριου Σαντορινιού, που τόσο πρόωρα και άδικα έφυγαν από κοντά μας. Αποχαιρετούμε με λύπη δύο νέους ανθρώπους, που τίμησαν αυτή την Αίθουσα με το ήθος και το έργο τους.

Περνάω τώρα στο υπό συζήτηση νομοσχέδιο του Υπουργείου Πολιτισμού και Αθλητισμού, που έρχεται να τροποποιήσει με θαρραλέο τρόπο το νομοθετικό πλαίσιο που σχετίζεται με τη μουσειακή πολιτική μετά από εκατόν πενήντα χρόνια συντηρητικής αδράνειας.

Ο στόχος είναι να επέλθουν αλλαγές στον τρόπο διοίκησης των συγκεκριμένων πέντε δημόσιων μουσείων. Επέρχονται αλλαγές διοίκησης στα πέντε εκ των μεγαλύτερων μουσείων της χώρας. Πλέον, με την αλλαγή του νομικού καθεστώτος αυτών θα μπορούν να λειτουργήσουν ευέλικτα, να αναλάβουν περισσότερες πρωτοβουλίες και να αναπτύξουν μία νέα δική τους ταυτότητα. Παράλληλα, θα διασφαλίζουν τους οικονομικούς πόρους, καθώς θα επιδιώκουν, όχι μόνο την κρατική επιχορήγηση, αλλά και τη συμμετοχή τους σε ευρωπαϊκά και άλλα προγράμματα, καθώς και την προσέλκυση ιδιωτικών επιχορηγήσεων.

Όσον αφορά το προσωπικό των εν λόγω μουσείων, το νομοσχέδιο είναι υπόδειγμα πληρότητας και σαφήνειας. Δεν επέρχεται καμμία μεταβολή σε όσους ήδη υπηρετούν στα πέντε μουσεία, καμμία αλλαγή στο μισθολόγιο, το ωράριο, τις άδειες, τις μεταθέσεις και τις αποσπάσεις.

Επιπρόσθετα, δεν επέρχεται καμμία μεταβολή ως προς το καθεστώς εξαγωγής των πολύτιμων εκθεμάτων των μουσείων μας, η εφαρμογή του οποίου έχει αποδείξει ότι η πολιτιστική κληρονομιά δεν βλάπτεται από την εξωστρέφεια. Αντίθετα, ωφελείται.

Κυρία Υπουργέ, σας μεταφέρω τις ευχαριστίες των Εβριτών για το πλούσιο έργο που έχει επιδείξει το Υπουργείο Πολιτισμού και Αθλητισμού στον νομό μας. Πρόκειται για έργα οραματικά, που ξεκόλλησαν μετά από δεκαετίες ολιγωρίας και στασιμότητας. Η Κυβέρνηση έμπρακτα αναβαθμίζει το πολιτιστικό προϊόν του Νομού Έβρου, που, όπως συνηθίζω να λέω, είναι ένα απέραντο αρχαιολογικό μουσείο, φιλοξενώντας το αποτύπωμα πολλών ιστορικών περιόδων, κόμβος πολιτισμών, λαών, εθνών και θρησκειών.

Με πρωτοβουλία της Κυβέρνησης της Νέας Δημοκρατίας επιτέλους, μετά από δεκαετίες αδράνειας, δρομολογείται η κατασκευή ενός σύγχρονου μουσείου στον τόπο της Μικρής Δοξιπάρας της Νέας Ορεστιάδας. Βελτιώνονται οι υποδομές στη Σαμοθράκη και ιδιαίτερα θωρακίζεται με αντιπλημμυρικά έργα το Ιερό των Μεγάλων Θεών στο νησί της Νίκης.

Επίσης, ολοκληρώνεται η αναστήλωση του βυζαντινού πύργου Ιωάννη Κατακουζηνού στο Πύθιο Διδυμοτείχου και αναδεικνύεται η προστάτιδα των Θρακών, η ιστορική Παναγία Κοσμοσώτειρας στις Φέρες Αλεξανδρούπολης.

Θέλω να υπερθεματίσω με έμφαση την ένταξη αποκατάστασης ζημιών του ιστορικού τεμένους Βαγιαζήτ στο Διδυμότειχο από το Ταμείο Ανάκαμψης, με προϋπολογισμό 10 εκατομμυρίων και πλέον και με ορίζοντα ολοκλήρωσης το 2025.

Θα μου επιτρέψετε να σταθώ με ιδιαίτερη ευαισθησία στο θέμα ανακαίνισης-αναστήλωσης του ρωμαϊκού - βυζαντινού κάστρου του Διδυμοτείχου, το οποίο αποτελεί προσωπικό, αλλά και συλλογικό όνειρο της τοπικής κοινωνίας. Έχω αναδείξει την αναγκαιότητα και τη σπουδαιότητά του τόσο μέσω του κοινοβουλευτικού ελέγχου όσο και μέσω συναντήσεων με την Υπουργό, αλλά και με τον Πρωθυπουργό.

Με ευγνωμοσύνη μπορώ πλέον να καταθέσω ότι το Υπουργείο προχωρά στην ένταξη μελετών σε χρηματοδοτικό εργαλείο μέσα από το ερευνητικό πρόγραμμα, με αιχμή του δόρατος τα πανεπιστήμια της χώρας. Η συνολική αναστήλωση-ανακαίνιση του κάστρου του Ιουστινιανού θα δώσει τεράστια οικονομική ώθηση στον Έβρο και τη Θράκη, όπως έδωσε πριν τριάντα χρόνια στην πόλη Καρκασσόν στη βορειοανατολική Γαλλία.

Αξιότιμη, κυρία Υπουργέ, εκφράζω την ικανοποίησή μου για την ανταπόκρισή σας στη γραπτή μου ερώτηση με θέμα την αναστήλωση, αλλά και την ασφάλεια ενός μοναδικού αρχαιολογικού μνημείου, της γνωστής Πυροστιάς -ως εκ του σχήματος, όχι ως εκ της ιστορικής πορείας- στο κέντρο της πόλης του Διδυμοτείχου. Με ικανοποίηση διάβασα την απάντηση των υπηρεσιών του Υπουργείου σας, το οποίο προχωρά στη σύνταξη των αναγκαίων μελετών αποκατάστασης και ανάδειξης του μνημείου.

Κυρίες και κύριοι συνάδελφοι, σας μεταφέρω πληροφορία πριν μίας ώρας. Η πόλη του Διδυμοτείχου μετεξελίσσεται σε πέμπτη πανεπιστημιακή έδρα του Δημοκριτείου Πανεπιστημίου Θράκης και θα υποδεχθεί προσεχώς τη νέα Σχολή Ψυχολογίας, η οποία θα στεγάζεται στο κέντρο του αστικού ιστού πλησίον του μνημείου που προείπα.

Μάλιστα, όπως ανακοίνωσαν σήμερα, παρουσιάστηκε από το Υπουργείο Παιδείας –εκεί ήταν ο Υφυπουργός, ο Άγγελος Συρίγος και ο Πρύτανης του Δημοκρίτειου κ. Φώτης Μάρης- η ομόφωνη δημοτική θέση του Δήμου Διδυμοτείχου να παραχωρηθεί το δημαρχείο της πόλης για τις ανάγκες στέγασης του Τμήματος Ψυχολογίας, απόφαση που θα επικυρωθεί απόψε με έκτακτο δημοτικό συμβούλιο. Είναι μία απόφαση που τιμά όλες τις δημοτικές παρατάξεις. Είναι μοναδική σε όλη τη χώρα και δικαιώνει τις αποφάσεις του Υπουργείου Παιδείας και του Πρωθυπουργού.

Συνεπώς, η δήλωσή του ότι από τον προσεχή Σεπτέμβριο θα λειτουργήσει το Τμήμα Ψυχολογίας και από τον Σεπτέμβριο του 2024 το Τμήμα Εργοθεραπείας στην Κομοτηνή, με στόχο το Δημοκρίτειο βήμα-βήμα να καταστεί σε τρίτο πανεπιστήμιο της χώρας, είναι οραματικά εφικτή. Αναμένουμε με προσμονή σε πιεστικό πολιτικό χρόνο την νομοθεσία, ώστε τον προσεχή Μάιο να συμπεριληφθεί στο μηχανογραφικό το εν λόγω τμήμα, με έναρξη λειτουργίας από τον προσεχή Σεπτέμβριο.

Κυρίες και κύριοι συνάδελφοι, το υπό συζήτηση νομοσχέδιο έρχεται να δημιουργήσει συνθήκες που διασφαλίζουν την ευελιξία των φορέων προστασίας και ανάδειξης της πολιτιστικής μας κληρονομιάς. Ο πολιτισμός είναι και πρέπει να παραμείνει ένα θέμα που θα μας ενώνει, γιατί ξεπερνά τον τόπο, τον χρόνο και την πολιτική επικαιρότητα.

Ως εκ τούτου, θα αποτελούσε μεγαλείο να συμφωνούσαμε όλοι σήμερα ότι το παρόν νομοσχέδιο δημιουργεί συνθήκες νέας εποχής για την ανάδειξη του ελληνικού πολιτισμού.

Σας ευχαριστώ για την προσοχή σας, με πολλή χαρά για την πατρίδα μου. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Πάνος Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Να μου επιτραπεί και εμένα να αποχαιρετήσω νοερά τον σύντροφό μας, τον φίλο μας, τον Νεκτάριο Σαντορινιό, τον Νεκτάριο του αγώνα, τον Νεκτάριο του καθημερινού χαμόγελου, τον Νεκτάριο που αγάπαγε τη Ρόδο, τη Δωδεκάνησο, την πατρίδα μας κι έδωσε αγώνες και μάχες στα καλύτερά του χρόνια γι’ αυτό.

(Χειροκροτήματα)

Κυρίες και κύριοι Βουλευτές, στο βιβλίο για τα Μάρμαρα του Παρθενώνα «Πρέπει να επιστραφούν στην Ελλάδα» του Κρίστοφερ Χίτσενς που εκδόθηκε το 1988, η Μελίνα Μερκούρη είχε γράψει: «Το μεγαλείο μιας χώρας δεν έγκειται σε αυτά που κατέκτησε ή πήρε ή κράτησε. Η αληθινή υπερηφάνεια μιας χώρας εναπόκειται στην επανόρθωση των αδικιών, στην αναγνώριση της αλήθειας και της δικαιοσύνης».

Η πολιτισμική μας κληρονομιά, λοιπόν, και ο ελληνικός πολιτισμός οφείλουν να λειτουργούν προς όφελος του κοινωνικού συνόλου, εκεί που συνενώνεται ο μόχθος χιλιάδων ειδικών, αρχαιολόγων, αρχιτεκτόνων, μηχανικών, τεχνιτών του μαρμάρου, αφιερωμένων στη μελέτη, την έρευνα και την προβολή των μνημείων.

Σε αυτόν τον πολιτισμό και σε αυτούς τους ανθρώπους του εναντιώνεται η Κυβέρνηση της Νέας Δημοκρατίας από την πρώτη στιγμή που ανέλαβε τη διακυβέρνηση της χώρας το 2019. Και η καταστροφή δεν έχει τελειωμό, από την τσιμεντόστρωση της Ακρόπολης έως το ανοσιούργημα της διαβάθμισης των καλλιτεχνικών σπουδών προς όφελος ελληνικών και ξένων ιδιωτικών εκπαιδευτηρίων. Μιλάμε για εβδομήντα έναν κλάδους και διακόσιες πέντε ειδικότητες.

Δεν είσαστε υποχρεωμένοι να ξέρετε τα πάντα, αλλά ψάξτε. Δεν είναι δυνατόν να έρχεστε εδώ οι εισηγητές της Συμπολίτευσης, οι Βουλευτές της Συμπολίτευσης και να μας κάνετε μάθημα για το αν πρέπει ή δεν πρέπει να έχουν διαβαθμισμένα πτυχία οι ηθοποιοί, οι μουσικοί, οι κινηματογραφιστές. Δεν έχετε την παραμικρή ιδέα για τον χώρο και μιλάτε και μας κουνάτε το δάχτυλο σαν να φταίμε κιόλας που μας έχετε ρίξει στα τάρταρα.

Σας παρακαλώ, επειδή άκουσα πολλά και από την αριστερή πλευρά, ο ΣΥΡΙΖΑ υπονόμευσε τις συλλογικές συμβάσεις; Το 2013 που η κυβέρνηση Σαμαρά κατήργησε τη συλλογική μας σύμβαση, αυτοδιαλύθηκε ταυτόχρονα και το εργοδοτικό σωματείο, η ΠΕΕΘ, η Πανελλήνια Ένωση Ελευθέρου Θεάτρου, και το σωματείο δεν είχε με ποιον να μιλήσει.

Όταν ήρθε ο ΣΥΡΙΖΑ το 2015 στην εξουσία έκανε αυτό που μπορούσε κατ’ αρχάς, να κάνει συλλογικές συμβάσεις στα κρατικά θέατρα, στο Εθνικό Θέατρο και στο Κρατικό Θέατρο Βορείου Ελλάδος. Μίλαγε μετά με τους παραγωγούς να κάνουν μια καινούργια ένωση και μάλιστα ως δέλεαρ, αν θέλετε, τους έλεγε εμείς ο ΣΥΡΙΖΑ θα επαναφέρουμε τα εργατικά εισιτήρια -θυμάστε από τον ΟΑΕΔ που έπαιρναν οι εργαζόμενοι να πάνε στο θέατρο χωρίς να πληρώσουν- αλλά εργατικά εισιτήρια θα πάρουν εκείνοι οι επιχειρηματίες οι οποίοι ανήκουν σε μια επιχειρηματική ένωση για να μπορούν και ο ΣΕΗ, οι εργαζόμενοι, να μιλάνε ώστε να δημιουργήσουν τις συλλογικές συμβάσεις. Ο ΣΥΡΙΖΑ είχε ανακοινώσει ότι δημιουργεί, ξεκινάει και προσλήφθηκαν και κάποιοι καθηγητές στην Ανώτατη Σχολή Παραστατικών Τεχνών στο Ναύπλιο μάλιστα, στη σχολή που είχα την τιμή να διδάξω για αρκετά χρόνια, στο Τμήμα Θεατρικών Σπουδών του Πανεπιστημίου Πελοποννήσου.

Εν πάση περιπτώσει, τι να κάνουμε, ήρθε η Κυβέρνηση της Νέας Δημοκρατίας και τα σταμάτησε όλα. Είναι άδικο. Είναι γνωστοί οι αγώνες του ΣΥΡΙΖΑ για το άρθρο 16. Θα μας κατηγορήσετε και για το άρθρο 16 ότι δεν το θέλαμε ή δεν δώσαμε μάχες; Εντάξει, σε ένα επίπεδο η Αντιπολίτευση. Κάποια στιγμή σταθήκαμε ότι είμαστε κυβέρνηση. Για μας ήταν η Αντιπολίτευση όλη.

Τέλος πάντων, έχετε τοποθετήσει με την άφρονα πολιτική σας, λοιπόν, σύσσωμο τον κόσμο του πολιτισμού εναντίον σας. Η προηγούμενη κυβέρνηση της Νέας Δημοκρατίας έκλεισε την ΕΡΤ. Η τωρινή Κυβέρνηση της Νέας Δημοκρατίας έκλεισε τη Δραματική Σχολή του Εθνικού Θεάτρου, τη Δραματική Σχολή του Κρατικού Θεάτρου Βορείου Ελλάδος και όλες τις σχολές και όλα τα ιδρύματα.

Ας έρθουμε στο νομοσχέδιο τώρα για τα μουσεία. Έρχεστε εδώ σήμερα με επιχειρήματα που πραγματικά προκαλούν γέλωτα, επιχειρήματα άσχετων με το αντικείμενο κι ας έχουν κάποιοι από εσάς και γνώση και επίγνωση για το τι υποστηρίζουν. Όμως, έναντι ενός πινακίου υπουργικής φακής ή ενός πινακίου εξουσίας γίνεστε καταγέλαστοι. Η ιστορία, δεν πειράζει, καταγράφει και θα μας παραδώσει την καταγραφή των πεπραγμένων σας.

Χιλιάδες επιστήμονες, αρχαιολόγοι, φορείς, τεχνίτες, κορυφαίοι ειδικοί του πολιτισμού, διεθνείς προσωπικότητες αναρωτιούνται γιατί υποβαθμίζετε την κυριαρχία και τη συνέχεια των μεγάλων μουσείων. Γιατί καταργείτε τη διαλειτουργική επαφή τους με δεκάδες μικρότερα μουσεία που λειτουργούν γύρω από αυτά; Γιατί τα διαχωρίζετε από το φυσικό τους περιβάλλον; Δίνετε ένα πισώπλατο χτύπημα στη μουσειακή υποδομή της χώρας, ένα ακόμα αντιαναπτυξιακό στραπάτσο στις τοπικές κοινωνίες.

Κυρίες και κύριοι Βουλευτές, στη διάρκεια των συζητήσεων στην επιτροπή η κυρία Υπουργός είπε πολλά, άλλα πρακτικά και επί της ουσίας δεν αιτιολόγησε πάνω στο κρίσιμο ερώτημα γιατί έφερε τώρα λίγο πριν φύγετε από την Κυβέρνηση το σχέδιο νόμου για τη μετατροπή των πέντε μεγαλύτερων μουσείων σε νομικά πρόσωπα δημοσίου δικαίου. Ποιος ωφελείται από αυτό; Σίγουρα όχι τα μουσεία και σίγουρα όχι ο ελληνικός λαός. Αλήθεια, γιατί δεν περιμένατε να ολοκληρωθεί μια τεκμηριωμένη σύγχρονη μελέτη βιωσιμότητας;

Ως ΣΥΡΙΖΑ - Προοδευτική Συμμαχία σταθήκαμε αναλυτικά στις απροσδιόριστες και τις επικίνδυνες ατραπούς για την ελληνική κυριαρχία στον πολιτισμικό μας πλούτο που αφήνεται στο έλεος μελών διορισμένων διοικητικών συμβουλίων των νέων μουσείων, νομικών προσώπων δημοσίου δικαίου, γνωστοί, κολλητοί, γόνοι οικογενειών, σελέμπριτι. Ειπώθηκαν και προηγουμένως.

Θα σταθώ ειδικά, γιατί ο χρόνος είναι λίγος, σε δύο σημεία των άρθρων του νομοσχεδίου που είναι τα κρισιμότερα, στο μοντέλο διοίκησης και την οικονομική βιωσιμότητα του νέου σχήματος.

Στη διοίκηση των νέων μουσικών οργανισμών δημιουργείται μια άτυπη διαρχία στη διοίκηση, Γενικός Διευθυντής – Πρόεδρος, ένα σχήμα που θεωρούμε ότι θα αποδειχθεί μη λειτουργικό εξαρχής λόγω της δομής και της στελέχωσης των διοικητικών συμβουλίων. Αλήθεια, πώς θα αποφευχθεί αυτή η διαρχία στη διοίκηση;

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τελειώνω, κύριε Πρόεδρε. Ευχαριστώ.

Προβλέπουμε μια σύγκρουση ακόμα και για τα πιο απλά ζητήματα όπως εκείνο μιας εκδήλωσης, μιας συνεργασίας και πόσω μάλλον μιας διεθνούς καμπάνιας για την προβολή των μουσείων ή κάποιας έκθεσης.

Για την οικονομική βιωσιμότητα, ενώ η χρηματοδότηση θα γίνεται και από το κράτος, γιατί προχωράτε χωρίς οικονομοτεχνική μελέτη και στρατηγικό σχεδιασμό; Η μεταρρύθμιση, δηλαδή η αντιμεταρρύθμιση αυτή, οδηγεί σε μουσεία μη λειτουργικά. Οι τοπικές κοινωνίες ανησυχούν για τα μικρότερα μουσεία. Έχουμε αρκετά μουσεία τέτοια στην ανατολική Αττική για παράδειγμα, από τον Ραμνούντα, τον Μαραθώνα, τη Βραυρώνα μέχρι το Σούνιο. Δεν είναι δυνατόν να αφήσουμε στο περιθώριο τον μακροχρόνια ιστορικά πολιτισμικό πλούτο που βρίσκεται διάσπαρτος όχι μόνο στην ανατολική Αττική, σε όλη την Ελλάδα.

Εν τέλει, τώρα που απέρχεστε, πάρτε μαζί σας τον θλιβερό πολιτιστικό νεοσυντηρητισμό που με περισσή ξιπασιά προσπαθήσατε να επιβάλλετε. Πάρτε την αγία σας ιδιωτικοποίηση του πολιτιστικού πεδίου. Πάρτε εκείνους τους ολίγους καλλιτέχνες που έσπευσαν να σας συνδράμουν και τώρα κρύβονται ή σφυρίζουν αδιάφορα, παριστάνοντας ότι δεν σας γνωρίζουν, αντικρίζοντας το μέγα πλήθος των καλλιτεχνών που είναι στους δρόμους καθημερινά. Παριστάνουν ότι δεν σας γνωρίζουν τώρα, όπως κι εσείς δεν γνωρίζατε, αλίμονο, τον άριστο εκείνον διευθυντή του Εθνικού Θεάτρου που σας εξαπάτησε. Τον προηγούμενο εννοώ.

Κύριε Πρόεδρε, είναι πια η πατριωτική υποχρέωση της Νέας Δημοκρατίας να προκηρύξει άμεσα τις εκλογές -έπρεπε να το είχε κάνει- και να αφήσει τη δημοκρατία να ανασάνει με μία νέα προοδευτική κυβέρνηση και με την υπόσχεση για δικαιοσύνη παντού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Πριν πάρει τον λόγο ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και Αρχηγός της Αξιωματικής Αντιπολίτευσης, ο κ. Τσίπρας, με την άδειά του θα πάρει τον λόγο για δύο λεπτά o Υπουργός Τουρισμού ο κ. Κικίλιας προκειμένου να τοποθετηθεί επί της τροπολογίας με γενικό αριθμό 1588 και ειδικό 55.

Ορίστε κύριε Υπουργέ έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Κύριε Πρόεδρε, σας ευχαριστώ πολύ.

Κυρίες και κύριοι συνάδελφοι, οι συνάδελφοί μου εκ του Ηρακλείου της Κρήτης και της Κρήτης γενικά γνωρίζουν περί τίνος πρόκειται. Πρόκειται για μια προτεινόμενη διάταξη που αντιμετωπίζει το πρόβλημα του κτηριακού στο ΙΕΚ Τουρισμού Κρήτης στο Ηράκλειο. Έχουμε κάνει δύο διαγωνισμούς. Είναι άγονοι και οι δυο διαγωνισμοί. Δεν μπορούν τα παιδιά να μείνουν χωρίς στέγαση. Ζητάμε λοιπόν αποκλειστικά και μόνο για αυτό το Υπουργείο Τουρισμού να δύναται ως 15-3-2023 να προβεί σε σύναψη σύμβαση μίσθωσης ακινήτου για την κάλυψη των στεγαστικών αναγκών του Ινστιτούτου Επαγγελματικής Εκπαίδευσης ΙΕΚ Τουρισμού Κρήτης κατά παρέκκλιση των κειμένων διατάξεων περί μίσθωσης ακινήτων για τη στέγαση δημοσίων υπηρεσιών.

Ως γνωρίζετε το ΙΕΚ μεταφέρθηκε προσωρινά εξαιτίας της ακαταλληλότητας του κτηρίου του ΙΕΚ Τουρισμού Κρήτης στο Κοκκίνι Χάνι Ηρακλείου ως συνέπεια των προκληθεισών ζημιών στο κτήριο από τον σεισμό στο Αρκαλοχώρι τον Σεπτέμβρη του 2021.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Τον λόγο τώρα έχει ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και Αρχηγός της Αξιωματικής Αντιπολίτευσης, κ.Αλέξης Τσίπρας.

Ορίστε, κύριε Πρόεδρε, έχετε τον λόγο.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Είναι μια πολύ δύσκολη ημέρα για όλους εμάς. Μια μεγάλη απώλεια ο συνάδελφος, σύντροφος, πρώην Υπουργός, Βουλευτής Δωδεκανήσων, Νεκτάριος Σαντορινιός, έφυγε από τη ζωή. Και θέλω πριν μπω στο θέμα να εκφράσω τη βαθύτατη οδύνη την προσωπική μου αλλά και εκ μέρους όλης της Κοινοβουλευτικής Ομάδας του ΣΥΡΙΖΑ. Είναι μια απώλεια όχι όμως μόνο για τον ΣΥΡΙΖΑ -και αυτό αναδεικνύουν και τα ειλικρινή συλλυπητήρια από όλες τις πτέρυγες του Κοινοβουλίου- για έναν άνθρωπο που έδωσε σε όλη του τη διαδρομή τον αγώνα με πίστη στις ιδέες του, στις αξίες του, στα ιδανικά του. Έφυγε πρόωρα, αλλά πρόλαβε να κάνει σημαντικά πράγματα τόσο ως Βουλευτής όσο και ως Υπουργός Ναυτιλίας και Νησιωτικής Πολιτικής. Και γι’ αυτό πιστεύω ότι είναι μια μεγάλη απώλεια για τα Δωδεκάνησα, για τους νησιώτες στα νησιά μας και τους νησιώτες που τόσο πολύ πάντοτε είχε στην ψυχή του, στην καρδιά του, στο μυαλό του και αγωνιζόταν γι’ αυτούς. Αλλά είναι μια απώλεια μεγάλη και για το ελληνικό Κοινοβούλιο που δυστυχώς, τις τελευταίες ημέρες έχει μια δεύτερη απώλεια ενός συναδέλφου που τόσο πρόωρα φεύγει χτυπημένος από τον καρκίνο.

(Χειροκροτήματα)

Θα συνεχίσουμε τον αγώνα του.

Παρά τη συγκίνηση, θα συνεχίσω την τοποθέτησή μου με ένα ακόμα κρίσιμο θέμα που αφορά ίσως κάτι πιο βαθύ από αυτά τα οποία συζητάμε πολλές φορές εδώ στην Βουλή όταν συζητάμε πάνω σε νομοσχέδια που αφορούν κρίσιμες πτυχές της οικονομίας και της κοινωνίας. Αφορά τον πολιτισμό. Η αείμνηστη Μελίνα Μερκούρη είχε πει κάποτε αυτή τη φοβερή φράση «χωρίς τον πολιτισμό είμαστε ο Κανείς». Πολιτισμός είναι η ψυχή μας. Πολιτισμός είναι η Ελλάδα.

Γι’ αυτό ο λαός, μας που έχει και ιστορία και μνήμη και ταυτότητα και κουβαλάει πολιτιστικές παρακαταθήκες χιλιάδων χρόνων, σε συνθήκες φτώχειας, κατοχής, διώξεων, απαντούσε πάντοτε σωστά στο δίλημμα που πολλές φορές έβαζε η ίδια η σκληρότητα της ζωής σε αυτόν τον τόπο, στο δίλημμα «Πολιτισμός ή Βαρβαρότητα».

Και χωρίς να θέλω να ανασκαλέψω παλιά πάθη, αυτό γινόταν με οποιοδήποτε κόστος από σημαντικούς, σπουδαίους ανθρώπους του πολιτισμού, που ήταν πάντοτε πρωταγωνιστές υπερασπιζόμενοι τον πολιτισμό, πολλές φορές όταν χρειαζόταν και απέναντι στη βαρβαρότητα. Ο Μίκης, ο Ρίτσος, ο Κατράκης, ο Καλλέργης, ο Κούνδουρος, ο Λειβαδίτης, ο Αναγνωστάκης, ο Λουντέμης, και δεκάδες άλλοι άνθρωποι, σημαντικοί άνθρωποι του πολιτισμού και της τέχνης απάντησαν πάντοτε με αξιοπρέπεια, με την αξιοπρέπεια της αντίστασης στη βαρβαρότητα. Και με τη δημιουργία και την τέχνη τους απάντησαν στο δίλημμα αυτό μέσα από τα σύρματα της εξορίας και του διωγμού, της φυλακής και της επικήρυξης. Γιατί ο πολιτισμός και οι άνθρωποί του υπήρξαν για δεκαετίες στον τόπο μας διωκόμενοι με τον πιο άγριο τρόπο. Ας μην το ξεχνάμε αυτό.

Και ενώ θα περίμενε κανείς ότι αυτές οι μαύρες σελίδες ανήκουν στο παρελθόν, βλέπουμε σήμερα την ιστορία να επαναλαμβάνεται και δυστυχώς όχι σαν φάρσα. Για άλλη μια φορά είναι υπό δίωξη στον τόπο μας ο πολιτισμός και οι άνθρωποί του συστηματικά και σχεδιασμένα από μία Κυβέρνηση που συμπεριφέρεται σαν καθεστώς και σε κάθε της βήμα προσπαθεί να επιβάλλει τι; Τη βαρβαρότητα, τη βαρβαρότητα της εργασιακής ζούγκλας και της ελαστικής εργασίας, τη βαρβαρότητα των παρακολουθήσεων και των εκβιασμών, τη βαρβαρότητα της ακρίβειας, της αισχροκέρδειας και της λεηλασίας του εισοδήματος, τη βαρβαρότητα τώρα των εκατοντάδων χιλιάδων πλειστηριασμών πρώτης κατοικίας για χρέη λίγων χιλιάδων ευρώ από το κόμμα που στις κοινοβουλευτικές του τάξεις μέχρι πρότινος είχε τον κ. Πάτση και που χρωστάει 400 εκατομμύρια ευρώ στις τράπεζες! Αυτή είναι η βαρβαρότητα της πολιτικής σας.

(Χειροκροτήματα από την πτέρυγα του ΣΥΡΙΖΑ)

Στο δίλημμα, λοιπόν, πολιτισμός ή βαρβαρότητα, είναι προφανές ότι έχετε επιλέξει τη βαρβαρότητα και επιχειρείτε να την επιβάλλετε και στον πολιτισμό, υποτάσσοντας, απαξιώνοντας, εξουθενώνοντας τους ανθρώπους. Το κάνετε για να εξυπηρετήσετε κάποια συμφέροντα. Το κάνετε, όμως, κατά την άποψή μου για έναν πιο σημαντικό λόγο από το να εξυπηρετήσετε κάποια συμφέροντα. Γιατί για να επιβάλλετε αυτή την καθεστωτική σας αντίληψη, πρέπει όλοι να γίνουμε «ο Κανείς» που έλεγε η αείμνηστη η Μελίνα. Το καθεστώς των ανισοτήτων και του αυταρχισμού έχει ανάγκη από ένα πολιτιστικό καθεστώς αφωνίας, συντηρητικής ιδεοληψίας, δουλικότητας, ελλείμματος αισθητικής και πλεονάσματος αναισθησίας.

Γιατί η τέχνη είναι από την φύση της ανυπάκουη. Είναι από τη φύση της απείθαρχη. Είναι από τη φύση της αιρετική. Γιατί μόνο όταν είναι ανυπάκουη, απείθαρχη και αιρετική είναι τέχνη. Γιατί ο πολιτισμός σε όλες του τις εκφράσεις είναι ένα παράθυρο στο μέλλον. Φωτίζει, εμπνέει, συγκινεί, ανοίγει δρόμους στις συνειδήσεις, ανοίγει δρόμους στη δικαιοσύνη, ανοίγει δρόμους στην πρόοδο. Σε ό,τι δηλαδή το σημερινό καθεστώς μισεί και πολεμά.

Γι’ αυτόν τον λόγο και κυρίες και κύριοι της Συμπολίτευσης και της καθεστωτικής κυβερνητικής πολιτικής έχετε ακολουθήσει, έχετε επιλέξει τη βαρβαρότητα έναντι του πολιτισμού. Γι’ αυτό τον λόγο, κυρία Μενδώνη, ως Υπουργός του καθεστώτος της πολιτισμικής βαρβαρότητας επιλέξατε να τεμαχίσετε τα αρχαία στη Θεσσαλονίκη στον σταθμό Βενιζέλου, να τσιμεντώσετε την Ακρόπολη, να ξεπλύνετε την αρχαιοκαπηλία με τις συλλογές του Στέρν. Γι’ αυτόν τον λόγο επιχειρείτε να μετατρέψετε ακόμα και τα μουσεία από χώρους πολιτισμού σε χώρους εμπορίου. Γι’ αυτόν τον λόγο έρχεστε και τώρα και επιχειρείτε να φυλακίσετε στο περιθώριο τα παιδιά των καλλιτεχνικών σχολών.

Τα αντιμετωπίζετε σαν πελατεία για τα ιδιωτικά κολλέγια κάποιων φίλων σας, που θέλουν να ανοίξουν τμήματα παραστατικών τεχνών. Τα αντιμετωπίζετε αυτά τα παιδιά και τους καθηγητές τους σαν ανθρώπους μειωμένης αντίληψης, που δεν καταλαβαίνουν τι γίνεται, δεν ξέρουν, δεν καταλαβαίνουν το καλό τους. Γι’ αυτόν τον λόγο επιτίθεστε διαρκώς με την προσοδοφόρα συνδρομή βεβαίως της «ενημέρωσης 108» –εννοώ την εκατοστή όγδοη θέση στην ενημέρωση, για να συνεννοούμαστε το λέω- και των πετσωμένων μέσων ενημέρωσης, με διαρροές και ψέματα για τους καθηγητές τους, που είχαν το θάρρος να παραιτηθούν από τη θέση τους μετά από δεκάδες χρόνια συνεισφοράς.

Βεβαίως αυτό το οποίο βλέπετε τις τελευταίες μέρες είναι ότι παρά τις επιθέσεις, παρά τη συκοφαντία, παρά την προσπάθεια να τους πείτε ότι δεν ξέρουν, δεν καταλαβαίνουν, ότι υποκινούνται, αυτοί δεν κάνουν πίσω και παρά το γεγονός ότι κανένα μέσο ενημέρωσης από τα κραταιά δεν ασχολείται μαζί τους, στις συναυλίες τους, στις διαδηλώσεις τους, στις εκδηλώσεις τους έχουν χιλιάδες ανθρώπους και δεν μπορεί πια αυτό να κρυφτεί.

Δεν καταλαβαίνουν, λοιπόν, αυτοί πράγματι από τις απειλές σας, από τη συκοφαντία σας και όσο αυτοί δεν καταλαβαίνουν αρχίζει να καταλαβαίνει όλη η Ελλάδα και κυρίως αρχίζει να καταλαβαίνει κάθε προοδευτικός πολίτης. Τι να καταλαβαίνει; Να καταλαβαίνει ποιος είναι ο στόχος της πολιτικής σας. Πάνω από όλα λοιπόν ο στόχος είναι ο ίδιος ο πολιτισμός. Πάνω από όλα θα έλεγα ο στόχος είναι το μυαλό αυτών των νέων ανθρώπων. Οι νέες και οι νέοι των τεχνών είναι ο στόχος, οι νέες και οι νέοι της δημιουργίας και του πολιτισμού είναι ο στόχος. Αλλά αυτοί όλοι που βάζετε στον στόχο είναι, κυρία Μενδώνη, το μέλλον αυτής της χώρας. Είναι το μέλλον της πατρίδας μας αυτά τα παιδιά!

(Χειροκροτήματα από την πτέρυγα του ΣΥΡΙΖΑ)

Είναι το μέλλον της πατρίδας μας οι καθηγητές τους, οι άνθρωποι του πολιτισμού, που δίνουν αυτές τις μέρες τη μάχη θα έλεγα για λογαριασμό όλων μας, για λογαριασμό της τέχνης και της ελεύθερης έκφρασης, αλλά και για λογαριασμό μιας ολόκληρης κοινωνίας, που βλέπει πια τη βαρβαρότητα να γίνεται κανονικότητα και μέσα από το σύνδρομο του μιθριδατισμού αρχίζει και να τη συνηθίζει αυτή τη βαρβαρότητα.

Αυτά τα παιδιά λοιπόν είναι το μέλλον και όχι οι «Πάτσηδες» που είχατε στα κοινοβουλευτικά σας έδρανα. Αυτά τα παιδιά είναι το μέλλον και όχι τα παιδιά των αρχιδικαστών, που σιτίζονται στο καθεστωτικό πρυτανείο και συνεργάζονται με τα funds που απεργάζονται τη μεγαλύτερη ληστεία της ιστορίας εναντίον της κοινωνίας και δεν έχουν την ελάχιστη τσίπα τουλάχιστον να παραιτηθούν όταν ο Άρειος Πάγος δικάζει και καταδικάζει το μέλλον επτακοσίων χιλιάδων ιδιοκτησιών σε πλειστηριασμούς!

(Χειροκροτήματα από την πτέρυγα του ΣΥΡΙΖΑ)

Αυτά τα παιδιά είναι το μέλλον που με περιφρόνηση χαρακτηρίσατε «ΔΕ», δηλαδή δευτεροβάθμιας εκπαίδευσης, και τους εξισώνετε το πτυχίο με απολυτήριο λυκείου. Αυτά τα παιδιά, λοιπόν, είναι το μέλλον, οι ΔΕ, και όχι οι γόνοι των πολιτικών οικογενειών και τα γαλάζια golden boys που έχουν πλημμυρίσει διευθυντικές θέσεις με παχυλούς μισθούς σε όλο το δημόσιο.

(Χειροκροτήματα από την πτέρυγα του ΣΥΡΙΖΑ)

Και για να θυμηθώ και από πού ξεκινήσατε πριν τριάμισι χρόνια, κυρία Μενδώνη, που σας βλέπω να έχετε χαμηλά το βλέμμα, λογικό είναι μετά από τόσα που έχετε κάνει, αυτά τα παιδιά είναι το μέλλον και όχι εκείνοι που ασπάζονταν πλαστικούς Παρθενώνες στα πόδια σας, αναδείχθηκαν με πρωθυπουργικά διατάγματα ήλιοι του καθεστώτος σας, αλλά αποδείχθηκαν τελικά όχι ήλιοι, αλλά σκότος και έρεβος για την ελληνική κοινωνία.

(Χειροκροτήματα από την πτέρυγα του ΣΥΡΙΖΑ)

Αυτοί είναι το μέλλον, λοιπόν, για εμάς, ο κόσμος της τέχνης, ο κόσμος του πολιτισμού που βρίσκεται στους δρόμους του αγώνα. Και αυτοί είναι και οι άριστοι. Ναι, αυτοί είναι οι άριστοι, που έχουν δεκάδες χρόνια σπουδών και τους εξισώνετε με απολυτήριο λυκείου. Αυτοί είναι οι άριστοι για την ελληνική κοινωνία και την Ελλάδα και όχι εσείς, που κυβερνάτε με αναξιοκρατία, με οικογενειοκρατία, με ευνοιοκρατία.

Θέλω, λοιπόν, για μια ακόμη φορά σήμερα να επαναλάβω το εξής: Πάρτε πίσω αυτή τη ρύθμιση, που είναι ρύθμιση δίωξης του πολιτισμού και των ανθρώπων του. Αφήστε τις συκοφαντικές διαρροές και τα ψέματα, δεν πείθουν πια κανέναν. Αφήστε τα επικοινωνιακά παιχνίδια, δεν είναι λωτοφάγοι οι σπουδαστές και οι άνθρωποι της τέχνης, ούτε είναι λωτοφάγοι οι πολίτες που μας παρακολουθούν.

Κάτω από το βάρος των κινητοποιήσεων, που δεν μπορούν πια να κρυφτούν, έμαθα ότι την Τετάρτη ο κ. Μητσοτάκης επιτέλους θα δεχθεί να συνομιλήσει στο Μαξίμου με μια αντιπροσωπεία των εκπροσώπων όλων αυτών που δήθεν δεν ξέρουν, δήθεν δεν είναι καλά ενημερωμένοι, δήθεν υποκινούνται από κόμματα. Σας συμβουλεύω να μην επιχειρήσει για άλλη μια φορά να τους εξαπατήσει. Ένα πράγμα μόνο οφείλει να τους πει: Το προεδρικό διάταγμα αποσύρεται και συγγνώμη για τη λάσπη που σας ρίξαμε τόσους μήνες!

(Χειροκροτήματα από την πτέρυγα του ΣΥΡΙΖΑ)

Έρχομαι τώρα στο νομοσχέδιο για τα κρατικά μουσεία, τα κρατικά μουσεία που τα μετατρέπει σε νομικά πρόσωπα με διορισμένες διοικήσεις. Είναι και αυτό θα έλεγα, αγαπητοί συνάδελφοι και συναδέλφισσες, μία ακόμη πλευρά της βαρβαρότητας. Ακόμα και οι αρχαίοι θησαυροί της πατρίδας μας, δηλαδή, η ιστορία μας, δηλαδή η ψυχή μας, ακόμη και οι αρχαίοι θησαυροί, γίνονται αντικείμενο εμπορίας και εκμετάλλευσης. Είναι μια προσβολή πρωτοφανής στο ιστορικό και πολιτισμικό φορτίο της Ελλάδας.

Αφού παίξατε με τα Γλυπτά του Παρθενώνα παιχνίδι προεκλογικής κομματικής εκμετάλλευσης και προσωπικού σχεδιασμού με μυστικές διαπραγματεύσεις και μυστική διπλωματία, αφού παίξατε με τους αρχαιοκάπηλους και την αρχαιοκαπηλία των συλλογών Στερν και αναγκάσατε σε παραίτηση τον επιστημονικό διευθυντή του Μουσείου Κυκλαδικής Τέχνης –και είναι ντροπή αυτό, ο οποίος έβγαλε ανάρτηση ότι όποιος δεν συμφωνεί με την εξουσία στις μέρες μας καθαιρείται-, αφού επιχειρήσατε να μοιράσετε τα ιμάτια της ιστορίας και του πολιτισμού μας λες και η αρχαία κληρονομιά είναι και αυτή ιδιοκτησία της οικογενείας Μητσοτάκη -ανήκε στο σύνολό της στη συλλογή των αρχαίων της οικογενείας που νομιμοποιήθηκε αργότερα- και αφού επιβάλατε μια πρωτοφανή αναδιανομή εισοδήματος υπέρ του πλούτου, μια πρωτοφανή αναδιανομή περιουσιών υπέρ του πλούτου, τώρα τι κάνετε; Αποφασίζετε αναδιανομή και στα δημόσια μνημεία και μουσεία υπέρ των ελίτ και του πλούτου, τα μουσεία μας ως εμπόρευμα προς διάθεση στον πλειοδότη. Γιατί αυτό κάνει το νομοσχέδιο που εισάγετε σήμερα στη Βουλή.

(Ζωηρά χειροκροτήματα από την πτέρυγα του ΣΥΡΙΖΑ)

Μετατρέπει πέντε μεγάλα αρχαιολογικά και βυζαντινά μουσεία σε νομικά πρόσωπα με διοικήσεις διορισμένες από την Κυβέρνηση, με δεδηλωμένη την πρόθεση η διαχείρισή τους να γίνεται με ιδιωτικοοικονομικά κριτήρια στα όρια της εμπορευματοποίησης και με τον σκληρό ανταγωνισμό ανάμεσα στα μουσεία για χρηματοδοτήσεις και χορηγίες. Να αγοράζουν οι έχοντες επιρροή, με δυο λόγια, συμβολικό κεφάλαιο και κύρος με τον Διαδούμενο και τον Έφηβο των Αντικυθήρων, περί αυτού πρόκειται. Ο χυδαίος πολιτισμός των ιδρυμάτων, των χορηγών, των ευεργετών, των ισχυρών, των ελίτ στη θέση μιας συντεταγμένης κρατικής πολιτικής για τον εκσυγχρονισμό και την αναβάθμιση των μουσείων.

Και ιδεολογικό συμπλήρωμα είναι η γνωστή από το παρελθόν παλαιοντολογία της ελληνικής Δεξιάς, το παζάρι του αρχαίου μεγαλείου, η στείρα και ιδιοτελής αρχαιολατρία και η κλασική καθαρότητα που έρχονται να καλύψουν τη σημερινή πολιτιστική αλλά και γενικότερη λάσπη που επικρατεί. Αυτούς τους σκοπούς έρχεται να υπηρετήσει το νομοσχέδιο.

Την ίδια στιγμή τι γίνεται με τα μικρά περιφερειακά μουσεία; Αποκόπτονται από τα μεγάλα και ελλείψει πόρων οδηγούνται στον αφανισμό, ενώ άμεση θα είναι και η επιδείνωση των εργασιακών σχέσεων για τους σημερινούς εργαζόμενους καθώς η ελαστικοποίηση των σχέσεων εργασίας για τους μελλοντικούς εργαζόμενους με την ανάθεση λειτουργιών και υπηρεσιών σε εργολάβους θα κάνει ακόμα χειρότερες τις συνθήκες μέσα από τις οποίες θα εργάζονται.

Και μια ακόμα απόδειξη της καθεστωτικής σας αριστείας και στον πολιτισμό αλλά και της σπουδής σας στην εμπορευματοποίηση των πάντων: Ενώ όλα αυτά συμβαίνουν με την επίφαση της άρτιας ιδιωτικοοικονομικής λειτουργίας, δεν υπάρχει καν μελέτη βιωσιμότητας για όλο αυτό το πλάνο, απουσιάζει εντελώς. Η αγορά με έναν αόρατο μαγικό τρόπο θα τα ρυθμίσει όλα. Δηλαδή, τι θα κάνει; Θα διορίσετε από έναν Στάσση σε κάθε μουσείο και αυτός θα εξασφαλίσει κέρδη για τα μουσεία, όπως εξασφάλισε για τη ΔΕΗ!

(Χειροκροτήματα από την πτέρυγα του ΣΥΡΙΖΑ)

Πώς θα εξασφαλίσει κέρδη άραγε; Πουλώντας, όλοι καταλαβαίνουμε τι.

Υπάρχει, όμως, και μια πολύ σημαντική λεπτομέρεια, ένας κίνδυνος ίσως μεγαλύτερος από όλους τους άλλους: η ίδρυση παραρτημάτων στο εξωτερικό, που θα μετατρέψει σε κανονικότητα τη μακροχρόνια ή ακόμα και μόνιμη εξαγωγή της πολιτιστικής μας κληρονομιάς, με παραρτήματα που θα ιδρυθούν στο εξωτερικό χωρίς όριο και με εκθέσεις που θα λειτουργούν για δεκαετίες.

(Χειροκροτήματα από την πτέρυγα του ΣΥΡΙΖΑ)

Και, βεβαίως, σε αυτές τις εκθέσεις ενδεχομένως στο μέλλον να επιχειρήσουν να ξεπλυθούν πάλι αρχαιοκάπηλοι και αρχαιοκαπηλίες. Μια νέου τύπου κανονικότητα είναι αυτή, όπως αυτή που είδαμε με εκατόν εξήντα μία κυκλαδικές αρχαιότητες.

Κυρίες και κύριοι Βουλευτές, κατά την άποψή μας, αυτό που ζούμε τα τελευταία τριάμισι χρόνια ως πολιτιστική πραγματικότητα, αυτό που επιχειρείτε να φέρετε προς ψήφιση σήμερα και αφορά τα κρατικά μουσεία, η συνολική αντίληψη, πρακτική που εφαρμόσατε τέσσερα χρόνια τώρα στον πολιτισμό δεν μπορεί να είναι κατά την άποψή μας ούτε το παρόν, πολλώ δε μάλλον δεν μπορεί να είναι το μέλλον του πολιτισμού στην πατρίδα μας για έναν πολύ απλό λόγο, γιατί δεν θα γίνουμε ο «Κανείς» που είπε η αείμνηστη Μελίνα Μερκούρη!

(Χειροκροτήματα από την πτέρυγα του ΣΥΡΙΖΑ)

Η επόμενη μέρα για τη χώρα δεν μπορεί παρά να έχει στο επίκεντρο την καλλιτεχνική δημιουργία, δεν μπορεί παρά να έχει στο επίκεντρο την ελευθερία και τη στήριξη της τέχνης, αλλά και τον σεβασμό στην πολιτισμική μας κληρονομιά και στους ανθρώπους του πολιτισμού.

Η έννοια-κλειδί για μας, η ηθική μας υποχρέωση -αν θέλετε- είναι αυτή η λέξη: ο σεβασμός, σεβασμός στους ανθρώπους, σεβασμός στην τέχνη, σεβασμός στη μνήμη, σεβασμός στην ιστορία. Με σεβασμό, λοιπόν, στους ανθρώπους της τέχνης που αγωνίζονται αυτές τις μέρες για το δίκιο τους, δεσμευόμαστε για την ακαδημαϊκή και επαγγελματική αναγνώριση των πτυχίων των ανώτερων καλλιτεχνικών σχολών σε επίπεδο τεχνολογικής εκπαίδευσης…

(Χειροκροτήματα από την πτέρυγα του ΣΥΡΙΖΑ)

…για τη θέσπιση ολοκληρωμένης δημόσιας ανώτατης καλλιτεχνικής εκπαίδευσης για τις παραστατικές τέχνες με διάλογο και ουσιαστική διαβούλευση με τους ανθρώπους του πολιτισμού, για τη διασφάλιση συλλογικών συμβάσεων για καλλιτέχνες και εργαζόμενους στον χώρο του πολιτισμού με στόχο αξιοπρεπείς μισθούς και αξιοπρεπείς συνθήκες εργασίας.

Με σεβασμό, επίσης, στην πολιτισμική μας κληρονομιά, δεσμευόμαστε για την προστασία και ανάδειξη της πολιτισμικής μας κληρονομιάς και την οργανική ένταξή της σ’ αυτό που ονομάζουμε βιώσιμη και δίκαιη ανάπτυξη. Δεσμευόμαστε για τη διεκδίκηση για μόνιμη επανένωση των Γλυπτών του Παρθενώνα με ενότητα στο εσωτερικό αλλά και με οικουμενική διάσταση, διότι πρόκειται για επανένωση και είναι οικουμενικό ζήτημα αυτό.

(Χειροκροτήματα από την πτέρυγα του ΣΥΡΙΖΑ)

Δεσμευόμαστε τέλος -και το λέω, για να τα ακούσετε εσείς, που θα ψηφίσετε σήμερα, αλλά για να τα ακούσουν και οι χιλιάδες άνθρωποι του πολιτισμού, αρχαιολόγοι που σήμερα αγωνιούν- για την ακύρωση των μουσείων νομικών προσώπων με τις διορισμένες διοικήσεις.

(Χειροκροτήματα από την πτέρυγα του ΣΥΡΙΖΑ)

Στη θέση τους θα εφαρμοστεί μια νέα αναβαθμισμένη προοδευτική πολιτική για τα μνημεία και τα κρατικά μουσεία, με διαφύλαξη του δημόσιου χαρακτήρα τους και ενίσχυση του επιστημονικού και κοινωνικού τους ρόλου, με ανανεωμένη θεώρηση, παρουσίαση και αφήγηση του παρελθόντος και της πολιτισμικής μας μνήμης με κέντρο τον άνθρωπο, με κέντρο την εξέλιξη των κοινωνιών και των ιδεών, τον πλούτο της πολιτισμικής ποικιλομορφίας, τις πανανθρώπινες αξίες που τα αρχαία συμβολίζουν. Γιατί στο τέλος της ημέρας η στήριξη του πολιτισμού και των ανθρώπων του, ο σεβασμός απέναντι στην ιστορία και την παράδοση για εμάς δεν ήταν, δεν είναι και δεν θα είναι ποτέ μια κομματική θέση, αλλά μία αταλάντευτη, μια αδιαπραγμάτευτη εθνική επιταγή αλλά ταυτόχρονα και ηθική υποχρέωση.

Σας ευχαριστώ.

(Όρθιοι οι Βουλευτές του ΣΥΡΙΖΑ χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», εικοσιπέντε μαθήτριες και μαθητές και τρεις συνοδοί εκπαιδευτικοί από το 5ο Δημοτικό Σχολείο Περαίας Θεσσαλονίκης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Το λόγο τώρα έχει η Υπουργός Πολιτισμού και Αθλητισμού, η κ. Μενδώνη, για να κάνει μία παρέμβαση.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Θα μιλήσω ούτως ή άλλως στο τέλος, αλλά επειδή πολλά ακούγονται, θα ήθελα κάποια από αυτά να τα σχολιάσω.

Κατ’ αρχάς, για να ξεκαθαρίσουμε και τις λέξεις, καθεστώς ιδρύουν αυτοί που επιχειρούν να ελέγξουν τους αρμούς της εξουσίας και όχι η Κυβέρνηση της Νέας Δημοκρατίας.

(Χειροκροτήματα από την πτέρυγα της Νέας Δημοκρατίας)

Καθεστώς πολιτικής βαρβαρότητας ιδρύουν αυτοί που ξεπουλάνε έντεκα χιλιάδες μνημεία στο Υπερταμείο και μετά προσπαθούν να τα μαζέψουν, αυτοί οι οποίοι δεν διστάζουν να αποσπάσουν τις αρχαιότητες από το σταθμό της Αγίας Σοφίας στο μετρό, ίσης και σημαντικότερης αξίας από ό,τι στο σταθμό Βενιζέλου, από ιδεοληψίες, αυτοί που λένε τάχα μου δήθεν για τσιμέντωμα κι αδιαφορούν για τους ανθρώπους με αναπηρία οι οποίοι επιθυμούν να επισκεφθούν την Ακρόπολη και αυτοί που υποτίθεται ότι τώρα κόπτονται για την καλλιτεχνική εκπαίδευση. Γιατί, αν δεν κάνω λάθος, επί τεσσεράμισι ως πέντε χρόνια ήταν κυβέρνηση. Και τι έκαναν για την καλλιτεχνική εκπαίδευση; Απολύτως τίποτα.

Ο Κυριάκος Μητσοτάκης είναι ο πρώτος Πρωθυπουργός ο οποίος αναγνωρίζει το πρόβλημα, αναγνωρίζει ότι η καλλιτεχνική εκπαίδευση διαχρονικά είναι παραμελημένη και γι’ αυτό ο ίδιος δεσμεύτηκε ότι στα επόμενα τρία χρόνια θα υπάρχει η Ανώτατη Σχολή Παραστατικών Τεχνών. Το, δε, Υπουργείο Πολιτισμού από το 2021 δουλεύει σε αυτή την κατεύθυνση. Έχουμε συγκροτήσει με το Υπουργείο Παιδείας τις επιτροπές, οι οποίες μέχρι 31 Μαρτίου θα δώσουν το πόρισμά τους.

Αλλά για να δούμε λίγο το προεδρικό διάταγμα 85, γιατί πολλά ακούμε.

Το π.δ.85, λοιπόν, κωδικοποίησε όσα παγίως ίσχυαν και εφαρμόζονταν στην ελληνική νομοθεσία και τη δημόσια διοίκηση, γύρω από το εξαιρετικά σύνθετο ζήτημα των προσόντων των καλλιτεχνών και θέλω να επισημάνω κάτι. Υπάρχουν πολλές προκηρύξεις, κύριοι Βουλευτές του ΣΥΡΙΖΑ, αν δεν το γνωρίζετε, για προσλήψεις των καλλιτεχνών στο δημόσιο στην κατηγορία ΔΕ επί ΣΥΡΙΖΑ, που επιβεβαιώνουν αυτό το οποίο σας λέω, αλλά συγχρόνως, αναδεικνύουν τη βαθιά υποκρισία της Αντιπολίτευσης. Υπάρχουν προκηρύξεις ΔΕ στον Δήμο Χαϊδαρίου, στην Ελευσίνα στο πλαίσιο της πολιτιστικής πρωτεύουσας.

Αυτό, λοιπόν, το οποίο έγινε με το π.δ.85 είναι η κωδικοποίηση σε όσα παγίως ισχύουν για την ελληνική νομοθεσία. Για, δε, το θέμα της διαβάθμισης των πτυχίων, για να μην πάρω πολύ χρόνο, θα μείνω μόνο σε αυτό το οποίο η Υπουργός Πολιτισμού Μυρσίνη Ζορμπά του ΣΥΡΙΖΑ είπε στις 30 Ιανουαρίου του 2023 -πριν από μερικούς μήνες, δηλαδή- ότι για το πρόβλημα της διαβάθμισης των πτυχίων και την έως σήμερα εκκρεμότητα -όπως επισήμανε η κ. Ζορμπά υποκριτικά- ο ΣΥΡΙΖΑ δεν κατάφερε να το διευθετήσει. Επομένως, γιατί μας μιλάτε;

Πριν πάμε να δούμε συγκεκριμένα το θέμα του νομοσχεδίου, γιατί για όλα τα άλλα θα έχουμε το χρόνο και στη συνέχεια να τα πούμε για τα γλυπτά, να πω, επίσης, ότι ο νόμος που προβλέπει αμοιβές των καλλιτεχνών με κοινή υπουργική απόφαση βασίζεται στο νόμο του ΣΥΡΙΖΑ 4354/2015, δεν είναι της Νέας Δημοκρατίας. Δεν έχουμε θίξει κανένα εργασιακό δικαίωμα, έχουν υπογραφεί οι συλλογικές συμβάσεις εργασίας στα θέατρα, γιατί αυτό επικαλείστε, ότι δεν υπάρχουν πλέον συλλογικές συμβάσεις και φυσικά, το πρόγραμμα των εισιτηρίων συνεχίζεται χωρίς κανένα πρόβλημα.

Πάμε να δούμε, λοιπόν, σε αυτά τα πολλά που ακούμε για το νομοσχέδιο. Κατ’ αρχάς να πω, ότι οι κινητοποιήσεις, οι άνθρωποι οι οποίοι έχουν βγει στον δρόμο σήμερα εναντίον του νομοσχεδίου, είναι περίπου το 15% των εργαζομένων στο Υπουργείο Πολιτισμού. Αυτή είναι η μαζική κινητοποίηση. Το 15% των εργαζομένων.

Επίσης, ακούσαμε για τους επιστήμονες οι οποίοι έχουν ξεσηκωθεί εναντίον του νομοσχεδίου. Υποθέτω ότι στη ζυγαριά του ΣΥΡΙΖΑ ο καλός και εξαιρετικός επιστήμων και συμφοιτητής μου, ο κ. Χανιώτης, μετρά περισσότερο από τον Βασίλη Λαμπρινουδάκη, τον Πέτρο Θέμελη, τη Ματούλα Σκαλτσά, τη Μαρία Λαγογιάννη, για να μην πω και πολλούς άλλους, οι οποίοι είναι …

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πείτε τους, καταθέστε τους εδώ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Περιμένετε, κυρία Αναγνωστοπούλου, εγώ δεν σας διέκοψα, σας ακούω. Έχετε λίγο υπομονή.

Πάμε να δούμε, λοιπόν, αυτούς τους τετρακόσιους ογδόντα επτά ανθρώπους, τους οποίους επικαλείστε. Σας θυμίζω ότι το σχέδιο νόμου κατατέθηκε σε διαβούλευση 14 Ιανουαρίου του 2023. Η επιστολή των τετρακοσίων ογδόντα εφτά αρίστων, όπως τους επικαλείστε, φέρει ημερομηνία του Απριλίου του 2021. Σε ποιο σχέδιο νόμου, λοιπόν, αντιτέθηκαν αυτοί οι συγκεκριμένοι άνθρωποι, όταν δεν γνώριζαν το σχέδιο νόμου; Δεν μπορώ να ξέρω ούτε τι τους δείξανε ούτε τι ειπώθηκε. Το βέβαιο είναι ότι με την επιστολή τους στον Πρωθυπουργό, οι συγκεκριμένοι επιστήμονες ζητούν να μην κατατεθεί προς ψήφιση ένα νομοσχέδιο που θα επιτρέπει διαφορετική διαχείριση των μνημείων των πέντε μουσείων από τη διαχείριση των υπόλοιπων αρχαιοτήτων της χώρας, αυτό που τους είπαν ότι θα λέει το νομοσχέδιο που θα κατατεθεί και εναντίον αυτού που υπέγραψαν. Λέει κάτι τέτοιο το νομοσχέδιο; Πουθενά! Εάν το λέει κάπου, να μου το βρείτε και να μου το πείτε. Επομένως, από τον Απρίλη του 2021 κάποιοι έχουν ενημερώσει τετρακόσιους ογδόντα επτά ανθρώπους και στέλνουν μια επιστολή στον Πρωθυπουργό. Το ίδιο επιχείρημα για τις αντιδράσεις των εργαζομένων στα πέντε μουσεία και αυτή η επιστολή στον Πρωθυπουργό, χρονολογείται, επίσης, τον Ιανουάριο του 2021. Επαναλαμβάνω: Σήμερα η απεργία έχει συμμετοχή 15% στο σύνολο των εργαζομένων του Υπουργείου Πολιτισμού. Αυτό απλώς, για να τα βάζουμε τα πράγματα στη θέση τους.

Αναφερθήκατε προχθές στους εκατόν δεκαεννέα αφυπηρετήσαντες υπαλλήλους, οι οποίοι και αυτοί εναντιώνονται στο σχέδιο νόμου του Υπουργείου Πολιτισμού. Ξέρετε πότε είναι η συγκεκριμένη επιστολή αυτών των εκατόν δεκαεννέα ανθρώπων; Τον Φεβρουάριο του 2021.

Επομένως, μπορεί κανείς πολύ εύκολα να βγάλει συμπέρασμα, όταν δύο χρόνια πριν, κάποιοι έχουν πληροφορήσει ορισμένες ομάδες για ένα επικίνδυνο νομοσχέδιο που θα έρθει. Που θα έρθει!

Ποιοι είναι αυτοί; Είναι οι επαγγελματίες της οργής, που δουλεύουν από πολύ νωρίς και με πολύ μεθοδικό τρόπο αξιοποιούν τις εύλογες και αυθεντικές ανησυχίες των εργαζομένων, υπέρ διαφόρων άλλων συμφερόντων.

Δεν θέλω να πάρω περισσότερο χρόνο για το θέμα αυτό. Θα έχω την ευκαιρία να τα πω και μετά. Ας δούμε, όμως, τι μας δίδαξε η συζήτηση και στις επιτροπές της Βουλής, αλλά και σήμερα στην Ολομέλεια, για την αξιοπιστία της Αξιωματικής Αντιπολίτευσης.

Νίκος Ξυδάκης, Υπουργός Πολιτισμού, 20-6-2015: «Θα υπάρξει νομοθετική ρύθμιση, ανάλογη με το Μουσείο της Ακρόπολης και για το Εθνικό Αρχαιολογικό Μουσείο, ώστε να αποκτήσει διοικητική αυτοτέλεια, να έχει διοικητικό συμβούλιο, να βρίσκει πόρους και χορηγούς, να έχει διευθυντή που θα μπορεί να διαχειριστεί τον προϋπολογισμό του νομικού προσώπου δημοσίου δικαίου, θα μπορεί να σχεδιάσει τα δικά του εκπαιδευτικά προγράμματα. Αυτό το μοντέλο θα μπορούσε να επεκταθεί και σε τέσσερα - πέντε μεγάλα μουσεία και ο διευθυντής του μουσείου πρέπει να μπορεί να σχεδιάζει ακόμα και τα δικά του προς πώληση αντικείμενα».

Μυρσίνη Ζορμπά, 20-6-2019, στα γενέθλια του Μουσείου Ακροπόλεως: «Το Μουσείο Ακρόπολης αποτελεί δημόσιο θεσμό. Οι ίδιοι οι εκπρόσωποί σας, μας είπαν ότι τα νομικά πρόσωπα δημοσίου δικαίου δεν εξασφαλίζουν ευελιξία. Ακούσαμε ότι το Μουσείο της Ακρόπολης είναι επιτυχημένο, λόγω του brand name και όχι λόγω της λειτουργίας του ως νομικό πρόσωπο δημοσίου δικαίου».

Διαβάζω, λοιπόν: Μυρσίνη Ζορμπά, στην ίδια εκδήλωση: «Το ότι το Μουσείο Ακρόπολης πρωταγωνιστεί στο διεθνές περιβάλλον, το ότι γίνεται αντικείμενο προσοχής, το ότι αναγνωρίζεται ευρύτερα και βραβεύεται, οφείλεται στην ευελιξία του οργανισμού του».

Όπως είπαμε, το σχέδιο νόμου περιλαμβάνει ανάμεσα στους πόρους των πέντε μουσείων και πόρους από χορηγίες, που λίγο πολύ, μας είπατε ότι θα ξεπλένουν βρώμικο χρήμα των χορηγών.

Ξυδάκης: «Είναι βασική θέση του ΣΥΡΙΖΑ ότι το χορηγικό χρήμα είναι αυτομάτως δημόσιο χρήμα και τα Δ.Σ. των μουσείων πρέπει να εγκρίνουν τις χορηγίες». Οι εκπρόσωποι του ΣΥΡΙΖΑ μας είπαν ότι σκοπεύουμε να χρησιμοποιήσουμε τα αναψυκτήρια για ασύμβατες -προς τη μουσειακή χρήση- εκδηλώσεις.

Ξέρετε ποια ήταν η μοναδική φορά, που ο χώρος χρησιμοποιήθηκε για εκδήλωση, απολύτως άσχετη με τον επιστημονικό και εκπαιδευτικό χαρακτήρα του μουσείου; Ήταν τον Ιούνιο του 2016, που ο τότε Πρωθυπουργός παρουσίασε στο Μουσείο της Ακρόπολης το κυβερνητικό του σχέδιο για τη δίκαιη ανάπτυξη. Μήπως αυτή η εκδήλωση είχε άμεση σχέση με τους σκοπούς του μουσείου;

Πάντως, ως προς τις λειτουργίες αυτές του πωλητηρίου και του αναψυκτηρίου και πάλι έρχεστε σε αντίθεση με τους Υπουργούς σας.

Μυρσίνη Ζορμπά, 29-11-2018, εκδήλωση στο Μουσείο Μπενάκη: «Είναι κρίσιμο να απενοχοποιηθεί η συζήτηση για την οικονομική παράμετρο, στη λειτουργία των μουσείων, στη βιωσιμότητα και στην ανάπτυξη. Είναι συντηρητικές οι αντιλήψεις που τοποθετούν τα μουσεία σε βάθρο ιερότητας και πρέπει να κατέβουν από αυτό».

Ο ΣΥΡΙΖΑ το βλέπει θετικά. Το θεωρεί εξέλιξη το να έρχονται στα μουσεία οι επισκέπτες, τόσο για να μάθουν, όσο και για να περάσουν ένα χαλαρό απόγευμα με φίλους, να αγοράσουν ένα δώρο, να πραγματοποιήσουν ένα γεύμα εργασίας. Αυτό δεν σημαίνει ότι η κουλτούρα μας μαζικοποιείται. Σημαίνει ότι ο πολιτισμός έγινε περισσότερο δημοκρατικός.

Ξυδάκης, 7-4-2015: «Η Αριστερά πρέπει να αποδείξει ότι ο πολιτισμός είναι πηγή πλούτου». Έτσι για να ξέρουμε τι λέμε.

Επίσης, ακούσαμε το φορτισμένο συναισθηματικά επιχείρημα, που αφορά στην επιβίωση περιφερειακών μουσείων της χώρας. Ακούσαμε ότι αφού τα πέντε μουσεία θα κρατούν ως δικά τους έσοδα, τα έσοδα των εισιτηρίων των πέντε μουσείων, τα οποία εισέπραττε ως σήμερα ο ΟΔΑΠ, έπεται ότι ο ΟΔΑΠ θα στερηθεί εκείνα τα έσοδα, με τα οποία στήριζε οικονομικά τα μικρότερα περιφερειακά μουσεία.

Μάλιστα, η κ. Αναγνωστοπούλου μας είπε και σήμερα ότι σπάει την αλυσίδα αλληλεγγύης μεταξύ των μεγάλων και των μικρότερων μουσείων. Ένα απολύτως αβάσιμο επιχείρημα! Ο ΟΔΑΠ εισπράττει έσοδα από το σύνολο πηγών του χώρου του πολιτισμού. Αφαιρεί τα ποσά που αντιστοιχούν στις δικές του υποχρεώσεις, δηλαδή, τα ποσά αποζημίωσης για τις απαλλοτριώσεις πολιτιστικού σκοπού, καθώς και τη μισθοδοσία και τις λειτουργικές του δαπάνες και αποδίδει ποσοστό 40% των καθαρών εσόδων τους στο ΥΠΠΟ. Αυτό το 40%, το Υπουργείο Πολιτισμού το διανέμει για την κάλυψη όλων των αναγκών του πολιτισμού, σύγχρονου και πολιτιστικής κληρονομιάς, ανάμεσα στις οποίες ανάγκες περιλαμβάνεται και η χρηματοδότηση των περιφερειακών μουσείων και εφορειών.

Το Υπουργείο Πολιτισμού χρηματοδοτεί, όχι ο ΟΔΑΠ, κυρία Αναγνωστοπούλου. Ξέρετε σε τι ποσοστό συμμετέχουν τα πέντε μουσεία στο σύνολο των ακαθάριστων εσόδων του ΟΔΑΠ και όχι των καθαρών επί των οποίων υπολογίζεται το 40% που αποδίδεται στο Υπουργείο Πολιτισμού; Με 6%. Τα πέντε μουσεία συμμετέχουν με ποσοστό 6% στα ακαθάριστα έσοδα. Δηλαδή, σχηματικά και χονδρικά αν σήμερα ο ΟΔΑΠ έχει ακαθάριστα έσοδα 100 ευρώ συνολικά, αύριο με την ψήφιση του νομοσχεδίου θα πάρει 94 ευρώ ακαθάριστα. Με δεδομένο ότι τα περιφερειακά αυτά μουσεία είναι περίπου διακόσια, κάντε μια διαίρεση για να διαπιστώσετε τι ποσό μείωσης θα υποστεί το καθένα. Γι’ αυτό το ποσό μας είπατε ότι τα περιφερειακά μουσεία της χώρας θα οδηγηθούν σε λουκέτο.

Αυτό το οποίο, όμως, αποκρύπτετε ή σας διαφεύγει ενδεχομένως είναι ότι πριν από δύο χρόνια αυτή η Κυβέρνηση, αυτό το Υπουργείο Πολιτισμού ενεργοποίησε το πρόγραμμα πιστοποίησης των δημοσίων μουσείων του Υπουργείου, ώστε να ανεβάσουμε την ποιότητα τους και τις παρεχόμενες υπηρεσίες στους επισκέπτες τους. Ήδη έχει ξεκινήσει η διαδικασία αναβάθμισης, προκειμένου να πιστοποιηθούν τα μουσεία της Ηπείρου και της δυτικής Μακεδονίας με προϋπολογισμό 1.100.000 ευρώ από τους εθνικούς πόρους του Υπουργείου και όχι από τον ΟΔΑΠ.

Σας καταθέτω και το σχετικό έγγραφο στα Πρακτικά.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέω ακόμα ένα σχόλιο και κλείνω, γιατί πολύς λόγος γίνεται για τα παραρτήματα. Η Επιστημονική Υπηρεσία της Βουλής έθεσε έναν νομικό προβληματισμό, όχι προβληματισμό επί της ουσίας και θεωρεί καλύτερο αντί η πρόβλεψη της κοινής υπουργικής απόφασης που υπάρχει στο νομοσχέδιο, δηλαδή μια ατομική διοικητική πράξη για κάθε παράρτημα, να γίνει πιο κανονιστική και συζητά για προεδρικό διάταγμα. Δεν έχουμε κανένα λόγο να μη δεχθούμε το προεδρικό διάταγμα, αυτό που προτείνει η Επιστημονική Υπηρεσία της Βουλής.

Κλείνω το ζήτημα των παραρτημάτων λέγοντας ότι η ίδρυση παραρτημάτων στο εξωτερικό εισάγει την έννοια της μακρόχρονης εισαγωγής των αρχαιοτήτων. Αυτό μας λέτε. Η εξαγωγή των μνημείων είναι είτε βραχύχρονη είτε μακρόχρονη και αυτό δεν εισάγεται καθόλου στο νομοσχέδιο. Έχει ρυθμιστεί είκοσι ένα χρόνια πριν με το άρθρο 34 του ισχύοντος από το 2002 αρχαιολογικού νόμου. Δεν θέλετε να το κατανοήσετε; Δεν το διαβάζετε καλά; Είναι δικαίωμά σας. Η πραγματικότητα, όμως, είναι αυτή.

Και τι λέει το άρθρο; Με απόφαση του Υπουργού Πολιτισμού και Αθλητισμού ύστερα από γνώμη του συμβουλίου μπορεί να επιτραπεί η προσωρινή εξαγωγή μνημείων με σκοπό την έκθεση τους σε μουσειακούς ή παρεμφερείς χώρους, εφόσον παρέχονται επαρκείς εγγυήσεις για την ασφαλή μεταφορά, έκθεση και επιστροφή τους και αφού σταθμιστεί η σημασία της έκθεσης για την προβολή της πολιτιστικής κληρονομιάς της χώρας. Στην απόφαση αυτή προσδιορίζονται οι όροι της προσωρινής εξαγωγής και ιδίως η διάρκειά της. Μας λέει, δηλαδή, ο αρχαιολογικός νόμος ότι η μόνιμη εξαγωγή των μνημείων απαγορεύεται. Ότι επιτρέπεται μόνο η προσωρινή εξαγωγή, ο χρόνος της οποίας προσδιορίζεται κατά περίπτωση με απόφαση του Υπουργού Πολιτισμού, αφού προηγουμένως γνωμοδοτήσει το κεντρικό αρχαιολογικό συμβούλιο. Αυτά δεν τα λέει το συγκεκριμένο σχέδιο νόμου που συζητάμε σήμερα. Τα λέει το άρθρο 34 του αρχαιολογικού νόμου από το 2002.

Τι λέει το σημερινό νομοσχέδιο, άρθρο 13 παράγραφος 2ζ; Σας διαβάζω: «Η εξαγωγή αντικειμένων των συλλογών των μουσείων θα γίνεται σύμφωνα με τα άρθρα 34 του αρχαιολογικού νόμου». Πού είναι, λοιπόν, το ύποπτο; Πού προβλέπεται η μόνιμη εξαγωγή των αρχαιοτήτων;

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ήταν μεγάλη η παρέμβαση, κυρία Υπουργέ, οφείλω να το πω εγώ αυτό. Γι’ αυτό και είπα στην αρχή να τοποθετείτε επί του συνόλου.

Τώρα τον λόγο θα πάρει ο Κοινοβουλευτικός Εκπρόσωπος της Νέας Δημοκρατίας, ο κ. Βρούτσης, στη συνέχεια ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία ο κ. Σκουρλέτης, με την επιφύλαξη μόνο ότι έχει δηλώσει ο Πρόεδρος της Κοινοβουλευτικής Ομάδας του ΜέΡΑ25 ότι θα έρθει περί τις 2 το μεσημέρι.

Τον λόγο τώρα έχει ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, θέλω να ξεκινήσω με κάτι που νομίζω ότι διαπερνά όλες τις πτέρυγες της Βουλής. Η είδηση του αδόκητου χαμού του φίλου και συναδέλφου του Νεκτάριου Σαντορινιού μάς γέμισε θλίψη και οδύνη. Πρόκειται για έναν γενναίο πολιτικό, για έναν ηθικό πολιτικό, για έναν πραγματικά νησιώτη που είχα την τιμή στην πολιτική μου διαδρομή να συνεργαστώ μαζί του, έστω και από διαφορετικές πολιτικές αφετηρίες και να διαπιστώσω όλα αυτά που είπα για τον εξαιρετικό χαρακτήρα του. Συλλυπητήρια στην οικογένειά του.

(Χειροκροτήματα)

Κυρίες και κύριοι συνάδελφοι, προσπαθώντας να κωδικοποιήσω όλα αυτά τα οποία λίγο πριν είπε ο Πρόεδρος του ΣΥΡΙΖΑ, ο κ. Τσίπρας σε μια φράση και να κατανοήσω τι ακριβώς είπε και πού ήθελε να πάει και να οδηγήσει το πολιτικό του αφήγημα, θα έλεγα, κύριε Πρόεδρε, τη γνωστή λαϊκή ρήση «ο πνιγμένος από τα μαλλιά πιάνεται». Και γιατί το λέω αυτό; Το λέω γιατί όλη η επιχειρηματολογία του κ. Τσίπρα στηρίχτηκε σε τρία πράγματα: Σε αποπροσανατολισμό, αλλοίωση της αλήθειας, σε ψέματα και σε υποκρισία.

Και εξηγούμαι. Κύριοι συνάδελφοι, εγώ άκουσα και είναι καλοπροαίρετος ο πολιτικός διάλογος, έστω και με τις διαφορετικές προσεγγίσεις, αυτό έχει η δημοκρατία και η κοινοβουλευτική συζήτηση και τα επιχειρήματα και οι προτάσεις, αλλά κάνω μια ερώτηση: Όλο αυτό το πολιτικό αφήγημα για θέσεις και θεσμικές παρεμβάσεις πάνω στον πολιτισμό που είπε ο κ. Τσίπρας τέσσερα χρόνια γιατί δεν τα κάνατε, κύριοι του ΣΥΡΙΖΑ; Τέσσερα χρόνια γιατί υπήρχε παντελής έλλειψη, έστω και της παραμικρής πολιτικής σας παρέμβασης για τον πολιτισμό; Θεατές ήσασταν τέσσερα χρόνια. Και μην επικαλεστείτε μνημόνια και δημοσιονομικές δυσκολίες, γιατί αυτές οι θεσμικές παρεμβάσεις που περιέγραψε ο κ. Τσίπρας δεν εμπεριέχουν μέσα δημοσιονομικές δαπάνες. Θεσμικές παρεμβάσεις είναι τις οποίες δεν αγγίξατε. Να, λοιπόν, γιατί εγώ το χαρακτηρίζω ως υποκρισία.

Αλλά να το προεκτείνω ακόμα λίγο περισσότερο; Τα είπε και η Υπουργός, η κ. Μενδώνη. Αν ανατρέξουμε, κύριοι του ΣΥΡΙΖΑ, για να φρεσκάρουμε τη μνήμη μας και, κύριοι συνάδελφοι στο σύνολο του Κοινοβουλίου, σε προκηρύξεις οι οποίες έγιναν σε αρχαιολογικούς χώρους σε άλλες περιοχές του πολιτισμού για ανθρώπους του πολιτισμού, όλες οι προσλήψεις που έγιναν επί ΣΥΡΙΖΑ ή προκηρύχθηκαν επί ΣΥΡΙΖΑ -θα τις δείτε, είναι στο διαδίκτυο μέσα στη «ΔΙΑΥΓΕΙΑ», όπως αυτό της Ελευσίνας, του Χαϊδαρίου- είχαν τους ανθρώπους αυτούς του πολιτισμού για τους οποίους σήμερα κόπτεστε ως κατηγορία ΔΕ. Αυτό μπορείτε να το απαντήσετε; Γιατί δεν το απαντάτε αυτό; Γιατί οι προκηρύξεις τότε ήταν καλές και σήμερα δεν είναι καλές; Αυτό, λοιπόν, στοιχειοθετεί την πολιτική κριτική μας ότι είναι ο απόλυτος ορισμός της υποκρισίας;

Αλλά ας ξεφύγουμε λίγο από αυτά. Να δούμε την άλλη κριτική που ασκήθηκε για το σημερινό νομοσχέδιο. Προσέξτε, δεν διεκδικώ γνώσεις ιδιαίτερες πάνω στα συγκεκριμένα ζητήματα, αλλά με την εμπειρία πλέον ενός ανθρώπου που παρακολουθεί την πολιτική και διαβάζει τα νομοσχέδια, να δούμε τι επιχειρεί σήμερα η Κυβέρνηση, τι είναι αυτό το μεγάλο που κάνει να αντιδράσει όλος ο ΣΥΡΙΖΑ, τι είναι αυτό που φέρνει η Κυβέρνηση, το Υπουργείο Πολιτισμού και ανεβαίνει στα κάγκελα η Αντιπολίτευση. Τι είναι το κακό; Για να δούμε. Θέλω να δούμε λίγο το κακό, να το περιγράψουμε.

Κυρίες και κύριοι συνάδελφοι, για τον κόσμο που μας ακούει πρόκειται πραγματικά για θεσμικές αλλαγές πολύ θετικές. Ας καταλάβει ο κόσμος τι επιχειρεί η Κυβέρνηση. Για να δούμε τι επιχειρεί και ποια είναι η κριτική εκ μέρους της Αντιπολίτευσης. Επιχειρεί πέντε μουσεία τα οποία είναι κάτω από την ομπρέλα σήμερα του Υπουργείου Πολιτισμού, δύο στη Θεσσαλονίκη, δύο στην Αθήνα και ένα στο Ηράκλειο, αρχαιολογικά και βυζαντινά, να τα κάνει νομικά πρόσωπα δημοσίου δικαίου. Να το ξαναπώ, νομικά πρόσωπα δημοσίου δικαίου και όχι ιδιωτικού δικαίου. Τι σημαίνει αυτό; Σημαίνει ότι θα λειτουργήσουν σε αυτό που στη συνείδηση του κόσμου είναι πετυχημένος θεσμός, όπως το Μουσείο της Ακρόπολης. Υπάρχει σήμερα ένας Έλληνας πολίτης που αμφισβητεί ότι η λειτουργία του Μουσείου της Ακρόπολης με τη νομική του μορφή ως νομικό πρόσωπο δημοσίου δικαίου είναι κάτι λανθασμένο ή υπονομεύει τη λειτουργία του Μουσείου της Ακρόπολης ως μουσείο και στους στόχους που έχει θέσει;

Νομίζω ότι όλοι οι Έλληνες ξέρουν ότι το Μουσείο της Ακρόπολης είναι ένας πετυχημένος οργανωτικά θεσμός μέσα από τη νομική του οντότητα. Αυτό ακριβώς κάνει σήμερα το Υπουργείο. Από την ομπρέλα του Υπουργείου γίνονται αυτόνομες, αυτοτελείς και οργανωτικές οντότητες τα πέντε μουσεία, δύο στην Αθήνα, δυο στη Θεσσαλονίκη και ένα στο Ηράκλειο της Κρήτης.

Και μπαίνει το αμείλικτο ερώτημα: Πού τα είδατε όλα αυτά της καταστροφής; Είδατε πουθενά να παραβιάζεται ο αρχαιολογικός νόμος; Πρώτο στοιχείο, πουθενά, κύριοι συνάδελφοι, και προς τον ελληνικό λαό που παρακολουθεί τώρα και στον κόσμο που, πραγματικά, του δημιουργούνται ερωτήματα -και δικαιολογημένα- ότι αυτοί ξεπουλάνε τα μουσεία. Πού ξεπουλιούνται τα μουσεία; Γίνεται νομικό πρόσωπο ιδιωτικού δικαίου το μουσείο; Όχι, δεν γίνεται. Είναι νομικά πρόσωπα δημοσίου δικαίου, τα οποία θα λειτουργούν καθ’ εικόνα και ομοίωση, όπως και το Μουσείο της Ακρόπολης. Τόσο απλό! Πού είναι το ξεπούλημα; Πού το είδατε το ξεπούλημα; Πού είναι αυτά, τα οποία λέτε εδώ, από Βήματος της Βουλής;

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Και στην επεξήγηση του συγκεκριμένου θέματος, πρέπει να σας πω ότι το να ακούμε από εδώ όλη αυτή την παραπληροφόρηση, η οποία δεν στέκει πάνω στο νομοσχέδιο ξεπερνάει τα όρια, διότι το νομοσχέδιο έχει συγκεκριμένη κατεύθυνση, η οποία λέει ότι παραμένει ο δημόσιος χαρακτήρας.

Και μπαίνει και ερώτημα γιατί το κάνουμε. Γιατί το κάνετε, ρε παιδιά; Γιατί να το πάρετε από την ομπρέλα του Υπουργείου και να γίνουν νομικά πρόσωπα δημοσίου δικαίου, δηλαδή πάλι κράτος; Για τον εξής απλό λόγο: Για να είναι πιο ευέλικτα και να μπορούν να λειτουργούν πιο αποτελεσματικά στους σκοπούς που έχουν θέσει για τη λειτουργία τους. Για αυτόν τον εξής απλό λόγο. Άρα, είναι σωστή κατεύθυνση. Ούτε ξεπούλημα ούτε παραβίαση του αρχαιολογικού νόμου.

Σας κάλεσε η Υπουργός και θα ήταν καλό να παραθέσετε ένα στοιχείο ότι παραβιάζεται ο αρχαιολογικός νόμος ή το Σύνταγμα, το οποίο είναι πολύ αυστηρό στην προστασία των μουσείων και των αρχαιολογικών χώρων. Ούτε το Σύνταγμα παραβιάζεται σε ένα χιλιοστό ούτε ο αρχαιολογικός νόμος. Μια οργανωτική ανασυγκρότηση για την καλύτερη λειτουργία του μουσείου, αυτό επιχειρείται.

Το δεύτερο βασικό επιχείρημα -το είπε και ο κ. Τσίπρας και το λένε και οι συνάδελφοι εκ μέρους του ΣΥΡΙΖΑ, το λέει και το ΚΚΕ- είναι ότι αλλάζει το εργασιακό καθεστώς των εργαζομένων που θα είναι στα μουσεία, οι οποίοι θα είναι κάτω από ευέλικτες μορφές εργασίας. Αυτά είναι αδιανόητα πράγματα.

Κυρία Πρόεδρε, κοιτάξτε. Σε αυτή εδώ την Αίθουσα μετά από τόση πολιτική διαδικασία και εμπειρία που έχουμε πλέον όλοι, θα πρέπει να υπάρχει μία σοβαρότητα και μία ευθύνη σε αυτά που λέμε. Είναι δυνατόν σήμερα να επικαλείται Βουλευτής του ελληνικού Κοινοβουλίου -Βουλευτής!- ότι με την αλλαγή της οργανωτικής λειτουργίας ενός φορέα από καθαρά κρατικό σε νομικό πρόσωπο δημοσίου δικαίου -επαναλαμβάνω, νομικό πρόσωπο δημοσίου δικαίου!- αλλάζουν οι εργασιακές σχέσεις;

Πού το είδατε αυτό; Δεν υπάρχει πουθενά στο δημόσιο! Τα νομικά πρόσωπα δημοσίου δικαίου ταυτίζονται απόλυτα με τη λειτουργία του κράτους. Άρα, δηλαδή, τα δύο βασικά επιχειρήματα του ξεπουλήματος, της ιδιωτικοποίησης και της αλλαγής των εργασιακών σχέσεων δεν υφίστανται. Πώς μπορώ να επιχειρηματολογήσω εγώ ή κάποιος άλλος, ο όποιος μας ακούει; Δηλαδή, εδώ είναι αυτό που λέμε «σηκώνουμε τα χέρια ψηλά!».

Θα ήταν καλό να έχετε μια συνολική, δομική αντιπολιτευτική στάση και μια ρητορική, η οποία να μας αποδυναμώνει και να βάλετε, όμως, πραγματικά επιχειρήματα και να λέτε «ναι, εδώ ξεπουλιέται το μουσείο», «ναι, εδώ θα παραχωρηθούν αρχαιολογικοί θησαυροί της χώρας», «ναι, εδώ πραγματικά η εργασιακή σχέση γίνεται ευέλικτη, φεύγει από τον δημόσιο τομέα και θα μπει σε διαδικασία απόλυσης ή μείωσης του μισθού για κάποιους εργαζόμενους», αλλά δεν υπάρχουν αυτά. Δεν υπάρχουν πουθενά! Τα δύο βασικά επιχειρήματα, τα οποία επικαλείται ο ΣΥΡΙΖΑ είναι ανύπαρκτα.

Άρα, λοιπόν, με λίγα λόγια, το νομοσχέδιο που φέρνει το Υπουργείο Πολιτισμού είναι στη σωστή κατεύθυνση. Ούτε ξεπουλιούνται οι αρχαιολογικοί χώροι ούτε μπαίνουν σε κίνδυνο οι εργασιακές σχέσεις. Είναι κάτι το οποίο απλά και μόνο θα βελτιώσει την οργανωτική και θεσμική λειτουργία των οργάνων αυτών.

Και ένα τρίτο επιχείρημα που δεν το κατατάσσω στα σημαντικά, αλλά ας το πούμε και αυτό: Ποιοι θα είναι στη διοίκηση; Ποια θα είναι η διοίκηση των μουσείων; Για να δούμε: Η διοίκηση των μουσείων θα είναι η γνωστή, δηλαδή ούτε κομματική παρέμβαση ούτε κομματικοί παρατρεχάμενοι. Είναι δύο μέλη που διορίζονται από το ΑΣΕΠ -που συμφωνούμε για το ΑΣΕΠ, κύριε Ζαχαριάδη, νομίζω ότι εδώ υπάρχει απόλυτη συμφωνία και μη αμφισβήτηση περί της αξιοπιστίας του ΑΣΕΠ-, είναι δύο υπάλληλοι από το Υπουργείο Πολιτισμού. Αμφισβητούμε τη φερεγγυότητα, την αξιοπιστία και την κομματική ουδετερότητα των υπαλλήλων του Υπουργείου Πολιτισμού; Και είναι και τρία μέλη, οι οποίοι θα είναι με ειδικά κριτήρια, με επιστημονικές γνώσεις, με αναγνωρισμένο κύρος, με πτυχία. Πού είδατε τους κομματικούς παρατρεχάμενους;

**ΝΙΚΟΛΑΟΣ ΦΙΛΗΣ:** Αρχαιοκάπηλοι!

**ΙΩΑΝΝΗΣ ΒΡΟΥΤΣΗΣ:** Πρόκειται, δηλαδή, για ένα επταμελές συμβούλιο, το οποίο θα είναι υψηλού κύρους, θα συμμετέχουν στο όργανο της διοίκησης και εργαζόμενοι, όπως είθισται πάντα να συμμετέχουν και εργαζόμενοι και ο ένας από τους δύο υπαλλήλους θα είναι του Υπουργείου Πολιτισμού. Άρα, και αυτό το επιχείρημα -το οποίο δεν το κατατάσσω στα σημαντικά που λέει ο ΣΥΡΙΖΑ- καταρρίπτεται. Άρα, συνολικά όλη η επιχειρηματολογία του ΣΥΡΙΖΑ είναι στον αέρα, είναι ανύπαρκτη, είναι ψευδής, είναι παραπλανητική και υποκριτική.

Στη βάση αυτή, κυρία Πρόεδρε, εμείς, η Κοινοβουλευτική Ομάδα της Νέας Δημοκρατίας -που πολλές φορές κάνουμε και την εσωτερική μας αυτοκριτική και έχουμε πει και στην Υπουργό και σε άλλους Υπουργούς να βελτιώσουν την απόδοσή τους στην επιτάχυνση στο νομοθετικό έργο- συντασσόμαστε θετικά μαζί της.

Συντασσόμαστε θετικά και κλείνω με μια προσωπική παρατήρηση που την έχω επαναλαμβάνει και σε ένα άλλο νομοσχέδιο του Υπουργείου Πολιτισμού, γιατί οφείλω να την καταθέσω και γιατί θα ήταν αδικία να μην την καταθέσω.

Ως Βουλευτής του Νομού Κυκλάδων, ενός πολυνησιακού νομού, με πολιτισμικές και πολιτιστικές ιδιαιτερότητες, με αρχαιολογικούς χώρους, με βυζαντινά και αρχαιολογικά μουσεία, θέλω να καταθέσω -και είναι κοινή συνισταμένη και άποψη δημάρχων, προσωπικοτήτων του χώρου της αυτοδιοίκησης, ανθρώπων στα νησιά όλων των θεσμικών επιπέδων- ότι η παρέμβαση που έχει γίνει στο Νομό Κυκλάδων τα τέσσερα αυτά τελευταία χρόνια, δεν έχει γίνει ποτέ ιστορικά στο παρελθόν.

Γι’ αυτόν τον λόγο οφείλω ένα ταπεινό ευχαριστώ προς το Υπουργείο Πολιτισμού και προς την Υπουργό, για αυτή τη μεγάλη συνεισφορά στον πολιτισμό στο Νομό Κυκλάδων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Θα δώσω τώρα τον λόγο στον Κοινοβουλευτικό Εκπρόσωπο του ΣΥΡΙΖΑ κ. Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ευχαριστώ, κυρία Πρόεδρε.

Κυρία Υπουργέ, και το 15% να απεργεί σήμερα -που δεν ξέρουμε εάν είναι τόσο- σε μία χώρα που κάνει δύο ευρώ το γάλα, είναι μεγάλο τόλμημα.

(Χειροκροτήματα από την πτέρυγα του ΣΥΡΙΖΑ)

Είναι πράξη ηρωική και υπεράσπισης όχι συντεχνιακών συμφερόντων, αλλά με ζητήματα που έχουν να κάνουν με τον πολιτισμό μας και με την ιστορία αυτού του τόπου.

Θα συμφωνήσω, όμως, μαζί σας σε ένα πράγμα, σε σχέση με τον ορισμό της εκτροπής που είπατε και τον ορίσατε ως μια προσπάθεια ελέγχου των αρμών. Βεβαίως! Σε αυτό μας έχετε δώσει συγκεκριμένα δείγματα γραφής. Προσπάθεια ελέγχου των αρμών είναι οι παρακολουθήσεις.

(Χειροκροτήματα από την πτέρυγα του ΣΥΡΙΖΑ)

Είναι οι παρακολουθήσεις του Αρχηγού του Στρατού, είναι οι παρακολουθήσεις των Υπουργών, είναι οι παρακολουθήσεις των συγγενών, είναι οι παρακολουθήσεις των πολιτικών αντιπάλων. Είναι η προσπάθεια χειραγώγησης των κομμάτων και της κοινής γνώμης.

Προσπάθεια ελέγχου των αρμών είναι η λίστα Πέτσα. Προσπάθεια ελέγχου των αρμών είναι το κλειστό σύστημα στην ενημέρωση. Προσπάθεια ελέγχου των αρμών είναι όταν προσπαθείς να ψαλιδίσεις τις ανεξάρτητες αρχές και να τις ακυρώσεις, όπως το κάνατε στην περίπτωση της ΑΔΑΕ. Όλα αυτά συνιστούν έμπρακτα μία εκτροπή, την οποία τη ζει ο τόπος και έχει γίνει πια κατανοητή σε όλες πλέον τις διαστάσεις από τον προηγούμενο Αύγουστο.

Μετριάστε λίγο τους τόνους και την αλαζονεία που χαρακτηρίζει όχι μόνο εσάς, αλλά συνολικά την Κυβέρνηση. Είδα ότι ο Πρωθυπουργός έχει αρχίσει να αντιλαμβάνεται ότι δεν του κάνει καλό και την Τετάρτη θα δεχθεί τελικά τους καλλιτέχνες -καταπιείτε και χωνέψτε την αλαζονεία! Θα δει τους καλλιτέχνες που τους στοχοποιήσατε και τους ανθρώπους του πολιτισμού, που ψευδώς εδώ ισχυρίζεστε ότι τους αντιμετωπίζετε με τον ίδιο τρόπο με την προηγούμενη κυβέρνηση του ΣΥΡΙΖΑ. Τότε προς τι το προεδρικό διάταγμα;

Και επειδή αναφέρθηκε -με κάθε συμπάθεια και σεβασμό- και ο Γραμματέας του ΚΚΕ σε σχέση με το τι έκανε η κυβέρνηση του ΣΥΡΙΖΑ, θα σας καταθέσω μια προσωπική μου εμπειρία.

Το 2017 για τους ανθρώπους που εργάζονταν στα μουσικά σύνολα των δήμων περάσαμε μια συγκεκριμένη διάταξη που όχι μόνο τους αναγνώριζε την προϋπηρεσία τους αλλά τους έδινε και το δικαίωμα να έχουν και συγκεκριμένο επίδομα για τα όργανά τους. Αναγνωρίζονται τα χρόνια της δουλειάς τους. Κι αυτό έγινε αγαπητοί συνάδελφοι του ΚΚΕ -μπορεί να μη σας ενδιαφέρει- μέσα από μια ανηλεή πίεση από την τρόικα να το ακυρώσει. Εμείς, λοιπόν, έτσι αντιλαμβανόμαστε την προσπάθεια και την εντολή του λαού τον Σεπτέμβρη του 2015 να λειάνουμε μία πολιτική που δεν ήταν δική μας αλλά που είχε σημασία για τους εργαζόμενους. Πηγαίνετε και πείτε, λοιπόν, σε αυτούς όλους ότι μας είναι αδιάφορο. Η δικιά μας η Αριστερά προσπαθεί πάντοτε να ανακαλύπτει τη χρησιμότητα των συγκεκριμένων προσπαθειών, των συγκεκριμένων νικών και να τη συνδέει με μια διαφορετική τού τόπου και των εργαζομένων.

Να επανέλθουμε όμως στο θέμα του νομοσχεδίου. Κυρία Υπουργέ, για άλλη μια φορά μέσα σε αυτή την Αίθουσα τα βάζετε πάλι με τους συνδικαλιστές. Ο συνδικαλισμός όμως είναι μέσα στην έννοια της δημοκρατίας. Δεν μπορείτε να υποβιβάζετε έτσι και να λέτε «αυτοί είναι συνδικαλιστές». Δεν είναι εργαζόμενοι; Δεν είναι επιστήμονες; Δεν είναι αρχαιολόγοι; Δεν είναι καλλιτέχνες; Αυτό που τους χαρακτηρίζει μόνο είναι ο συνδικαλισμός; Αυτό τους κάνει να τους βάζετε απέναντι; Δεν το λέτε μόνο τώρα. Δεν το έχετε πει μόνο σε δημόσιες δηλώσεις σας. Το λέτε κάθε φορά που συζητάμε κάτι, που κατορθώνετε -ω του θαύματος!- να τους έχετε απέναντι. Πείτε μας μια κατηγορία αυτή τη στιγμή που έχει σχέση με τον πολιτισμό, με τον καλλιτεχνικό κόσμο που να είναι μαζί σας. Πείτε μου έναν. Δεν έχετε ούτε έναν. Τους έχετε βάλει απέναντι.

Αυτή, λοιπόν, η αποκοπή των πέντε μουσείων από την αρχαιολογική υπηρεσία προφανώς είναι κάτι το οποίο οδηγεί στον ακρωτηριασμό της και διασπά την ενότητα των μουσείων παρά τα όσα μας είπατε πριν. Κυρίως οδηγεί με αργά και σταθερά βήματα σε μία άλλη αντίληψη διαχείρισης των ιστορικών μας συμβόλων και της πολιτιστικής μας κληρονομιάς. Είναι πολύ σημαντικά ζητήματα αυτά για την Ελλάδα. Η Ελλάδα δεν ήταν μια αποικιοκρατική χώρα. Τα εκθέματά μας στα μουσεία μας δεν είναι μέσα από την αρπαγή αυτών των μνημείων από τις αποικίες μας. Δεν είχαμε ποτέ τέτοιες. Είναι μέσα από την αρχαιολογική σκαπάνη. Οι αρχαιολόγοι. Και εσείς έχετε γνωρίσει πάρα πολλούς τέτοιους στη ζωή σας. Έχουν μια μεγάλη δύναμη. Γι’ αυτό αντιστέκονται απέναντι σε κάθε είδους συμφέροντα. Έχουν τη δύναμη της πίστης σε αυτό που κάνουν και το βάρος της ευθύνης να συνομιλούν με την παράδοση και την ιστορία αυτού του τόπου. Αυτό είναι ανεξάλειπτο. Αυτό δεν μπορείτε να το μετρήστε εσείς για να το κατανοήσετε.

Εσείς επιχειρείτε και μέσα από αυτό το νομοσχέδιο να επιβάλλετε μια αντίληψη για τον πολιτισμό που περισσότερο έχει σχέση με την γκλαμουριά. Τα μουσεία δεν είναι τηλεοπτικά πλατό. Δεν είναι ντεκόρ για χώρους εστίασης. Δεν είναι για να μαζεύεται η νεολαία του κόμματός σας και να κάνει πάρτι, όπως έκανε το 2014 στο Μουσείο της Ακρόπολης ή να δίνεται για τα σαράντα χρόνια του μακαρίτη έκπτωτου βασιλιά. Έχουν άλλο σκοπό τα μουσεία. Βεβαίως δεν μας εκπλήσσετε με το μέγεθος της αλαζονείας σας αλλά και της αντίληψης τα πάντα να τα διαμεσολαβείτε με όρους εμπορίου, αγοράς, διότι αυτό είναι στον πυρήνα. Την ίδια ώρα που θέλετε να μας ξαναγυρίσετε στην εποχή των μεγάλων ευεργετών προσπαθείτε να βρείτε τρόπους μέσα από τα υποκαταστήματα των μουσείων για παραμονή αρχαιοτήτων με άγνωστο πλαίσιο για πολλά χρόνια εκτός της χώρας.

Βγήκατε πριν έξω από τα ρούχα σας και απευθυνθήκατε στην κ. Αναγνωστοπούλου. Της είπατε «αν έχετε κάτι να μου πείτε σε σχέση με τα ζητήματα της αρχαιοκαπηλίας γιατί δεν μου κάνετε μήνυση;» Μα γι’ αυτό φέρατε εδώ την σύμβαση με το Μουσείο της Νέας Υόρκης για την περίφημη Κυκλαδική Συλλογή, τη Συλλογή Στερν. Ακριβώς για να κατοχυρώσετε ένα τέτοιο ενδεχόμενο. Αλλιώς πρέπει να πάμε σε εξεταστική και ειδικό δικαστήριο. Δεν υπάρχει άλλος τρόπος. Το γνωρίζετε. Δεν υπάρχει άλλος τρόπος. Αφήστε, λοιπόν, τους λεονταρισμούς. Και βεβαίως πρόκειται για έναν κατακερματισμό των εργαζομένων. Να αποφασίζονται οι αμοιβές τους όχι μέσα από συλλογικές συμβάσεις και από ενιαίους όρους αλλά από αποφάσεις της διοίκησης ή του Υπουργού. Από πού κι ως πού να γίνονται αυτά;

Ολοκληρώνω, κυρία Πρόεδρε, λέγοντας το εξής. Οι άνθρωποι του πολιτισμού σάς εξέπληξαν. Εμάς όχι. Γιατί εμείς αναγνωρίζουμε το ιδιαίτερο δικό τους βάρος. Δεν μπορείτε με δημοσκοπήσεις μέσω εταιρειών τύπου Marc να διαμορφώσετε μια ψεύτικη εικόνα. Σήμερα είστε απομονωμένοι. Σήμερα έχει γίνει κατανοητό ότι ο πολιτισμός σάς έχει κάτσει στο στομάχι, σάς ενοχλεί και εσείς είστε το πρόσωπο που έχετε αναλάβει να κάνετε τη βρώμικη δουλειά. Αλλά όπως και σε αυτόν τον τομέα, όπως και σε όλα τα υπόλοιπα επειδή έχουμε μπει στην τελική ευθεία προς τις εκλογές θα κριθείτε και για τα πεπραγμένα σας στον πολιτισμό αλλά και για τον τρόπο που αντιμετωπίζετε τα ζητήματα των εισοδημάτων και της ακρίβειας αλλά και για τον τρόπο που αντιμετωπίζετε την περιουσία του ελληνικού λαού μέσα από αυτή την απίστευτη επίθεση, που έχετε βάλει αυτή τη στιγμή μπρος, αναδιανομής της περιουσίας των πολιτών μέσα από την απελευθέρωση των πλειστηριασμών. Όλα εδώ πληρώνονται.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ, κύριε συνάδελφε.

Τον λόγο τώρα έχει εκ μέρους του Κινήματος Αλλαγής ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε. Να εκφράσουμε τα θερμά συλλυπητήρια για τον χαμό του συναδέλφου Νεκτάριου Σαντορινιού, ενός Βουλευτή που διακρινόταν για την ευγένεια για την αξιοπρέπεια για το ήθος και την μαχητικότητά του. Θερμά συλλυπητήρια στην οικογένειά του και στην Κοινοβουλευτική Ομάδα του ΣΥΡΙΖΑ.

Κυρία Πρόεδρε, είναι ξεκάθαρο ότι το νομοσχέδιο με το οποίο η Κυβέρνηση μετατρέπει τα πέντε μεγαλύτερα μουσεία της χώρας μας σε νομικά πρόσωπα δημοσίου δικαίου εν μία νυκτί χωρίς σχέδιο, χωρίς μελέτη, χωρίς στοιχεία ότι αυτή η νέα μορφή μπορεί να υπηρετήσει το δημόσιο συμφέρον, χωρίς κοστολόγηση της νέας δομής και των νέων θέσεων που υποτίθεται ότι δημιουργούνται, χωρίς εγγυήσεις σε κάθε περίπτωση για το μέλλον των μουσείων, θέτει στη διαχείριση της πολιτιστικής μας κληρονομιάς σε κίνδυνο. Μάλιστα ο εισηγητής κ. Κωνσταντόπουλος έχει τοποθετηθεί θετικά όσον αφορά το γενικότερο πλαίσιο αλλά αναλυτικά αναφέροντας ότι από κανένα σημείο του νομοσχεδίου δεν προκύπτει γιατί τελικά προκρίνεται η μετατροπή των μουσείων σε νομικό πρόσωπο δημοσίου δικαίου. Δεν προκύπτει.

Δεν έλαβα τον λόγο όμως μόνο για να κρούσω τον κώδωνα του κινδύνου για τις αρνητικές επιπτώσεις των πολιτικών της Κυβέρνησης στον χώρο του πολιτισμού. Έλαβα τον λόγο κυρίως για να υποστηρίξω, κυρία Πρόεδρε, τις δύο βουλευτικές τροπολογίες τις οποίες έχει καταθέσει σύσσωμη η Κοινοβουλευτική Ομάδα του ΠΑΣΟΚ. Δύο τροπολογίες που καθίστανται αναγκαίες για την προστασία αφ’ ενός των εργαζομένων στον επισιτισμό-τουρισμό και αφ’ ετέρου για την προστασία της κύριας κατοικίας. Με την πρώτη τροπολογία με αριθμό 1587/10-2-2023 ζητούμε για τους εργαζόμενους στον επισιτισμό-τουρισμό την επέκταση της τακτικής επιδότησης ανεργίας των εποχικά εργαζόμενων από τους τρεις μήνες, που είναι σήμερα, στους πέντε μήνες και ανάλογα με τον αριθμό των ενσήμων που έχουν συγκεντρώσει την προηγούμενη χρονιά. Σήμερα, καθώς η χώρα μας βρίσκεται εκτός της ενισχυμένης εποπτείας, ενώ έχουν διαμεσολαβήσει η πανδημία του κορωνοϊού, η ενεργειακή κρίση, η ραγδαία μείωση των εισοδημάτων των ελληνικών νοικοκυριών λόγω του μεγάλου κύματος των ανατιμήσεων, οι εποχικοί εργαζόμενοι είναι ιδιαίτερα ευάλωτοι. Παρ’ ότι όμως άνεργοι, παραμένουν χωρίς εισόδημα για περίπου τρεις μήνες μέχρι να επαναπροσληφθούν για να καλύψουν τις ανάγκες των επιχειρήσεων στις οποίες απασχολούνται.

Με την προτεινόμενη ρύθμιση αφ’ ενός η παραπάνω κατηγορία των ανέργων, των εποχικά εργαζομένων θα μπορέσει στην παρούσα περίοδο της οικονομικής κρίσης να ικανοποιήσει βασικές ανάγκες διαβίωσης και αφ’ ετέρου παρέχονται ισχυρά κίνητρα ασφάλισης, δεδομένου όπως γνωρίζετε η εποχική εργασία χαρακτηρίζεται και από υψηλά ποσοστά αδήλωτης εργασίας.

Με τη δεύτερη τροπολογία, την υπ’ αριθμόν 1586/10-2-2023 προβλέπεται η επαναφορά της προστασίας της κύριας κατοικίας των αδύναμων δανειοληπτών από τους πλειστηριασμούς και τους εκβιασμούς των funds.

Τι προτείνουμε; Πρώτον, τον καθορισμό χαμηλότερων δόσεων και σταθερό χαμηλό επιτόκιο για ρυθμίσεις δανείων. Δεύτερον, επιδότηση από το δημόσιο των δόσεων αποπληρωμής γι’ αυτούς που είναι αποδεδειγμένα αδύναμοι δανειολήπτες. Και τρίτον, την προστασία της αγροτικής περιουσίας.

Η επαναφορά του ν.3869/2010 με νέα επικαιροποιημένα κριτήρια, κριτήρια εισοδηματικά και αξίας της περιουσίας, γι’ αυτούς τους πραγματικά ευάλωτους, οι οποίοι έχουν αυξηθεί δραματικά λόγω της ακρίβειας, αλλά και του πληθωρισμού, αλλά και της αύξησης των αντικειμενικών αξιών του ακινήτου είναι εκ των ων ουκ άνευ τη συγκεκριμένη περίοδο.

Απαιτείται η επιβολή κανόνων στις εταιρείες διαχείρισης, ώστε να σταματήσει η όποια ασύδοτη λειτουργία, πάντα υπό την απειλή κατάσχεσης ή πλειστηριασμού της κύριας κατοικίας. Απαιτείται η κατοχύρωση του δικαιώματος προαίρεσης του δανειολήπτη στην αγορά του δανείου. Το ίδιο ισχύει και για την προστασία των αγροτών, αλλά και των κτηνοτρόφων που επίσης κινδυνεύουν να χάσουν την περιουσία τους. Αν δεν θεσμοθετηθεί, κυρίες και κύριοι συνάδελφοι, η προστασία του 30% έως 50% της αγροτικής γης που απειλείται με κατάσχεση, που αποτελεί το μοναδικό μέσο επιβίωσης για αγρότες και κτηνοτρόφους οι οποίοι θα δυσκολευτούν να ενταχθούν στην αγορά εργασίας σε περίπτωση που αναγκαστούν να εγκαταλείψουν τη γη τους, τότε η Κυβέρνηση δεν έχει ακόμα αντιληφθεί το μέγεθος της ζημιάς που μια τέτοια εξέλιξη θα προξενήσει σε ολόκληρη την κοινωνία.

Φτάνει, λοιπόν, ο εμπαιγμός της Κυβέρνησης με τον ανεπαρκή και αναποτελεσματικό εξωδικαστικό μηχανισμό. Είναι εχθρικός στον χρήστη, αλλά είναι έντονα αναποτελεσματικός. Είναι φανερό πια ότι κανένας εξωδικαστικός μηχανισμός δεν μπορεί να καλύψει το κενό από την κατάργηση της προστασίας κατοικίας και την εξάλειψη κάθε διαπραγματευτικής δύναμης των οφειλετών που έχει προξενήσει η Κυβέρνηση της Νέας Δημοκρατίας.

Κυρία Πρόεδρε, η Κυβέρνηση χωρίς υπεκφυγές οφείλει άμεσα να τοποθετηθεί αιτιολογημένα σε σχέση με τις δύο προτεινόμενες τροπολογίες μας. Και θέλω να υπενθυμίσω παράλληλα, ότι ο κ. Σταϊκούρας θεωρεί ότι ένας στους τέσσερις οφειλέτες του αναφερόμενου νόμου Κατσέλη, του ν.3869 ήταν στρατηγικός κακοπληρωτής παρ’ όλο που το σύνολο σχεδόν των προσώπων που είχαν προσφύγει στον ν.3869 επανυπέβαλε αίτηση προσφυγής υπαγωγής με βάση τη σχετική υποχρέωση από το νόμο της Νέας Δημοκρατίας συναινώντας μάλιστα και στην άρση του φορολογικού απορρήτου και του τραπεζικού απορρήτου ως ένα πρώτο βασικό κριτήριο, για το αν μπορεί ή όχι να χαρακτηριστεί αδύναμος δανειολήπτης. Βεβαίως, την ίδια άποψη, γιατί δήθεν ακούσατε έκφραση κουλτούρα κακοπληρωτών -έτσι είναι η άποψη της Κυβέρνησης- είχε, επίσης, η Κυβέρνηση και για όσους χρωστούν και στην εφορία και στα ασφαλιστικά ταμεία. Τώρα όμως, είναι η ίδια η Κυβέρνηση που με διαρροές, παιχνίδι πάρα πολύ σύγχρονο -και αρέσει αυτό- προαναγγέλλει και την αναβίωση της ρύθμισης των εκατόν είκοσι δόσεων για χρέη στην εφορία και τον ΕΦΚΑ. Μια ρύθμιση που το ΠΑΣΟΚ έχει καταθέσει ξανά και ξανά ως τροπολογία και κάθε φορά η Κυβέρνηση την απορρίπτει.

Μήπως, λοιπόν, τώρα έστω και προεκλογικά -να το δεχτούμε έστω και προεκλογικά- έχει καταλάβει η Κυβέρνηση ότι η υπαγωγή στις εκατόν είκοσι δόσεις για ρύθμιση χρεών προς το δημόσιο και τον ΕΦΚΑ ωφελεί τόσο το κράτος που θα εισπράξει περισσότερα σίγουρα όσο και τους οφειλέτες οι οποίοι θα έχουν και ένα επιπλέον κίνητρο για να ρυθμίσουν και να απαλλαγούν από τα χρέη αλλά και να είναι και επικαιροποιημένοι και συνεπείς;

Αυτά περί συνέχειας και συνέπειας της Κυβέρνησης Μητσοτάκη. Τα συμπεράσματα και οι ανάλογες πράξεις ανήκουν αποκλειστικά στους πολίτες.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Και τώρα τον λόγο εκ μέρους του Κομμουνιστικού Κόμματος Ελλάδας έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Επιτρέψτε μου να εκφράσω κι εγώ τα θερμά μου συλλυπητήρια στην οικογένεια του Νεκτάριου Σαντορινιού που έφυγε πρόωρα από τη ζωή.

Κυρία Υπουργέ, είναι μονόδρομος η απόσυρση του προεδρικού διατάγματος και της τροπολογίας για τους καλλιτέχνες. Είναι μονόδρομος η συγκρότηση συστήματος δημόσιας, δωρεάν και ενιαίας πανεπιστημιακής καλλιτεχνικής εκπαίδευσης, χωρίς πιστοποιήσεις αποφοίτων, πτυχίων και δικαιωμάτων με αντιστοίχιση των μέχρι τώρα πτυχίων των σχολών, βάσει διαδικασιών εξομοίωσης που θα καθοριστούν από το Υπουργείο Παιδείας και τα πανεπιστήμια. Δεν μπορεί να αγνοείτε αυτό το μαζικό, καθολικό αίτημα του αγώνα των καλλιτεχνών. Οφείλετε εδώ να πάρετε θέση και να λύσετε το ζήτημα που έχετε δημιουργήσει με το προεδρικό διάταγμα και να το αποσύρετε άμεσα.

Λίγα λόγια για το νομοσχέδιο, γιατί ο ειδικός αγορητής του ΚΚΕ με πληρότητα ανέπτυξε συνολικά τις ρυθμίσεις του. Με βάση τις ρυθμίσεις του νομοσχεδίου τα εκθέματα του μουσείου θα κατατάσσονται όχι με βάση τη σημασία τους, αλλά τι είναι πιο εντυπωσιακό, τι κόβει περισσότερα εισιτήρια ή ακόμα μπορεί να περνούν και σε δεύτερη μοίρα προς όφελος της θέας του εστιατορίου, της καφετέριας, των πωλητηρίων και άλλων κερδοφόρων δραστηριοτήτων διαφόρων επιχειρηματικών ομίλων.

Κάτω από αυτές τις συνθήκες θα παρακάμπτονται και οι όποιοι ηθικοί ενδοιασμοί υπήρχαν μέχρι σήμερα απέναντι στη βεβήλωση των αρχαιολογικών χώρων από τις κάθε είδους εμπορικές δραστηριότητες, όπως η διοργάνωση επίδειξης μόδας στον Ναό του Ποσειδώνα στο Σούνιο ή η διαφήμιση της Coca Cola στην Ακρόπολη που επιχειρήθηκε παλιότερα.

Όμως συνολικά όλοι σας δείχνετε επιλεκτική ευαισθησία όταν τα πανό ενάντια στις ιμπεριαλιστικές επεμβάσεις που κρέμονται τελοσπάντων στην Ακρόπολη, σε αυτό το παγκόσμιο μνημείο πολιτισμού, και απευθύνονται στην παγκόσμια κοινή γνώμη, και σχίζετε τα ιμάτια σας. Το μόνο που δεν απασχολεί την Κυβέρνηση είναι η ουσιαστική επαφή του λαού και ειδικά της νεολαίας με τα μνημεία της πολιτιστικής κληρονομιάς, η κατανόηση του ιστορικού παρελθόντος και των επιτευγμάτων της ανθρωπότητας ως μια βαθμίδα στην εξέλιξη του πολιτισμού που είναι πανανθρώπινο δημιούργημα και συλλογική περιουσία. Αυτό που απασχολεί είναι η εισπραξιμότητα και η κερδοφορία που συνεπάγεται η μαζικοποίηση των δραστηριοτήτων των μουσείων και των επιχειρήσεων που κινούνται γύρω από αυτά. Τα πάντα, όλα στην υπηρεσία των επιχειρηματικών ομίλων, όπως και η λαϊκή κατοικία που με κόπους μιας ζωής καταφέρνουν να κάνουν οι εργατικές λαϊκές οικογένειες, με προσφυγή ακόμα και σε δάνεια, σε δανεισμό, που λόγω της μεγάλης επίθεσης που δέχτηκαν όλα αυτά τα χρόνια από όλες τις κυβερνήσεις στο εισόδημά τους, σήμερα δεν μπορούν να ανταποκριθούν στις δόσεις των δανείων.

Ο Άρειος Πάγος με την απόφαση της Ολομέλειας σε κλειστή συνεδρίαση έδωσε το πράσινο φως για πογκρόμ πλειστηριασμών. Η απόφαση αυτή πατάει πάνω στους νόμους της Νέας Δημοκρατίας και του ΣΥΡΙΖΑ. Ουσιαστικά έκρινε πως τα κοράκια, κάνοντας χρήση των νόμων της Νέας Δημοκρατίας και του ΣΥΡΙΖΑ μπορούν να παίρνουν τα σπίτια και να προχωρούν τις διαδικασίες των πλειστηριασμών με δική τους επωνυμία. Το μέγεθος της επίθεσης στα σπίτια των λαϊκών νοικοκυριών φαίνεται από το γεγονός ότι το 2022 έγιναν πάνω από σαράντα χιλιάδες πλειστηριασμοί, ενώ το 2023 υπό την απειλή του πλειστηριασμού αναμένεται να τεθούν ιδιοκτήτες επτακοσίων χιλιάδων ακινήτων. Μιλάμε για επτακόσιες χιλιάδες οικογένειες. Εκτός αυτού η διαρκής αύξηση των επιτοκίων από την Ευρωπαϊκή Κεντρική Τράπεζα που αναμένεται μέχρι τον Ιούνιο να υπάρξουν και νέες αυξήσεις, θα οξύνει ακόμα περισσότερο την κατάσταση αφού εκατομμύρια χρεωμένα νοικοκυριά δεν θα μπορούν να ανταποκριθούν στις υποχρεώσεις τους και την αποπληρωμή των δανείων. Το 32% των στεγαστικών δανείων που είχαν ρυθμιστεί τον προηγούμενο χρόνο έχει ξεκινήσει εκ νέου. Η ονομαστική αξία των κόκκινων δανείων που έχουν στην κατοχή τους οι εταιρείες διαχείρισης απαιτήσεων από δάνεια και πιστώσεις, τα γνωστά κοράκια, έχει ξεπεράσει τα 87,6 δισεκατομμύρια ευρώ, ενώ τον προηγούμενο χρόνο κατά το πρώτο τρίμηνο αυξήθηκαν κατά 7,9 δισεκατομμύρια ευρώ τα δάνεια.

Θυμίζουμε ότι η κυβέρνηση του ΣΥΡΙΖΑ ήταν αυτή που άρχισε να ξηλώνει ακόμη και αυτή την αδύναμη, έτσι κι αλλιώς, προστασία της λαϊκής στέγης με τους ηλεκτρονικούς πλειστηριασμούς που νομοθέτησε το ιδιώνυμο και την παραχώρηση κόκκινων δανείων στα funds. Με το νέο Πτωχευτικό Κώδικα η Νέα Δημοκρατία ολοκλήρωσε το έγκλημα.

Το ΚΚΕ έχει καταθέσει συγκεκριμένες προτάσεις νόμου για την προστασία της λαϊκής κατοικίας από τους πλειστηριασμούς, για κούρεμα χρεών από τους υπέρογκους τόκους, για πραγματικά ευνοϊκές ρυθμίσεις και άλλα που όλα τα άλλα κόμματα αρνούνται να τα ψηφίσουν. Τώρα χρειάζεται χωρίς καθυστέρηση να δυναμώσει η πάλη του λαού ενάντια στους πλειστηριασμούς που βγάζουν στο σφυρί τα λαϊκά σπίτια για να προστατευτεί η λαϊκή περιουσία από τα αρπακτικά των funds και να διαγραφούν τα χρέη των λαϊκών νοικοκυριών.

Απαιτούμε τώρα, κύριοι, να πάρετε θέση στην τροπολογία που κατέθεσε το ΚΚΕ για την απαγόρευση κάθε ενέργειας πλειστηριασμών για την πρώτη κατοικία, όπως παρουσιάστηκε από τον εισηγητή μας, αλλά και από το Γενικό Γραμματέα του ΚΚΕ, για να μην την επαναλαμβάνω.

Απευθυνόμαστε από αυτό το Βήμα σε κάθε λαϊκή οικογένεια και τους επισημαίνουμε ότι δεν χωράει καμμία επανάπαυση, ότι η όποια επόμενη κυβέρνηση θα δώσει οποιαδήποτε λύση ή ανακούφιση, γιατί τα αστικά κόμματα έχουν δεσμεύσεις απέναντι στην Ευρωπαϊκή Ένωση και στα επιχειρηματικά συμφέροντα. Εχθρικά θα κινηθούν απέναντι στις λαϊκές οικογένειες.

Το ΚΚΕ δεν έχει τέτοιες δεσμεύσεις. Μπαίνει μπροστά στην πάλη του λαού, ενάντια στα αρπακτικά των τραπεζών και των funds για το δικαίωμά του να μένει στο σπίτι του, που το απέκτησε με κόπους και βάσανα και πολλές φορές το έχτισε ακόμα και με τα ίδια του τα χέρια. Πρωτοστατεί, ώστε να ανοίξει ο δρόμος για την ανατροπή της σημερινής βαρβαρότητας και την οικοδόμηση της κοινωνίας όπου το δικαίωμα σε ασφαλή και σύγχρονη κατοικία θα είναι εξασφαλισμένο για όλους μέσα από τον κεντρικό σχεδιασμό της οικονομίας και της παραγωγής.

Κυρία Υπουργέ, καταγγέλλουμε τους σχεδιασμούς της Κυβέρνησης, μιας που είναι στην αρμοδιότητά σας, της εταιρείας «ΕΛΛΗΝΙΚΟ Α.Ε.» και της διοίκησης του Αθλητικού Κέντρου «Αγίου Κοσμά» για το ξήλωμα των αθλητικών εγκαταστάσεων, την έξωση των αθλητικών σωματείων, των αθλητών, την απαγόρευση της πρόσβασης του λαού στο χώρο και τη μετατροπή του χώρου του Αθλητικού Κέντρου «Αγίου Κοσμά», σε εγκαταστάσεις για λίγους. Με βάση την τελευταία ενημέρωση σήμερα, Δευτέρα, αναμένεται να τοποθετηθούν απαγορευτικές μπάρες, προκειμένου να μην εισέρχονται στον χώρο αθλητές και αθλούμενοι.

Όλα αυτά γίνονται σε μια περίοδο που οι αθλητές και οι προπονητές βρίσκονται στα μισά της αγωνιστικής προετοιμασίας, δημιουργώντας μεγαλύτερα προβλήματα στην προπονητική διαδικασία. Η συγκεκριμένη εξέλιξη αποδεικνύει τον πραγματικό χαρακτήρα των σχεδιασμών για το Ελληνικό, που για τα κέρδη των λίγων, για τις είκοσι επτά βίλες που σχεδιάζονται να κατασκευαστούν στη θέση του Αθλητικού Κέντρου «Αγίου Κοσμά», διώχνονται χιλιάδες αθλητές, αθλούμενοι και δρομείς, δεκάδες αθλητικές ομοσπονδίες και σωματεία.

Απαιτούμε τώρα να σταματήσει αυτή η βιομηχανία εξώσεων που έχουν ξεκινήσει η Κυβέρνηση, το Ελληνικό και η διοίκηση του αθλητικού κέντρου, να συντηρηθούν και να αναβαθμιστούν όλες οι υπάρχοντες αθλητικές υποδομές και να είναι ανοιχτές και δωρεάν για το λαό και τη νεολαία της περιοχής και όλης της Αττικής να εξασφαλιστούν αξιοπρεπείς συνθήκες διαβίωσης όλων των αθλητών και των ασκούμενων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Απαιτούμε να μην υπάρχει καμμία οικονομική επιβάρυνση σε ομοσπονδίες, καμμία σκέψη για ενέργειες που διαταράσσουν την προπονητική διαδικασία και το καθημερινό τους πρόγραμμα και να εξασφαλιστούν πλήρως όλα τα εργασιακά και ασφαλιστικά δικαιώματα των εργαζομένων.

Κλείνοντας, καλούμε τις εργατικές λαϊκές οικογένειες με κριτήριο τις δικές τους ανάγκες που συνθλίβονται κάτω από την κοινή σας στρατηγική, όλων των κομμάτων του κεφαλαίου, που εκφράζεται σε όλες τις πτυχές της ζωής τους, να στηρίξουν το ΚΚΕ, τη μόνη δύναμη που ναι, είναι κολλημένη στην ικανοποίηση των λαϊκών αναγκών για να είναι δυνατός ο λαός απέναντι στην αντιλαϊκή κυβέρνηση, που θα προκύψει μετά τις εκλογές.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει η κ. Αλεξοπούλου εκ μέρους της Ελληνικής Λύσης.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Ξεκινώντας θα ήθελα να κάνω μια σύντομη αναφορά στο θέμα της απόφασης του Αρείου Πάγου με τις περιουσίες των Ελλήνων και τα αρπακτικά funds.

Εκατοντάδες χιλιάδες ελληνικές κατοικίες κινδυνεύουν, κυρίες και κύριοι και εκατομμύρια Έλληνες πάνε να μείνουν χωρίς στέγη. Αλήθεια, διανοείστε τι πάει να γίνει, τι είδους κοινωνική κρίση έρχεται; Αναρωτιέστε, Νέα Δημοκρατία και ΣΥΡΙΖΑ, τι ευθύνες έχετε για αυτό που συμβαίνει;

Ένα θα σας πω, να ξέρετε είναι το θέμα που θα κρίνει την επόμενη κυβέρνηση. Λάβετε το πολύ σοβαρά υπ’ όψιν αυτό, όπως και τις ευθύνες σας.

Θα αναφερθώ τώρα στο νομοσχέδιο. Κυρίες και κύριοι συνάδελφοι, ειδικά σε θέματα πολιτισμού του τομέα που κατ’ εξοχήν προβάλλει τη χώρα μας σε όλο τον κόσμο καλό θα ήταν να υπάρχει διακομματική συναίνεση, να υπάρχουν κοινές συνιστώσες ανεξαρτήτως της πολιτικής τοποθέτησης του καθενός μας. Δυστυχώς, όμως, με λύπη διαπιστώνουμε ότι και αυτή τη φορά η Κυβέρνηση δεν έλαβε υπ’ όψιν ούτε τις προτάσεις των άλλων κομμάτων, αλλά ούτε και τις απόψεις των αρμόδιων φορέων. Δεν έγινε διάλογος σε βάθος και εύρος για ένα τόσο σπουδαίο ζήτημα, όπως είναι η νέα μουσειακή μας πολιτική.

Για παράδειγμα, κεντρικό σκεπτικό του σχεδίου νόμου είναι η μετατροπή των μεγάλων δημοσίων μουσείων της χώρας μας σε νομικά πρόσωπα δημοσίου δικαίου. Ποιος, όμως, θα έχει τη διαχείρισή τους; Και θα είναι η διαχείριση αυτή διαφανής και με τον σχετικό έλεγχο; Είναι δυνατόν η πολιτιστική κληρονομιά της πατρίδας μας να γίνεται από διορισμένο διοικητικό συμβούλιο της κάθε κυβέρνησης -δεν έχει σημασία ποιας- και να μην έχει ό,τι πολυτιμότερο διαθέτουμε, υπερκομματικό χαρακτήρα;

Με το άρθρο 1, λοιπόν, διασπάται και αποκόπτεται η λειτουργία των σημαντικότερων μουσείων μας από τον κορμό της αρχαιολογικής υπηρεσίας, μιας υπηρεσίας την οποία -ίσως η Νέα Δημοκρατία δεν το θυμάστε- ο Κωνσταντίνος Καραμανλής ήταν εκείνος που το 1960 την αναβάθμισε, θέτοντας ως κύριο στόχο την προστασία και την ανάδειξη των αρχαιοτήτων μας και των άλλων σπουδαίων αριστουργημάτων μας, καθώς βέβαια και την ανάπτυξη της μουσειακής πολιτικής.

Θέλω να πω δυο λόγια πάνω στο άρθρο 19 περί των συλλογών που θεωρώ ότι είναι κομβικής σημασίας. Αναφέρει το άρθρο αυτό στην παράγραφο 2 ότι πέντε πρόσωπα θα πραγματοποιήσουν εντός τριμήνου την απογραφή των συλλογών και των αντικειμένων εκάστοτε μουσείου.

Μα, εδώ, κυρίες και κύριοι συνάδελφοι, ομιλούμε περί χιλιάδες επί χιλιάδων μοναδικής αξίας αντικειμένων. Είναι ποτέ δυνατόν αυτή η τόσο νευραλγικής φύσεως εργασία να γίνει μόνο από πέντε ανθρώπους και μάλιστα μέσα σε ενενήντα μόλις μέρες; Και ακόμα ποιος παραλαμβάνει από ποιον να κάνει την απογραφή; Ξέρουμε άραγε πόσα αντικείμενα είναι σήμερα απογραφημένα στις συλλογές των μεγάλων μουσείων μας. Πρόκειται, ξέρετε, για πολύ υπεύθυνο θέμα. Ποιος θα μας απαντήσει;

Είναι σκοτεινό σημείο, λοιπόν, του νομοσχεδίου αυτό το άρθρο, επιτρέψτε μου την έκφραση. Εξάλλου εδώ και χρόνια οι πιο έγκριτοι και έγκυροι αρχαιολόγοι κρούουν τον κώδωνα του κινδύνου για ένα άλλο σημαντικότατο ζητούμενο για το ότι στις αποθήκες των μεγάλων ελληνικών μουσείων σαπίζουν χωρίς υπερβολή χιλιάδες μη καταγεγραμμένα αντικείμενα που δεν ξέρουμε και σε τι κατάσταση βρίσκονται και αν είναι και ασφαλή. Δηλαδή, πέραν των γνωστών εκθεμάτων θα φτάσουν μόνο τρεις μήνες για να απογράψει μια πενταμελής επιτροπή όλο αυτόν τον πολιτισμικό μας πλούτο; Αυτό μας λέτε;

Πάμε εν τάχει και στο άρθρο 20, παραχώρηση ακινήτων και κινητών στοιχείων του ελληνικού δημοσίου, όπου κτήρια, αλλά και κινητός εξοπλισμός, που πλέον δίδεται στα νέα νομικά πρόσωπα δημοσίου δικαίου που δημιουργούνται, εκδιώκει ουσιαστικά άλλες υπηρεσίες του Υπουργείου Πολιτισμού από τα ακίνητα αυτά. Πού θα στεγαστούν αυτές οι υπηρεσίες;

Θα σας πω και κάτι άλλο. Στην οδό Πατησίων απέναντι από το Εθνικό Αρχαιολογικό Μουσείο υπάρχει ένα νεοκλασικό κτίσμα που ανήκει στο Υπουργείο, το οποίο, αν και ανακαινισμένο, παραμένει χρόνια ολόκληρα αναξιοποίητο.

Υπάρχουν και άλλα τέτοια κτήρια και χώροι. Έχει υπάρξει άραγε ο απαραίτητος προγραμματισμός μεταφοράς των υπηρεσιών που προανέφερα σε τέτοια ακίνητα; Υφίσταται σαφές χρονοδιάγραμμα; Με ποιον τρόπο θα γίνει αυτό και κατά πόσο θα επηρεάσει τους εργαζόμενους ως προς τη μεταφορά τους, την πρόσβασή τους, τις νέες συνθήκες εργασίας τους;

Κεντρικό ερώτημα όλων αυτών, που ανακύπτει από το «πνεύμα» του νομοσχεδίου, είναι ο φόβος που ήδη εκφράστηκε στη δημόσια διαβούλευση: Μήπως όλο το σκεπτικό είναι ένα πρόκριμα προκειμένου να προχωρήσουμε σιγά - σιγά στην ιδιωτικοποίηση των μουσείων μας σε ύστερη φάση; Διότι η αλήθεια είναι, για να είμαστε ακριβοδίκαιοι, ότι η κυρία Υπουργός δεν δεσμεύτηκε ρητά, όπως δημόσια προκλήθηκε να κάνει, ότι η μετατροπή των μεγάλων μουσείων της Ελλάδος σε νομικά πρόσωπα δημοσίου δικαίου καθόλου δεν θα σημαίνει πως θα θιγεί ο δημόσιος χαρακτήρας τους.

Κυρίες και κύριοι συνάδελφοι, για μας στην Ελληνική Λύση ο πολιτισμός αποτελεί κεντρικό στοιχείο του προγράμματός μας. Αυτό έχει επισημάνει σε κάθε ευκαιρία ο Κυριάκος Βελόπουλος, αλλά αποδεικνύεται και από το έργο της Κοινοβουλευτικής μας Ομάδας, με πλήθος σχετικών ερωτήσεων στον τομέα του πολιτισμού.

Και βέβαια, πιστεύουμε ακράδαντα ότι η πολιτιστική μας κληρονομιά, όλα όσα μας άφησαν ως πολύτιμη πνευματική παρακαταθήκη οι πρόγονοί μας ανήκουν σε όλους τους Έλληνες. Είναι κτήμα όλου του Ελληνισμού. Και γι’ αυτόν τον λόγο, επιθυμούμε τον δημόσιο χαρακτήρα των μουσείων μας, όλων των μουσείων, και την κατηγορηματική δέσμευση της Κυβέρνησης ότι αυτός ο χαρακτήρας θα διασφαλιστεί. Δεν το κάνουμε αυτό από ιδεολογικές αγκυλώσεις, αλλά από εθνική και ιστορική ευαισθησία και υπευθυνότητα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι έξι μαθήτριες και μαθητές και δύο συνοδοί εκπαιδευτικοί από το 3ο Γενικό Λύκειο Πύργου Ηλείας.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η Κοινοβουλευτική Εκπρόσωπος του Κινήματος Αλλαγής, η κ. Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κυρία Υπουργέ, κυρίες και κύριοι συνάδελφοι, πριν απ’ όλα, θα ήθελα να εκφράσω την οδύνη μου, τη βαθιά μου θλίψη για την απώλεια του εκλεκτού συναδέλφου, του αγαπητού φίλου, ενός εξαιρετικού Βουλευτή, αλλά κυρίως ενός ευγενέστατου ανθρώπου, μιας ευγενικής και πολύ όμορφης ψυχής, του Νεκτάριου Σαντορινιού. Θα ήθελα να εκφράσω τα συλλυπητήριά μου στην οικογένειά του και βεβαίως, στην Κοινοβουλευτική Ομάδα του ΣΥΡΙΖΑ.

Το ΠΑΣΟΚ, αφουγκραζόμενο τις ανάγκες και τις υπαρκτές αγωνίες της κοινωνίας, κατέθεσε δύο επίκαιρες νομοθετικές πρωτοβουλίες. Η πρώτη είναι σχετική με την προστασία της πρώτης κατοικίας, ένα τεράστιο ζήτημα το οποίο αφορά εκατομμύρια Έλληνες πολίτες. Και η δεύτερη είναι σχετική με το επίδομα ανεργίας των εποχικά εργαζομένων. Και είναι και αυτή, νομίζω, μία πολύ σοβαρή πρωτοβουλία, η οποία είναι αναγκαία να γίνει και να υπερψηφιστεί.

Κυρίες και κύριοι συνάδελφοι, θεωρώ πως όλοι κατανοούμε ότι έχει δημιουργηθεί ένα πάρα πολύ μεγάλο πολιτικό και κοινωνικό θέμα με την απόφαση του Αρείου Πάγου, όπου εκατοντάδες χιλιάδες πολίτες βρίσκονται πλέον πραγματικά σε κατάσταση αγωνίας, σε κατάσταση ανασφάλειας για τις κατοικίες τους.

Η ολομέλεια του Αρείου Πάγου σε διάσκεψή της φέρεται -λέω «φέρεται», γιατί ακόμα δεν έχει καθαρογραφτεί η απόφαση, αλλά το αποτέλεσμα αυτής έχει γίνει γνωστό, έχει διαρρεύσει- να αποφάνθηκε και δη με ισχυρότατη πλειοψηφία και με διαδικασίες fast truck ότι οι διαχειριστές των funds οι οποίοι εδρεύουν στην Ελλάδα μπορούν να ενεργούν δικαστικές πράξεις και να προβαίνουν σε πράξεις αναγκαστικής εκτέλεσης με τη δική τους επωνυμία και όχι ως πληρεξούσιοι των funds, ανοίγοντας με αυτόν τον τρόπο τον δρόμο για μια σειρά πλειστηριασμών ακόμη και πρώτων κατοικιών, σύμφωνα με το υπάρχον πλέον νομικό πλαίσιο.

Αυτό αποτελεί μια ιδιαίτερα σημαντική και δυσμενέστατη δικαστική εξέλιξη, η οποία επηρεάζει τη ζωή εκατοντάδων χιλιάδων οικογενειών. Το πρόβλημα το οποίο προκύπτει είναι μείζον, καθώς ποτέ άλλοτε -ποτέ!- καταναλωτές και επιχειρήσεις δεν απειλούνταν με τόσο μαζικούς πλειστηριασμούς και ποτέ δεν ήταν τόσο απροστάτευτοι, όπως είναι αυτή τη στιγμή, όπως είναι σήμερα.

Ο υπάρχων εξωδικαστικός μηχανισμός έχει αποδειχθεί από την πράξη, κυρίες και κύριοι της Νέας Δημοκρατίας, απολύτως μη αποτελεσματικός, αφήνοντας πολίτες και νοικοκυριά εντελώς μετέωρα. Για τον λόγο αυτό και προς άρση τόσο του νομοθετικού, αλλά και κυρίως του πραγματικού αυτού κενού, και σε μία περίοδο τεράστιας ακρίβειας, πληθωρισμού, διαδοχικών αυξήσεων επιτοκίων, σε μια εποχή που είναι εξαιρετικά δυσχερής για τα νοικοκυριά, το ΠΑΣΟΚ κατέθεσε την παρούσα τροπολογία, αναγνωρίζοντας την αναγκαιότητα λήψης μέτρων για την προστασία της πρώτης κατοικίας.

Και αυτό αποτελεί, κυρίες και κύριοι συνάδελφοι, την ελάχιστη οφειλόμενη πράξη ευθύνης. Έχουμε χρέος να στηρίξουμε όσους δεν άντεξαν για λόγους αντικειμενικών συνθηκών μέσα στην κρίση, όσους χρειάζονται μια δεύτερη ευκαιρία αξιοπρέπειας. Δεν θα αφήσουμε τους πιο ευάλωτους να νιώσουν μόνοι τους. Δεν θα αφήσουμε τη μεσαία τάξη μετέωρη. Δεν θα αφήσουμε τους νέους ανθρώπους να αισθάνονται ότι δεν έχουν προοπτικές.

Άλλωστε, αυτό είχαμε κάνει και τα πολύ δύσκολα χρόνια, τα χρόνια των μνημονίων και της πρωτοφανούς τότε οικονομικής κρίσης απέναντι στην πιο σκληρή τρόικα με τον ν.3869/2010 για τα υπερχρεωμένα νοικοκυριά, έναν νόμο που σήμερα πολλοί, μα πάρα πολλοί, επικαλούνται. Για να θυμηθούμε και να ξαναδούμε κάποιες πολύ σοβαρές και σημαντικές αλήθειες.

Η κύρια και αποτελεσματική προστασία της πρώτης κατοικίας θεσμοθετήθηκε, λοιπόν, το 2010 από την κυβέρνηση ΠΑΣΟΚ, με Πρωθυπουργό τότε τον Γιώργο Παπανδρέου, μέσα στη δίνη της οικονομικής κρίσης. Και βεβαίως, «αρχιτέκτονας» τότε ήταν ο σημερινός γραμματέας του τομέα ιδιωτικού χρέους του ΠΑΣΟΚ, ο Δημήτρης Σπυράκος. Ήταν τότε Γενικός Γραμματέας Προστασίας του Καταναλωτή.

Τον νόμο Κατσέλη του ΠΑΣΟΚ τότε, κυρίες και κύριοι συνάδελφοι, δεν τον ψήφισε ο ΣΥΡΙΖΑ το 2010. Ο νόμος αυτός, ο ν.3869/2010, καταργήθηκε από τον ΣΥΡΙΖΑ με τον ν.4605/2019. Η δε προστασία της κύριας κατοικίας καταργήθηκε με τον πτωχευτικό νόμο της Νέας Δημοκρατίας, τον ν.4738/2020.

Σήμερα στην Ελλάδα η κύρια κατοικία επί της ουσίας μπορεί να προστατευθεί για περίπου τρεισήμισι χιλιάδες το πολύ ευάλωτους δανειολήπτες, οι οποίοι εντάσσονται στην περίμετρο υπαγωγής στον Φορέα Απόκτησης και Επαναμίσθωσης Ακινήτων του πτωχευτικού νόμου της Νέας Δημοκρατίας.

Μέχρι τις 31-12-2022 -και οι αριθμοί είναι αμείλικτοι, κυρίες και κύριοι συνάδελφοι- έχουν ενταχθεί μόλις είκοσι ευάλωτοι δανειολήπτες στο σχετικό ενδιάμεσο πρόγραμμα του Υπουργείου Οικονομικών, αφού δυόμισι χρόνια μετά ο φορέας που η Νέα Δημοκρατία έχει ψηφίσει ακόμα δεν έχει συσταθεί.

Άρα, λοιπόν, απέναντι σε όλες αυτές τις δήθεν μεταρρυθμίσεις -ο Θεός να τις κάνει- εμείς αυτό το οποίο λέμε είναι ότι χρειάζονται μέτρα, άμεσα μέτρα προστασίας της κύριας κατοικίας εδώ και τώρα.

Η τροπολογία της Κοινοβουλευτικής Ομάδας του ΠΑΣΟΚ προβλέπει προστασία της κύριας κατοικίας στη φιλοσοφία του νόμου του ΠΑΣΟΚ του 2010 με επικαιροποιημένα κριτήρια: Με καθορισμό χαμηλότερων δόσεων και σταθερό χαμηλό επιτόκιο για τις ρυθμίσεις δανείων. Με επιδότηση από το δημόσιο δόσεων αποπληρωμής για αποδεδειγμένα αδύναμους δανειολήπτες. Με προστασία της αγροτικής γης. Με ένα συνολικό πλαίσιο διαχείρισης του ιδιωτικού χρέους που μεταξύ άλλων προβλέπεται η πρόνοια για εκατόν είκοσι δόσεις για τα χρέη στην εφορία και στον ΕΦΚΑ με κούρεμα 30% της οφειλής για τους συνεπείς. Και, βεβαίως, προβλέπει λύση για ένα θέμα το οποίο απασχολεί χιλιάδες Έλληνες συμπολίτες μου κι έχει να κάνει με το ελβετικό φράγκο. Εξίσου σημαντική πρόβλεψη αποτελεί και η διάταξη του άρθρου 5 της τροπολογίας μας, με την οποία κατοχυρώνεται το δικαίωμα προαίρεσης του δανειολήπτη στην αγορά του δανείου του. Αυτό είναι κάτι το οποίο θα έπρεπε να είχε εφαρμοστεί προ πολλού.

Καλώ, λοιπόν, τους συναδέλφους όλων των κομμάτων να υπερψηφίσουν την τροπολογία του ΠΑΣΟΚ. Η αποδοχή από όλα τα κόμματα αυτής της τροπολογίας-πρωτοβουλίας για την επαναφορά της προστασίας της κύριας κατοικίας των αδύναμων δανειοληπτών από τους πλειστηριασμούς και τους εκβιασμούς των funds συνιστά μια στάση ευθύνης.

Τώρα πριν μπω στο σημερινό νομοσχέδιο, δεν μπορώ κι εγώ με τη σειρά μου να μην αναφερθώ στο μείζον θέμα το οποίο αφορά σε ολόκληρο τον καλλιτεχνικό κόσμο και τον δημόσιο διάλογο γενικότερα. Και μιλώ, βεβαίως, για την άνευ προηγουμένου αναστάτωση που προκάλεσε στον καλλιτεχνικό κόσμο η έκδοση του π. δ.85/2022, που κατέταξε τους επαγγελματίες του πολιτισμού στην κατηγορία των αποφοίτων λυκείου.

Στη συνέχεια, βέβαια, μετά από τον ορυμαγδό των αντιδράσεων οι οποίες υπήρξαν, ο κ. Μητσοτάκης ακύρωσε εν τοις πράγμασι το εν λόγω προεδρικό διάταγμα, σε ένα ρεσιτάλ δημαγωγίας και ανέξοδων υποσχέσεων. Γιατί το λέω αυτό; Μα, κυρία Υπουργέ, το λέω γιατί διακηρύσσετε ότι δεν θα μετακυλήσετε την επίλυση του προβλήματος στην επόμενη κυβέρνηση, όμως προαναγγέλλετε την ίδρυση Ανωτάτης Σχολής Παραστατικών Σπουδών για το 2025.

Περιμένουμε να δούμε μετά από τόσες πιέσεις τι θα προκύψει και την Τετάρτη από τη συνάντηση του Πρωθυπουργού με τους καλλιτέχνες, όμως δεν υπάρχει καμμία πρόβλεψη για την κατάσταση η οποία δημιουργείται με τους μέχρι τώρα αποφοίτους των ιδιωτικών καλλιτεχνικών σχολών και με τα αδιαβάθμητα πτυχία τους, όπως επίσης και για τη διαβάθμιση των πτυχίων που θα συνεχίσουν να δίνουν αυτές οι σχολές.

Και βεβαίως λέτε ανακρίβειες όταν ισχυρίζεστε ότι δεν επηρεάζεται με αυτό τον τρόπο το καλλιτεχνικό έργο των καλλιτεχνών, όταν είναι γνωστό ότι μιλάμε κυρίως για το διδακτικό και για το διοικητικό τους έργο, καθώς, ναι, καλλιτέχνες εργάζονται και σε αυτές τις θέσεις και διδακτικές και διοικητικές. Θα μπορούσατε, λοιπόν, και να έχετε κάνει έναν σοβαρό και ουσιαστικό διάλογο από την πρώτη στιγμή, αλλά και να λύσετε το θέμα αντί να το ρίχνετε στις μετεκλογικές Καλένδες.

Εμείς, κυρίες και κύριοι συνάδελφοι, με αίσθημα αγάπης -και κυριολεκτούμε- και ευθύνης προς τους καλλιτέχνες μας και χωρίς να επηρεαζόμαστε από τις μικροκομματικές ιαχές και από την προσπάθεια μικροκομματικής εκμετάλλευσης ενός τόσο ευαίσθητου και σοβαρού ζητήματος, προσερχόμαστε με αίσθηση χρέους μιας παράταξης η οποία διαχρονικά έχει αποδείξει στην πράξη, με πολλαπλούς πολιτιστικούς θεσμούς, πόσο πιστεύει στον σύγχρονο πολιτισμό, με την αείμνηστη Μελίνα Μερκούρη, με τομές και μεταρρυθμίσεις που έκαναν διαχρονικά για τον πολιτισμό όλες οι κυβερνήσεις του ΠΑΣΟΚ.

Πρέπει να είμαστε πολύ προσεκτικοί, κυρίες και κύριοι συνάδελφοι, απέναντι σε τόσο ευαίσθητα ζητήματα. Γιατί η μικροκομματική εκμετάλλευσή τους, εν τέλει, φοβάμαι ότι αποβαίνει εις βάρος των ίδιων των καλλιτεχνών, εις βάρος των δίκαιων και σωστών αιτημάτων τους. Και κανείς, μα κανείς δεν μπορεί να βάλει μια μικροκομματική ομπρέλα απέναντι σε ένα κίνημα, ένα πραγματικό κίνημα, το οποίο έχει και στοιχεία αυθορμητισμού, το οποίο έχει την αγωνία ενός ολόκληρου χώρου, ενός ολόκληρου κλάδου για το μέλλον και για την προοπτική του.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Θα χρειαστώ και λίγο από τον χρόνο της δευτερομιλίας μου, κυρία Πρόεδρε.

Γι’ αυτό καλούμε την Κυβέρνηση να ανταποκριθεί στο αίτημα των καλλιτεχνών ώστε οι απόφοιτοι των σχολών ανώτερης εκπαίδευσης να λάβουν κατ’ αρχάς την αντιστοίχηση την οποία δικαιούνται. Αυτό πρέπει να γίνει με την τροποποίηση του Προεδρικού Διατάγματος ώστε οι απόφοιτοι να εντάσσονται στην κατηγορία που πράγματι ανήκουν και με τροποποίηση του εθνικού πλαισίου προσόντων κατά τρόπο που θα υπάρχει ανώτερη και ανώτατη εκπαίδευση.

Το ζήτημα είναι ηθικό και αφορά όλους τους αποφοίτους της καλλιτεχνικής εκπαίδευσης και όχι περιοριστικά, όπως το θέτει η Κυβέρνηση, ότι αφορά μόνο όσους απασχολούνται στο δημόσιο ή σε άλλες θέσεις. Οι απόφοιτοι αυτών των σχολών πρέπει να έχουν το δικαίωμα εξομοίωσης των τριετών σπουδών τους μέσω προγράμματος και κύκλου σπουδών που θα παρακολουθήσουν με τα αντίστοιχα πανεπιστημιακά τμήματα και να τους δοθεί η δυνατότητα για απόκτηση παιδαγωγικής επάρκειας μέσω της ΑΣΠΑΙΤΕ. Άλλωστε, οι απόφοιτοι τριετών σπουδών από το εξωτερικό αναγνωρίζουν τα πτυχία τους μέσω ΔΟΑΤΑΠ και συνεπώς θα έπρεπε και οι απόφοιτοι των καλλιτεχνικών σχολείων να έχουν το δικαίωμα να περνούν μια διαδικασία αναγνώρισης των σπουδών τους, επιτυγχάνοντας ισοτιμία και αντιστοιχία.

Καλούμε, λοιπόν, την Κυβέρνηση να ακούσει αυτές τις θέσεις, να ακούσει αυτές τις προτάσεις, να αναλάβει σήμερα τις ευθύνες της απέναντι στους εργαζόμενους καλλιτέχνες, απέναντι στους σπουδαστές, απέναντι στην ελληνική κοινωνία που στην συντριπτική της πλειοψηφία στηρίζει τον αγώνα τους. Είμαστε δίπλα στον αγώνα τους για αξιοπρεπείς συνθήκες εργασίας και διαβίωσης.

Αντίστοιχη ρύθμιση θα πρέπει να υπάρξει και να συμπεριλάβει το σύνολο των πτυχιούχων εργαζομένων μουσικών και τραγουδιστών. Η εργασιακή κατοχύρωση και αξιοπρέπεια αποτελεί δημοκρατικό και κοινωνικό δικαίωμα όλων των καλλιτεχνών.

Τώρα δυο λόγια σε σχέση με το σημερινό νομοσχέδιο, όπου μεταξύ άλλων ιδρύονται και τα πέντε νομικά πρόσωπα δημοσίου δικαίου στα συγκεκριμένα μουσεία τα οποία αναφέρετε. Λέτε ότι είναι εκσυγχρονισμός. Πολύ ωραία. Πώς ακριβώς, όμως, γίνεται αυτό, κυρία Υπουργέ; Πώς ακριβώς γίνεται ο εκσυγχρονισμός; Ο εκσυγχρονισμός γίνεται με ένα μαγικό ραβδί επειδή εσείς δημιουργείτε πέντε νέα νομικά πρόσωπα δημοσίου δικαίου; Γιατί εδώ, εκ των πραγμάτων, άμα θέλουμε να είμαστε ειλικρινείς, έχουμε να κάνουμε ουσιαστικά με ένα διοικητικό πείραμα -αυτό κάνετε- στα πέντε από τα μεγαλύτερα μουσεία της χώρας, με ένα πραγματικά αβέβαιο αποτέλεσμα και εξίσου αβέβαιη την ύπαρξη προηγούμενης μελέτης λειτουργικότητας, αλλά και βιωσιμότητας του εγχειρήματος.

Επαρκής διάλογος με τους αρμόδιους φορείς πολύ φοβάμαι ότι για ακόμη μία φορά δεν προηγήθηκε. Αυτό, όμως, φαντάζομαι είναι πολύ λεπτά γράμματα, πολύ μικρά γράμματα για την Κυβέρνηση. Δεν είναι κάτι το οποίο μας έχει συνηθίσει. Πάντως, εάν είχατε κάνει αυτόν το διάλογο τον οποίο σας λέμε, θα γνωρίζατε πως πλήθος επιστημονικών φορέων και προσωπικοτήτων εξέφρασαν την έντονη επιφύλαξή τους για το παρόν νομοσχέδιο δηλώνοντας την αντίθεσή τους με τη μετατροπή των μουσείων σε νομικά πρόσωπα δημοσίου δικαίου και βεβαίως, την κατ’ αποτέλεσμα αποκοπή τους και από την Αρχαιολογική Υπηρεσία.

Πρόκειται για μια εξ ολοκλήρου επιχειρούμενη αλλαγή της μουσειακής πολιτικής της χώρας που έχει γίνει, ναι, χωρίς κανέναν ευρύ διάλογο προηγουμένως, χωρίς να φαίνεται όλο αυτό να εντάσσεται σε έναν προηγούμενο ευρύτερο στρατηγικό σχεδιασμό, χωρίς να υπάρχει μια ικανοποιητική και εις βάθος μελέτη-διαβούλευση.

Ο εκσυγχρονισμός των μουσείων, κυρία Υπουργέ, δεν επέρχεται απλά με μια διοικητική μετονομασία και σίγουρα όχι δια της διάσπασης και της αποκοπής τους από τον κορμό της Αρχαιολογικής Υπηρεσίας.

Ένα μουσείο, άλλωστε, έχει επιστημονικούς, έχει ερευνητικούς, έχει εκπαιδευτικούς σκοπούς. Ένα μουσείο συνδέεται άμεσα με την πολιτισμική ταυτότητα της χώρας και βεβαίως με την εικόνα της διεθνώς. Ως εκ τούτου, ο σκοπός και η ύπαρξη ενός μουσείου δεν μπορεί να ταυτίζεται αποκλειστικά και μόνο με μια στείρα κερδοφορία. Αντιθέτως, οι κυρίαρχοι σκοποί και η οργάνωση αυτών οφείλουν να περιστρέφονται γύρω από την ίδια τη διαφύλαξη της πολιτισμικής μας κληρονομιάς, της ιστορικής μας μνήμης, της τόσο πλούσιας, της τόσο ζηλευτής πραγματικά για τη χώρα μας, για την οποία είμαστε όλοι περήφανοι. Άρα, λοιπόν, φοβάμαι πολύ ότι η όποια τυχόν μεταρρύθμιση, που λέτε ότι προχωράτε, δυστυχώς δεν αντιμετωπίζει το ζήτημα ολιστικά. Σας υπενθυμίζω, βέβαια, και το άρθρο 24 του Συντάγματος, κατά το οποίο η προστασία του φυσικού και πολιτιστικού περιβάλλοντος αποτελεί υποχρέωση του κράτους και δικαίωμα του καθενός, τονίζοντας τη σημασία της προστασίας του πολιτισμικού περιβάλλοντος και της πολιτιστικής κληρονομιάς με ιδιαίτερη έμφαση στα μνημεία.

Με την προτεινόμενη οργανωτική μετατροπή των μουσείων σε νομικά πρόσωπα δημοσίου δικαίου τίθεται υπό ερωτηματικό η δομική και η λειτουργική ενότητα αυτού του ενιαίου συστήματος διοίκησης και διαχείρισης της πολιτισμικής μας κληρονομιάς. Πραγματικά, δεν μπορούμε να καταλάβουμε για ποιο λόγο το κάνετε και τι ακριβώς θέλετε να επιτύχετε. Υπό την τρέχουσα οργανωτική τους δομή, που περιορίζονταν τα αρχαιολογικά μουσεία, δεν θα μπορούσαν δηλαδή αυτό να το κάνουν; Πώς δικαιολογείται η μετατροπή αυτή και για ποιο λόγο κρίνεται ότι είναι η πιο ενδεδειγμένη; Για ποιον λόγο κρίνεται ότι είναι η πιο αποτελεσματική λύση; Το επικαλούμενο success story του Μουσείου της Ακρόπολης, το οποίο θέλετε να μας παρουσιάσετε ως παράδειγμα, δεν πείθει. Η εκχώρηση και η ανάθεση στα μουσεία νομικών προσώπων δημοσίου δικαίου αρμοδιοτήτων διαχείρισης της πολιτισμικής μας κληρονομιάς, οι οποίες ανάγονται στον σκληρό πυρήνα της κρατικής εξουσίας, σαφώς και εγείρουν θέματα, εγείρουν ζητήματα, διασπώντας συνάμα και τη δομική και λειτουργική ενότητα του Υπουργείου Πολιτισμού και αποψιλώνουν την Αρχαιολογική Υπηρεσία εις βάρος της προστασίας της αρχαιολογικής μας κληρονομιάς ως ενός ενιαίου και αδιάσπαστου συνόλου.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κ. Βαρουφάκης, Πρόεδρος της Κοινοβουλευτικής Ομάδας του ΜέΡΑ25.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κυρία Πρόεδρε.

Δεν μπορώ παρά να ξεκινήσω με τα βαθιά συλλυπητήρια εκ μέρους του ΜέΡΑ25 στους ανθρώπους του ΣΥΡΙΖΑ, σε όλους μας, στην οικογένεια του Νεκτάριου. Θα μας λείψει.

(Χειροκροτήματα από όλες τις πτέρυγες της Βουλής)

Κυρία Υπουργέ Πολιτισμού, κύρια Μενδώνη, χαίρομαι πολύ που είστε εδώ, γιατί θέλω να ξεκινήσω με ένα πολύ σημαντικό ζήτημα, το οποίο προκύπτει μέσα από τις προβλέψεις του νομοσχεδίου σας. Πριν από μία εβδομάδα, υψηλά ιστάμενα στελέχη, δυο για την ακρίβεια, του συντηρητικού κόμματος της Βρετανίας, του κυβερνώντος κόμματος της Βρετανίας, με πλησίασαν με ένα ερώτημα: Τι κάνει ο Πρωθυπουργός σας με τα Μάρμαρα του Παρθενώνα; Δεν χρησιμοποίησαν αυτόν τον όρο. Τα είπαν Ελγίνεια εκείνοι. Βρετανοί είναι. Εσείς γνωρίζετε τι συμβαίνει; Το ζήτημα των Μαρμάρων, το μεγάλο εθνικό και διεθνές, διεθνικό ζήτημα των Μαρμάρων του Παρθενώνα είναι αναπόσπαστα δεμένο με το νομοσχέδιό σας και θα σας εξηγήσω γιατί. Αλλά ως Υπουργός Πολιτισμού -και σας κοιτάζω αυτή τη στιγμή στα μάτια- γνωρίζετε τι κάνει ο Πρωθυπουργός σας;

Ρωτάω, γιατί σύμφωνα με τις πληροφορίες που έχω εγώ από το Λονδίνο -αυτό δεν είναι και ιδιαίτερα ακριβές, γιατί είναι σε όλο το βρετανικό Τύπο, από την «TELEGRAPH» μέχρι το «NEW STATESMAN»- ο πρόεδρος του Βρετανικού Μουσείου, που είναι ένας παλιός γνώριμος μου από το ECOFIN από το 2015 , τέως Υπουργός Οικονομικών της Βρετανίας, Τζορτζ Όσμπορν -τον γνωρίζω πολύ καλά- όπου σταθεί και όπου βρεθεί, διατυμπανίζει ότι δεν μπαίνει θέμα αλλαγής του βρετανικού νόμου περί Βρετανικού Μουσείου του 1963, του British Museum Act. Με άλλα λόγια, θεωρεί ότι ο Έλγιν έπραξε νόμιμα, πως η κατοχή των Μαρμάρων από το Βρετανικό Μουσείο είναι και νόμιμη και ηθική και ότι δεν θα αλλάξει σε τίποτα το ιδιοκτησιακό καθεστώς. Αυτό είναι δεδομένη θέση της Βρετανικής Κυβέρνησης και του κ. Όσμπορν, με τον οποίον μαθαίνουμε ότι ο κ. Μητσοτάκης είχε πολύωρη συνάντηση τον περασμένο Νοέμβριο στο Λονδίνο και γνωρίζουμε ότι ο κ. Γεραπετρίτης -προφανώς όχι η Υπουργός Πολιτισμού, γιατί δεν είναι θέμα πολιτισμού, φαίνεται, ο Παρθενώνας μας- είχε τέσσερις, ίσως και πέντε συναντήσεις με τον κ. Όσμπορν όλον αυτό τον καιρό.

Γνωρίζουμε ακόμα ότι ο Ρίσι Σούνακ, ο Βρετανός Πρωθυπουργός στο Κοινοβούλιο πριν δύο εβδομάδες επιβεβαίωσε ότι ο νόμος περί Βρετανικού Μουσείου, με άλλα λόγια η απαγόρευση στο Βρετανικό Μουσείο να εκχωρήσει ιδιοκτησιακά δικαιώματα επί οποιουδήποτε εκθέματος δεν θα αλλάξει. Είναι η θέση- θέσφατο της βρετανικής κυβέρνησης.

Η στρατηγική του κ. Όσμπορν, που είναι σήμερα πρόεδρος του Βρετανικού Μουσείου -το λέω άλλη μία φορά- είναι ξεκάθαρη. Θέλει μία συμφωνία με εμάς που να ξεπλένει την κλοπή, χωρίς όμως να περιλαμβάνει καμία αποκατάσταση κυριότητας, νομική ή ηθική. Τι προτείνει; Δάνειο, είτε το 25% είτε το 50%. Και δάνειο το οποίο θα σας το δώσει με εγγυήσεις, με εχέγγυα, υπό τη μορφή αποκλειστικά ελληνικών γλυπτών που θα έρθουν από την Ελλάδα στη Βρετανία ως ανταλλαγή και ως όμηροι, για να είναι σίγουρος ότι θα επιστρέψουν τα Μάρμαρα του Παρθενώνα από το Μουσείο της Ακρόπολης στο Βρετανικό Μουσείο, σύμφωνα με τη συμφωνία του δανεισμού.

Η στρατηγική του κ. Μητσοτάκη ποια είναι; Δεν μας έχετε ενημερώσει. Με ενημέρωσαν ευτυχώς οι ιθύνοντες της βρετανικής κυβέρνησης. Μου λένε: Ο Πρωθυπουργός σας έχει τη στρατηγική του διαχωρισμού: Διαχωρίζει τη διαπραγμάτευση περί ιδιοκτησίας από μια συζήτηση για το πού θα είναι και πού θα δείχνονται τα μάρμαρα, αν θα είναι στο Λονδίνο ή στην Αθήνα.

Κοιτάξτε, έχει λογική αυτό που λένε οι Βρετανοί, γιατί, εάν έχεις δεχτεί αυτό που σου λέει Όσμπορν και ο Σούνακ, ότι δεν θα αλλάξει το ιδιοκτησιακό καθεστώς, μόνο για δανεισμό μπορείς να μιλάς και ο μόνος τρόπος να δικαιολογήσεις τον δανεισμό είναι να διαχωρίσεις το θέμα. Ωραία, δεν αναγνωρίζουμε ότι είναι δικά σας πραγματικά, αλλά να μιλήσουμε για το πού θα δείχνονται. Αυτός ο διαχωρισμός είναι ο μόνος λόγος, για να συζητάει και ο κ. Γεραπετρίτης και ο κ. Μητσοτάκης με τον κ. Όσμπορν.

Όμως, αν βάλετε μαζί το διαχωρισμό της συζήτησης για την ιδιοκτησία από τη συζήτηση για την τοποθεσία με τα ανταλλάγματα, μιλάμε για ομηρία όχι μόνον των Μαρμάρων του Παρθενώνα, που είναι όμηροι σε αυτή την τρισάθλια και σκοτεινή αίθουσα στο Βρετανικό Μουσείο αιώνες τώρα, αλλά και για ομηρία και των εκθεμάτων γλυπτών που θα τους στείλετε με διάταξη του σημερινού σας νομοσχεδίου.

Ακούστε να δείτε. Θα μου πείτε τώρα: «Διαπραγματεύσεις κάνουμε, συζητάμε. Γιατί να μη συζητάμε;» Να σας πω γιατί δεν πρέπει να συζητάτε. Γιατί όταν ξεκινάς τη συζήτηση, έχεις δημιουργήσει νέα δεδομένα στην αρχή της συζήτησης. Δύο είναι τα τινά. Το ένα είναι να κλείσει η συμφωνία. Αυτό θα είναι νίκη κατά κράτος του κ. Όσμπορν και μία πολιτική, νομική, ηθική ήττα όχι μόνο για την Ελλάδα αλλά και για την ανθρωπότητα. Θα έχετε παραδεχτεί ουσιαστικά το δικαίωμα του Βρετανικού Μουσείου να δημιουργήσει συνθήκες ομηρίας για τα ελληνικά γλυπτά χωρίς να έχει απεμπολήσει ούτε κατά ένα μικρό νιοστό τα ιδιοκτησιακά του δικαιώματα επί των Μαρμάρων που αυτοί ονομάζουν Ελγίνεια. Η δεύτερη πιθανότητα είναι, μετά από την κατακραυγή που θα φάτε και μετά τις εκλογές, η ελληνική Κυβέρνηση, είτε η δική σας είτε η επόμενη, τελικά να αναγκαστεί να πει όχι. Ξέρετε τι δώρο είναι αυτό για τον Όσμπορν και για τον Σούνακ; Ξέρετε πώς θα σας παρουσιάσουν; Θα παρουσιάσουν ότι εκείνοι ήρθαν καλή τη πίστει να διαπραγματευθούν με εσάς στη βάση του δανεισμού, ότι σας έκαναν ό,τι εξυπηρέτηση μπορούσαν να κάνουν, ότι σας είχαν προτείνει αρχικά το 25%, μετά το έκαναν 50%, ότι σας είπαν ότι θα είστε και συνέταιροι, πως θα γίνεται αυτή η αλλαγή σύμφωνα με τις διατάξεις του σημερινού νομοσχεδίου σας, και εσείς είπατε όχι.

Θα μας παρουσιάσουν εμάς ως τους «δύσκολους» εταίρους και θα έχει ξεπλυθεί το Βρετανικό Μουσείο. Θα είναι μια νίκη των κλεπταποδόχων αρχαιοκάπηλων του Βρετανικού Μουσείου. Αυτό κάνετε. Πρέπει να ντρέπεστε που ξεκινήσατε καν αυτές τις συζητήσεις, χωρίς κάποια ενημέρωση της Βουλής.

(Χειροκροτήματα από την πτέρυγα του ΜέΡΑ25)

Τι θα έπρεπε να έχει γίνει. Εγώ δεν είμαι εναντίον να γίνονται συνομιλίες, γιατί χωρίς συνομιλίες δεν θα υπάρχει πρόοδος, αλλά οι συνομιλίες αυτές θα πρέπει να αφορούν πρώτα και κύρια την αλλαγή του British Museum Act του 1963 του ιδιοκτησιακού καθεστώτος. Όλα τα άλλα να ακολουθούσαν μια τέτοια συζήτηση.

Κυρίες και κύριοι συνάδελφοι, αγαπητοί φίλοι και φίλες, που μας ακούτε εκεί έξω, αν μας ακούτε, η Ελλάδα έχει ένα μεγάλο ατού, το οποίο το έχετε απεμπολήσει εσείς και αυτό είναι ντροπή σας! Έχουμε το μεγάλο ατού ότι αυτή τη στιγμή τα μεγάλα μουσεία κλεπταποδόχοι του κόσμου- είτε είναι του Λούβρου είτε είναι το Metropolitan είτε είναι το Βρετανικό Μουσείο- βρίσκονται υπό ασφυκτική πίεση από τη δική τους κοινή γνώμη που απορρίπτει το αυτοκρατορικό μοντέλο, το ιμπεριαλιστικό μοντέλο της λεηλασίας των γλυπτών του Παρθενώνα, των γλυπτών της Νιγηρίας, των διαφόρων εκθεμάτων που βρίσκονται, γιατί ουσιαστικά έχουν κλαπεί από τις χώρες αυτές. Υπάρχει τεράστια πίεση πάνω τους. Το 58% της βρετανικής κοινής γνώμης θέλει το ιδιοκτησιακό καθεστώς να αλλάξει και τα γλυπτά όχι μόνο να έρθουν πίσω στο νέο Μουσείο της Ακρόπολης, αλλά να πολιτογραφηθούν ως ελληνικά. Και εσείς τι κάνετε; Τους δίνετε συγχωροχάρτι, ξεκινώντας μαζί τους συζητήσεις, όπου ουσιαστικά ποια είναι η βάση εκκίνησης; Ότι είναι δικά τους και ότι δεν θα αλλάξει ποτέ αυτό το καθεστώς. Ντροπή του κ. Μητσοτάκη. Τι να πω για σας, κυρία Μενδώνη; Δεν είστε Υπουργός Πολιτισμού, διακοσμητική είστε.

(Χειροκροτήματα από την πτέρυγα του ΜέΡΑ25)

Ελπίζω ότι θα απαντήσετε μετά. Δεν θα απαντήσετε, όμως, γιατί δεν έχετε τι να πείτε. Δεν συμμετείχατε καν. Δεν σας πήραν καν μαζί σας στο Λονδίνο.

Κυρίες και κύριοι συνάδελφοι, το σημερινό νομοσχέδιο, φοβάμαι πολύ, ότι θα μείνει στην ιστορία ως αυτή η «Κερκόπορτα» για την ιστορία με τα Μάρμαρα του Παρθενώνα. Έχετε διάταξη που επιτρέπει την εξαγωγή αρχαιοτήτων στο εξωτερικό για πενήντα χρόνια. Δεν είναι μόνο οι επαίσχυντες συμφωνίες σας τύπου συλλογής Στερν, μιλάτε για ανταλλαγές ένα προς ένα εκθεμάτων. Θα δείτε ότι πίσω από αυτό βρίσκεται αυτή η συζήτηση του κ. Γεραπετρίτη και του κ. Μητσοτάκη με τον κ. Όσμπορν.

Αλλά ας έρθουμε τώρα γενικότερα στο νομοσχέδιό σας, γιατί το νομοσχέδιό σας έχει την ιδιότητα να κάνει κακό σε διάφορους τομείς, πέραν της πονεμένη ιστορίας με τα Μάρμαρα του Παρθενώνα.

Μιλάτε για οικονομική αυτοτέλεια. Χμμμμ! Τι σημαίνει οικονομική αυτοτέλεια ενός μουσείου, σαν το Αρχαιολογικό μας Μουσείο, σαν το Αρχαιολογικό Μουσείο του Ηρακλείου; Ουσιαστικά σημαίνει ότι νίπτει τας χείρας του το κράτος. Λέει: Πάρτε ένα κονδύλι κι αν δεν βγείτε, τι να κάνουμε! Πηγαίνετε να βρείτε άλλα λεφτά. Αυτό δεν σημαίνει οικονομική αυτοτέλεια;

Ουσιαστικά είναι το πρώτο στάδιο, αυτό που κάνατε στα πανεπιστήμια, που κάνετε στα νοσοκομεία, που κάνετε τη συνολική εκχώρηση υπηρεσιών στον ιδιωτικό τομέα με ένα συγκεκριμένο προϋπολογισμό που ποτέ δεν είναι ικανός για να εξυπηρετήσει τις ανάγκες του νοσοκομείου, του πανεπιστημίου, τώρα του μουσείου, έτσι ώστε το μουσείο να πέσει στην αγκαλιά του ιδιωτικού τομέα, των γνωστών χορηγών, οι οποίοι είναι κάτι παραπάνω από χορηγοί. Θα επιστρέψω σε αυτό, γιατί δεν το συνειδητοποιείτε και δεν σας ενδιαφέρει. Εμείς το συνειδητοποιούμε και μας ενδιαφέρει, μας πονάει πολύ.

Ήμουν πριν από μερικούς μήνες στο Αρχαιολογικό Μουσείο του Ηρακλείου. Οι άνθρωποι, ξέρετε, γιατί στεναχωριόντουσαν; Τους μισθούς τους τους είχαν, αυτούς τους «κουτσουρεμένους» από τα μνημόνια κ.τ.λ., αλλά στεναχωριόντουσαν, γιατί με την εκχώρηση της καθαριότητας, της φρούρησης, των διαφόρων υπηρεσιών σε ιδιώτες, κατακερματίζετε τη συλλογική κοινοτική ευθύνη όλη αυτής της κοινότητας, που κρατάει το μουσείο ζωντανό. Γιατί κι ο καθαριστής και η καθαρίστρια, όταν είναι ένα κομμάτι της κοινότητας του Αρχαιολογικού Μουσείου, νιώθει κι ο ίδιος, η ίδια φύλακας, αρχαιολόγος. Ερωτευμένοι με τα εκθέματα!

Όταν έρχονται οι εταιρείες των εργολαβικών εργαζομένων -σήμερα είναι εδώ, αύριο πάνε σε ένα νοσοκομείο, μεθαύριο πάνε σε ένα Υπουργείο, την επομένη πάνε σε μια ιδιωτική εταιρεία- κατακερματίζετε αυτό το κοινωνικό κεφάλαιο μέσα στα μουσεία. Δεν το καταλαβαίνετε; Δεν σας ενδιαφέρει!

Ταυτόχρονα, κατακερματίζετε και την Αρχαιολογική Υπηρεσία, κόβοντας πέντε μουσεία «διαμάντια» -αποκόβοντάς τα από την Αρχαιολογική Υπηρεσία- και δημιουργείτε και συνθήκες αυταρχισμού. Γιατί, τελικά, υπάρχει ένα διοικητικό συμβούλιο, ο αρχαιολόγος ή η αρχαιολόγος που είναι στο συγκεκριμένο μουσείο υπάγεται και πειθαρχικά σε αυτό το διοικητικό συμβούλιο, όχι πια στην Αρχαιολογική Υπηρεσία.

Και ποιοι είναι αυτοί στο αρχαιολογικό συμβούλιο; Μιλάτε για το «διαμάντι», το νέο Μουσείο της Ακρόπολης. Το αγαπώ πάρα πολύ το νέο Μουσείο της Ακρόπολης. Ήμουν από τους υποστηρικτές και της αρχιτεκτονικής του, κόντρα στην υπόλοιπη οικογένειά μου και σε πάρα πολλούς φίλους μου που δεν τους άρεσε.

Το αγαπάμε, όμως, κυρία Υπουργέ, το νέο Μουσείο της Ακρόπολης, παρά το γεγονός ότι είναι νομικό πρόσωπο δημοσίου δικαίου, όχι επειδή είναι νομικό πρόσωπο δημοσίου δικαίου.

(Χειροκροτήματα από την πτέρυγα του ΜέΡΑ25)

Έχετε διορίσει στο Διοικητικό Συμβούλιο του νέου Μουσείου της Ακρόπολης την κ. Μαριάννα Βαρδινογιάννη. Ερώτηση: Αν η κ. Βαρδινογιάννη είχε 800 ευρώ στην τράπεζα και ένα δυάρι στο Παγκράτι, θα την είχατε διορίσει;

(Χειροκροτήματα από την πτέρυγα του ΜέΡΑ25)

Δεν ντρέπεστε, λιγάκι; Δεν αισχύνεστε; Και θέλετε αυτό να το επεκτείνετε και σταάλλα μουσεία. Συγχαρητήρια! Μπράβο! Αναξιοκρατία και Αυταρχισμός, τα δύο «Α», τα οποία σας χαρακτηρίζουν.

(Χειροκροτήματα από την πτέρυγα του ΜέΡΑ25)

Μιλάτε εσείς, κ. Μενδώνη, για εξωστρέφεια. Προβλέπει -λέει- το νομοσχέδιο αλλαγές που θα φέρουν την εξωστρέφεια των μουσείων!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Γραμματέα)

Εσείς που δύο χρόνια τώρα έχετε ψηφίσει τον νόμο για το «Ακροπόλ». Είστε ο ορισμός της αναποτελεσματικότητας και τολμάτε να δακτυλοδείχνετε τα πέντε σπουδαία μουσεία-διαμάντια που οργανώνουν σπουδαίες περιοδικές εκθέσεις, εκδηλώσεις για το κοινό, ερευνητικά προγράμματα και συνεργασίες με άλλους φορείς, επιστημονικό έργο. Θα μιλήσετε εσείς σε αυτούς για εξωστρέφεια, βάζοντας ανθρώπους από τον κοινωνικό σας κύκλο και από την «Ολιγαρχία η Ελλάς», στα διοικητικά συμβούλια.

Στόχος σας είναι ένας: Δεν σας ενδιαφέρουν τα μουσεία, σας ενδιαφέρει η ιδεολογική ηγεμονία της ολιγαρχίας.

(Χειροκροτήματα από την πτέρυγα του ΜέΡΑ25)

Αεροδρόμια στη «FRAPORT», η ΔΕΗ, το «ΥΓΕΙΑ», το «METROPOLITAN», η «Εθνική Ασφαλιστική» στη «CVC», τα κόκκινα δάνεια στα funds και ο πολιτισμός στα ευαγή ιδρύματα «Νιάρχος», «Ωνάσης», άντε και ένα-δύο άλλα. Και δεν μιλάμε για απλές χορηγίες εδώ. Μιλάμε για πλήρη ιδρυματοποίηση του πολιτισμού με νέες, όμως, ανατριχιαστικές πτυχές, για τις οποίες, φίλες και φίλοι του ΣΥΡΙΖΑ, και εσείς βάλατε το χέρι σας. Είναι δυνατόν να έχετε υπερψηφίσει και εσείς να πάει στο Ίδρυμα «Νιάρχος» η ψυχική υγεία των παιδιών και των εφήβων; Δεν φτάνει που ανεβαίνουμε την Βασιλέως Κωνσταντίνου και βλέπουμε την Εθνική Πινακοθήκη, όλη η δυτική πλευρά, να έχει γίνει διαφήμιση του «Σταύρος Νιάρχος», θα έχουμε και την ψυχική υγεία στο «Σταύρος Νιάρχος»;

Γενικά, όλα αυτά στα οποία αναφέρθηκα, όπως και το νομοσχέδιό σας, κάθε λέξη του, κάθε παράγραφός του, αποπνέουν τη συνολική σας αντίληψη για τον πολιτισμό. Την απολίτιστη αντίληψή σας για τον πολιτισμό!

(Χειροκροτήματα από την πτέρυγα του ΜέΡΑ25)

Σε αυτό το σημείο, όμως, θέλω να σας ευχαριστήσω, κ. Μενδώνη και εσάς προσωπικά, γιατί έχετε παίξει έναν πολύ σημαντικό ρόλο σε κάτι. Καταφέρατε να κάνετε εκείνο που η αριστερή παράταξη δεν έχει καταφέρει να κάνει δεκαετίες τώρα. Ενώσατε τον κόσμο του θεάτρου, της μουσικής, των τεχνών. Έχουν γίνει πλέον ένα εύλογα εξαγριωμένο παλλόμενο κίνημα ανατροπής σας. Σας ευχαριστούμε!

(Χειροκροτήματα από την πτέρυγα του ΜέΡΑ25)

Κύριε Πρόεδρε, θα κλείσω με το ζήτημα της ημέρας, του μήνα, της χρονιάς, της τετραετίας, με τα κόκκινα δάνεια, τα οποία το ΜέΡΑ25 τα έχουμε κάνει «παντιέρα» μας, όταν κανένας σας δεν μίλαγε για κόκκινα δάνεια και όταν όλοι ψηφίζατε αρχικά τις διατάξεις των νομοσχεδίων του ΣΥΡΙΖΑ επί κυβέρνησης ΣΥΡΙΖΑ για τη δημιουργία πλατφορμών, πλειστηριασμών, πωλήσεων των κόκκινων δανείων κατ’ εντολήν της τρόικας βέβαια και αργότερα το πρόγραμμα «ΗΡΑΚΛΗΣ» σας.

Πρόσφατα ο Άρειος Πάγος έβγαλε μια απόφαση η οποία άνοιξε το κουτί της Πανδώρας και θα κλείσει πάρα-πάρα πολλά σπίτια. Όσοι φωνασκείτε εναντίον του Αρείου Πάγου -εγώ δεν είμαι καν νομικός, δεν κρίνω τον Άρειο Πάγο-, τι περιμένετε από τον Άρειο Πάγο; Εφαρμόζει τους νόμους σας, αυτούς που ψηφίσατε όλοι εδώ οι μνημονιακοί, υπό τας διαταγάς της τρόικας.

(Χειροκροτήματα από την πτέρυγα του ΜέΡΑ25)

Αυτό το blame game μεταξύ σας, ποιος φταίει; Ο ΣΥΡΙΖΑ που το έφερε πρώτος, η Νέα Δημοκρατία που το ενίσχυσε με το πρόγραμμα «ΗΡΑΚΛΗΣ»; Εδώ είναι ξεκαρδιστικό αυτό το blame game, αν δεν ξεδιπλωνόταν στις πλάτες των χιλιάδων συμπολιτών μας που ξεσπιτώνονται από τα σπίτια τους.

Κυρίες και κύριοι της Νέας Δημοκρατίας, ναι, είναι αλήθεια. Θέλετε να το ρίξετε στον ΣΥΡΙΖΑ; Ο ΣΥΡΙΖΑ έβαλε το νερό στο αυλάκι, άρχισε να κυλάει υπακούοντας στην τρόικα, την ώρα που βεβαίως εσείς ανακράζατε «βάστα Γερούν» υπέρ της τρόικας. Μην το ξεχνάμε και αυτό.

(Χειροκροτήματα από την πτέρυγα του ΜέΡΑ25)

Όσον αφορά εσάς, φίλες και φίλοι του ΣΥΡΙΖΑ, να μιλήσουμε λίγο χωρίς πάθος, χωρίς φόβο, ξεκάθαρα, σταράτα. Ο Πρόεδρός σας ζήτησε από την Κυβέρνηση να κατεβάσει μια πράξη νομοθετικού περιεχομένου για να σταματήσουν οι πλειστηριασμοί τουλάχιστον μέχρι τις εκλογές. Πρώτον, εγώ θυμάμαι μαζί την κριτική που ασκούσαμε στη χρήση των ΠΝΠ, ότι οι πράξεις νομοθετικού περιεχομένου είναι βαθιά αντιδημοκρατικές και κοινοβουλευτικές. Ας το ξεχάσουμε αυτό. Και μετά τις εκλογές, έστω ότι είστε κυβέρνηση, τι θα κάνετε; Εγώ προσέχω τα λόγια των Αρχηγών των κομμάτων και πιστεύω αυτά που λένε. Είμαι καλόπιστος, τι να κάνουμε. Ο κ. Τσίπρας συγκεκριμένα έχει δηλώσει δύο πράγματα, αλλά θέλω εσείς, μόνοι σας και μόνες σας, να πάτε στη λογική του κατάληξη, αυτό που είπε ο Αρχηγός σας. Τι είπε; Δύο πράγματα. Πρώτον, δεν θα καταργήσει το πρόγραμμα «ΗΡΑΚΛΗΣ». Δεύτερον, ανησυχεί για τα 23 δισεκατομμύρια των δημοσίων εγγυήσεων που έχουν δοθεί στα «αρπακτικά» ταμεία ότι θα καταπέσουν και θα εγγραφούν στο δημόσιο χρέος. Εύλογο αυτό. Εγώ το φώναζα εδώ από την πρώτη μέρα. Ήμουν ο μόνος όμως που το φώναζε. Δεν πειράζει, κάλλιο αργά παρά ποτέ. Αν, όμως, βάλετε αυτά τα δύο μαζί, δεν θα καταργήσουνε τον «ΗΡΑΚΛΗ» και φοβάμαι ότι θα καταπέσουν και δεν πρέπει να καταπέσουν οι εγγυήσεις του δημοσίου στα «αρπακτικά» ταμεία, μια λογική κατάληξη υπάρχει, μόνο μία: Επιτάχυνση των πλειστηριασμών. Δεν γίνονται και τα τρία.

(Χειροκροτήματα από την πτέρυγα του ΜέΡΑ25)

Δεν γίνεται και να μην καταπέσουν οι δημόσιες εγγυήσεις και να προστατευτεί η πρώτη κατοικία και να μην καταργηθεί ο «ΗΡΑΚΛΗΣ». Κάτι πρέπει να φύγει από αυτά. Εμείς λέμε να καταργηθεί ο «ΗΡΑΚΛΗΣ». Εσείς τι λέτε; Τίποτα. Θα ήταν μια ενδιαφέρουσα συζήτηση να κάνουμε, αλλά πριν δυόμιση χρόνια είχαμε κάνει μία ημερίδα ως ΜέΡΑ25 και σας είχαμε προσκαλέσει κιόλας και εσάς και το ΚΚΕ, φορείς, κάποιοι φορείς ήρθαν, εσείς δεν ήρθατε. Γιατί; Έχετε δεσμευτεί στο να μην καταργηθεί αυτή η λεηλασία της ιδιωτικής περιουσίας των φτωχοποιημένων μικρομεσαίων μας. Εμείς καταθέσαμε πριν από δύο χρόνια, μετά από αυτή την ημερίδα, πρόταση νόμου.

Ο μόνος τρόπος να λυθεί το πρόβλημα, με τρόπο μάλιστα που να μην προσκρούει στο Ευρωπαϊκό Δίκαιο για να μην μπαίνει θέμα πρόσκρουσης με το Ευρωπαϊκό Δίκαιο, είναι η πρόταση νόμου του ΜέΡΑ25 για τη δημιουργία, την ίδρυση μιας δημόσιας εταιρείας διαχείρισης ιδιωτικού χρέους. Την καταθέτω άλλη μια φορά στα Πρακτικά και σας ευχαριστώ.

(Στο σημείο αυτό ο Γραμματέας του ΜέΡΑ25, κ. Γιάνης Βαρουφάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Πρόεδρε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το 3ο Γενικό Λύκειο Πύργου Ηλείας. (δεύτερο τμήμα).

Η Βουλή σάς καλωσορίζει.

Τον λόγο έχει η κυρία Υπουργός.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Ξανά παρέμβαση;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Γιατίαπαγορεύεται; Ο Κανονισμός της Βουλής δεν το απαγορεύει αυτό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Βεβαίως. Τον γνωρίζετε τον Κανονισμό;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Τον γνωρίζω τον Κανονισμό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Δεν μπορεί ο Υπουργός σε κάθε έναν που μιλάει να κάνει σχολιασμό.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Δεν το κάνω σε κάθε έναν.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αυτό είναι θέμα της Έδρας. Σας παρακαλώ, κύριε συνάδελφε, αυτό είναι θέμα της Έδρας, δεν είναι δικό σας. Όπως ζητάτε εσείς τον λόγο πάρα πολλές φορές και έχετε σπάσει τον χρόνο σας ανά δίλεπτα, το ίδιο ζητάει και η κυρία Υπουργός και νομίζω ότι έχω τη δυνατότητα να της δώσω τον χρόνο. Σας παρακαλώ, κύριοι.

**ΝΙΚΟΛΑΟΣ ΦΙΛΗΣ:** Εγώ παρακαλώ εσάς.

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας παρακαλώ, κύριε συνάδελφε.

**ΝΙΚΟΛΑΟΣ ΦΙΛΗΣ:** Καταπατάτε τον Κανονισμό με αυτό που κάνετε. Μίλησε μισή ώρα νωρίτερα η κυρία Υπουργός.

**ΠΡΟΕΔΡΕΥΟΥΣΑ (Σοφία Σακοράφα):** Εάν θέλετε να τηρούμε τον Κανονισμό, θα τον τηρούμε όλοι τον Κανονισμό, όχι κάποιοι να καταπατούν τον Κανονισμό και όταν δεν μας αρέσει να πάμε διαφορετικά. Σας παρακαλώ πάρα πολύ.

Νομίζω ότι όχι απλώς είμαι δίκαιη σε όλους σας, κρατώ τον Κανονισμό όσο μπορώ περισσότερο. Έχετε καταπατήσει όλοι τον Κανονισμό κανονικότατα και το ξέρετε όμως πάρα πολύ καλά.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Για το θέμα των γλυπτών του Παρθενώνα επειδή έρχεται και ξανάρχεται, βεβαίως είναι εντυπωσιακό να διαμορφώνει κανείς μία ολόκληρη εισήγηση σε διαρροές. Θα επαναλάβω για πολλοστή φορά: Η θέση της ελληνικής Κυβέρνησης στα γλυπτά του Παρθενώνα είναι ότι δεν αναγνωρίζει νομή, κατοχή και κυριότητα στο Βρετανικό Μουσείο. Τα θεωρεί προϊόντα κλοπής, επομένως δεν μπορεί να αναγνωρίσει τίποτα από όλα αυτά. Αυτά είναι η πάγια θέση της ελληνικής Κυβέρνησης και έχει λεχθεί από τον Πρωθυπουργό, από όλους όσους παίρνουν τον λόγο και προφανώς από εμένα.

Η πρόταση του Κυριάκου Μητσοτάκη ήταν σαφής όταν μίλησε με τον ομόλογό του στο Ηνωμένο Βασίλειο: Επιστροφή και επανένωση των γλυπτών του Παρθενώνα στην Αθήνα και κάλυψη αυτού του κενού με διαχρονικές εκθέσεις. Όλα τα άλλα είναι διαρροές και φιλολογίες ή παραφιλολογίες. Αυτό να το συνειδητοποιήσουμε.

Όσο για τα παραρτήματα, δεν έχουμε ανάγκη να ιδρύσουμε παραρτήματα στα πέντε μουσεία όπως ελέχθη. Από τον ιδρυτικό νόμο του Μουσείου Ακροπόλεως το 2008 προβλέπεται η ίδρυση παραρτήματος. Επομένως, εάν κάτι θέλαμε σχετικό να εξυπηρετήσουμε, είχαμε το θεσμικό εργαλείο.

Και κάτι τελευταίο, για να μην ακούγονται πράγματα τα οποία θίγουν ανθρώπους που δεν είναι μέσα στη Βουλή. Η κ. Βαρδινογιάννη τοποθετήθηκε στο Διοικητικό Συμβούλιο του Μουσείου της Ακρόπολης ως πρέσβης καλής θελήσεως της UNESCO και ως μέλος της κοινωνίας των πολιτών που έχει μεγάλη δραστηριότητα -και το γνωρίζουν πάρα πολύ καλά αυτό όλοι- στο θέμα της διεκδίκησης των γλυπτών.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Τον λόγο έχει ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ένα λεπτό μόνο θα χρειαστώ, κυρία Πρόεδρε, για να απαντήσω εκ μέρους του Γραμματέα μας.

Αγαπητή κυρία Υπουργέ, απορώ πώς αναφέρεστε σε διαρροές, μη σας πω πώς τολμάτε να αναφέρεστε, εφόσον εμείς βασιζόμαστε σε δημοσιεύματα τόσο του βρετανικού, όσο του του ελληνικού, όσο και συνολικά του ευρωπαϊκού Τύπου. Δεν είναι διαρροές τα δημοσιεύματα. Είναι επίσημες δηλώσεις του Διευθυντή του Βρετανικού Μουσείου και του Υπουργείου Πολιτισμού της Μεγάλης Βρετανίας.

Δεύτερον, δεν θα επικαλούμασταν δημοσιεύματα αν είχατε μπει στον κόπο να μη διαπραγματεύεστε -όχι εσείς, ο Πρωθυπουργός σας που είναι και «ανώνυμη εταιρεία»- κρυφά από τον ελληνικό λαό εδώ και έναν χρόνο για τα μάρμαρα του Παρθενώνα. Ήδη η διαπραγμάτευση αποτελεί, κατά τη γνώμη μας, αναγνώριση κυριότητας και μπορεί να είναι εγκληματικό αυτό.

Και το τελευταίο, ωραία τα είπατε για την κ. Βαρδινογιάννη, μόνο που δεν απαντήσατε στην ερώτηση του Αρχηγού μας: Αν ο μισθός της ήταν 800 ευρώ τον μήνα και παρ’ όλα αυτά ήταν πρέσβης καλής θελήσεως της UNESCO, θα την είχατε; Δεν το απαντήσατε όμως. Κρυφτήκατε πίσω από την UNESCO. Δεν είπατε αν ήταν φτωχαδάκι η κ. Βαρδινογιάννη, αν θα είχε αυτή τη θέση.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Τον λόγο τώρα έχει η κ. Αδαμοπούλου εκ μέρους του ΣΥΡΙΖΑ.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Θέλω να εκφράσω και εγώ τα βαθιά συλλυπητήριά μου για τον άδικο χαμό τού συντρόφου και Βουλευτή του ΣΥΡΙΖΑ του Νεκτάριου Σαντορινιού. Εκφράζω τα συλλυπητήριά μου στην οικογένειά του, στη σύντροφό του και στα παιδιά του. Πρόκειται για έναν σύντροφο Βουλευτή, ο οποίος τίμησε με το έργο του, με το ήθος του και τους συμπατριώτες του και τον κοινοβουλευτισμό, αλλά και την παράταξή του.

Σε ό,τι αφορά τώρα το νομοσχέδιο, κυρία Υπουργέ, κυρίες και κύριοι της Νέας Δημοκρατίας, θα θέλαμε πρώτα απ’ όλα να μας ξεκαθαρίσετε προς πάσα κατεύθυνση εάν μελετάτε και ακούτε, όταν γράφετε έναν νόμο. Εάν ακούτε τους αρμόδιους φορείς, οι οποίοι έρχονται πρώτα απ’ όλα στη δημόσια διαβούλευση και υποβάλλουν άπειρα σχόλια ή εάν περιορίζεστε να τους ακούτε για τα μάτια του κόσμου, όταν τους δίνει Βήμα η Βουλή κατά την ακρόαση των φορέων, γιατί πρόκειται για φορείς, οι οποίοι σύσσωμοι έχουν καταφερθεί εναντίον αυτού του νομοσχεδίου και εναντίον γενικά των πολιτικών σας.

Το ερώτημα, λοιπόν, είναι: Με ποιους και για ποιους νομοθετείτε; Μη μου πείτε ότι νομοθετεί η Βουλή, διότι νομοθετείτε εσείς διά της πλειοψηφίας σε αυτή εδώ την Αίθουσα.

Όπως είπα, έχετε απέναντί σας σύσσωμο τον κόσμο των τεχνών και του πολιτισμού και παρ’ όλα αυτά ως Κυβέρνηση κωφεύετε -σε ό,τι έχει να κάνει, βέβαια, με θέματα υποκλοπών όχι απλά δεν κωφεύετε, αλλά απλώνετε μια χαρά το αυτί σας- απέναντι σε όλους και όλα. Ποτέ άλλοτε μεταπολιτευτικά ένα Υπουργείο δεν ήταν τόσο δογματικό, τόσο διχαστικό, δεν είχε τόσο στρεβλή αισθητική και δεν ήταν στο επίκεντρο μιας τόσο έντονης και κακής κριτικής από επαγγελματικούς και κοινωνικούς φορείς και ομάδες. Ποτέ, επίσης, δεν είχε εφαρμόσει τόσο αποτυχημένες υλοποιήσεις.

Έχετε, λοιπόν, απέναντί σας αρχαιολόγους, ξεναγούς, μουσικούς, εικαστικούς, χορευτές, τραγουδιστές, μουσικοσυνθέτες, παραγωγούς, φωτιστές και όλοι αυτοί είναι στα κάγκελα μαζί σας, κυρία Υπουργέ. Το ερώτημα, λοιπόν, είναι το εξής: Όλοι αυτοί είναι τόσο άδικοι, κακοπροαίρετοι, επικίνδυνοι, ανόητοι και εσείς τα κάνετε όλα σωστά; Διότι αυτό προβάλλετε προς τα έξω με την ασυλία που σας παρέχει τόσα χρόνια η Κυβέρνηση και ειδικότερα ο κ. Μητσοτάκης.

Με αυτό, λοιπόν, το νομοσχέδιο για τα μουσεία -τα οποία δεν θα γλίτωναν από την ταφόπλακα και την καμένη γη, όπως έχετε καταδικάσει σε ταφόπλακα όλα τα δημόσια αγαθά- και με το πρόσχημα ότι υπάρχουν κάποια δυσλειτουργικά, απαρχαιωμένα και μη αποδοτικά μουσεία -που σαφώς και δεν είναι η πλειοψηφία- θέλετε να τα μετατρέψετε σε ευέλικτα νομικά πρόσωπα δημοσίου δικαίου μέσα σε μία συνειδητή λογική υποβάθμισης και σαλαμοποίησης, η οποία έχει ως σκοπό το μελλοντικό τους ξεπούλημα, την ίδια στιγμή που έρχεται ο πρόεδρος της Ένωσης Συντηρητών Αρχαιοτήτων και σας διαψεύδει αναδεικνύοντας τη διεθνή αναγνωρισιμότητα των μουσείων μας.

Αποσπάτε, λοιπόν, από τη δημόσια αιγίδα τα πέντε από τα σπουδαιότερα εθνικά μουσεία της πατρίδας μας, η οποία έχει να αναδείξει ανυπολόγιστη πολιτιστική κληρονομιά και που όλα αυτά τα μουσεία είναι χορηγοί της διεθνούς επισκεψιμότητας και άρα, καταλαβαίνουμε και τη συμβολή τους στο εθνικό κεφάλαιο και στο Ακαθάριστο Εθνικό Προϊόν και τα μετατρέπετε σε νομικά πρόσωπα δημοσίου δικαίου διορίζοντας μάλιστα με υπουργική απόφαση ένα διοικητικό συμβούλιο με πρόεδρο και πρόσωπα, τα οποία μάλιστα μπορεί, λέει, να έχουν καταδικαστεί για αρχαιοκαπηλία στον δεύτερο βαθμό, αρκεί να μην υπάρχει αμετάκλητη καταδικαστική απόφαση εις βάρος τους.

Με τη μεταβατική, δε, διάταξη του 34, παράγραφος 2 όλη η ηγεσία και τα μέλη του διοικητικού συμβουλίου, όπως είπα, θα διορίζονται με απόφαση του Υπουργού, δεν θα υπάρχει, δηλαδή, καμμία αξιοκρατική διαδικασία. Πρόκειται για δοτά άτομα, τα οποία θα είναι υπεύθυνα της άσκησης της πολιτικής στα μουσεία, υπεύθυνα της διαχείρισης του πολιτιστικού μας θησαυρού, υπεύθυνα της οικονομικής εκμετάλλευσης, της εξαγωγής και της ανταλλαγής συλλογών και εκθεμάτων και όλα αυτά με σκοπό τη λογική της οικονομικής διευκόλυνσης της κινητικότητας των πολιτιστικών μας αγαθών μόνο και μόνο για να νομιμοποιήσετε με αυτόν τον τρόπο και να ξεπλύνετε τις κάθε λογής αρχαιοκαπηλικές συλλογές τύπου Στερν.

Να δούμε το άλλο παράδοξο του νομοσχεδίου που από τη μία είναι η λεγόμενη οικονομική τους αυτοτέλεια, αλλά από την άλλη η παράλληλη στήριξη από κρατικές επιχορηγήσεις. Έρχεται η έκθεση του Γενικού Λογιστηρίου του Κράτους, η οποία επισημαίνει ότι τόσο από τη μετατροπή σε νομικά πρόσωπα δημοσίου δικαίου, όσο και από την υποεκτίμηση εκ μέρους του Υπουργείου για τα μισθολογικά κόστη, για τις αποζημιώσεις που θα πρέπει να καταβάλλονται σε διάφορα πρόσωπα τα οποία θα αποτελούν το διοικητικό συμβούλιο -τα golden boys, δηλαδή, τα οποία θα τοποθετήσετε-, για τα επιδόματα σε κάθε θέση ευθύνης και για τις αμοιβές των δικηγόρων που θα είναι με έμμισθη εντολή θα επιβαρυνθεί σαφώς ο κρατικός προϋπολογισμός. Και το ερώτημα είναι: Πώς θα καλύψετε όλα αυτά τα έξοδα; Ανεβάζοντας το αντίτιμο των εισιτηρίων στα 30 ευρώ ή θα εξαντλήσετε το αποθεματικό που άφησε η κυβέρνηση του Αλέξη Τσίπρα;

Πάμε στα εργασιακά. Και εδώ είναι εντυπωσιακή η αναφορά σας για την ενθάρρυνση της εθελοντικής προσφοράς, την ίδια στιγμή που καταργείτε επτακόσιες τριάντα πέντε κενές οργανικές θέσεις, τις οποίες θα μπορούσαν να είχαν καλύψει επιστήμονες, οι οποίοι είναι άνεργοι και ξενιτεύονται. Προφανώς αυτή είναι η πρεμούρα σας για το brain gain. Να μην παραλείψω, επίσης, να πω ότι προβλέπετε υπαλλήλους δύο ταχυτήτων. Από τη μία, είναι αυτοί οι οποίοι θα διορίζονται, θα αναφέρονται και θα υπάγονται στο δημόσιο και από την άλλη, είναι αυτοί οι οποίοι θα αναφέρονται και θα υπάγονται στο διοικητικό συμβούλιο. Προβλέπετε, δηλαδή, ένα μαγικό σχήμα, με μία μαγική ταυτόχρονη αδιαφορία του Υπουργείου για τα μείζονα ζητήματα που αφορούν τους υπηρετούντες, όπως είναι το μέγα ζήτημα της κινητικότητας.

Τελειώνω, λοιπόν, λέγοντας ότι η Κυβέρνηση λιθοβολεί τον κόσμο των τεχνών και του πολιτισμού, οι οποίοι δείχνουν μία ηρωική αντίσταση και δίνουν μία ηρωική μάχη απέναντι στο κατάπτυστο προεδρικό διάταγμα που πάει να εξισώσει πτυχιούχους ανθρώπους που έχουν αφιερώσει όλη τους τη ζωή, ανθρώπους με μεταπτυχιακά και ανθρώπους που έχουν δαπανήσει τόσα έξοδα για να αποκτήσουν μία τρομερή κατάρτιση με αποφοίτους λυκείου. Οι άνθρωποι αυτοί δίνουν μία μάχη κυριολεκτικά με αυταπάρνηση. Μιλάμε για την Κυβέρνηση η οποία έχει επιβάλει ένα πολιτιστικό σιωπητήριο σε οτιδήποτε ερεθίζει τα ultra συντηρητικά αντανακλαστικά της, για την Κυβέρνηση η οποία τσιμέντωσε την Ακρόπολη, για την Κυβέρνηση η οποία αφήνει τα μνημεία του Πικιώνη να ρημάζουν, για την Κυβέρνηση η οποία έχει απέναντί της όλους τους επαγγελματίες του πολιτισμού και η οποία σήμερα εκπροσωπείται από εσάς, κυρία Μενδώνη. Έχετε την ευκαιρία έστω και την ύστατη στιγμή, πριν παραδώσετε τα σκήπτρα της θητείας σας -γιατί θα τα παραδώσετε- να κάνετε έστω μία και μοναδική ωφέλιμη επιλογή: Να αποσύρετε το νομοσχέδιο. Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Βασίλης Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Σας ευχαριστώ πολύ, κυρία Πρόεδρε.

Πριν απ’ όλα, τα θερμά μας συλλυπητήρια εκ μέρους όλης της Ελληνικής Λύσης στους οικείους του Νεκτάριου Σαντορινιού. Ήταν, πράγματι, ένας εξαίρετος άνθρωπος και Βουλευτής, οπότε ήταν, πράγματι, μια πολύ μεγάλη απώλεια.

Κυρίες και κύριοι Βουλευτές, επιγραμματικά, η πρόσφατη απόφαση του Αρείου Πάγου υπέρ των διαχειριστών των κόκκινων δανείων και εναντίον των δανειοληπτών, η οποία αφορά πάνω από επτακόσιες χιλιάδες ακίνητα, τεκμηρίωσε, ακόμη μία φορά, πως η μία κυβέρνηση νομοθετεί και η άλλη εφαρμόζει εις βάρος των Ελλήνων και προς όφελος τόσο των ξένων, όσο και των τραπεζών.

Ειδικά δε, ο χρόνος ρεκόρ των οκτώ ημερών που χρειάστηκε ο Άρειος Πάγος για να αποφασίσει, όταν το μεγαλύτερο ίσως πρόβλημα των ελληνικών δικαστηρίων είναι η καθυστέρηση των αποφάσεων, βάζει ένα ακόμη λιθαράκι στη μείωση της εμπιστοσύνης των πολιτών απέναντι στη δικαιοσύνη, γεγονός που θεωρούμε εξαιρετικά επικίνδυνο για τη δημοκρατία στην πατρίδα μας.

Η Κυβέρνηση, βέβαια, έχει τη δυνατότητα με την κατάθεση μιας απλής τροπολογίας να προστατεύσει τα σπίτια των Ελλήνων, καθώς γνωρίζει πως η αδυναμία τους να πληρώσουν τις δόσεις δεν οφείλεται στους ίδιους, αλλά στην καταστροφική πολιτική των μνημονίων. Είναι, δηλαδή, κάτι ανάλογο με τα δάνεια της Νέας Δημοκρατίας και του ΠΑΣΟΚ, όπου μειώθηκε μεν η επιχορήγηση και εκτοξεύτηκαν στα ύψη, αλλά δεν εκχωρήθηκαν στα funds και συνέχισαν να δανείζονται.

Εντούτοις, υποθέτουμε πως δεν θα το κάνει αφού δεν υπηρετεί τους πολίτες αλλά τα «κοράκια», τα funds και τους ξένους. Ενώ, αν οι Έλληνες το αποδεχτούν με την ψήφο τους στις εκλογές, θα είναι δυστυχώς άξιοι της μοίρας τους όσο κι αν μας στενοχωρεί κάτι τέτοιο. Πάντως ο Δικηγορικός Σύλλογος Αθηνών, όπως διαπιστώσαμε προσωπικά, καθώς επίσης νομικοί επιστήμονες ήταν επικριτικοί απέναντι στην απόφαση. Ενώ περιμένουν, προτού εκφραστούν δημόσια, το σκεπτικό του Αρείου Πάγου. Δεν έχει καθαρογραφεί ακόμα η απόφαση.

Ορισμένοι, δε, θεωρούν πως είναι προϊόν των πολιτικών πιέσεων που ασκήθηκαν με κριτήριο το ότι η καταδικαστική απόφαση για τους δανειολήπτες είχε προαγγελθεί έμμεσα από την Τράπεζα της Ελλάδος. Πως έχει σχέση δηλαδή με τα 18,7 δισεκατομμύρια των εγγυήσεων του απαράδεκτου προγράμματος «ΗΡΑΚΛΗΣ», το οποίο εμείς χαρακτηρίσαμε πριν δρομολογηθεί ακόμη μία επαίσχυντη συμπαιγνία της Κυβέρνησης και των τραπεζών. Δεν μπορεί βέβαια να περιμένει κανείς τίποτα καλύτερο από μία Κυβέρνηση που αύξησε το δημόσιο χρέος πάνω από τα 400 δισεκατομμύρια -θυμίζω εδώ πως η Ελλάδα χρεοκόπησε με 300 δισεκατομμύρια- και το ιδιωτικό χρέος στα 406 δισεκατομμύρια με την απίστευτη κακοδιαχείριση της, ενώ παράγει συνεχώς θηριώδη ελλείμματα και χρέη αντί πλούτο και ευημερία για τους Έλληνες.

Εμείς πάντως ως Ελληνική Λύση είχαμε και έχουμε ρεαλιστικές προτάσεις για να μη χαθούν τα σπίτια των Ελλήνων, για να σταματήσει το ξεπούλημα της πατρίδας μας, για να μπορέσουν να εξυπηρετήσουν οι πολίτες όλα τα χρέη τους και να ευημερήσει η Ελλάδα. Όλες είναι γραμμένες αναλυτικά στο πρόγραμμά μας ενώ τις επαναλαμβάνουμε συνεχώς στις ομιλίες μας, έχοντας επιπλέον καταθέσει μια συγκεκριμένη τροπολογία, στις 17 Δεκεμβρίου του 2022, την οποία εν μέρει αντέγραψε σήμερα το ΠΑΣΟΚ. Δεν οφείλεται, βέβαια, στο ότι έχουμε ειδικές ικανότητες αλλά στην ειλικρινή μας αγάπη για την Ελλάδα και τους Έλληνες, ενώ αυτός είναι ο λόγος της ίδρυσης της παράταξής μας και όχι η νομή της εξουσίας όπως, δυστυχώς, και των τριών κομμάτων της τρόικα εσωτερικού.

Μία άλλη λύση και πρότασή μας, τουλάχιστον για τους ευάλωτους συμπολίτες μας είναι η εξής: Τα εισοδηματικά κριτήρια για να χαρακτηριστεί κάποιος ευάλωτος είναι 7.000 ευρώ για ατομικό εισόδημα ή 10.500 ευρώ για το οικογενειακό εισόδημα ενός ζευγαριού, όπως θα καταθέσουμε στα Πρακτικά. Δηλαδή, 583 ευρώ το μήνα για ένα άτομο. Αν είναι δυνατόν να μπορεί να ζήσει ένα άτομο με 583 ευρώ στην περίπτωση του άγαμου και 875 ευρώ εισόδημα για το ζευγάρι: 437 ευρώ ο καθένας. Αυτά τα κριτήρια προέρχονται από τον νόμο 4472/2017, ενώ το σημερινό κόστος διαβίωσης έχει αυξηθεί σε μεγάλο βαθμό σε σχέση με τότε, όπως τα ενοίκια, τα τρόφιμα, η θέρμανση κ.λπ.. Η λύση, λοιπόν και η πρότασή μας εδώ, η επόμενη πρότασή μας -πάντα κάνουμε προτάσεις- είναι να αυξηθούν τα όρια που χαρακτηρίζεται κάποιος ευάλωτος. Από τα 7.000 στα 11.000 για τον άγαμο και 15.000 για το ζευγάρι. Με αυτόν τον τρόπο τουλάχιστον χιλιάδες ευάλωτοι συμπολίτες μας θα τύχουν ευνοϊκότερων συνθηκών οπότε θα μπορέσουν τουλάχιστον αυτοί να σώσουν τα σπίτια τους. Υπάρχουν λύσεις. Η Κυβέρνηση δεν έχει τη βούληση να τις αποφασίσει.

Το νομοσχέδιο δεν προσφέρει κάτι σημαντικό, ενώ ασφαλώς δεν αποτελεί κάποιον εκσυγχρονισμό της μουσειακής πολιτικής, όπως ισχυρίζεται με τον τίτλο του. Στην ουσία πρόκειται για μία ακόμη προσπάθεια εμπορευματοποίησης του πολιτισμού και εξαγωγής των αρχαίων μας, η οποία έχει προκαλέσει, ήδη, τις αντιδράσεις τόσο των αρχαιολόγων όσο και των πολιτών όπως διαπιστώσαμε στη διαβούλευση. Όπως λέγεται, δε, διαμελίζει την αρχαιολογική υπηρεσία και κατακερματίζει την ενιαία προστασία της πολιτισμικής μας κληρονομιάς. Είναι ξεκάθαρο αυτό που λέμε.

Βέβαια ο Πρωθυπουργός, που προσπαθεί να παραμείνει στην εξουσία με ντροπιαστικές μεταγραφές στελεχών άλλων κομμάτων -εμείς τουλάχιστον ντρεπόμαστε και δεν θα το κάναμε ποτέ- είχε προαναγγείλει την εμπορευματοποίηση του πολιτισμού στη συνέντευξή του από το 2018 που θα καταθέσουμε στα Πρακτικά. Δήλωσε, δε, τότε πως είναι θετικός σε κάποια μορφή συμμετοχής του ιδιωτικού τομέα σε ΣΔΙΤ δηλαδή στον χώρο των μουσείων και των μνημείων. Ενώ το 2019 είχε εξαγγείλει την αναβάθμιση του Εθνικού Αρχαιολογικού Μουσείου που όμως μόλις τώρα, προεκλογικά βέβαια, υπάρχουν κάποιες αναφορές σε ένα νέο σχέδιο. Ακόμη απλά αναφορές. Αυτό που τελικά δρομολογήθηκε από την Κυβέρνηση ήταν η σύσταση του Οργανισμού Διαχείρισης και Ανάπτυξης Πολιτιστικών Πόρων, του ΟΔΑΠ. Δημιουργήθηκαν τριακόσιες οργανικές θέσεις εκεί κατά το άρθρο 36 του νόμου 4761/2020 με κόστος 2,53 εκατομμύρια κατά την έκθεση του Γενικού Λογιστηρίου. Δεν μπορεί, πάντως, να είναι η πανδημία ή ο πόλεμος στην Ουκρανία η δικαιολογία για το ότι δεν υπήρξε καμμία βελτίωση των μουσείων. Αντίθετα υπήρχε περισσότερος χρόνος για μελέτη καθώς επίσης διάφορες ενδεχόμενες επιδοτήσεις από χρήματα της πανδημίας. Αν μη τι άλλο θα μπορούσαν να είχαν λειτουργήσει έστω οι οπτικοακουστικές εφαρμογές για επισκέψεις εξ αποστάσεως κάτι που αποτελούσε αντικείμενο του ΟΔΑΠ.

Περαιτέρω, με το σημερινό σχέδιο νόμου μετατρέπονται πέντε μεγάλα μουσεία σε νομικά πρόσωπα δημοσίου δικαίου, όπως είναι ήδη, δηλαδή, το Μουσείο της Ακρόπολης. Καταθέτω στα Πρακτικά για ποια πρόκειται, πως ήταν πριν και πως θα είναι μετά, για να μην καταναλώνουμε χρόνο. Η αυτονόμηση των μουσείων πάντως είχε ήδη δρομολογηθεί από το τέλος του 2020, όπου σύμφωνα με εξαγγελία του Πρωθυπουργού το Εθνικό Αρχαιολογικό Μουσείο Αθηνών, τα αρχαιολογικά μουσεία της Θεσσαλονίκης και του Ηρακλείου, το Βυζαντινό Μουσείο Αθηνών και το Βυζαντινού Πολιτισμού Θεσσαλονίκης από διευθύνσεις του Υπουργείου Πολιτισμού μετατρέπονταν σε αυτοτελείς οντότητες, τότε. Τι συνέβη, αλήθεια, αυτά τα δύο χρόνια που λειτούργησαν ως ανεξάρτητες οντότητες; Δεν κατάφεραν κάτι τα μουσεία ως αυτοτελείς οντότητες και πρέπει να γίνουν αυτοτελείς νομικές μορφές για να τα καταφέρουν; Τι θα αλλάξει; Δεν είναι αστείο, αλήθεια; Το μόνο που βλέπουμε πάντως να δρομολογείται με συνοπτικές διαδικασίες πριν τις εκλογές είναι ο διαγωνισμός για μίσθωση πενήντα εννέα αναψυκτηρίων, εν μέσω πολλών αντιδράσεων. Σε κάθε περίπτωση αυτές τις δήθεν μεταρρυθμίσεις, εκσυγχρονισμούς και ιδιωτικοποιήσεις τις έχουμε διαπιστώσει και αλλού με καταστροφικά ως συνήθως αποτελέσματα. Για παράδειγμα στις ανεξάρτητες αρχές που είτε είναι αποτυχημένες, όπως η ΡΑΕ, η Ρυθμιστική Αρχή Ενέργειας, είτε ανύπαρκτες, όπως η «ΡΑΣ» και η «ΡΑΛ», ενώ οι ιδιωτικοποιήσεις όπως της ΔΕΗ ή της «ΤΡΑΙΝΟΣΕ» κατέληξαν σε υψηλότερα κόστη και σε κρατικές επιδοτήσεις με το χρέος μας να αυξάνεται συνεχώς παρά το «ξεπούλημα των ασημικών», όπως λέγονται, της πατρίδας μας.

Η μετατροπή σε νομικά πρόσωπα δημοσίου δικαίου πάντως ξεκίνησε με το Μουσείο της Ακρόπολης το 2008 όπου ο σημερινός Υπουργός Ανάπτυξης είχε πει τότε πως γινόταν για να δοθούν μισθοί σε διοικητικά συμβούλια, όπως διαβάσαμε στη διαβούλευση. Πρέπει να είχε δίκιο αφού μέσω της λειτουργίας των μουσείων κάτω από ένα ημιδημόσιο σύστημα, ως νομικά πρόσωπα δημοσίου δικαίου σήμερα, θα διοριστεί διοικητικό συμβούλιο με την υπουργική απόφαση του άρθρου 7, αν και με κάποια μοριοδότηση από το ΑΣΕΠ του άρθρου 8. Επιπλέον, με ειδικό καθεστώς αμοιβών και εισοδημάτων, επίσης για τους προϊσταμένους και το προσωπικό στα μουσεία νομικά πρόσωπα δημοσίου δικαίου με το άρθρο 18 και στον ΟΔΑΠ με το άρθρο 55. Όλα αυτά προεκλογικά, οπότε εύκολα καταλαβαίνει κανείς για ποιο λόγο δρομολογούνται: για τη δωροδοκία των ψηφοφόρων. Προφανώς για ψήφους. Για τίποτα άλλο απολύτως. Συνεχίζοντας με δεδομένο ότι δεν έχει γίνει σχεδόν τίποτα για τα μουσεία μας, φαίνεται πως στο σημερινό νομοσχέδιο υποκρύπτεται ακόμη μία προσπάθεια της Κυβέρνησης για την εξαγωγή αρχαιοτήτων όσο κι αν μας φαίνεται άσχημο αυτό που λέμε, θυμίζοντας την πρώτη του ν.4858/2021 η οποία επέτρεπε την εξαγωγή αρχαιοτήτων για είκοσι πέντε χρόνια με υπουργική απόφαση και με ανανέωσή της για ακόμα είκοσι πέντε χρόνια, άρα για πενήντα χρόνια.

Ειδικότερα, δρομολογείται ένα παραθυράκι μέσω της δημιουργίας παραρτημάτων των πέντε μουσείων νομικών προσώπων δημοσίου δικαίου στο εξωτερικό με το άρθρο 4 παράγραφος 2ιβ. Επίσης για δανεισμό με το άρθρο 13 παράγραφος 2β ενδεχομένως και από το Μουσείο της Ακρόπολης. Δεν είναι απαράδεκτο;

Ακόμη χειρότερα, γι’ αυτόν το δανεισμό αρχαιοτήτων από τα μουσεία νομικά πρόσωπα δημοσίου δικαίου θα αναλάβει την κάλυψη της ασφάλισης το δημόσιο. Θα αναλάβει την κάλυψη της ασφάλισης το δημόσιο. Δηλαδή το σχετικό κόστος με τα άρθρα 36-48. Εδώ πρόκειται για κάτι ανάλογο με την εγγύηση του κράτους για το σχέδιο «ΗΡΑΚΛΗΣ», μέσω του οποίου τα funds, τα κερδοσκοπικά κεφάλαια, τα κοράκια όπως λέγονται, υφαρπάζουν τα σπίτια των Ελλήνων με πλειστηριασμούς. Ακόμη χειρότερα με τον νόμο του 2003 για να μην πληρώνουν φόρους και για να μην καλούν τους οφειλέτες σε διακανονισμό. Δεν υπάρχει καν κόστος από το Γενικό Λογιστήριο του Κράτους για την ασφάλιση, επειδή δεν έχει αποφασιστεί ακόμη ενώ όταν θα αποφασιστεί, θα αποφασίσει μία επιτροπή που θα ορίζει ο Υπουργός που σύμφωνα με το άρθρο 45 θα ορίζει και την καλυπτόμενη αξία των αρχαιοτήτων. Αστεία πράγματα ειλικρινά. Είναι ντροπή! Είναι μεγάλη ντροπή, χωρίς καμμία διάθεση υπερβολής. Έτσι θα προβληθεί η χώρα μας στο εξωτερικό; Με την εξαγωγή αρχαίων που υποστήριξε επίσης ο κ. Γιώργος Παπανδρέου στη συζήτηση του άλλου νομοσχεδίου; Αυτός που γύριζε στο εξωτερικό και χαρακτήριζε την Ελλάδα διεφθαρμένη και τους Έλληνες φοροφυγάδες; Όταν πουλήσαμε τα ακίνητα που χρησιμοποιούνται από τις υπηρεσίες του Υπουργείου Εξωτερικών, όπως στη Νέα Υόρκη και αλλού για λίγα εκατομμύρια, επειδή απλά το απαίτησε η τρόικα;

Σε κάθε περίπτωση δεν μπορούμε να είμαστε καθόλου σίγουροι για τις προθέσεις μιας Κυβέρνησης που τσιμέντωσε την Ακρόπολη. Θα το επαναλαμβάνουμε συνεχώς, τσιμέντωσε την Ακρόπολη. Ενώ η καταστροφικότητα των μνημονιακών κυβερνήσεων και οι επιφυλάξεις μας τεκμηριώνονται από τα πάγια που μεταφέρθηκαν στο Υπερταμείο. Πριν λίγο η κυρία Υπουργός μάς διαβεβαίωσε και αυτή με τη σειρά της πως το Υπερταμείο ανήκει στους ξένους. Έμμεσα αλλά ξεκάθαρα. Εν προκειμένω, μεταφέρθηκαν χωρίς καν αποτίμηση της αξίας τους και καταγραφής στο μητρώο παγίων, θυμίζοντας πως συμπεριλαμβάνονταν δύο χιλιάδες τριακόσια τριάντα αρχαία μνημεία που τελικά μετά τη γενική κατακραυγή επεστράφησαν στο δημόσιο, το 2018.

Οφείλουμε, πάντως, να σημειώσουμε πως η τρόικα επιμένει για τη μεταβίβαση των παγίων, όπως θα καταθέσουμε στα Πρακτικά. Προφανώς επίσης των αρχαίων μας, με εξαίρεση κάποιων που αποδείχθηκαν μη μεταβιβάσιμα όπως δάση, παραλίες, ποτάμια, περιοχές με αρχαιολογικό ή πολιτιστικό ενδιαφέρον και ούτω καθεξής. Μόνο αυτές τις εξαιρέσεις.

Τέλος, στις λοιπές ρυθμίσεις του νομοσχεδίου έχουμε το άρθρο 76 με το οποίο προστίθεται μία διάταξη για την προστασία μαρτύρων που δίνουν πληροφορίες ή αρχεία. Εντούτοις δίνεται περιθώριο σε παραβάτες να ξεφεύγουν των συνεπειών, λόγω ακυρότητας των ανακριτικών πράξεων, αφού προστίθεται η αναφορά σε απολύτως «αναγκαίες» ειδικές ανακριτικές πράξεις. Απολύτως αναγκαίες. Τι είδους νομοθέτηση είναι αυτή; Πώς μπορεί να ψηφίσει κανείς τόσο πρόχειρα νομοσχέδια; Δεν ελέγχει καθόλου το Υπουργείο αυτά που αναγράφονται στα νομοσχέδια;

Κλείνοντας, στη μελέτη Πισσαρίδη έχει ειδικό βάρος ο πολιτισμός, όπου διαπιστώνονται τόσο οι δυνατότητες του χώρου όσο και οι αδυναμίες του, ενώ προτείνεται η βελτίωση των υποδομών και η χρήση των νέων οπτικοακουστικών τεχνολογιών, χωρίς όμως ιδιωτικοποιήσεις. Ούτε καν η μελέτη Πισσαρίδη δεν προτείνει ιδιωτικοποιήσεις. Παρά το ότι, λοιπόν, έχουν υιοθετηθεί πολλές από τις προτάσεις του αφ’ ενός μεν στον πολιτισμό προωθούνται ΣΔΙΤ αφ’ ετέρου δεν έχει συμβεί σχεδόν τίποτα όσον αφορά τον πρωτογενή τομέα, τη μεταποίηση και τη βιομηχανία. Δεν πρόκειται, λοιπόν, για μία υποκριτική στάση της Κυβέρνησης, εάν εξαιρέσουμε την ανικανότητα;

Σε σχέση με το Γενικό Λογιστήριο αν και παρέχονται κάποια στοιχεία όσον αφορά νέα μουσεία, τα οποία είναι καλύτερα σε σχέση με άλλα νομοσχέδια -είμαστε πάντα αντικειμενικοί, είναι καλύτερα τα σημερινά που παρέχει το Γενικό Λογιστήριο- δεν υπάρχει συνολική κοστολόγηση όπως για λειτουργικά έξοδα και κρατικές επιχορηγήσεις, οπότε δεν γνωρίζουμε τι θα μπορούσε να προσφέρει το νομοσχέδιο, πόσο θα κοστίσει, την κοστολόγηση για επενδύσεις και τις ικανότητες των ατόμων που θα επιλεχθούν μετά.

Πάντως, η αξιοποίηση μουσείων θα πρέπει να τεθεί σε ένα ευρύτερο πλαίσιο συνεργειών με την υπόλοιπη οικονομία, ενώ ο πολιτισμός θα μπορούσε να είναι μία βιομηχανία υπηρεσιών για την Ελλάδα εάν τον εκμεταλλευόμασταν όχι μόνο στον τουρισμό, αλλά και στην εκπαίδευση ειδικά εάν υπήρχαν ιδιωτικά πανεπιστήμια. Επίσης στην παραγωγή αφού αποτελεί έμπνευση για τις επιστήμες και τα προϊόντα, όπως της εναλλακτικής ιατρικής, των βοτάνων, της αρχιτεκτονικής, της μόδας κ.λπ..

Κλείνοντας, συνολικά το σημερινό νομοσχέδιο είναι άσκοπο επί της αρχής και προβληματικό στην ουσία, γεγονός που αποτελεί χαρακτηριστικό αυτής της Κυβέρνησης που έχει προκαλέσει τεράστιες καταστροφές στην οικονομία μας. Μπορεί όμως, να τις καλύπτει με τη συνδρομή των διατεταγμένων μέσων μαζικής ενημέρωσης που πληρώνει αδρά, ενώ είχε την πολυτέλεια των χρημάτων της Ευρωπαϊκής Κεντρικής Τράπεζας για την πανδημία που όμως σπατάλησε αλόγιστα.

Αξίζει να σημειωθεί εδώ ότι στις Ηνωμένες Πολιτείες διενεργείται έλεγχος για τα επιδόματα που δόθηκαν στην περίοδο της πανδημίας, ενώ όσοι καταχράστηκαν χρήματα -και θα υπάρχουν σίγουρα στην Ελλάδα- οδηγούνται στη φυλακή.

Τέλος, όσον αφορά τα αρχαία μας μνημεία και την προβολή τους με δανεισμό όπως είχε πει ο Μακρυγιάννης «δεν θα συμπράξουμε στην εκχώρηση των αγαλμάτων και όσα τάλαρα και να βγάλουν τα μουσεία». Λίγα λόγια, απλά και καθαρά.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ζητήσει για ένα λεπτό ο κ. Βορίδης, Υπουργός Εσωτερικών.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κυρία Πρόεδρε, μόνο για την ανάπτυξη πολύ σύντομα ενός άρθρου της τροπολογίας, που αφορά τις υπηρεσίες δόμησης. Είδα ότι είχε απασχολήσει λίγο το Σώμα και το θέμα του προεδρικού διατάγματος με το κλαδολόγιο, προσοντολόγιο, και ίσως πω και μισή κουβέντα γι’ αυτό αν μου το επιτρέπετε.

Ευχαριστώ πολύ.

Κυρίες και κύριοι συνάδελφοι, με το άρθρο 3 της τροπολογίας που έχει κατατεθεί, εκείνο το οποίο κάνουμε είναι ότι στην πραγματικότητα επαναδιατυπώνουμε βασικές επιλογές τις οποίες έχουμε κάνει τον Ιούνιο με προηγούμενη διάταξη για τη λειτουργία των υπηρεσιών δόμησης. Ορισμένα διαδικαστικά ζητήματα καθώς και μία ερμηνευτική προσέγγιση οδηγεί εδώ στο να ξεκαθαρίσουμε λίγο τα θέματα, δηλαδή ότι οι υπηρεσίες δόμησης που η επιλογή του Ιουνίου ήταν ότι από τις 31 Δεκεμβρίου του 2022 όσες συνεστήθησαν, συνεστήθησαν, δεν μπορούν να συσταθούν άλλες, από την άλλη μεριά τελειώνει το καθεστώς της διοικητικής υποστήριξης. Επομένως οι δήμοι που λειτουργούν υπηρεσίες δόμησης αποκτούν μια υπερτοπική αρμοδιότητα για να το καλύψουν και να παρέχουν πολεοδομικές υπηρεσίες, αυτοί όμως, που ήδη παρείχαν διοικητική υποστήριξη. Λύνεται και το ζήτημα της ελάχιστης στελέχωσης, γιατί εκεί υπήρξε ένα ερμηνευτικό θέμα, το κατά πόσον αυτοί που πληρούν την ελάχιστη στελέχωση συνεχίζουν να παρέχουν πολεοδομικές υπηρεσίες ή όχι. Διευκρινίζεται, λοιπόν, και το ζήτημα αυτό.

Και θα σας έλεγα ότι πέρα από τις επιλογές οι οποίες λίγο-πολύ επαναλαμβάνονται ενδεχομένως με διατυπώσεις οι οποίες είναι σαφέστερες και με μία διοικητική διαδικασία στην οποία εμπλέκονται περισσότερο αποκεντρωμένες διοικήσεις προκειμένου να εκδώσουν διαπιστωτικές πράξεις καταστάσεως -αυτά όμως είναι το τεχνικό μέρος της εφαρμογής διατάξεων- αυτοτελώς η προστιθέμενη αξία είναι ότι κάνει πλέον μια κατηγοριοποίηση στους δήμους. Από εκεί αφίσταται από την βασική ρύθμιση του ν.3852/2010. Κάνει μια κατηγοριοποίηση και πλέον στις υπηρεσίες δόμησης διαφοροποιείται ο αριθμός της ελάχιστης στελέχωσης ανάλογα με τους κατοίκους του δήμου. Αυτό για δύο λόγους: Πρώτον διότι προφανώς έχει υπάρξει όλο αυτό το τελευταίο χρονικό διάστημα μια διαδικασία αποφόρτισης της πίεσης των υπηρεσιών δόμησης, γιατί πάρα πολλά πράγματα γίνονται ηλεκτρονικά και ουσιαστικά έχει μείνει τώρα στις υπηρεσίες δόμησης ο προέλεγχος των αδειών και αφ’ ετέρου διότι εύλογο είναι να υπάρχει μία κλιμάκωση στη στελέχωση, ανάλογα με τον αριθμό που εξυπηρετούν.

Αυτά, λοιπόν, είναι οι βασικές επιλογές, αλλά προστίθεται και μία ακόμα, ότι δεν επιτρέπουμε πλέον την εσωτερική μετακίνηση των μηχανικών στους δήμους, γιατί είχε εμφανιστεί το φαινόμενο να υπάρχουν μηχανικοί που υπηρετούν στις υπηρεσίες δόμησης και οι δήμαρχοι να κάνουν την επιλογή να τους τοποθετούν σε τεχνικές υπηρεσίες, καθώς προφανώς έχουν ενδεχομένως μεγαλύτερο ενδιαφέρον οι τεχνικές υπηρεσίες για τον αναπτυξιακό χαρακτήρα των δήμων.

Οι άλλες επιλογές οι οποίες είχαν γίνει με τη ρύθμιση του Ιουνίου, δηλαδή η σύσταση των εκατόν πενήντα οργανικών θέσεων, ο επικουρικός ρόλος της Κεντρικής Υπηρεσίας Δόμησης, τα πρόσθετα ποσά τα οποία δίνονται πλέον στους δήμους που αποκτούν υπερτοπική αρμοδιότητα, αυτές διατηρούνται και ίσα ίσα θα σας έλεγα ότι με τη διάταξη αυτή καθίσταται ευχερέστερη η λειτουργία τους.

Τώρα, μισή κουβέντα αν μου επιτρέπετε, γιατί μου είπε η συνάδελφός μου κ. Μενδώνη ότι απασχόλησε την Αίθουσα το ζήτημα του προεδρικού διατάγματος του κλαδολογίου - προσοντολογίου. Πρώτα απ’ όλα, έχει μια σημασία να εντάξετε το προσοντολόγιο - κλαδολόγιο σε μια γενικότερη λογική, να καταλάβουμε τι είναι αυτό. Διότι θα νομίζει κανένας -άμα ακούσει το δημόσιο διάλογο- ότι εξεδόθη κάποιο προεδρικό διάταγμα το οποίο αφορά τους ηθοποιούς.

Αυτό είναι ένα προεδρικό διάταγμα το οποίο αφορά τη σύντμηση δυόμισι χιλιάδων κλάδων που υπήρχαν στο δημόσιο σε πεντακόσιους. Αυτό είναι μια τεράστια εργασία η οποία έχει γίνει. Οι δυόμισι χιλιάδες κλάδοι αποτέλεσαν ένα χαρακτηριστικό υπόδειγμα της ανορθολογικής συγκρότησης του νεοελληνικού κράτους. Οι κλάδοι αυτοί δεν αντιστοιχούσαν σε πραγματικές ανάγκες. Διαμορφώνονταν από τους οργανισμούς, τις περισσότερες φορές φωτογραφίζοντας συγκεκριμένα πρόσωπα, τα οποία έπρεπε να καταλάβουν τη συγκεκριμένη θέση. Και κατέληξαν με αυτόν τον τρόπο να «γεννάνε» κλάδους.

Έγινε, λοιπόν, μια κολοσσιαία εργασία και οι δυόμισι χιλιάδες κλάδοι μαζεύτηκαν σε πεντακόσιους και αυτό είναι πλέον ένα σύγχρονο προσοντολόγιο - κλαδολόγιο για το ελληνικό δημόσιο. Ένας από αυτούς τους πεντακόσιους κλάδους μέσα σ’ αυτήν την τυπολογία είναι και το περίφημο ΔΕ Ηθοποιοί.

Δεν θα μπω καθόλου στην επιχειρηματολογία -καθόλου όμως- αν αλλάζει κάτι, δεν αλλάζει κάτι. Δεν θα μπω σε αυτή τη συζήτηση. Θα πω μόνο μισή κουβέντα. Υπήρξε νομοθετική ρύθμιση. Για να μην υπάρχει οποιαδήποτε παρανόηση, δεν άλλαζε ούτως η άλλως τίποτα, αλλά σε τελευταία ανάλυση πείτε ότι αυτό είναι μία συζήτηση πριν τη νομοθεσία.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Ποιο ήταν το αίτημα το οποίο ακούσαμε την πρώτη στιγμή; Ότι δεν έπρεπε να εφαρμοστεί για τους ηθοποιούς το συγκεκριμένο προεδρικό διάταγμα. Ε, ωραία, τους εξαιρέσαμε! Δεν εφαρμόζεται. Τι να κάνουμε τώρα; Ρητή νομοθετική ρύθμιση από την οποία εξαιρέθηκαν από το προεδρικό διάταγμα, αυτό δηλαδή το οποίο μου ζήτησαν εμένα την πρώτη μέρα που με είδαν. Εμένα μου το ζήτησαν. Μου είπαν «δεν θέλουμε να εφαρμοστεί». Λέω «Γιατί να μην εφαρμοστεί; Γιατί να μην εφαρμοστεί, αφού δεν παθαίνετε τίποτε;». Μα, μου, επιχειρήματα, αγωνίες ψυχολογικού χαρακτήρα, μη ψυχολογικού χαρακτήρα, ενταφιάζεται, δεν ενταφιάζεται, κάνουμε, δείχνουμε κ.λπ..

Για να φύγουμε από αυτή τη συζήτηση, για να τελειώνει μία άκαρπη συζήτηση, είπαμε λοιπόν πολύ ωραία ότι εξαιρούνται. Ωραία, μετά ταύτα, τι άλλο να συζητήσουμε; Ποιο είναι τώρα το περαιτέρω αντικείμενο; Διότι καταλαβαίνω τώρα έχουν ανοίξει άλλου τύπου συζητήσεις, δηλαδή η ανωτατοποίηση των συγκεκριμένων σχολών και αν πρέπει ή δεν πρέπει να υπάρξει. Μάλιστα, θεμιτότατη συζήτηση. Δεν τη δημιούργησε το προεδρικό διάταγμα. Αυτή η συζήτηση ήταν εκεί. Είναι μερικές δεκαετίες εκεί αυτή η συζήτηση, δεν είναι τωρινή, έτσι;

Από πού προσλαμβάνονται και πώς προσλαμβάνονται; Όπως προσλαμβάνουν. Πώς προσλαμβάνουν στο Εθνικό Θέατρο μέχρι σήμερα; Έτσι όπως προσλαμβάνονται στο Εθνικό Θέατρο, έτσι προσλαμβάνονται και τώρα. Άρα, λοιπόν, τι θέλω να πω; Εγώ καταλαβαίνω την πολιτική κινητροδότηση και την πολιτική πριμοδότηση αυτών των κινητοποιήσεων, αλλά τώρα πρέπει λίγο να διαστασιολογηθεί αυτό σωστά, να έρθει στην κανονική του βάση.

Να το πω και αλλιώς. Εγώ δεν έχω αντίρρηση, άμα κάποιος θέλει να βάλει μπροστά του μια κομματική ταμπέλα και να κάνει κινητοποίηση, γιατί πιστεύει ότι με αυτόν τον τρόπο πλήττει την Κυβέρνηση. Δημοκρατία έχουμε, καλά να είμαστε, δικαίωμά του είναι, αρκεί να το πει. Είναι πιο έντιμο να το πει. Μη λέει όμως ότι θίγεται από κάτι από το οποίο ρητώς, με κάτι που ψηφίσατε εσείς εδώ, το Κοινοβούλιο, έχει εξαιρεθεί. Πώς θίγεται από κάτι που έχει εξαιρεθεί; Δεν μπορεί να θίγεται γιατί εξαιρέθηκε.

Άρα, λοιπόν, αυτή η συζήτηση θεωρώ ότι πρέπει να πάρει τη σωστή της διάσταση. Θεωρώ ότι η Κυβέρνηση -προσωπική μου άποψη- έχει εξαντλήσει πλήρως τον διάλογο, δείχνοντας απολύτως διαλλακτικό κλίμα. Από εδώ και πέρα όλοι κρινόμεθα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Πρόεδρε, μπορώ να κάνω μια ερώτηση στον κύριο Υπουργό;

**ΠΡΟΕΔΡΕΥΩΝ (Χαράλαμπος Αθανασίου):** Για την τροπολογία; Βεβαίως, μπορείτε να ζητήσετε διευκρινίσεις. Κύριε Υπουργέ, να ακούσετε τις ερωτήσεις και να απαντήσετε.

Ορίστε, κύριε Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Κύριε Υπουργέ, αξιέπαινη προσπάθεια τους δυόμισι χιλιάδες κλάδους να τους κάνετε πεντακόσιους. Καλό είναι αυτό να μπορεί να γίνει.

Το θέμα είναι ότι σε αυτή την προσπάθεια κάποιοι εθίγησαν βάρβαρα. Αυτό δείχνει η πραγματικότητα και δεν φαντάζομαι να θεωρείτε όλο αυτόν τον κόσμο που επί εβδομάδες βρίσκεται στους δρόμους ότι απλά είναι ενεργούμενα του ΣΥΡΙΖΑ ή τους αρέσει να κάνουν συναυλίες μέσα στο κρύο, στους κεντρικούς δρόμους της Αθήνας. Διότι εδώ πέρα, μέσα από τις εξαιρέσεις που είπατε, εξαιρέσατε, διαχωρίσατε μάλλον, αυτούς οι οποίοι ασκούν εκπαιδευτικό έργο στο συγκεκριμένο καλλιτεχνικό αντικείμενο από αυτούς που είναι ηθοποιοί, χορευτές, καλλιτέχνες κ.λπ..

Και το ερώτημα το οποίο εγώ θέλω να θέσω είναι το εξής. Αν έχει ολοκληρωθεί αυτή η συζήτηση, την Τετάρτη τι θα πει ο Πρωθυπουργός; Τα ίδια; Προς τι, λοιπόν; Δεν καταλαβαίνω δηλαδή, μένετε αμετακίνητοι; Δεν καταλαβαίνω το νόημα της σημερινής σας παρέμβασης. Ήρθατε να προετοιμάσετε αυτά που θα πει ο Πρωθυπουργός; Θα «βρει τοίχο» δηλαδή όλος αυτός ο κόσμος στη συνάντηση ή απλώς θέλετε να κερδίζετε μέρες; Τι ακριβώς συμβαίνει;

Κοιτάξτε να δείτε, στην Ελλάδα υπήρχε μία στρέβλωση γύρω από αυτό το ζήτημα, αλλά και μία πραγματικότητα. Υπήρχαν άνθρωποι που δεν ήταν με σαφήνεια κατοχυρωμένες οι σπουδές τους. Τις είχαν τελειώσει, αυτό υπήρχε. Άρα, λοιπόν, αναζητούμε σήμερα μια υβριδική κατάσταση, μέχρι να υπάρξει μια μεταρρύθμιση και σε ανώτατο επίπεδο, που να κατοχυρώνει αυτούς τους ανθρώπους, οι οποίοι υπηρετούν από πάρα πολλές θέσεις την υπόθεση του πολιτισμού.

Αυτό είναι το ζητούμενο και αυτό πρέπει να γίνει με διάλογο. Αυτό πρέπει να γίνει με διάλογο, όχι με προεδρικά διατάγματα αιφνιδιαστικά, όχι χωρίς διάλογο, όχι με υποτίμηση, όχι με αυταρχισμό. Σε αυτό, λοιπόν, καλείστε να απαντήσετε.

Ευχαριστώ.

**ΙΩΑΝΝΗΣ ΔΕΛΗΣ:** Κύριε Πρόεδρε, κι εγώ θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Δελής έχει τον λόγο για κάποιες παρατηρήσεις και μετά θα απαντήσει συνολικά ο Υπουργός.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ήταν ενδιαφέρουσα η προσπάθεια του Υπουργού να δημιουργήσει θετικές εντυπώσεις για την προηγούμενη τροπολογία που ήρθε, υποτίθεται, να βελτιώσει το π.δ.85 για τους καλλιτέχνες.

Περιορίσατε, κύριε Υπουργέ, το θέμα στους ηθοποιούς, αλλά εκτός από τους ηθοποιούς, καλλιτέχνες είναι και άλλοι. Δεν είναι μόνο οι ηθοποιοί. Είναι, για παράδειγμα, οι μουσικοί, οι οποίοι είχαν κατοχυρωμένο το δικαίωμα των αμοιβών τους ως κατηγορία ΤΕ και με το προεδρικό διάταγμα που φέρατε εσείς θα αμείβονται μετά από κοινή υπουργική απόφαση, που μπορεί να είναι και λιγότερο από αυτό που είχαν πριν. Και λέτε ότι αυτό είναι θετικό και ότι δεν υπάρχει κανένα πρόβλημα; Αλίμονο!

**ΠΡΟΕΔΡΕΥΩΝ (Χαράλαμπος Αθανασίου):** Υπάρχει άλλη παρατήρηση;

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Νομίζω ότι οι διάλογοι εδώ είναι ασύμπτωτοι.

Κατ’ αρχάς για τους μουσικούς -για να το κλείσουμε, γιατί αυτό είναι πολύ απλό- να πω το εξής. Έχουμε επιστολή από τις ενώσεις των μουσικών όπου λένε ότι είναι απολύτως ρυθμισμένοι, δεν θέλουν καμμία παρέμβαση στο καθεστώς τους.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Χάρη στον νόμο Σκουρλέτη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Χάρη στον νόμο του 2017.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άρα, κύριε Σκουρλέτη, τον νόμο του 2017 δεν τον πειράξαμε, για να είναι απολύτως ρυθμισμένοι.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τον πειράζετε με την τροπολογία.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να ισορροπήσουμε λίγο, γιατί είναι αυτό που λέμε «μία το ένα, μία το άλλο και συνέχεια κουνιούνται τα gault post». Να πάρουμε, λοιπόν, μία σταθερή θέση, για να μπορέσουμε όλοι να μιλήσουμε…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τι ομάδα είστε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αδιάφορο και δεν ασχολούμαι και πολύ με το ποδόσφαιρο.

Λοιπόν, προσέξτε τώρα. Πάμε στο διά ταύτα, για να μπορέσουμε να συνεννοηθούμε. Από τη μια μεριά ακούω ένα επιχείρημα ότι θίξαμε τους μουσικούς. Παίρνω μια επιστολή που μου λένε οι μουσικοί «μη μας πειράζετε, είμαστε τακτοποιημένοι». Λέμε, λοιπόν…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Αφήστε να ολοκληρώσει. Είχατε μερικές απορίες. Τις λύνει τώρα. Αφήστε να τελειώσει ο Υπουργός.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ζητάμε, λοιπόν, ξανά από την τροπολογία να ξαναεξαιρέσουμε τους μουσικούς. Ζητήσαμε να μπουν, τους βάλαμε να βγουν και πάμε πίσω τώρα. Μάλιστα. Ωραίο είναι αυτό!

Πάμε τώρα στους ηθοποιούς. Αυτό που σας λέω τώρα δεν είναι μια ιστορία. Είμαι αυτό που λέμε αυτήκοος και αυτόπτης. Τι ακούσανε τα αυτιά μου, όχι κάποιου άλλου, ούτε μου το μετέφεραν: «Δεν θέλουμε να είμαστε στο προεδρικό διάταγμα.». Εντάξει, λάθος που δεν θέλετε, αλλά, αφού δεν θέλετε και είστε πολύ στεναχωρημένοι, δεν χαλάμε καρδιές, να σας βγάλουμε! Σας βγάλαμε από το προεδρικό διάταγμα. Μετά ταύτα, ποιο είναι το αίτημα τώρα;

Προσέξτε, λέει ο κ. Σκουρλέτης: Μα αυτό είναι ένα θέμα το οποίο χρονίζει. Σωστά. Να πούμε από πότε χρονίζει;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Από συστάσεως του ελληνικού κράτους.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Καλά, δεν ξέρω αν πάει τόσο παλιά. Νομίζω ότι το βασικό ζήτημα, η βασική διάκριση και η βασική διαφοροποίηση είναι η χρονική στιγμή της ανωτατοποίησης των ΤΕΙ. Άρα χρονίζει από το 2001, ζωή να ’χουμε!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Από το 2003.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Από το 2003. Είκοσι χρόνια. Άρα πέρασαν οι κυβερνήσεις και δεν το επέλυσαν. Να το αναλάβουμε να το λύσουμε; Να το λύσουμε. Για να μην το έχουν λύσει επί είκοσι χρόνια, για να μην το λύσει ο ΣΥΡΙΖΑ, που είναι ένας προνομιακός συνομιλητής αυτού του χώρου, κάποια θεματάκια έχει, κάποιες δυσκολίες έχει το θέμα αυτό.

**ΚΑΛΛΙΟΠΗ ΒΕΤΤΑ:** Το υποβαθμίσατε τελείως.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κάντε μου τη χάρη.

Κάποιες δυσκολίες έχει. Άρα όλο αυτό το χρονικό διάστημα της εικοσαετίας, συμπεριλαμβανομένης και της τετραετούς διακυβέρνησης ΣΥΡΙΖΑ, αυτό δεν ελύθη. Θέλετε τώρα να μου εξηγήσετε το μένος των κινητοποιήσεων; Αν επί είκοσι χρόνια κάτι δεν λύνεται, τι έγινε ξαφνικά τώρα, εκτός από το ότι είναι πολιτικά κινητοποιούμενες οι κινητοποιήσεις; Εκτός από αυτό, δεν υπάρχει κάτι άλλο. Αυτό υπάρχει. Δεν υπάρχει κάτι πρόσθετο. Διότι, επαναλαμβάνω, αν το πρόσθετο, δηλαδή το σημείο εκκίνησης ήταν…

(Θόρυβος από την πτέρυγα του ΣΥΡΙΖΑ)

Κάντε μου τη χάρη, σας παρακαλώ. Μιλάτε πάνω σε μένα. Ζητήστε από τον Πρόεδρο να σας δώσει τον λόγο, με χαρά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Να μας τον δώσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Επειδή θα τον δώσει οπωσδήποτε, γι’ αυτό…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Γι’ αυτό ανησυχείτε. Τι να κάνουμε; Είναι αυτό που λέμε ότι η δημοκρατία έχει κανόνες. Αυτό.

(Θόρυβος από την πτέρυγα του ΣΥΡΙΖΑ)

Επανέρχομαι. Αν λέμε ότι αυτό το οποίο πυροδότησε τη συζήτηση ήταν το προεδρικό διάταγμα, εξαιρέθηκαν. Λήξις του πανικού, λήξις συναγερμού. Εξαιρεθήκατε.

**ΚΑΛΛΙΟΠΗ ΒΕΤΤΑ:** Μετά από δύο μήνες κινητοποιήσεων.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Άρα ξαναρωτώ: Τώρα τι απομένει; Η απάντηση είναι τίποτα.

Για να δείτε, όμως, ότι πραγματικά εδώ έχουμε έναν Πρωθυπουργό που θα εξαντλήσει κάθε περιθώριο διαλόγου.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Τον υπονομεύσατε τον διάλογο.

**ΠΡΟΕΔΡΕΥΩΝ (Χαράλαμπος Αθανασίου):** Αφήστε τον να τελειώσει, σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επαναλαμβάνω: Παρουσιάζω τις θέσεις της Κυβέρνησης, αλλά από κει και πέρα προφανώς ο Πρωθυπουργός θα εξαντλήσει κάθε δυνατό περιθώριο. Θα το κάνει αυτό, αλλά από εκεί και πέρα να ξέρουμε ποια είναι η γειωμένη νομική πραγματικότητα στο ζήτημα αυτό.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Βερναρδάκης Χριστόφορος από τον ΣΥΡΙΖΑ έχει τον λόγο. Και αμέσως μετά τον λόγο θα πάρει ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης, διότι έχει ανειλημμένη υποχρέωση.

Κύριε Βερναρδάκη, έχετε τον λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε.

Μεγάλη η απώλεια σήμερα του Νεκτάριου Σαντορινιού. Θα μας λείψει. Μόνο μια κουβέντα, εκτός από τα συλλυπητήρια στην οικογένειά του και στα παιδιά του: Ήταν ένας άνθρωπος ο οποίος είχε ιδέες για τη νησιωτικότητα και πράξεις για τη νησιωτική πολιτική. Αυτό τού το οφείλουμε και πρέπει να τον θυμόμαστε και γι’ αυτόν τον λόγο.

Κύριε Υπουργέ, έχω παρακολουθήσει ένα μεγάλο μέρος της συζήτησης, τους προβληματισμούς και τις απαντήσεις. Τι θέλει να κάνει αυτό το νομοσχέδιο ακόμη δεν έχει γίνει κατανοητό. Ποιο ακριβώς είναι το πρόβλημα που θέλει να επιλύσει; Τι συγκεκριμένο θέλετε να κάνουν τα πέντε αυτά μουσεία και δεν μπορούν σήμερα γιατί τα εμποδίζει η υπάρχουσα οργανωτική δομή; Η μοναδική απάντηση που δίνετε είναι η γνωστή, περί μεγαλύτερης ευελιξίας.

Όμως με συγχωρείτε, αν, πράγματι, υπάρχει θέμα ευελιξίας ή ταχύτητας ή κάτι ανάλογο, αυτό μπορεί να λυθεί διοικητικά. Έχουμε τα διοικητικά εργαλεία: υπουργική απόφαση, αλλαγή στον οργανισμό του Υπουργείου και στις αρμοδιότητες, εξουσιοδοτικές πράξεις. Έχουμε πάρα πολλά εργαλεία στη διάθεσή μας για να λύσουμε ένα τέτοιο πρόβλημα, αν βεβαίως δεχτούμε ότι υπάρχει.

Προφανώς, όμως, όλα αυτά είναι προσχήματα. Καμμία ευελιξία επί της ουσίας δεν είναι το ζητούμενο. Τα ζητούμενα είναι δύο:

Το υπ’ αριθμόν ένα ζητούμενο του νομοσχεδίου είναι να προχωρήσει και στον πυρήνα του Υπουργείου Πολιτισμού μια βαθιά αλλαγή, που βρίσκεται έτσι κι αλλιώς σε εξέλιξη σε όλο το φάσμα της δημόσιας διοίκησης και που ήταν ο στόχος του επιτελικού κράτους από την πρώτη κυριολεκτικά μέρα της νέας διακυβέρνησης.

Η Κυβέρνηση ακολουθεί ένα manual για τη διοίκηση, το κεντρικό manual του νεοφιλελευθερισμού. Ποιο είναι αυτό; Ο διαχωρισμός του σχεδιασμού από την εφαρμογή και της εφαρμογής από τον έλεγχο κάθε δημόσιας πολιτικής, η ρευστοποίηση της διοικητικής ύλης, ο κατακερματισμός σε τελική ανάλυση μιας δημόσιας πολιτικής.

Πράγματι η φαντασία του νεοφιλελευθερισμού και στα καθ’ ημάς της Κυβέρνησης του επιτελικού κράτους στο να αποδομήσει την ουσία και την έννοια της δημόσιας διοίκησης είναι ανεξάντλητη. Τα διοικητικά και νομικά εργαλεία που έχει εφεύρει ή επεκτείνει είναι δεκάδες: γενικές γραμματείες, νομικά πρόσωπα δημοσίου δικαίου, νομικά πρόσωπα ιδιωτικού δικαίου, εποπτευόμενοι οργανισμοί, φορείς διαχείρισης, εταιρείες ειδικού σκοπού, ανώνυμες εταιρείες με μέτοχο το δημόσιο, εταιρικές μορφές σύμπραξης δημόσιου και ιδιωτικού, πανσπερμία διοικητικών και νομικών υβριδίων, συστατικό στοιχείο αυτής της αποδόμησης.

Τι γίνεται; Διευκολύνεται η διάχυση των αρμοδιοτήτων του πάλαι ποτέ ισχυρού ρυθμιστικού κράτους, μειώνεται η λογοδοσία ή και ο απλός έλεγχος πεπραγμένων, κατακερματίζεται το αντικείμενο και, το κυριότερο, μεταφέρεται εκτός της πολιτικής ευθύνης της Κυβέρνησης, του Υπουργείου και του Υπουργού όλη η διαδικασία της δημόσιας πολιτικής. Εν τέλει εδώ φτάνουμε στον πυρήνα αυτού του στόχου, αυτού που γίνεται τώρα στο Υπουργείο Πολιτισμού, τελευταίες ώρες αυτής της Κυβέρνησης, αλλά που έχει προηγηθεί σε όλο το φάσμα της κυβερνητικής μηχανής. Διαμορφώνεται ένα διαρκώς διευρυνόμενο πεδίο παρέμβασης του ιδιωτικού κεφαλαίου μέσα στην κρατική διοίκηση. Από τη δημόσια διοίκηση πηγαίνουμε βήμα-βήμα στην ιδιωτική διοίκηση. Από μια διοίκηση που θέλει, έστω και τυπικά, να λέγεται δημόσια πηγαίνουμε σε μια διοίκηση που γίνεται όλο και λιγότερο δημόσια και όλο και περισσότερο ιδιωτική.

Λέει η Κυβέρνηση -προσοχή στο επιχείρημα αυτό- το εξής: «Μα φτιάχνουμε νομικό πρόσωπο δημοσίου δικαίου. Δεν γίνεται και τίποτα φοβερό.». Αυτό το επιχείρημα, με συγχωρείτε, αλλά προδίδει είτε άγνοια είτε πονηριά. Και τα δύο μαζί είναι ασυγχώρητα.

Να πάρω την περίπτωση της άγνοιας βεβαίως, γιατί της πονηριάς δεν θέλω να πιστεύω ότι έρχεται εδώ ως δεδομένο μιας συζήτησης δημόσιας, κοινοβουλευτικής. Η ίδια η έννοια του νομικού προσώπου δημοσίου δικαίου εδράζεται στο ότι ένα τέτοιο νομικό πρόσωπο θεμελιώνεται και μόνον σε κάποιον ειδικό, διαφορετικό ή αυτοτελή σκοπό σε σχέση με την υφιστάμενη διοίκηση. Ο σκοπός αυτός είναι ειδικός, αυτοτελής και ανεξάρτητος σε σχέση με τους γενικούς δημόσιους σκοπούς. Με άλλα λόγια, η ίδια η επιλογή της συγκρότησης νομικού προσώπου δημοσίου δικαίου στα σημερινά μουσεία ομολογεί ότι θα αποκοπεί από την κεντρική δημόσια πολιτική, από τον ελεγκτικό δρόμο μιας ρυθμιστικής πολιτικής και θα κάνουμε κάτι άλλο. Η ίδια η συγκρότηση του νομικού προσώπου δημοσίου δικαίου και μόνο.

Η διοικητική μορφή που αποκόπτεται από την ενιαία διοικητική βαθμίδα συντελεί στην αποδόμηση της ενιαίας κεντρικής πολιτικής διαχείρισης και εν προκειμένω της πολιτιστικής κληρονομιάς. Άρα είναι ομολογημένο από την ίδια την ουσία, τη φιλοσοφία, τον πυρήνα αυτού του νομοσχεδίου, τη συγκρότηση των νομικών προσώπων δημοσίου δικαίου, ότι η κεντρική αρχαιολογική πολιτική, αυτή η παράδοση που έχει η χώρα -με την κεντρική της υπηρεσία, με τις δομές της- θα κατακερματιστεί, θα διασπαστεί και βεβαίως θα αποδοθεί ένα μεγάλο κομμάτι στις σχέσεις δημόσιου και ιδιωτικού τομέα.

Υπάρχει και ένα δεύτερο ζητούμενο του νομοσχεδίου τώρα, έχει σημασία. Είναι οι αρχαιολόγοι οι ίδιοι ως επάγγελμα μέσα στη διοίκηση, ως θεσμική μνήμη ενός κράτους που αναφέρεται διαρκώς στην πολιτιστική κληρονομιά -το κράτος εννοώ-, διακόσια χρόνια. Οι αρχαιολόγοι είναι ίσως ο τελευταίος κλάδος στον πυρήνα της κρατικής διοίκησης, σε αυτό το «métier» δηλαδή -για να το πω με μία έμφαση-, με επιστημονική συγκρότηση, με ιστορική γνώση της υπηρεσίας, με διοικητική αρμοδιότητα, με διεθνείς σχέσεις στην παγκόσμια κοινότητα των αρχαιολόγων. Πρέπει να ρευστοποιηθούν, να κατακερματιστούν.

Στόχος της Κυβέρνησης είναι η διάλυση αυτής της ιδιαίτερης θεσμικής ομάδας, με το ειδικό βάρος που έχει μέσα στο κράτος, γιατί έχει επίδραση αλλά και αρμοδιότητα, αλλά και ευθύνη, επιστημονική και ηθική, απέναντι στην πολιτιστική κληρονομιά της χώρας και είναι ίσως η τελευταία δομημένη ομάδα μέσα στο ελληνικό διοικητικό κρατικό σύστημα. Πριν τα μουσεία, πριν από αυτή δηλαδή τη νομοθέτηση, προηγήθηκε το μετρό του Βενιζέλου στη Θεσσαλονίκη, τα έργα της Ακρόπολης, ο έλεγχος του Κεντρικού Αρχαιολογικού Συμβουλίου, η σύμβαση Στερν, οι ομολογημένες πια επαφές για τα γλυπτά της Ακρόπολης -μαθαίνουμε σήμερα και καινούργιες πληροφορίες γύρω από αυτό-, δηλαδή μια συστηματική προσπάθεια υπονόμευσης αυτού του κλάδου.

Συναδέλφισσες και συνάδελφοι, αυτοί είναι οι δύο στόχοι του σημερινού νομοσχεδίου. Δεν υπάρχει αμφιβολία ότι η πρώτη πράξη μιας νέας προοδευτικής πλειοψηφίας θα πρέπει να είναι η πλήρης ακύρωση του νόμου αυτού. Είναι αυτονόητο για το δημόσιο συμφέρον. Πρέπει όμως να πω δυο κουβέντες για το τέλος, μιας και μάλλον -κανείς δεν ξέρει, βεβαίως- είναι και το τελευταίο νομοθέτημα αυτής της Κυβέρνησης όσον αφορά στον πολιτισμό.

Τριάμισι χρόνια τώρα έχει συντελεστεί ένα έγκλημα στον χώρο του πολιτισμού και ειδικότερα στον χώρο του Υπουργείου Πολιτισμού: Από την υπονόμευση των αρχαιολόγων έως τις καφκικές διώξεις των υπαλλήλων που είχαν αντισταθεί στη θεσμική διαφθορά και διαπλοκή του Υπουργείου. Από την κατάργηση ενός δίκαιου και διαφανούς συστήματος επιλογής των επικεφαλής των πολιτιστικών οργανισμών έως τη συγκάλυψη σκανδάλων αλληλοβοήθειας. Από την επιδεικτική αγνόηση των εργαζομένων στην τέχνη κατά τη διάρκεια της πανδημίας έως το σημερινό πρόβλημα της υποβάθμισης των καλλιτεχνικών σπουδών.

Κατά μία έννοια ναι, οφείλουμε και ένα ευχαριστώ στη σημερινή Υπουργό και στους συμβούλους της και γενικότερα στην Κυβέρνηση. Συνέτεινε στη δημιουργία ενός μεγάλου κινήματος δημιουργών, σπουδαστών, καθηγητών, αρχαιολόγων και, όπως πάντα στην ιστορία, τέτοια κινήματα φτιάχνουν την πρώτη ύλη μιας μεγάλης κοινωνικής αλλαγής, που έχει ανάγκη η ελληνική κοινωνία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Βερναρδάκη.

Τον λόγο έχει ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ, αγαπητέ κύριε Πρόεδρε, που μόλις μου δώσατε τον λόγο.

Ευχαριστώ επίσης ιδιαιτέρως, όπως πάντα, τον αγαπητό κύριο που πήρε το ρίσκο που δεν αντιστοιχούσε σε αυτόν, καθώς είναι υπάλληλος της Βουλής μας και όχι υγειονομικός.

Ξεκινώντας δεν μπορούμε να κάνουμε τίποτα άλλο από το να αποχαιρετήσουμε όλοι μαζί τον εκλεκτό, αγαπημένο και κατά κάποιον τρόπο για όλους μας, αξιαγάπητο συνάδελφο, τον Νεκτάριο Σαντορινιό, που μέχρι τελευταία στιγμή -όπως βέβαια και ο συνάδελφος από τη Νέα Δημοκρατία που χάσαμε την προηγούμενη εβδομάδα- ήταν εδώ, για να αγωνίζεται για την ιδεολογία του και τις αρχές του. Τον αποχαιρετούμε, μαζί με το υπόλοιπο Κοινοβούλιο. Τα πιο θερμά μας συλλυπητήρια εκφράζουμε τόσο στο κόμμα του, τον ΣΥΡΙΖΑ, όσο βεβαίως και κυρίως στην οικογένειά του και στους ανθρώπους που τον αγαπούσαν. Θα μας λείψει πολύ ο Νεκτάριος!

Θα αναφερθώ στην απόφαση του Αρείου Πάγου, κύριε Πρόεδρε, κυρίες και κύριοι Βουλευτές, για τους λεγόμενους «servicers», τους βοηθούς των «κορακιών» δηλαδή, για να ξέρει κι ο ελληνικός λαός που μας ακούει στα ελληνικά πώς λέγονται αυτοί. Βοηθοί «κορακιών» είναι οι servicers, αυτοί δηλαδή που αναλαμβάνουν το πρακτικό κομμάτι της βρώμικης δουλειάς, των πλειστηριασμών, του ξεσπιτώματος των πιο φτωχών και των πιο απελπισμένων συμπολιτών μας, που τους κλέβουν αυτοί οι servicers τα σπίτια για ένα κομμάτι ψωμί, πολλές φορές στο 4% της πραγματικής τους αξίας. Αυτή, λοιπόν, η απόφαση του Αρείου Πάγου είχε προεξοφληθεί, κατά την πολιτική μας γνώμη στο ΜέΡΑ25, από την Τράπεζα της Ελλάδος και από τον κ. Στουρνάρα, τον εκλεκτό σας, ήδη από τα τέλη του 2022. Γιατί είχε προεξοφληθεί αυτή η απόφαση; Επειδή, ελληνικέ λαέ, η οικονομία που έχουν στήσει και τα τρία μνημονιακά κόμματα για τη χώρα μας είναι μια οικονομία που εμπορεύεται τη χρεοκοπία όλων μας, τον πλειστηριασμό όλων μας και την έξωση όλων μας. Είναι μια οικονομία που από αυτό κινείται, αυτό τη θρέφει. Γι’ αυτό είχε προεξοφληθεί.

Το ζήτημα βέβαια είναι, κυρίες και κύριοι Βουλευτές, κατά τη γνώμη μας, αμιγώς, καθαρά πολιτικό ζήτημα και καθόλου -σε καμμία περίπτωση- νομικίστικο ζήτημα, όπως προσπαθεί εσχάτως η Αξιωματική Αντιπολίτευση να το αναδείξει σε τέτοιο. Δεν είναι. Πώληση των κόκκινων δανείων στα funds, ηλεκτρονικοί πλειστηριασμοί και σχέδιο «ΗΡΑΚΛΗΣ», αυτά τα τρία είναι η μήτρα του προβλήματος και όχι η απόφαση του ανώτατου δικαστηρίου της χώρας μας. Όχι ότι κι αυτό είναι άμοιρο άστοχων αποφάσεων.

Θυμίζω τις «περίφημες» αποφάσεις του άλλου ανώτατου δικαστηρίου της χώρας μας, του Συμβουλίου της Επικρατείας μας, το οποίο έκρινε και το πρώτο και το δεύτερο μνημόνιο ως συνταγματικά, ξέρετε με ποιο σκεπτικό; Ότι ναι μεν μπορεί να καταπατούν πού και πού το Σύνταγμά μας, αλλά μπροστά στις κατεπείγουσες εθνικές συνθήκες δεν είναι και τόσο φοβερή καταπάτηση, δεδομένου -προσέξτε το αυτό, ήταν το σκεπτικό στο πρώτο και στο δεύτερο μνημόνιο και, αν δεν κάνω λάθος, προΐστατο αυτού του δικαστηρίου ο Αντιπρόεδρος της Κυβέρνησής σας, ο κ. Πικραμμένος- ότι δεν θα αλλάξει ιδιαίτερα το βιοτικό επίπεδο των Ελλήνων από αυτές τις οικονομικές προσαρμογές. Δεκατρία χρόνια μετά είδαμε πόσο άλλαξε: 5,1 εκατομμύρια κάτω από το όριο της φτώχειας είμαστε. Τόσο έξω έπεσαν! Δεν έχουμε, λοιπόν, και καμμία πολύ μεγάλη εμπιστοσύνη στα ανώτατα δικαστήριά μας. Σεβόμαστε την ανεξαρτησία της δικαιοσύνης, αλλά κρίνουμε τις αποφάσεις της.

Ωστόσο, εδώ το πρόβλημα δεν είναι νομικίστικο. Από τη στιγμή που όλα ανεξαιρέτως, δηλαδή τα τρία συνθηκολογημένα σε ολιγαρχία και δανειστές μνημονιακά κόμματα, προκρίνουν αποκλειστικά, ελληνικέ λαέ, αγοραίες λύσεις για το τεράστιο κοινωνικό πρόβλημα των κόκκινων δανείων, το να μιλάνε κατόπιν ή την ίδια ώρα κάποια από τα κόμματα αυτά -για τον ΣΥΡΙΖΑ μιλάω, δεν κρύβομαι εγώ, αναφέρομαι στον ΣΥΡΙΖΑ- για προστασία της πρώτης κατοικίας, χωρίς όμως να μιλάνε την ίδια ώρα για κατάργηση του κατάπτυστου σχεδίου «ΗΡΑΚΛΗΣ» και της πώλησης των κόκκινων δανείων στα funds, με πολύ απλά λόγια μάς κοροϊδεύουν μπροστά στα μάτια μας, αυτό κάνουν.

Τον Δεκέμβριο του 2015 ψηφίζατε ονομαστικά όλοι οι Βουλευτές του ΣΥΡΙΖΑ την πώληση των κόκκινων δανείων στα funds αλλά και τη νομική τους σύσταση. Δηλαδή μέχρι τότε, για να το καταλάβει ο κόσμος, δεν υπήρχε τρόπος να δημιουργούνται τέτοια funds στην Ελλάδα, αρπακτικά «κοράκια», για να πάρουν τα σπίτια σας. Ο νόμος του 2015, του ΣΥΡΙΖΑ, τους έδωσε τη δυνατότητα, νομιμοποίησε τη δημιουργία και τη σύστασή τους, ο ίδιος νόμος ο οποίος επέτρεψε στις τράπεζες -που μέχρι τότε απαγορευόταν- να πουλάνε τα δάνειά μας σε οποιονδήποτε σαν να ήταν δικά τους. Δεν ήταν δικά τους, αλλά δάνεια που είχαμε συνάψει με αυτές, με την Alpha Bank, τη Eurobank και την Εθνική ήταν. Το πώς βρέθηκε να σε παίρνει τηλέφωνο κάποιος από τα νησιά Φερόες και να σε πιέζει χυδαία είναι κοινό κατόρθωμα τριών μνημονιακών κομμάτων.

Όταν, λοιπόν, τον Δεκέμβρη ψηφίζατε ονομαστικά -και θυμίζω ότι «ονομαστικά» σημαίνει ότι όλοι οι Βουλευτές, όσους είχε τότε ο ΣΥΡΙΖΑ, με το ονοματάκι τους από κάτω, χωρίς να διστάσουν στιγμή, ψήφισαν να μπορούν να πωλούνται τα δάνειά μας από τις τράπεζες σε ιδιώτες και μάλιστα ιδιώτες του εξωτερικού-, ξέρατε πολύ καλά τι κάνατε τότε. Γιατί νομίζατε ότι αλλιώς θα έρχονταν τα ξένα funds να κατοικοεδρεύσουν εδώ; Για την ψυχή της μάνας τους, για να βοηθήσουν τους φτωχούς ανθρώπους να σώσουν τα σπίτια τους; Όχι. Για να αισχροκερδήσουν θα έρχονταν και το ξέρατε πολύ καλά. Για να εξαλειφθεί, λοιπόν, η όποια διαμαρτυρία, την οποία διαμαρτυρία εσείς πάλι, ο ΣΥΡΙΖΑ ως κυβέρνηση, τη μετατρέψατε σε ιδιώνυμο αδίκημα -λέω ακριβώς το όνομα του σχεδίου νόμου σας- για να το «δέσετε», για να μην μπορεί να διαμαρτυρηθεί ο κόσμος.

Να μιλήσουμε ξεκάθαρα, κύριε Πρόεδρε. Υπάρχει μόνο η αγοραία λύση του σχεδίου «Ηρακλής»; Εμείς δεν συμφωνούμε. Από το 2020 μιλάμε για την κατάργηση του «Ηρακλή». Προτείνουμε την κατ’ εμάς βέλτιστη κοινωνικά λύση του «Οδυσσέα», που αποτελεί λύση του προβλήματος, χωρίς πλειστηριασμούς, χωρίς εξώσεις, χωρίς funds και χωρίς servicers. Έχουμε καταθέσει πρόταση νόμου πέντε φορές για τον «Οδυσσέα» μας, την ξανακατέθεσε σήμερα ο Αρχηγός μας. Κουβέντα από τα τρία μνημονιακά κόμματα! Μη λέτε ότι τους υπερασπίζεστε, αλλιώς θα συζητάγατε την πρότασή μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ακόμη δύο λεπτά, για να μιλήσω λίγο στην κυρία Υπουργό.

Κυρία Υπουργέ, αγαπητή κυρία Μενδώνη, πριν από λίγες μέρες στην Επιτροπή Κοινωνικών Υποθέσεων, στην οποία συμμετείχατε ως η αρμόδια Υπουργός, με αφορμή τη σύσσωμη παραίτηση τότε όλων των καθηγητών της Σχολής του Εθνικού Θεάτρου, δηλώσατε τα εξής.

Διαβάζω από τα πρακτικά της Επιτροπής Κοινωνικών Υποθέσεων: «Η απόφασή τους αυτή», ακούστε το όλοι, «δεν εδράζεται σε κανένα απολύτως υπόβαθρο. Το προεδρικό διάταγμα ρυθμίζει τα προσόντα για τις προσλήψεις σε θέσεις διοικητικού και όχι καλλιτεχνικού χαρακτήρα και δεν αλλάζει τίποτα στον τρόπο που οι καλλιτέχνες αμείβονται ή προσλαμβάνονται για καλλιτεχνική δουλειά στον ευρύτερο δημόσιο τομέα. Καθίσταται έτσι σαφές ότι και στους δήμους θεσπίζεται ειδικό μισθολόγιο που αναγνωρίζει», σε εισαγωγικά διαβάζω τα λόγια σας, κυρία Υπουργέ, «τη φύση του καλλιτεχνικού μας επαγγέλματος. Η Κυβέρνηση είναι αποφασισμένη να δώσει καθαρές λύσεις, για να αποκτήσει η χώρα ένα σύγχρονο σύστημα εκπαίδευσης για τις τέχνες».

Ξαναγυρνάω στην αρχική σας διατύπωση, κυρία Υπουργέ, που είναι ότι «η απόφασή τους αυτή», δηλαδή των καθηγητών του Εθνικού και μετά προστέθηκαν και οι καθηγητές του Κρατικού Θεάτρου Βορείου Ελλάδος, «δεν εδράζεται σε κανένα απολύτως υπόβαθρο».

Εδράζεται, κυρία Υπουργέ, σε ένα υπόβαθρο που πιθανόν στους νεοφιλελεύθερους να είναι παντελώς άγνωστο, να είναι ξένος πλανήτης, σε αυτό της αλληλεγγύης. Σε αυτό το υπόβαθρο εδράζεται. Έχασαν αυτοί οι άνθρωποι ένα μέρος του μηνιαίου μισθού τους, ήξεραν ότι θα ζήσουν για χρόνια με λιγότερα έσοδα, για να στηρίξουν τα καλλιτεχνικά τους παιδιά, τους καλλιτεχνικούς τους απογόνους. Σας είναι άγνωστη αυτή η έννοια.

Έχω δύο ερωτήσεις, κυρία Υπουργέ. Αν όσα είπατε στην επιτροπή είναι αλήθεια, γιατί εμμένουν στις παραιτήσεις τους μετά από αυτά που εξαγγείλατε τόσο σαράντα τρεις καθηγητές της Σχολής του Εθνικού Θεάτρου όσο και σύσσωμοι οι καθηγητές του Κρατικού Θεάτρου Βορείου Ελλάδος;

Αλλά -επαναλαμβάνω το ερώτημα του αγαπητού κ. Σκουρλέτη- αν έχετε δίκιο και λέτε αλήθεια, το λύσατε το πρόβλημα. Μόλις τώρα μας είπε ο κ. Βορίδης: «Το λύσαμε το πρόβλημα, είστε εμμονικοί, αριστεροί και τρελοί, οι καλλιτέχνες, σαββατογεννημένοι.».

Ρωτάμε το εξής. Ο Πρωθυπουργός σας είναι τρελός που κανόνισε την Τετάρτη συνάντηση; Γιατί ο κύριος Πρωθυπουργός ανήγγειλε εκτάκτως, το μεσημέρι της Κυριακής, μάλιστα, που συνήθως είναι διακοπές, συνάντηση με εκπροσώπους των καλλιτεχνών Τετάρτη; Επιπλέον, μήπως απλώς πρόκειται για μια απέλπιδα προσπάθεια του Πρωθυπουργού σας να αλλάξει το κλίμα και να κάνει ακόμα ένα βήμα στον προεκλογικό του αγώνα;

Γιατί το λέμε αυτό, ελληνικέ λαέ; Μοιάζει -θα συμφωνήσετε όσοι καταλαβαίνετε από αυτά- κάπως βεβιασμένη η κίνηση του Κυριάκου Μητσοτάκη, ιδιαίτερα αν σκεφτεί κανείς ότι στην ερχόμενη συνάντηση, αυτή που θα γίνει την Τετάρτη, δεν έχουν προσκληθεί, ελληνικέ λαέ, εκπρόσωποι των καθηγητών των σπουδαστών των ιδιωτικών δραματικών σχολών, οι οποίοι μάλιστα πλήττονται άμεσα, την ίδια στιγμή που εποπτεύονται από το Υπουργείο Πολιτισμού.

Θυμίζουμε ότι το 90% περίπου πρόκειται για σπουδαστές ιδιωτικών σχολών από αυτών που υποβαθμίζουν τα πτυχία τους τα προεδρικά σας διατάγματα. Και ακόμα, κυρίες και κύριοι Βουλευτές, δεν έχουν κληθεί καν σε αυτή τη συνάντηση οι Έλληνες κινηματογραφιστές, οι σκηνοθέτες μας. Διακρίνω κάποια προχειρότητα και βιασύνη ή μου φαίνεται ή πρόκειται απλά για ρίψη στάχτης στα μάτια του κόσμου να ξεμπερδεύουμε γιατί μπλέξαμε;

Δεν πρόκειται να ξεμπερδέψετε, αγαπητοί, γιατί δεν φαντάζεστε πόσο βαθιά έχετε μπλέξει με όλους τους νέους ανθρώπους που δημιουργούν και εκπροσωπούν τον πολιτισμό μας στην Ελλάδα!

Μία φράση ακόμη, κύριε Πρόεδρε. Τη λέω και φεύγω.

Έχουν ήδη αρχίσει να δημιουργούν μια νέα Αθήνα, μια νέα Θεσσαλονίκη, μια νέα Πάτρα, πόλεις, αστικά κέντρα, στα οποία ήδη οι νέοι άνθρωποι διαδηλώνουν μέρα-νύχτα με κάθε τρόπο εναντίον του προεδρικού διατάγματός σας, μέρα και νύχτα συναυλίες συμπαράστασης, δράσεις, συλλογικότητες και δεκάδες χιλιάδες λαού που τους αγκαλιάζουν και διαδηλώνουν τη στήριξή τους στον αγώνα.

Οι ελεύθεροι καλλιτέχνες θα σας αποκαθηλώσουν. Θα εκπλαγείτε. Θα καταφέρουν να ρίξουν την Κυβέρνησή σας, ακόμα ίσως και πριν από τις επικείμενες ταχέως εκλογές.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Να είστε καλά.

Τον λόγο έχει τώρα η κ. Ραλλία Χρηστίδου και αμέσως μετά η κ. Κυριακή Μάλαμα.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Πολύ δύσκολη η σημερινή μέρα. Θέλω και από αυτό εδώ το Βήμα να εκφράσω τα ολόθερμα συλλυπητήρια στη σύζυγο του σπουδαίου συναδέλφου, του Νεκτάριου Σαντορινιού, και στην οικογένειά του και στους πολύ φίλους του. Ο Νεκτάριος ήταν ένας σπουδαίος συνάδελφος. Ήταν ένας γλυκύτατος άνθρωπος. Και έτσι όπως αγωνίστηκε για τα συμφέροντα του ελληνικού λαού, έτσι όπως αγωνίστηκε για τη Ρόδο, για τα Δωδεκάνησα, για τους νησιώτες, έτσι όπως αγωνίστηκε για τον ΣΥΡΙΖΑ, έτσι όπως αγωνίστηκε για τους συναδέλφους του, έτσι αγωνίστηκε με εντιμότητα, με υπερηφάνεια και με αξιοπρέπεια και για τη ζωή του και νίκησε σε όλους τους αγώνες που έδωσε.

Θερμά συλλυπητήρια. Θα τον θυμόμαστε.

Κυρίες και κύριοι συνάδελφοι, συζητάμε σήμερα ένα νομοσχέδιο με το οποίο αλλάζει η μουσειακή πολιτική της χώρας λίγο πριν από τις εκλογές. Ακρωτηριάζεται η Αρχαιολογική Υπηρεσία και υπονομεύεται η προστασία της πολιτιστικής κληρονομιάς.

Η Κυβέρνηση μεταβάλλει το καθεστώς των πέντε μεγαλύτερων μουσείων της χώρας, γεγονός που, αν ισχύσει, θα έχει άμεσα και σε βάθος χρόνου πολύ σοβαρές αρνητικές συνέπειες στη λειτουργία τους, στην προστασία των εκθεμάτων τους, στους εργαζόμενους σε αυτά, αλλά και στη σχέση των μουσείων με τις τοπικές κοινωνίες.

Το Υπουργείο προβαίνει στις αλλαγές χωρίς καμμία μελέτη σκοπιμότητας, χωρίς καμμία οικονομοτεχνική μελέτη, χωρίς δηλαδή ούτε καν τον τεχνοκρατικό μανδύα τον οποίο ενδύεται κατά καιρούς. Και πώς αλλιώς, όταν δεν υπάρχει ούτε ένας φορέας για δείγμα που να συμφωνεί με τη λαθροχειρία που επιχειρείται; Αντίθετα όλοι έχουν ταχθεί ενάντια, όχι μόνο φορείς, αλλά και πλήθος Ελλήνων και ξένων πανεπιστημιακών, με υπογραφές, με άρθρα, όλοι δηλώνοντας ότι τα σχέδια της Νέας Δημοκρατίας κυοφορούν πλήθος αρνητικών επιπτώσεων και κινδύνων για τους αρχαιολογικούς θησαυρούς.

Γιατί λοιπόν, ενώ όλοι καταφέρονται ενάντια στην Κυβέρνηση, εκείνη επιμένει και φέρνει προς ψήφιση ένα σχέδιο νόμου, περιφρονώντας τις αντιδράσεις; Μα, ακριβώς γι’ αυτό. Διότι αυτή είναι η πεμπτουσία του τρόπου με τον οποίο έχετε επιλέξει εδώ και τέσσερα χρόνια να κυβερνάτε. Ποιος είναι αυτός ο τρόπος; Η περιφρόνηση της κοινωνικής πλειοψηφίας.

Και μια δεύτερη απάντηση, που είναι εξίσου απλή, όχι απλοϊκή, αλλά απλή. Διότι υπάρχουν αόρατοι, αφανείς υποστηρικτές και σε αυτό το νομοσχέδιο, συγκεκριμένοι κύκλοι που ενδιαφέρονται για την κερδοσκοπική εκμετάλλευση της αρχαίας ελληνικής κληρονομιάς, κύκλοι που έχουν βρει μια πραγματική, άριστη σύμμαχο και αυτή είναι η ηγεσία του Υπουργείου.

Οι κύκλοι αυτοί ακονίζουν μαχαίρια και πιρούνια, ετοιμάζονται να στρογγυλοκαθίσουν στα νέα διοικητικά συμβούλια, οι ίδιοι, οι φίλοι, «ημέτεροι», κολλητοί, για να μπορούν να παίρνονται στη συνέχεια οι κατάλληλες αποφάσεις και να ανοίξουν τα μουσεία, όχι στους πολίτες γενικώς, αλλά ειδικώς σε όσους έχουν τη δυνατότητα να πληρώσουν, να πληρώσουν για ένα δείπνο στην αίθουσα των Μυκηναϊκών, για ένα βραδινό ποτό μεταξύ των εκθεμάτων στο Βυζαντινό, για μια ημερίδα για τη βία, όπως αυτή που είχε οργανωθεί -θυμάστε;- στο νέο Μουσείο της Ακρόπολης, που είχε οργανώσει η ΟΝΝΕΔ το 2013 με ομιλητή τον τότε Πρωθυπουργό, τον κ. Σαμαρά, γενικώς διοργανώσεις για άριστες εκδηλώσεις με άριστους καλεσμένους, αφού έχουμε μια άριστη Κυβέρνηση υπέρ των αρίστων.

Και φυσικά δεν λείπουν οι ρυθμίσεις για μακροχρόνια εξαγωγή αρχαιοτήτων σε αίθουσες του εξωτερικού, που δήθεν θα λειτουργούν ως παραρτήματα των μουσείων.

Η συγκεκριμένη ρύθμιση βέβαια δεν θα προάγει τον ελληνικό πολιτισμό, όπως διατείνεται η αξιότιμη κυρία Υπουργός. Αυτό γινόταν μια χαρά τα προηγούμενα χρόνια, με περιοδικές εκθέσεις, με βραχυχρόνιες ανταλλαγές εκθεμάτων μεταξύ μουσείων στο πλαίσιο πολιτιστικών συνεργασιών.

Τώρα όμως ανοίγονται νέα πεδία. Οι αρχαιότητες θα εργαλειοποιούνται στα χέρια των νέων διοικητικών συμβουλίων, στα χέρια των φιλότεχνων που πράγματι αγαπούν την τέχνη, μόνο όμως υπό την προϋπόθεση ότι τους αποφέρει κέρδη και κοινωνικό κύρος. Εκεί αρχίζει και εκεί τελειώνει η αγάπη τους.

Θα μπορούν πλέον τα διοικητικά συμβούλια να εξυπηρετούν φίλους, γνωστούς, πάντοτε με το αζημίωτο, ώστε να παρακάμπτονται τα συμβούλια, να παρακάμπτονται οι αδειοδοτικές διαδικασίες της Αρχαιολογικής Υπηρεσίας, ώστε να παρασιτούν διάφοροι «ημέτεροι» γύρω από τα μουσεία και τα μνημεία της χώρας, θα διεκπεραιώνονται με ταχεία διαφάνεια όλες οι κερδοσκοπικές δράσεις επί των αρχαιολογικών θησαυρών και επί των παραγωγών τους και θα ανοίξει ένας νέος κύκλος ή μάλλον σωστότερα πέντε νέοι κύκλοι ισχυρής διαπλοκής, με λίγους κερδισμένους και πολλούς χαμένους, πρώτα-πρώτα τα υπόλοιπα μουσεία της χώρας. Αυτά θα μείνουν φυσικά χωρίς πόρους, αφού μέχρι τώρα τα έσοδα όλων των μουσείων πήγαιναν στο ίδιο ταμείο.

Επιπλέον καταργείται ο αναδιανεμητικός χαρακτήρας των εσόδων από τις εισπράξεις, τα μικρά μουσεία μένουν χωρίς πόρους, αφού τα μεγάλα θα παρακρατούν τα έσοδά τους, με ό,τι αυτό συνεπάγεται σε απώλεια ελέγχου από το δημόσιο λογιστικό.

Επικαλείται η κυρία Υπουργός τη γραφειοκρατία του δημοσίου -μάλιστα, να το δεχτούμε-, που δήθεν εμποδίζει την ανάπτυξη των πέντε μουσείων. Η αλήθεια όμως είναι ότι τα μουσεία μέχρι το 2019 είχαν πλουσιότατη δράση και αναλάμβαναν πλήθος πρωτοβουλιών. Η κυρία Υπουργός είναι που φρόντισε συστηματικά για την απαξίωσή τους και για τον γραφειοκρατικό στραγγαλισμό τους, φτάνοντας στο σημείο, με έγγραφό τους κιόλας, να τους απαγορεύσει να βγάζουν δελτία Τύπου για τις δράσεις τους και για τα προγράμματά τους, αν πρώτα δεν πέρναγαν από την έγκριση του γραφείου της Υπουργού.

Επικαλείται επίσης η αξιότιμη κυρία Υπουργός την επισκεψιμότητα των μουσείων. Δυστυχώς γι’ αυτή, τα στοιχεία της ΕΛΣΤΑΤ αποκαλύπτουν την αλήθεια. Επί των ημερών σας και εξαιτίας των δικών σας πολιτικών μειώθηκε κατακόρυφα η επισκεψιμότητα σε μουσεία και σε αρχαιολογικούς χώρους, με τεράστια απώλεια εσόδων το πρώτο εννεάμηνο του 2022, που φτάνει τα 9 εκατομμύρια ευρώ, σε σχέση με το πρώτο εννεάμηνο του 2019 και την κατάσταση που παρέδωσε η κυβέρνηση του ΣΥΡΙΖΑ.

Εκτός από τα 9 εκατομμύρια ευρώ λιγότερα έσοδα, οι δήθεν αναπτυξιακές πολιτικές της κυρίας Υπουργού κόστισαν και τριάμισι εκατομμύρια λιγότερους επισκέπτες στα μουσεία και τους αρχαιολογικούς χώρους της χώρας. Το Μουσείο της Ακρόπολης, το μόνο μέχρι στιγμής μουσείο που λειτουργεί ως νομικό πρόσωπο δημοσίου δικαίου, χάρη στο διοικητικό συμβούλιο που διόρισε η κυρία Υπουργός, απώλεσε τριακόσιες χιλιάδες επισκέπτες. Ακόμα και ο αρχαιολογικός χώρος της Ακρόπολης, ο χώρος που τσιμεντώθηκε, για να είναι πιο επισκέψιμος, έχασε το πρώτο εννεάμηνο του 2022 πάνω από μισό εκατομμύριο επισκέπτες σε σχέση με το 2019. Αυτές είναι οι επιτυχίες του Υπουργείου αναφορικά με την αρχαία κληρονομιά.

Έρχονται να προστεθούν στη νομοθέτηση αποστολής αρχαιοτήτων για πενήντα χρόνια στο εξωτερικό, στη νομιμοποίηση της αρχαιοκαπηλικής συλλογής Στερν, στο ξήλωμα των αρχαίων της Θεσσαλονίκης, στην απώλεια της δωρεάς ύψους 4 εκατομμυρίων από το Ίδρυμα «Σταύρος Νιάρχος» για την προστασία και ανάδειξη των Δεσμωτών του Φαλήρου, για να αναφέρω ελάχιστα από τα παραδείγματα.

Όσο για τις καταστροφικές πολιτικές -και κλείνω με αυτό, κύριε Πρόεδρε- για τον σύγχρονο πολιτισμό της χώρας, μιλούν οι χιλιάδες που διαδηλώνουν όλες αυτές τις μέρες, το πλήθος του κόσμου στην προχθεσινή συναυλία έξω από το REX, η απόφαση του κ. Μητσοτάκη να δει τους καλλιτέχνες, κάτι που μέχρι χθες αρνιόταν πεισματικά, μήπως και περισώσει κάτι από τη ζημιά στο προφίλ της Κυβέρνησης που έχει επιτύχει. Μιλούν επίσης αυτά τα παιδιά της τέχνης, που με περιφρόνηση, που είναι αυτό που σας χαρακτηρίζει, χαρακτηρίζετε «δευτεροβάθμιας εκπαίδευσης» και που είναι αυτά τα παιδιά η ελπίδα για το παρόν και για το μέλλον αυτού του τόπου, αυτά τα παιδιά της τέχνης, που είναι ανυπάκουα στην ασχήμια που προσπαθείτε εδώ και τέσσερα χρόνια να επιβάλετε στην ελληνική κοινωνία.

Και πράγματι είχε πάρα πολύ δίκιο ο Πρόεδρος Αλέξης Τσίπρας με αυτό που είπε στην ομιλία του νωρίτερα, ότι αυτοί είναι οι πραγματικοί άριστοι αυτού του τόπου, όχι εσείς, που κυβερνάτε με οικογενειοκρατία και ευνοιοκρατία. Αυτά τα παιδιά είναι το μέλλον και όχι οι «Πάτσηδες» και τα παιδιά των αρχιδικαστών που συνεργάζονται με τα funds.

Αλλά ξέρετε κάτι; Ευτυχώς, για όλους όσοι εργάζονται και όσοι αναπνέουν για τον πολιτισμό σε αυτή τη χώρα, η χειρότερη Κυβέρνηση της Μεταπολίτευσης πολύ σύντομα θα είναι παρελθόν και το «ουφ» της ανακούφισης θα ακουστεί στις αίθουσες των πέντε μουσείων από τα στόματα των εκθεμάτων τους, που εσείς μέχρι και σήμερα τα νομίζετε για βουβά.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννιά μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Λευκάδος.

Η Βουλή σάς καλωσορίζει και σας εύχεται καλή χρονιά.

(Χειροκροτήματα απ’ όλες τις πτέρυγες της Βουλής)

Καλείται στο Βήμα η κ. Κυριακή Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, τον Νεκτάριο Σαντορινιό θα τον θυμόμαστε πάντα για την πολιτική του προσφορά, για το χαμόγελό του, για τη συντροφικότητά του, για την ανθρωπιά του. Η απώλειά του αφήνει ένα δυσαναπλήρωτο κενό πραγματικά. Τα θερμά συλλυπητήρια στην οικογένεια και στους οικείους του.

Και ας περάσουμε τώρα στο νομοσχέδιο. Το νομοσχέδιο που συζητάμε είναι από εκείνα που στιγματίζουν αρνητικά μια κυβέρνηση για πάντα. Είναι από αυτά που επισφραγίζουν μια κυβερνητική πλειοψηφία, που, λίγο πριν καταρρεύσει, προσπαθεί να περάσει ό,τι πιο αντικοινωνικό έχει απομείνει πραγματικά στο συρτάρι της.

Ξεριζώνοντας τα πέντε πιο εμβληματικά μουσεία της χώρας από τον στενό πυρήνα του κράτους, η ηγεσία του Υπουργείου Πολιτισμού κάνει το πρώτο βήμα για να παραχωρήσει ό,τι πιο πολύτιμο έχει η Ελλάδα, την αρχαία πολιτιστική της κληρονομιά, να την παραδώσει στα νύχια των νεοφιλελεύθερων κορακιών, που καραδοκούν κυριολεκτικά για να αρπάξουν αυτά που είναι και θα έπρεπε να είναι αμετακίνητα.

Ήδη η Κυβέρνηση αυτά τα σχεδόν τέσσερα χρόνια κατέστρεψε ό,τι μπόρεσε από τη μνημειακή μας κληρονομιά. Τι να πρωτοθυμηθεί κανείς; Το τσιμέντωμα του Ιερού Βράχου; Το καψάλισμα των Μυκηνών; Το ξερίζωμα των αρχαιοτήτων από τον Σταθμό Βενιζέλου; Την αναγνώριση της αρχαιοκαπηλίας των κυκλαδίτικων αρχαιοτήτων της λεγόμενης «συλλογής Στερν»;

Τώρα, λοιπόν, αυτό το αρρωστημένο νεοφιλελεύθερο σχέδιό τους μπαίνει και στην τελική φάση. Φτιάχνουν ένα σχήμα, ένα σχήμα με το οποίο, εάν εφαρμοστεί, θα μπορεί ένας διορισμένος διευθυντής και ένα διοικητικό συμβούλιο, φιλικά προσκείμενο στον Υπουργό, να δανείσει για πενήντα χρόνια τον Δίσκο της Φαιστού, παραδείγματος χάριν. Έτσι, με μια πολύ απλή απόφαση. Με τον ίδιο τρόπο μπορεί να αποφασίζει, με πρόφαση την εξωστρέφεια του μουσείου, τη διοργάνωση ενός γκαλά για επιφανείς καλεσμένους με φόντο τις αρχαιότητες, ανάμεσα σε καναπεδάκια, ψητά γουρουνόπουλα, μπουφέδες δηλαδή. Ε, λοιπόν, αν αυτό δεν είναι ο κανιβαλισμός της αρχαίας πολιτιστικής κληρονομιάς, τότε τι είναι;

Λέτε ότι τα μουσεία μας έχουν μείνει πίσω. Γιατί; Τι συνέβη αυτά τα χρόνια και η εξωστρέφειά τους οπισθοχώρησε; Καταργήσατε το Ταμείο Αρχαιολογικών Πόρων και σταματήσατε και την παραγωγή εκμαγείων, με πρόσχημα, τότε, τη δήθεν παρωχημένη λειτουργία του.

Τι έχουμε σήμερα; Ένα νέο νομικό πρόσωπο, που δεν μπορεί να λειτουργήσει και που έχει αφήσει να καταρρεύσει όλο το υλικό εξωστρέφειας που θα μπορούσε να έχει ένα μουσείο. Καταργήσατε τα εκμαγεία, τα γνήσια αντίγραφα, και πλημμύρισε η αγορά με κακοφτιαγμένα αγαλματάκια, που δυσφημίζουν τη χώρα μας στο εξωτερικό. Όχι μόνο είστε νεοφιλελεύθεροι, αλλά είστε και διαχειριστικά ανεπαρκέστατοι.

Εμείς οι πολίτες και όλοι εκείνοι που ευαισθητοποιούνται διεθνώς για τον αρχαίο και τον βυζαντινό πολιτισμό σάς λέμε με μια φωνή να σταματήσετε τώρα αυτόν τον κατήφορο.

Πιστώνεστε με την πιο αποτυχημένη διαχείριση όλων των εποχών στον πολιτισμό, κυρία Υπουργέ. Τώρα που πέφτετε, όμως, μην παίρνετε μαζί σας και ό,τι έχει απομείνει όρθιο.

Πρέπει όμως να ειπωθεί και κάτι άλλο. Με συνδυασμό διατάξεων του απαράδεκτου κειμένου που έχουμε μπροστά μας, είναι πιθανόν να επιχειρήσετε να ανταλλάξετε μέσω δανεισμού τα γλυπτά της Ακρόπολης με λύτρα άλλες αμετακίνητες αρχαιότητες.

Η κυρία Υπουργός εμφανίστηκε πολύ εκνευρισμένη, όταν στην επιτροπή τής επισημάνθηκε αυτό το σενάριο και το διέψευσε. Όμως πριν από μερικές ημέρες άρθρο των «New York Times» αποκάλυψε πτυχές αυτού του σεναρίου. Όπως επισημαίνει η αμερικανική εφημερίδα, το σενάριο της ανταλλαγής μέσω δανεισμού των γλυπτών του Παρθενώνα συζητιέται εδώ και δύο χρόνια.

Και για να δούμε τι λέει το νομοσχέδιο επί του θέματος.

Άρθρο 4. Τα νέα νομικά πρόσωπα που θα διαχειρίζονται τα μουσεία θα μπορούν να ιδρύουν παραρτήματα στο εξωτερικό και να συνάπτουν μνημόνια διεθνών συνεργασιών.

Άρθρο 13, Αρμοδιότητες Διοικητικού Συμβουλίου, παράγραφος ζ. Ο δανεισμός, η παρακαταθήκη, η ανταλλαγή και η εξαγωγή αντικειμένων των συλλογών των μουσείων.

Όμως, αξίζει να προσέξουμε και μια λεπτομέρεια ακόμη. Όλο το δεύτερο μέρος του νομοσχεδίου αφορά διατάξεις που σχετίζονται με την ανάληψη εγγυητικής υποχρέωσης εκ μέρους του κράτους για κινητά μνημεία, τα οποία κατά τη νομοθεσία του δανείζοντος κράτους έχουν πολιτιστική, ιστορική και καλλιτεχνική αξία και ανήκουν κατά κυριότητα στα κράτη ή στα μουσεία που τα δανείζουν.

Ξέρετε με άλλα λόγια πώς λέγεται αυτό; Λύτρα λέγεται αυτό. Όμως, σας προειδοποιούμε να μην τολμήσετε να χρησιμοποιήσετε αυτές τις διατάξεις για να ικανοποιήσετε το Βρετανικό Μουσείο. Και μη διανοηθείτε να αποκλίνετε ούτε χιλιοστό από την εθνική γραμμή με τα σχέδια σας για δανεισμό που θα νομιμοποιήσουν την κλοπή και τον κανιβαλισμό του Έλγιν στα γλυπτά της Ακρόπολης. Μη διανοηθεί να κάνετε αυτή την τεράστια ζημιά στην Ελλάδα στις λίγες μέρες που σας έχουν απομείνει στην εξουσία. Και εμείς σας επαναλαμβάνουμε, σας το τόνισε και η εισηγήτρια μας, ότι το νομοσχέδιο θα καταργηθεί αμέσως μετά τις εκλογές, εφόσον ο ελληνικός λαός μας δώσει την εντολή διακυβέρνησης.

Η αρχαία πολιτιστική μας κληρονομιά κινδυνεύει με αυτό το νομοσχέδιο και αυτός είναι κι ένας από τους λόγους που δεν πρόκειται ποτέ να νομιμοποιήσουμε αυτή τη διαδικασία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Μάλαμα.

Τον λόγο έχει ο κ. Βασίλειος Διγαλάκης από την Νέα Δημοκρατία. Αμέσως μετά να ετοιμάζεται ο κ. Φίλης.

Ελάτε, κύριε Διγαλάκη.

**ΒΑΣΙΛΕΙΟΣ ΔΙΓΑΛΑΚΗΣ:** Ευχαριστώ, κύριε Πρόεδρε.

Πριν ξεκινήσω, θα ήθελα και εγώ από αυτό το Βήμα να εκφράσω τα βαθιά μου συλλυπητήρια στις οικογένειες και στους οικείους του κ. Βολουδάκη και του κ. Σαντορινιού, δύο εκλεκτών συναδέλφων πρώην Υπουργών με μεγάλο κοινοβουλευτικό ήθος που μας άφησαν τις προηγούμενες ημέρες.

Αιωνία τους η μνήμη.

Κύριε Πρόεδρε, κύριε Υπουργέ, κυρίες και κύριοι συνάδελφοι, παρακολούθησα σήμερα την συζήτηση από την αρχή και μπορώ να πω ότι στην πλειοδοσία λαϊκισμού και παραπληροφόρησης που παρακολουθήσαμε σήμερα ο κ. Βαρουφάκης νίκησε τον κ. Τσίπρα με την παραπληροφόρηση που παρείχε για αυτές τις υποτιθέμενες διαπραγματεύσεις για τα γλυπτά του Παρθενώνα.

Θα μιλήσω -λόγω και του λίγου χρόνου που έχω στη διάθεσή μου- για το πρώτο σκέλος του νομοσχεδίου και θα απαντήσω και σχετικά με την παραπληροφόρηση και τους μύθους που ακούστηκαν.

Το πρώτο σκέλος αφορά τον εκσυγχρονισμό της μουσειακής πολιτικής και την ίδρυση δημόσιων νομικών προσώπων δημοσίου δικαίου. Η μετατροπή των πέντε μουσείων σε νομικά πρόσωπα δημοσίου δικαίου συγκέντρωσαν αναιτιολόγητα και χωρίς να υπάρχει στέρεη επιχειρηματολογία την αντίδραση της Αντιπολίτευσης.

Κυρίες και κύριοι συνάδελφοι, πολύ πρόσφατα το Διεθνές Συμβούλιο Μουσείων, ICOM, ένας από τους σημαντικότερους πολιτιστικούς μη κερδοσκοπικούς οργανισμούς στον κόσμο ανανέωσε τον ορισμό του για τη λέξη μουσείο. Με την έγκριση του 92% των συμμετεχόντων στη γενική συνέλευση του ICOM στην Πράγα τον Αύγουστο το μουσείο περιγράφεται ως ένα μη κερδοσκοπικό ίδρυμα στην υπηρεσία της κοινωνίας που ερευνά, συλλέγει, συντηρεί, ερμηνεύει και εκθέτει υλική και άυλη κληρονομιά, ανοικτά στο κοινό προσβάσιμα και χωρίς αποκλεισμούς, τα μουσεία προωθούν την ποικιλομορφία και τη βιωσιμότητα. Λειτουργούν και επικοινωνούν με δεοντολογικό και επαγγελματικό τρόπο και με τη συμμετοχή των κοινοτήτων, προσφέροντας ποικίλες εμπειρίες για την εκπαίδευση, ψυχαγωγία, προβληματισμό και ανταλλαγή γνώσεων.

Πρώτη παρατήρηση. Ο επίσημος ορισμός του μουσείου από το Διεθνές Συμβούλιο Μουσείων αναφέρεται σε μη κερδοσκοπικό ίδρυμα, κυρίες και κύριοι συνάδελφοι, σε ίδρυμα και όχι σε διοικητική δομή ενός Υπουργείου.

Δεύτερη παρατήρηση. Το Σύνταγμά μας αφιερώνει ένα ενιαίο άρθρο για την παιδεία, την τέχνη και την επιστήμη. Τα αποτελέσματα της επιστήμης και της τέχνης είναι η γνώση και ο πολιτισμός αντίστοιχα. Τα μουσεία καλλιεργούν την έρευνα, την συλλογή, την ερμηνεία και την έκθεση της υλικής και άυλης κληρονομιάς, δηλαδή του πολιτισμού μας.

Αντίστοιχα τα πανεπιστήμια καλλιεργούν τις επιστήμες, δηλαδή το σύστημα απόκτησης γνώσης με βάση την επιστημονική μεθοδολογία που βασίζεται στην επιστημονική έρευνα, καθώς και στην οργάνωση και ταξινόμηση της αποκτούμενης γνώσης. Παιδεία, λοιπόν και πολιτισμός είναι άρρηκτα συνδεδεμένες έννοιες.

Κι αν παραφράσουμε ελαφρά τον ορισμό για τα μουσεία, όπως σας διάβασα μόλις πριν από λίγο, αντικαθιστώντας την πολιτιστική κληρονομιά με τη γνώση, τότε θα δούμε ότι ο ορισμός για τα μουσεία ισχύει και για τα πανεπιστήμια, καθώς μπορούμε να περιγράψουμε το πανεπιστήμιο ως ένα μη κερδοσκοπικό ίδρυμα στην υπηρεσία της κοινωνίας που ερευνά, ερμηνεύει, αναπτύσσει και μεταδίδει τη γνώση.

Μπορούμε να μεταφέρουμε αυτούσιο και το δεύτερο σκέλος του ορισμού των μουσείων που αφορά στην εξωστρέφεια, στην εκπαίδευση και στα πανεπιστήμια. Ανοικτά στο κοινό, προσβάσιμα και χωρίς αποκλεισμούς, τα πανεπιστήμια προωθούν την ποικιλομορφία και τη βιωσιμότητα. Λειτουργούν και επικοινωνούν με δεοντολογικό και επαγγελματικό τρόπο και με τη συμμετοχή των κοινοτήτων, προσφέροντας ποικίλες εμπειρίες για εκπαίδευση, ψυχαγωγία, προβληματισμό και ανταλλαγή γνώσεων.

Κυρίες και κύριοι συνάδελφοι, της Αντιπολίτευσης και κυρίως όσοι προέρχεστε από τον πανεπιστημιακό χώρο, διαφωνείτε με τον παραπάνω ορισμό; Μήπως διαφωνείτε με τη λειτουργία των πανεπιστημίων ως νομικά πρόσωπα δημοσίου δικαίου; Θα τα θέλατε δηλαδή να λειτουργούν ως υπηρεσίες του Υπουργείου Παιδείας; Ρητορικά τα ερωτήματα. Έχει αποδειχθεί ότι προφανώς δεν χάνεται ο δημόσιος χαρακτήρας των πανεπιστημίων με τη λειτουργία τους ως ΝΠΔΔ.

Πάει, λοιπόν, αυτός ο μύθος περί απώλειας του δημόσιου χαρακτήρα των πέντε μουσείων με τη μετατροπή τους σε ΝΠΔΔ, τον οποίο άστοχα και αβάσιμα καλλιεργείτε. Ή μήπως διαφωνείτε, κυρίες και κύριοι συνάδελφοι της Αντιπολίτευσης με τον απεγκλωβισμό των πανεπιστημίων από το σφιχτό εναγκαλισμό του Υπουργείου Παιδείας; Διαφωνείτε με την ενίσχυση της ευελιξίας τους, ώστε να μπορούν πιο αποτελεσματικά να πετυχαίνουν τους σκοπούς τους;

Ρητορικά είναι και αυτά τα ερωτήματα, καθώς πολλοί από εσάς έχετε επανειλημμένα τοποθετηθεί υπέρ της μεγαλύτερης ευελιξίας στα πανεπιστήμια. Γιατί, λοιπόν, αντίστοιχα δε θέλετε μεγαλύτερη ευελιξία στα μουσεία, ώστε να μπορούν να αναλάβουν πρωτοβουλίες να σχεδιάσουν εξωστρεφείς στρατηγικές ανάλογες τόσο προς τη φυσιογνωμία και τις συλλογές εκάστου όσο και προς τις απαιτήσεις του σύγχρονου κοινού, ώστε να μπορούν να επιτύχουν τους επιστημονικούς και εκπαιδευτικούς σκοπούς τους, απαλλαγμένα από τις αναπόφευκτες γραφειοκρατικές διαδικασίες; Αυστηρά, όμως, εντός του πλαισίου της πολιτιστικής πολιτικής που χαράσσεται από το κεντρικό κράτος υπό την εποπτεία, υποστήριξη, οικονομική ενίσχυση και προστασία του Υπουργείου Πολιτισμού, όπως ρητά τονίζεται στις διατάξεις του νόμου.

Σήμερα, κυρίες και κύριοι συνάδελφοι, τα πέντε μουσεία λειτουργούν όπως όλες οι διοικητικές δομές του Υπουργείου Πολιτισμού και υπάγονται στη Γενική Διεύθυνση Αρχαιοτήτων και Πολιτιστικής Κληρονομιάς. Έχει στην αρμοδιότητά της, στην ευθύνη της, εβδομήντα τρεις υπηρεσίες επιπέδου διεύθυνσης που αναπτύσσονται σε τετρακόσια ογδόντα τμήματα και καταλαμβάνουν υπηρεσίες του κεντρικού Υπουργείου και εφορείες του συνόλου της χώρας. Εβδομήντα τρεις υπηρεσίες και τετρακόσια ογδόντα τμήματα.

Σε αυτό το πλαίσιο τα πέντε μουσεία δεν έχουν τη δυνατότητα να αναπτύξουν καμμία διοικητική ή διαχειριστική πρωτοβουλία ούτε να ενισχύσουν την εξωστρέφειά τους, καθώς η κάθε τους δράση και ενέργεια πρέπει να διέλθει μέσα από την έγκριση άλλων υπηρεσιών του Υπουργείου Πολιτισμού τόσο για να αποφασιστεί αρχικά όσο και για να υλοποιηθεί στην συνέχεια.

Η διαφορά αποτυπώνεται με διακριτικό τρόπο, αρκεί να συγκρίνουμε την πορεία του επιτυχημένου Μουσείου της Ακρόπολης με αυτή των υπολοίπων μουσείων.

Κυρίες και κύριοι συνάδελφοι που παρευρέθηκα πρόσφατα στα εγκαίνια του νέου Αρχαιολογικού Μουσείου Χανίων. Είναι ένα εξαιρετικό μουσείο, σημαντικός πόλος πολιτισμού και ανάπτυξης για τα Χανιά.

Ζήτησα να πληροφορηθώ στοιχεία και προβλέψεις για την επισκεψιμότητα του μουσείου. Δεν πήρα απάντηση και δεν πήρα απάντηση, γιατί η παρακολούθηση της επισκεψιμότητας δεν αποτελεί κομμάτι του σημερινού τρόπου λειτουργίας. Γιατί πολύ απλά με την είσπραξη των εσόδων τους απευθείας από τον ΟΔΑΠ τα μουσεία σήμερα δεν έχουν καν πληροφόρηση για την επισκεψιμότητά τους.

Η επισκεψιμότητα αποτελεί έναν δείκτη που αποτυπώνει τη σύνδεση του μουσείου με τους επισκέπτες του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, παρακαλώ, θα ήθελα λίγο περισσότερο χρόνο. Ολοκληρώνω σε ένα λεπτό.

Ασφαλώς, η εκτίμησή του αποτελεί κρίσιμο μέγεθος στις στρατηγικές αποφάσεις που αφορούν στη διόρθωση τυχόν αστοχιών ή στη διαπίστωση επιτυχημένων επιλογών. Πόσο, όμως, ενισχύει στην εξωστρέφεια και επιτελεί στον παιδευτικό σου ρόλο, όταν δεν γνωρίζεις καν σε πόσους και πόσο αποτελεσματικά μεταδίδεις το μήνυμά σου;

Καταρρίπτεται, λοιπόν, και αυτός ο μύθος περί αποδυνάμωσης του επιστημονικού και παιδευτικού ρόλου των μουσείων. Η παροχή μεγαλύτερης ευελιξίας όχι μόνο δεν θα αποδυναμώσει τα μουσεία, αλλά θα τους δώσει τη δυνατότητα με μεγαλύτερη αποτελεσματικότητα να αυξήσουν την εξωστρέφειά τους, να απευθυνθούν σε μεγαλύτερο κοινό και να επιτελέσουν καλύτερα τον παιδευτικό τους ρόλο.

Ακούσαμε και άλλους μύθους από την Αντιπολίτευση, κυρίες και κύριοι συνάδελφοι, περί άμεσης και έμμεσης ιδιωτικοποίησης των λειτουργιών των μουσείων, περί εγκλωβισμού των εργαζομένων στα νομικά πρόσωπα δημοσίου δικαίου. Έχουν απαντηθεί κατά τη συζήτηση και στην Επιτροπή Μορφωτικών από την Υπουργό και την εισηγήτρια της Πλειοψηφίας. Δεν μπορώ να μπω αναλυτικά σε αυτά.

Θα πω μόνο ότι οι καθηγητές και το προσωπικό των πανεπιστημίων δεν νιώθουν και δεν είναι εγκλωβισμένοι στα πανεπιστήμια. Είναι δημόσιοι λειτουργοί και υπάλληλοι, συμμετέχουν στην κινητικότητα, μισθοδοτούνται από την Ενιαία Αρχή Πληρωμών και η μισθοδοσία τους βαρύνει το Υπουργείο Παιδείας, όπως η μισθοδοσία των νέων νομικών προσώπων δημοσίου δικαίου θα βαρύνει το Υπουργείο Πολιτισμού. Και τα μουσεία θα ανήκουν στους φορείς γενικής κυβέρνησης.

Η Ελλάδα, κυρίες και κύριοι συνάδελφοι, προχωρά μπροστά με συνέπεια και αποτελεσματικότητα. Αυτό είναι άλλο ένα ακόμη μεγάλο βήμα στην κατεύθυνση του εκσυγχρονισμού των μουσείων.

Κλείνοντας, κυρία Υπουργέ, αναφέρθηκα στο Αρχαιολογικό Μουσείο Χανίων. Όταν επεκταθεί ο θεσμός σε περισσότερα μουσεία -γιατί αυτό είναι βέβαιο- είμαι σίγουρος και ευελπιστώ ότι και το νέο Μουσείο Χανίων θα συμπεριληφθεί σε αυτά.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε συνάδελφε.

Ο κ. Νικόλαος Φίλης έχει τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, ώσπου να έρθει στο Βήμα ο κ. Φίλης, μπορώ για μισό λεπτό να πω κάτι;

Επειδή έχει ακουστεί πολλές φορές για τα μουσεία ότι δεν ξέρουμε ούτε την επισκεψιμότητά τους ούτε τίποτα, να ενημερώσω το Σώμα ότι κάθε μήνα, κάθε εννεάμηνο, κάθε χρόνο η ΕΛΣΤΑΤ δίνει στοιχεία επισκεψιμότητας. Και αν θέλετε κάποια συγκριτικά, έχω εδώ. Θα τα καταθέσω στα Πρακτικά της Βουλής.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ωραία, για να λάβουν γνώση και οι εισηγητές.

Σας παρακαλώ, να βγουν αντίγραφα και να δοθούν στην κυρία Υπουργό και στους εισηγητές.

Κύριε Φίλη, έχετε τον λόγο.

**ΝΙΚΟΛΑΟΣ ΦΙΛΗΣ:** Ευχαριστώ.

Κυρίες και κύριοι συνάδελφοι, συζητάμε το νομοσχέδιο το οποίο στην ουσία ανοίγει μια προοπτική ιδιωτικοποίησης των μουσείων.

Άκουσα την επιχειρηματολογία: «Μα, νομικά πρόσωπα δημοσίου δικαίου γίνονται! Πώς γίνονται ιδιωτικά;».

Πρώτα-πρώτα, νομικά πρόσωπα δημοσίου δικαίου είναι και τα πανεπιστήμια, όπως είπε ο κ. Διγαλάκης, αλλά αυτά είναι αυτοδιοικούμενα, συνταγματικά κατοχυρωμένα. Εκλέγουν μόνα τους την ηγεσία τους. Εδώ είναι νομικά πρόσωπα δημοσίου δικαίου υπουργικού χαρακτήρα. Ο εκάστοτε Υπουργός θα διορίζει όσους θέλει, χωρίς επιστημονικά προσόντα και χωρίς προϋποθέσεις. Καθηγητής πανεπιστημίου γίνεσαι με βάση επιστημονικές προϋποθέσεις. Εδώ τίποτα! Έχεις χρήματα, είσαι ολίγον αρχαιοκάπηλος; Μπαίνεις στο διοικητικό συμβούλιο. Υπερβάλλω;

Ο Στερν -το ακούσαμε- στον οποίο έχουμε δώσει τη διαχείριση των κυκλαδικών ειδωλίων, είναι ένας αρχαιοκάπηλος στη Νέα Υόρκη. Άλλα πρόσωπα που ακούμε εδώ είναι πρόσωπα του χρήματος με διάφορα ενδύματα, αλλά όχι πρόσωπα του πολιτισμού και της αρχαιολογίας.

Συνεπώς εδώ έχουμε «νομικά πρόσωπα υπουργικού δικαίου». Αυτή είναι η πραγματικότητα.

Σχετικά με το ζήτημα το οποίο έχει προκύψει, πέντε αρχαιολογικά μουσεία, τα πιο ισχυρά στη χώρα μας, δίδονται σε αυτές τις διαδικασίες του «νομικού προσώπου υπουργικού δικαίου». Αυτό, πρώτα-πρώτα, δημιουργεί κάποιες καταστάσεις ως προς την ιστορία της διοίκησης. Τα πρόσωπα που θα επιλεγούν θα έχουν και μισθούς golden boys. Δυστυχώς αυτό συμβαίνει.

Δεύτερον, θα έχουμε μια εγκατάλειψη των μουσείων αυτών από το κράτος και μια εισχώρηση των χορηγών. Είμαστε κατά της ενίσχυσης των μουσείων από χορηγούς; Όχι, να δίνουν. Καμμία αντίρρηση. Σε ποιο πλαίσιο, όμως; Σε ένα πλαίσιο «νομικού προσώπου υπουργικού δικαίου» ή σε ένα πλαίσιο μιας δημόσιας υπηρεσίας; Ποιος βάζει τους στόχους για τη χορηγία και ποιος κερδίζει; Το σύνολο ή κάποιοι που δίδουν τα χρήματα αυτά, ως χορηγοί;

Τρίτο σημαντικό θέμα είναι ότι το κράτος, όταν μπαίνει ο χορηγός, θα βγαίνει αυτό, θα μειώνεται το οικονομικό ενδιαφέρον του κράτους. Επίσης, θα έχουμε αύξηση των εισιτηρίων, διότι θα λειτουργεί με το εμπόριο ως βασικό στοιχείο και θα έχουμε μια υποχώρηση του κοινωνικού ρόλου των μουσείων. Αυτή είναι η πραγματικότητα.

Στη συζήτηση που έγινε στην επιτροπή δεν υπήρξε φορέας που να υποστηρίξει το νομοσχέδιο αυτό. Σας κάνει εντύπωση, μήπως; Το Υπουργείο δεν απαντά στο επιχείρημα αυτό. Κανείς φορέας δεν είπε «ζήτω» σε αυτό το νομοσχέδιο. Κανείς! Δεν βρέθηκε! Και ξέρουμε τι σημαίνει «δεν βρέθηκε». Το Υπουργείο βρίσκει πού και πού κανένα φορέα και τον φέρνει εδώ πέρα για να δημιουργεί εντυπώσεις. Κανένας, ούτε οι αρχαιολόγοι ούτε οι εργαζόμενοι στο Υπουργείο Πολιτισμού! Κανείς δεν μίλησε υπέρ του νομοσχεδίου.

Πώς, λοιπόν, εμείς θα κάνουμε τώρα εξισώσεις αυθαίρετες ότι τα μουσεία γίνονται πανεπιστήμια -αυτά στερούνται σοβαρότητος και συγγνώμη, κύριε Διγαλάκη- για να υποστηρίξουμε ένα απαράδεκτο από κάθε άποψη νομοσχέδιο;

Νομίζω ότι το πιο σημαντικό σε αυτή τη ρύθμιση είναι ότι τα μουσεία, που είναι «νομικά πρόσωπα υπουργικού δικαίου», ιδρύουν παραρτήματα στο εξωτερικό και εξάγουν μόνιμα αρχαιότητες από την Ελλάδα. Εδώ είναι το κουμπί όλης της ρύθμισης. Αυτή είναι η εξωστρέφεια που προτείνετε; Το εμπόριο στο εξωτερικό των ελληνικών αρχαιοτήτων; Αυτό αποτελεί εξωστρέφεια; Αυτό συνδυάζεται και με όλη την παραφιλολογία, με όλη την παρασκηνιακή συζήτηση για τα γλυπτά του Παρθενώνα.

Είναι προφανές ότι η πολιτιστική κληρονομιά αποτελεί περιουσία του λαού και όχι προνόμιο κάποιων εκλεκτών ούτε μπορεί να γίνει αντικείμενο προεκλογικών ρυθμίσεων.

Κυρίες και κύριοι συνάδελφοι, συζητούμε εδώ και έξω «βράζει» η κοινωνία για τα θέματα της εκπαίδευσης και της καλλιτεχνικής παιδείας. Πρώτα-πρώτα, θα γνωρίζετε ότι την Τετάρτη, μεθαύριο, γίνεται μια πανελλαδική απεργία των εκπαιδευτικών της πρωτοβάθμιας και δευτεροβάθμιας εκπαίδευσης, με θέμα να μην εφαρμοστεί η τιμωρητική, εκδικητική και γραφειοκρατική αξιολόγηση. Χρειάζεται αποτίμηση του εκπαιδευτικού έργου των εκπαιδευτικών -καμμία αντίρρηση- αλλά όχι με τους τρόπους που θέτει η Κυβέρνηση. Και αυτό είναι μια ομόφωνη απόφαση των εκπαιδευτικών και των συνδικαλιστικών ενώσεων των εκπαιδευτικών. Την Τετάρτη είναι αυτή η απεργία. Είναι η αρχή, διότι θα έρθει η αξιολόγηση πιο επιθετικά μετά τις εκλογές και όλοι θα καταλάβουν για ποιον χτυπά η καμπάνα. Τώρα είναι για τους νέους, για τους δόκιμους εκπαιδευτικούς. Μετά θα έρθει για όλους.

Υπάρχει, επίσης, η κινητοποίηση των καλλιτεχνικών σχολών, των καλλιτεχνών, οι οποίοι ζητούν να καταργηθεί το προεδρικό διάταγμα, το οποίο χωρίς διάλογο, αιφνιδιαστικά έφερε η Κυβέρνηση στο προσκήνιο. Ο κύριος Πρωθυπουργός θα συναντηθεί μαζί τους, με επιλογή που έχει κάνει, την Τετάρτη, μετά από δύο μήνες κινητοποιήσεων.

Προχθές, πήγα στο Εθνικό Θέατρο, πήγα στο «REX». Έγιναν συναυλίες -και μεγάλες συναυλίες- και διαδηλώσεις δεκάδων χιλιάδων, κυρίως νέων παιδιών, καλλιτεχνών. Εκεί κάτι γεννιέται. Όσοι νόμιζαν ότι θα περάσουν τις ρυθμίσεις έτσι, στα μουλωχτά -στη ζούλα, που λέμε- διαψεύδονται. Κάτι γεννιέται εκεί. Γεννιέται μια δημοκρατική απαίτηση για να προστατευτεί το δικαίωμα στη δημιουργία. Αυτό είναι το αίτημα των παιδιών αυτών.

Πιστεύω ότι, έστω και καθυστερημένα, η Κυβέρνηση θα πρέπει να αποσύρει το προεδρικό διάταγμα, το οποίο θίγει, προσβάλλει τους ανθρώπους αυτούς, αυτά τα νέα παιδιά.

Κυρίες και κύριοι συνάδελφοι, είναι προφανές ότι η καλλιτεχνική εκπαίδευση στη χώρα μας είναι αρρύθμιστη. Εδώ υπάρχουν ευθύνες διαφορετικές και υπάρχουν ευθύνες διαχρονικά. Σπεύδω να αναγνωρίσω ότι και εμείς δεν κάναμε τις ανάλογες κινήσεις όταν ήμασταν κυβέρνηση. Όμως, δεν επιδεινώσαμε το πρόβλημα. Δεν υποβαθμίσαμε τα πτυχία της καλλιτεχνικής παιδείας που είναι με κρατικό πιστοποιητικό. Όχι! Δεν τα ταπεινώσαμε στο επίπεδο του απολυτηρίου λυκείου, τα προστατεύσαμε. Και είχαμε μια προοπτική -δεν προχώρησαν όλα σε μια τετραετία μέσα- να ιδρυθεί η ακαδημία παραστατικών τεχνών. Μέχρι τότε, είναι αναγκαίο τα πτυχία των τριετών καλλιτεχνικών σχολών να προστατευτούν ως πτυχία τεχνολογικής εκπαίδευσης, δηλαδή στο επίπεδο της ανώτερης εκπαίδευσης. Αυτό είναι αναγκαίο. Τονίζω και την ανάγκη της ακαδημίας παραστατικών τεχνών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Κυρίες και κύριοι συνάδελφοι, αυτό που γίνεται με τους χιλιάδες νέους καλλιτέχνες -σε συμπαράσταση είναι και πολλοί παλαιοί, παλαίμαχοι, καλλιτέχνες- αυτές τις ημέρες, διαψεύδει όσους νόμιζαν ότι η νεολαία έχει περιπέσει σε μια αδιαφορία, ότι τα προβλήματά της δεν τη συγκινούν και ότι περιμένει κάποιον να της τα λύσει όπως-όπως. Η νεολαία έχει προβλήματα, συνειδητοποιεί τη δύναμή της και εξοργίζεται όταν βλέπει να λαμβάνονται αποφάσεις που επιδεινώνουν τη θέση της. Είναι προφανές ότι σε αυτή τη μάχη που δίνουν οι καλλιτέχνες, είμαστε στο πλευρό τους. Όπως είμαστε και στο πλευρό των καθηγητών καλλιτεχνικής παιδείας, τους οποίους με τρόπο υποτιμητικό αντιμετωπίζει η Κυβέρνηση στα γυμνάσια και στα λύκεια, καθώς στα λύκεια εξοβελίζεται το μάθημα της Καλλιτεχνικής Αγωγής. Και, παρά την απόφαση του Συμβουλίου της Επικρατείας, δεν συμβιβάζεται το Υπουργείο, ώστε να επαναφέρει το μάθημα της Καλλιτεχνικής Αγωγής στα λύκεια.

Είναι προφανές ότι κάτι γεννιέται μέσα στην κοινωνία, κάτι γεννιέται στον χώρο της παιδείας, στον χώρο τον καλλιτεχνικό. Η στάση της Κυβέρνησης απέναντι στον πολιτισμό συνδυάζεται με μια έξαρση αυταρχισμού, με υποβάθμιση της κρατικής παιδείας και με καχυποψία απέναντι στη νεολαία. Θα το πληρώσει.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Φίλη.

Τον λόγο θα πάρει τώρα η κ. Ελισσάβετ Σκούφα. Μετά θα δώσω τον λόγο για δύο λεπτά στον Υφυπουργό Παιδείας, τον κ. Ευάγγελο Συρίγο, για να υποστηρίξει μια διάταξη της τροπολογίας. Και θα ακολουθήσει ο κ. Κωνσταντίνος Μάρκου από τον ΣΥΡΙΖΑ.

Κυρία Σκούφα, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Κυρίες και κύριοι συνάδελφοι, εδώ και τριάμισι χρόνια γινόμαστε μάρτυρες, τόσο εμείς ως εκπρόσωποι της Εθνικής Αντιπροσωπείας, όσο και πολύ περισσότερο ο κόσμος που παρακολουθεί και ο κόσμος που τους αφορούν τα νομοθετήματα της Κυβέρνησης και των Υπουργείων της Νέας Δημοκρατίας, εκτός των άλλων του εξής γεγονότος. Σε κανένα σχεδόν νομοθέτημα της παρούσας Κυβέρνησης, όχι μόνο δεν λαμβάνεται υπ’ όψιν η περιφερειακή διάσταση και η ενίσχυση της ελληνικής περιφέρειας, όχι μόνο βλέπουμε να υπερδιογκώνεται ένα υπερσυγκεντρωτικό κράτος, το οποίο και με τις υποκλοπές και με την προσπάθεια ελέγχου της ροής του χρήματος και με το κατάπτυστο -με ποια έννοια;- εθνικό σχέδιο για το Ταμείο Ανάκαμψης δεν ενισχύει την ελληνική περιφέρεια, αντίθετα εντείνονται οι υπάρχουσες, τόσο διαπεριφερειακές, όσο και ενδοπεριφερειακές ανισότητες.

Στην Πιερία έχουμε εδώ και χρόνια ένα χρονίζον πρόβλημα, το οποίο θίγεται και με το παρόν νομοσχέδιο. Ποιο είναι αυτό; Έχει χτιστεί ένα υπέρλαμπρο μουσείο, η Μουσειακή Αποθήκη Μακρυγιάλου, με χρήματα του ΕΣΠΑ πριν από αρκετά χρόνια. Η Μουσειακή Αποθήκη Μακρυγιάλου, ούτε λειτουργεί όλες τις ημέρες ούτε μπορούν να την επισκεφτούν τα σχολεία όλες τις ημέρες, τις εργάσιμες τουλάχιστον ημέρες και ώρες. Και φυσικά, μέχρι τώρα, δεν έχει λυθεί η παθογένεια του να φυλάσσονται αρχαιότητες που έχουν βρεθεί σε ανασκαφές στη βόρεια Πιερία, και που δείχνουν σε όλους εμάς τους υπολοίπους τις ιστορικές μας ρίζες και καταβολές, τελείως παράλογα φυλάσσονται στο Αρχαιολογικό Μουσείο Θεσσαλονίκης. Γιατί το λέω αυτό;

Το λέω διότι με το παρόν νομοσχέδιο, κυρία Υπουργέ, και με το άρθρο 19, το οποίο κάνει λόγο για συλλογές και ανάγκη καταγραφής των ακόμη και φυλασσόμενων σε αποθήκες αντικειμένων αυτών των πέντε μουσείων, θα γίνει η καταγραφή. Το ερώτημα που σας απευθύνω και που μου έχει επιφορτίσει ο πιερικός λαός να σας ρωτήσω είναι: Οι αρχαιότητες που βρεθήκαν με ανασκαφές στη βόρεια Πιερία θα κατοχυρωθούν με αυτόν τον τρόπο εξάπαντος στο Αρχαιολογικό Μουσείο Θεσσαλονίκης; Άρα η βόρεια Πιερία και η Πιερία θα χάσει έναν αναπτυξιακό μοχλό που λέγεται επαναπατρισμός των αρχαιοτήτων, που φυλάσσονται σε κούτες στο Αρχαιολογικό Μουσείο Θεσσαλονίκης; Άρα ποτέ δεν θα δούμε αυτές τις αρχαιότητες στον φυσικό τους χώρο, στη Μουσειακή Αποθήκη Μακρυγιάλου;

Ξέρετε, αγαπητοί συνάδελφοι και συναδέλφισσες, η μετατροπή των πέντε εμβληματικότερων και πιο επισκέψιμων μουσείων της χώρας σε νομικά πρόσωπα δημοσίου δικαίου και κατ’ επέκταση η αποκοπή τους από το ενιαίο σώμα της Αρχαιολογικής Υπηρεσίας, διαφυλάττει ακόμη έναν κίνδυνο περαιτέρω υποβάθμισης των περιφερειακών μουσείων. Διότι, κυρία Υπουργέ, μέσα από τις διατάξεις του νομοσχεδίου, καταλαβαίνουμε ότι όχι μόνο δεν θα συνεχίζουν να αποδίδουν το σύνολο των εσόδων τους αυτά τα πέντε μουσεία στον πρώην ΤΑΠ, νυν ΟΔΑΠ, αλλά προβλέπετε –το προβλέπετε με «έψιλον»- μέσω υπουργικής απόφασης τη δυνατότητα! Άρα, ούτε η απόδοση μέρους των εσόδων αυτών των πέντε εμβληματικών μουσείων ούτε, λοιπόν, ποσοστό των κερδών τους, των εισπράξεών τους, δεν θα αποδίδεται στον ΟΔΑΠ, ούτως ώστε ο ΟΔΑΠ με συγκεκριμένα κριτήρια να ενισχύσει και να υλοποιήσει την περιφερειακή μουσειακή πολιτική. Μαραζώνετε, επομένως, και οδηγείτε σε περαιτέρω υποβάθμιση τη μουσειακή και πολιτισμική πολιτική στην περιφέρεια.

Ακόμη ένα σημείο που θέλω να κριτικάρω και το οποίο είναι εξόχως οφθαλμοφανές είναι το εξής. Σε αυτά τα επταμελή νέα διοικητικά συμβούλια, για τον γενικό διευθυντή και τον διευθυντή εκάστου του μουσείου τις αποδοχές του δεν τις γνωρίζουμε, ακόμη και αυτές παραπέμπονται σε υπουργική απόφαση. Θα είναι άραγε όπως και οι εισπράξεις και οι μισθοί των υπολοίπων golden boys που έχετε βάλει να αλωνίσουν όλον τον δημόσιο τομέα, και σε νευραλγικούς τομείς, όπως είναι η ενέργεια που μέχρι τώρα, μέχρι πρότινος, διαχειριζόταν το κράτος; Περαιτέρω σε αυτά τα νέα διοικητικά συμβούλια, κατά την πρώτη εφαρμογή του νόμου και για μία τριετία, διορίζονται απευθείας από την Υπουργό χωρίς καμμία αξιολόγηση. Προεκλογικά η Υπουργός θα διορίσει τριάντα πέντε τουλάχιστον άτομα σε αυτά τα πέντε νέα νομικά πρόσωπα δημοσίου δικαίου. Αυτές οι τρεις προσωπικότητες που είναι τόσο συγκεχυμένες και αμφιλεγόμενες, χωρίς κανένα κριτήριο με μια τόσο γενικόλογη διάταξη, «εγνωσμένες προσωπικότητες κύρους του ακαδημαϊκού χώρου», τι ακριβώς καλούνται να κάνουν, κυρία Υπουργέ;

Και ένα τελευταίο. Χωρίς καμμία αξιολόγηση, χωρίς καμμία διαφάνεια, καθαρά πελατειακά, καθαρά εξυπηρετώντας το σχέδιό σας για τον ασφυκτικό έλεγχο και αυτών των πέντε νομικών προσώπων δημοσίου δικαίου.

Κυρία Υπουργέ, θα επαναλάβω μία ρήση της κ. Κουτσούμπα. Και πολύ λυπούμαι προσωπικά και το λέω μετά λόγου γνώσεως που ως αρχαιολόγος και έχοντας υπηρετήσει το Υπουργείο Πολιτισμού από διάφορες θέσεις και ως υπάλληλος και ως Γενική Γραμματέας, ουσιαστικά δεν λέτε να εννοήσετε ή μάλλον εννοείτε, αλλά για πολιτικές σκοπιμότητες δεν υλοποιείτε και δεν υπακούτε στο εξής πρόταγμα: Η αρχαιολογική υπηρεσία, οι αρχαιολογικοί θησαυροί, η ανάδειξη των αρχαιολογικών θησαυρών, η αδιάσπαστη πολιτισμική ενότητα του ελληνικού έθνους και γένους είναι κάτι ενιαίο. Δεν πωλείται, δεν εκχωρείται, δεν αυτονομείται, δεν παραπέμπεται σε προσωπικότητες αμφιβόλου κύρους και ακαδημαϊκών προσόντων. Σταματήστε πλέον να κατακρεουργείτε τις αρχαιότητες. Σταματήστε πλέον να τα βάζετε με τον κόσμο του πολιτισμού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε.

Τον λόγο έχει τώρα ο Υφυπουργός Παιδείας κ. Άγγελος Συρίγος για να υποστηρίξει διατάξεις της τροπολογίας 1588 από 10-2-2023.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Πριν ξεκινήσω, επιτρέψτε μου να εκφράσω τα συλλυπητήριά μου προς την οικογένεια του Νεκτάριου Σαντορινιού. Είναι η δεύτερη φορά σε μια εβδομάδα που ο θάνατος παίρνει μαζί του έναν Βουλευτή του ελληνικού Κοινοβουλίου. Εύχομαι στην οικογένειά του, στη γυναίκα του και στα δύο του παιδιά, δύναμη για να αντιμετωπίσουν τις εξαιρετικά δύσκολες στιγμές.

Αναφέρομαι στην τροπολογία με γενικό αριθμό 1588 και ειδικό αριθμό 55 της 10ης Φεβρουαρίου 2023. Με το πρώτο άρθρο, με την προτεινόμενη ρύθμιση του άρθρου 1 της εν λόγω τροπολογίας, συμπληρώνεται η εφαρμοστική διάταξη της συμφωνίας μεταξύ των κυβερνήσεων της Ελληνικής Δημοκρατίας και της Ομοσπονδιακής Δημοκρατίας της Γερμανίας που αφορούν στο Ελληνογερμανικό Ίδρυμα Νεολαίας.

Πιο συγκεκριμένα, καθορίζεται λεπτομερέστερα ο τρόπος της ετήσιας καταβολής κονδυλίων στο ίδρυμα. Αυτό αποσκοπεί στη διευκόλυνση και επιτάχυνση της τήρησης των σχετικών διεθνών συμβατικών υποχρεώσεων της χώρας μας. Δηλαδή, επιταχύνεται η υλοποίηση της συμφωνίας μεταξύ των δύο χωρών, που έχει κυρωθεί με τον ν.4763/2020.

Με το δεύτερο άρθρο μετατίθεται η προθεσμία κατάργησης ως αυτοτελών νομικών προσώπων, των νομικών προσώπων δημοσίου δικαίου, με την επωνυμία: Πανεπιστημιακή Φοιτητική Λέσχη του Αριστοτελείου Πανεπιστημίου Θεσσαλονίκης, Ταμείο Διοίκησης και Διαχείρισης Αγροκτήματος Πανεπιστημίου Θεσσαλονίκης και Ταμείο Διοίκησης και Διαχείρισης Πανεπιστημιακών Δασών του Πανεπιστημίου Θεσσαλονίκης, τα οποία συγχωνεύονται και απορροφώνται από το Αριστοτέλειο Πανεπιστήμιο, από τις 31 Δεκεμβρίου -που ισχύει σήμερα- στις 30 Ιουνίου του 2023, δηλαδή για ένα εξάμηνο.

Η συγκεκριμένη ρύθμιση καθίσταται αναγκαία και επιβεβλημένη, έτσι ώστε να διασφαλιστεί η απρόσκοπτη λειτουργία του Αριστοτελείου Πανεπιστημίου και των συγχωνευομένων από το ίδρυμα νομικών προσώπων δημοσίου δικαίου, δεδομένου ότι απαιτείται επιπρόσθετος χρόνος για την εκκαθάριση, συγχώνευση και απορρόφηση των συγκεκριμένων νομικών προσώπων. Έτσι, θα έχουμε τον αναγκαίο χρόνο που απαιτείται για την ολοκλήρωση των σχετικών διεργασιών και για την ομαλή μετάβαση στο νέο πλαίσιο και δεν θα διαταραχθεί η ομαλή λειτουργία του Αριστοτελείου Πανεπιστημίου και η απρόσκοπτη παροχή υπηρεσιών της πανεπιστημιακής φοιτητικής λέσχης προς τους φοιτητές.

Είμαι στη διάθεσή σας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Υπάρχει κάποια απορία στην τοποθέτηση του κυρίου Υπουργού;

Απ’ ό,τι βλέπω, δεν υπάρχει. Ωραία.

Συνεχίζουμε, λοιπόν, με τον κ. Κωνσταντίνο Μάρκου από τον ΣΥΡΙΖΑ.

Ορίστε, κύριε Μάρκου, έχετε τον λόγο.

**ΚΩΝΣΤΑΝΤΙΝΟΣ ΜΑΡΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα προσπαθήσω να προσεγγίσω το συζητούμενο σήμερα νομοσχέδιο με επιγραμματικές αναφορές σε κάποια από τα στοιχεία του και όχι καθολικά, δεδομένου ότι η εισηγήτριά μας και οι υπόλοιποι αναφέρθηκαν σε πάρα πολλά.

Θα αναφερθώ, λοιπόν, κατ’ αρχάς στη σκοπιμότητα. Τίτλος: Σκοπιμότητα. Δεν καθίσταται σαφές και κατανοητό, ακόμα και από την αιτιολογική έκθεση που συνοδεύει το νομοσχέδιο, ποια είναι η ανάγκη αυτής της μετατροπής. Μια λέξη μόνο που συνοδεύει τα πάντα, αθλητισμό, παιδεία, πολιτισμό, εργασιακές σχέσεις. Η ευελιξία. Αυτό είναι το μότο το σταθερό.

Τουλάχιστον από τα μέσα της δεκαετίας του 1990 και εξής τα δημόσια αρχαιολογικά μουσεία της χώρας έχουν καταφέρει πολύ ευέλικτα να απορροφήσουν πλήθος εθνικών, ευρωπαϊκών κονδυλίων για έργα υποδομής, αλλά και ανανέωσης των μόνιμων εκθέσεων, έχουν παρουσιάσει εκατοντάδες εκπαιδευτικά προγράμματα για επισκέπτες όλων των ηλικιών, όλων των ιδιοτήτων, για ΑΜΕΑ, Ρομά, τοξικοεξαρτημένους, ευάλωτες ομάδες, έχουν εκπονήσει δεκάδες περιοδικές εκθέσεις, οι οποίες στηρίζονται σε στιβαρή επιστημονική έρευνα, έχουν συμμετάσχει, δανείζοντας εκθέματα, σε μεγάλες περιοδικές εκθέσεις σε μουσεία του εξωτερικού, έχουν πραγματοποιήσει εκδόσεις που αποτελούν συμβολή στη διεθνή βιβλιογραφία και έχουν παράσχει αρχαιολογικό υλικό και κάθε είδους βοήθεια σε ερευνητές απ’ όλο τον κόσμο. Όλα αυτά παρέχονται δωρεάν από λίγους υπαλλήλους και οι οποίοι υπερβαίνουν εαυτούς στα καθήκοντά τους.

Σύμφωνα, λοιπόν, με το νομοσχέδιο, διαπιστώνει κανείς ότι η μετατροπή του νομικού καθεστώτος σημαίνει, όπως είπαν όλοι όσοι μίλησαν, αυτόματη αποκοπή από τον κορμό της αρχαιολογικής υπηρεσίας, η οποία αυτή διαχρονικά τροφοδοτεί με πλήθος ανασκαφικών ευρημάτων.

Δεύτερος τίτλος: Η οικονομική διάσταση. Αυτά τα πέντε μεγάλα μουσεία, οι ναυαρχίδες της πολιτιστικής κληρονομιάς, θα έχουν βέβαια έξοδα και θα επιβαρύνουν τον τακτικό προϋπολογισμό. Και τα έξοδα, μέχρι να γίνει η ΚΥΑ, θα τα διαχειρίζεται το διοικητικό συμβούλιο. Έντεκα χρόνια έγινε να βγει η ΚΥΑ για την Ακρόπολη. Βγήκε επί ΣΥΡΙΖΑ.

Εδώ έχουμε τεράστιο πρόβλημα. Εάν η μουσειακή πολιτική της χώρας είχε μια τεράστια σημασία αυτή θα ήταν ότι δημιουργούσε μια «αλυσίδα» αλληλεγγύης ανάμεσα στα μουσεία. Τα μεγάλα μουσεία με την επισκεψιμότητα και τους πόρους τροφοδοτούσαν τα μικρότερα. Τώρα τι θα γίνει; Σπάει αυτή η «αλυσίδα». Έχουμε πέντε μουσεία και από εκεί και πέρα δύσκολα.

Τρίτη ενότητα: Παραρτήματα. Εδώ θέλει προσοχή. Προβλέπεται η ίδρυση παραρτημάτων των μουσείων στο εσωτερικό. Ποια έννοια έχει η ίδρυση παραρτημάτων μουσείων στο εσωτερικό, όταν έχουμε περίπου διακόσια σαράντα μουσεία; Θα το πω με μια κουβέντα: Όλη η Ελλάδα είναι ένα τεράστιο μουσείο που εξελίσσεται. Κάθε χρόνο εξελίσσεται. Όλη η Ελλάδα είναι ένα μουσείο, αλλά κυρίως στο εξωτερικό.

Το τελευταίο είναι ιδιαιτέρως επικίνδυνο. Έχουμε λόγους να μην έχουμε εμπιστοσύνη στην πολιτική ηγεσία του Υπουργείου και στην Κυβέρνηση. Η εμπειρία από την αρχαιοκαπηλία με τη συλλογή Στερν μας οδηγεί στη μακροχρόνια εξαγωγή αρχαιοτήτων από ελληνικά μουσεία και στις διαπραγματεύσεις -ακούσαμε και σήμερα κάποια καινούργια- για ανταλλαγή με δανεισμό, με πρωτοβουλία και εισήγηση διορισμένων συμβουλίων. Είμαστε πολύ επιφυλακτικοί, αλλά και σε εγρήγορση.

Τέταρτη επιγραφή: Η διοίκηση. Επταμελή διοικητικά συμβούλια που θα διοικούν τα πέντε μουσεία. Έχουμε εμπειρία τώρα πλέον του πελατειακού κράτους Μητσοτάκη, του επιτελικού. Τι σημαίνει αυτό; Διορισμένα με υπουργική απόφαση για τριετή θητεία επί τρία, εννέα χρόνια, όπως και πέντε γενικοί διευθυντές. Δηλαδή, σαράντα άτομα της απολύτου επιλογής του Υπουργού θα διαχειρίζονται τον σημαντικότερο μουσειακό πλούτο της χώρας, θα καθορίζουν τη μουσειακή πολιτική. Είναι μοντέλο που ακούγεται καινοφανές και είναι, όσον αφορά τη διαχείριση των αρχαιοτήτων στη χώρα.

Πέμπτον. Ο δανεισμός. Δίνεται η δυνατότητα στους διορισμένους και απόλυτα αρεστούς, όπως είπαμε, να αποφασίζουν για τον δανεισμό, παρακαταθήκη, εξαγωγή, ανταλλαγή αντικειμένων, επαναλαμβάνοντας τη γνωστή ρύθμιση περί μακροχρόνιου δανεισμού. Ενώ αναφέρεται ότι ο χρόνος δανεισμού και εξαγωγής δεν μπορεί να υπερβαίνει την πενταετία, δεν ξέρω εάν η λέξη «άπαξ» θα βοηθούσε, αντί να ανανεώνεται αέναα. Αυτό είναι κάτι που αφήνει αμφιβολίες για τις προθέσεις.

Διορθώσεις: Κυρία Υπουργέ, στα άρθρα 70 - 71 εισάγετε διορθώσεις στον κώδικα που είχατε φέρει εσείς το 2021. Εισήχθη στη Βουλή τάχιστα, πρόχειρα, χωρίς προηγούμενη συζήτηση ή γνώμη υπηρεσιών. Σας το είπαμε, αντιπαρατεθήκαμε και απ’ όλα αυτά προέκυψε πλέον το δεδομένο ότι έχει προφανή σφάλματα και έρχεστε τώρα -επιλεκτικά μάλιστα- να διορθώσετε κάποια απ’ αυτά, δηλαδή έχουμε νομοθέτηση η οποία δείχνει γονατογραφήματα στη νομοθεσία.

Υπάρχει ένα ωραίο επιχείρημα που σας άκουσα να λέτε: «Μα, στη Γαλλία, στις Ηνωμένες Πολιτείες, στη Βρετανία έχουν αυτόνομα αυτοδιοικούμενα μουσεία», τα αντίστοιχα μεγάλα μουσεία, να μην τα επαναλαμβάνω.

Ξέρετε κάτι; Όπως είπα και νωρίτερα, η Ελλάδα είναι ένα ολόκληρο μουσείο από μόνη της. Οι Ηνωμένες Πολιτείες της Αμερικής τι αρχαιότητες έχουν; Τι σχέση έχουν με αρχαιολογικές υπηρεσίες; Τι λειτουργικό δεσμό έχουν με αρχαιολογική ανασκαφή, έρευνα, επιστήμη; Καμμία, όπως και όλες οι άλλες ευρωπαϊκές χώρες. Προϊόντα αποικιοκρατικής ληστείας είναι τα εκθέματά τους. Τα μεγαλύτερα από αυτά ήταν και κληρονομιές ιδιωτών που τους δεσμεύουν η παρουσία τους να είναι στο διοικητικό συμβούλιο. Γι’ αυτό, λοιπόν, μην τα συγκρίνετε.

Μας είπατε ότι απεργούσε σήμερα -δεν θυμάμαι καλά- το 15%-25%. Δεν μας είπατε και ένα ποσοστό των φορέων που συμφωνούν μαζί σας, να το μάθουμε, γιατί εμείς το αντιληφθήκαμε, αλλά ο ελληνικός λαός δεν πήρε είδηση επ’ αυτού. Ή μήπως αυτή η αντίθεση των φορέων που διαφωνούν μαζί σας είναι γραφικότητες και αυτές; Κάποιος αλαζόνας συνεργάτης σας σε μια συνέντευξη πριν από ένα μήνα σε αντιθέσεις φορέων είπε ότι ήταν γραφικότητες. Η αλαζονεία θα σας φάει, να είστε σίγουροι γι’ αυτό.

Αναφέρατε, λοιπόν, και πρωτοβουλίες επιστημόνων και φορέων που έχουν βγάλει ανακοινώσεις από το 2021 και διερωτηθήκατε: «Πώς γίνεται πριν καταθέσουμε το νομοσχέδιο να βγουν;». Εδώ πρώτα-πρώτα ο ίδιος ο Πρωθυπουργός είχε προϊδεάσει από το 2020 περί αυτής της εξέλιξης. Γιατί, λοιπόν, εμείς να μη δεχθούμε ότι «φύσιν πονηρά μεταβαλείν ου ράδιον» και θα φέρετε το νομοσχέδιο;

Τέλος, κυρία Μενδώνη, εσείς και ο υπεύθυνος Πρωθυπουργός ομολογήσατε κρυφές επαφές για τα γλυπτά. Τεμαχίσατε τα αρχαία της Εγνατίας. Νομιμοποιήσατε την αρχαιοκαπηλία. Τσιμεντώσατε την Ακρόπολη. Σταθήκατε δίπλα στον Λιγνάδη. Απαξιώσατε τους καλλιτέχνες. Πλειστηριάζετε τώρα τα μουσεία σας. Αφήνετε πίσω σας στάχτη και αποκαΐδια.

Σε λίγες μέρες που έρχονται οι εκλογές θα έχουμε υποχρέωση ως κυβέρνηση ΣΥΡΙΖΑ - Προοδευτικής Συμμαχία να προβούμε σε εκτεταμένη «απομενδωνοποίηση» του πολιτισμού.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Μάρκου.

Η κ. Καλλιόπη Βέττα έχει τον λόγο και αμέσως μετά τον λόγο θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Ορίστε, κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Επιτρέψτε μου και από το Βήμα να εκφράσω τα βαθιά μου συλλυπητήρια στην οικογένεια και τους οικείους του αγαπημένου μας συντρόφου, του αγαπημένου μας Νεκτάριου Σαντορινιού.

Ο πολιτισμός, κυρίες και κύριοι συνάδελφοι, επί τριάμισι χρόνια δέχεται πολυεπίπεδη επίθεση από την Κυβέρνηση. Αυτό καταδεικνύουν άλλωστε και οι δίκαιες αντιδράσεις των ανθρώπων του πολιτισμού που βρίσκονται συνεχώς στον δρόμο διεκδικώντας τα αυτονόητα. Η υποβάθμιση των πτυχίων και των εργασιακών τους δικαιωμάτων ήρθε ως επιστέγασμα να τους δώσει τη χαριστική βολή. Όμως, όταν η κοινωνία δέχεται πόλεμο ξέρει πώς να πολεμήσει και πώς να σαρώσει με τον πολύμορφο αγώνα της μια ανάλγητη Κυβέρνηση που βρίσκεται πλέον σε πανικό.

Κυρία Υπουργέ, δεν είμαστε σήμερα εδώ για να συζητήσουμε ένα νομοσχέδιο ούτε για να συζητήσουμε περί εκσυγχρονισμού της μουσειακής πολιτικής, όπως επαίρεστε. Είμαστε σήμερα εδώ για να συζητήσουμε ένα οργουελικής έμπνευσης και υπόστασης επικίνδυνο και αντισυνταγματικό κατασκεύασμα που προσβάλλει όχι μόνο την κληρονομιά της χώρας, αλλά και την κοινή λογική.

Χωρίς καμμία απολύτως αιτιολόγηση, χωρίς καμμία μελέτη σκοπιμότητας και βιωσιμότητας, χωρίς καμμία οικονομοτεχνική μελέτη και χωρίς να έχετε διαβουλευτεί καν με τις υπηρεσίες του Υπουργείου σας, ήρθατε εδώ να κάνετε τι; Να αλλάξετε τη μουσειακή πολιτική της χώρας εν μία νυκτί και να διαταράξετε βίαια το ενιαίο της προστασίας των αρχαιοτήτων λίγο πριν τις εκλογές. Για ποιον λόγο το κάνετε αυτό; Είναι δυνατό να στηρίζετε μια τέτοια δομικού χαρακτήρα αλλαγή στις αστείες και ατεκμηρίωτες παραδοχές της ελλιπέστατης αιτιολογικής έκθεσης που μας φέρατε;

Πραγματικά απορώ, μιας και ιδίως εσείς αρέσκεστε στο να επικαλείστε την ύπαρξη ή την ανυπαρξία μελετών για να κάνετε ή να μην κάνετε κάτι ανάλογα με το τι σας βολεύει κάθε φορά.

Έχετε μελέτες που να αποδεικνύουν τη δήθεν εξωστρέφεια, ευελιξία και οικονομική αυτοτέλεια που θα επέλθει με τη μετατροπή των πέντε μουσείων σε νομικό πρόσωπο δημοσίου δικαίου; Πρέπει να το απαντήσετε αυτό, κυρία Υπουργέ. Πρέπει να απαντηθεί. Δεν μπορεί να κρύβεστε συνεχώς.

Γιατί δεν έχετε φέρει καμμία μελέτη; Δεν προλάβατε να την αναθέσετε στις υπηρεσίες σας εδώ και τριάμισι χρόνια; Δεν βρήκατε ούτε ένα πανεπιστήμιο ή ούτε έναν ιδιώτη μελετητή ούτε καν έναν χορηγό να σας δωρίσει μία, όπως συνηθίζετε σε άλλες περιπτώσεις αυθαιρεσίας και παράκαμψης του αρχαιολογικού νόμου; Ή μήπως δεν μπορεί πραγματικά να υπάρξει καμμία σοβαρή μελέτη που να δικαιώνει έστω και στο ελάχιστο μια επιλογή που προκαλεί πολλαπλή ζημιά στο δημόσιο συμφέρον και στον δημόσιο πλούτο της χώρας;

Ποιος άραγε θα πληρώσει τις δαπάνες που θα προκληθούν στον κρατικό προϋπολογισμό από το επιπλέον μισό εκατομμύριο που θα απαιτείται κάθε χρόνο για τις αμοιβές των μελών του διοικητικού συμβουλίου και των νέων θέσεων ευθύνης που δημιουργούνται στα νομικά πρόσωπα δημοσίου δικαίου; Ποιος θα καλύψει, κυρία Μενδώνη, τις «τρύπες» που θα δημιουργηθούν στον προϋπολογισμό του Υπουργείου και στα έσοδα του ΟΔΑΠ από την αποκοπή των πέντε μεγάλων μουσείων από το Υπουργείο Πολιτισμού; Καμμία απάντηση δεν έχετε δώσει.

Πρόκειται, λοιπόν, για ένα ακόμη νομικό κατασκεύασμα-προκάλυμμα διευθετήσεων συμφερόντων και μυστικών συμφωνιών, όπως αυτά που μας έχετε συνηθίσει από την αρχή της θητείας σας, που μια δοτή Υπουργός, αλλεργική σε κάθε έννοια διαφάνειας και λογοδοσίας, θα σύρει για μία ακόμα φορά τους εκλεγμένους βουλευτές της Πλειοψηφίας να συνηγορήσουν σε ένα ακόμη έγκλημα.

Τι να πρωτοθυμηθούμε; Να θυμηθούμε τις τροπολογίες που φέρνετε κάθε τρεις και λίγο από το φθινόπωρο του 2019 για τη δήθεν εκκαθάριση του «αμαρτωλού» Ταμείου Αλληλοβοήθειας, συγκαλύπτοντας με αυτές τη δράση ποινικά διωκόμενων υπαλλήλων που διασπάθιζαν ανενόχλητοι δημόσιο χρήμα σε προηγούμενες θητείες σας; Να θυμηθούμε τον νόμο για το κλειστό ακόμη –επισημαίνω- «ΑΚΡΟΠΟΛ» που φέρατε τον Ιούλιο του 2020, που με διάταξη καταργήσατε και τροποποιήσατε κρίσιμες διατάξεις του αρχαιολογικού νόμου για τα αντίγραφα και τις απεικονίσεις μνημείων, διευκολύνοντας την ασύδοτη κερδοσκοπική, ακόμη και κακόβουλη χρήση τους σε βάρος των δημοσίων εσόδων; Να θυμηθούμε μήπως τον νόμο για τον ΟΔΑΠ που φέρατε τον Δεκέμβριο του 2020 και τον αλλάζετε ξανά τώρα με τις λοιπές διατάξεις του νομοσχεδίου;

Αλήθεια, κυρία Μενδώνη, γιατί επανέρχεστε; Δεν ήταν επαρκής άραγε η νομοθέτησή σας τότε ή μήπως δεν ήταν αρκετές εκείνες οι περίεργες διατάξεις που θεσμοθέτησαν από τη μία τον εκπατρισμό αρχαιοτήτων για πενήντα χρόνια και από την άλλη την απώλεια εσόδων με τις εξαιρέσεις που είχατε εισάγει για τις απεικονίσεις και τα αντίγραφα;

Πού οφείλεται η εκ νέου επιμονή σας τώρα στο θέμα των αντιγράφων με το άρθρο 51; Είναι απροκάλυπτος πια για όλους μας ο τρόπος που νομοθετείτε κατ’ εντολή συμφερόντων. Δεν ακούτε ούτε το Γενικό Λογιστήριο του Κράτους που μιλάει για απώλεια εσόδων ούτε την Επιστημονική Υπηρεσία της Βουλής που σας εκθέτει πολλαπλώς αποκαλύπτοντας τις αλχημείες που κάνετε. Και μάλλον θα πρέπει να διερευνηθεί τελικά πόσα έσοδα έχουν χαθεί από τις συνεχείς φωτογραφικές ρυθμίσεις που φέρνετε εδώ και τρία χρόνια για το επίμαχο ζήτημα και ποιοι έχουν ωφεληθεί από αυτές.

Να θυμηθούμε επίσης τον γεμάτο λάθη και προχειρότητα Κώδικα Αρχαιοτήτων που φέρατε τον Νοέμβρη του 2021 εισάγοντας στα κρυφά ακόμα και απαράδεκτες τροποποιήσεις ποινικών διατάξεων του αρχαιολογικού νόμου με το πρόσχημα της κωδικοποίησης; Ή μήπως να θυμηθούμε την ανήθικη συμφωνία για τη συλλογή Στερν που φέρατε τον Σεπτέμβρη του ’22 μετατρέποντας τη Βουλή σε πλυντήριο αρχαιοκαπηλίας;

Αυτά είναι τα έργα σας, κυρία Υπουργέ. Και έρχεστε τώρα με φαιδρά επιχειρήματα να ολοκληρώσετε το έγκλημα σε βάρος της πολιτιστικής κληρονομιάς της χώρας μας γιατί απεχθάνεστε οτιδήποτε είναι ανοικτό, δημόσιο και λογοδοτεί στην κοινωνία. Γιατί θεωρείτε λιγότερη γραφειοκρατία τις αδιαφανείς και ανέλεγκτες αποφάσεις των διορισμένων διοικητικών συμβουλίων. Γιατί θεωρείτε τάχα αυτοτέλεια τη χειραγώγηση των μουσείων από πλούσιους ιδιώτες και χορηγούς.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Γιατί θεωρείτε τάχα εξωστρέφεια τη διοργάνωση δεξιώσεων και επιδείξεων μόδας γύρω από τον «Αναβάτη του Αρτεμισίου». Γιατί θεωρείτε τάχα ευελιξία το να μπορούν να αποδέχονται τα μουσεία προϊόντα εγκλήματος και το να μπορούν να εκπατρίζονται με διάφορα κόλπα σε εικονικά παραρτήματα ανεκτίμητες ελληνικές αρχαιότητες ακόμα και για εκατοντάδες χρόνια χωρίς ποτέ να ξαναδούν το φως της χώρες που τις γέννησε.

Αυτό το νομοσχέδιο, κυρία Υπουργέ, ακόμα και αν ψηφιστεί, θα μείνει στα χαρτιά. Ο ΣΥΡΙΖΑ θα το καταργήσει και η κληρονομιά της χώρας θα προστατευτεί πρωτίστως από τους ανθρώπους που έχουν ταχθεί να τη διαφυλάττουν και να την υπηρετούν. Και αυτό είναι κάτι που λέγεται συνείδηση, κυρία Μενδώνη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Βέττα.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νίκος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Τόσο ο ειδικός αγορητής του ΚΚΕ, ο Γιάννης ο Δελής, όσο και ο Γενικός Γραμματέας του Κομμουνιστικού Κόμματος Ελλάδας, ο Δημήτρης ο Κουτσούμπας, αναφέρθηκαν αναλυτικά και στο νομοσχέδιο αλλά και στις εξελίξεις που υπάρχουν στον χώρο του πολιτισμού με τις κινητοποιήσεις των δημιουργών του πολιτισμού.

Βεβαίως, και το νομοσχέδιο αυτό έχει μια κόκκινη γραμμή την οποία υπηρετεί, αυτήν την κόκκινη γραμμή που είναι ο κοινός παρονομαστής των πολιτικών και των υπολοίπων κομμάτων, και του ΣΥΡΙΖΑ και του ΠΑΣΟΚ και των άλλων, δηλαδή την εμπορευματοποίηση του πολιτισμού και της τέχνης. Ο κ. Τσίπρας είπε ότι ο πολιτισμός αποτελεί παράγοντα της βιώσιμης και δίκαιης ανάπτυξης, μόνο που στον καπιταλισμό δεν πρόκειται ποτέ να υπάρξει δίκαιη ανάπτυξη, όσα ευχολόγια και αν κάνει ο κ. Τσίπρας ή άλλοι, στο ότι μπορεί αυτή να γίνει δίκαιη.

Η ανάπτυξη πάντοτε στον καπιταλισμό είναι σε βάρος των δημιουργών και είναι και σε βάρος των αναγκών του λαού και της νεολαίας, γιατί έχουμε να κάνουμε με ένα ακριβό εμπόρευμα και είναι πάντα προς όφελος, στη συγκεκριμένη περίπτωση, της κερδοφορίας της βιομηχανίας του θεάματος και ακροάματος. Από αυτήν την άποψη, το σημερινό νομοσχέδιο αποτελεί ένα βήμα περαιτέρω στην εμπορευματοποίηση της πολιτιστικής κληρονομιάς, στην υποταγή επί της ουσίας της πολιτιστικής κληρονομιάς στις ανάγκες της τουριστικής δραστηριότητας και της εξωστρέφειας της ελληνικής οικονομίας, η οποία θα διαμορφώσει και νέους φραγμούς στην πρόσβαση των λαϊκών στρωμάτων και της νεολαίας σε αυτήν τη λαϊκή πολιτιστική κληρονομιά.

Ο ίδιος παρονομαστής βρίσκεται και πίσω από την επίθεση στα πτυχία των καλλιτεχνών και στην αποσύνδεσή τους από τα επαγγελματικά δικαιώματα, στην κατηγοριοποίηση τους. Γιατί; Γιατί μέσα από αυτή τη διαδικασία επιδιώκεται να δημιουργηθούν ακόμη πιο φτηνοί εργαζόμενοι στην τέχνη προς όφελος της βιομηχανίας, χωρίς δικαιώματα συγκροτημένα, εργασιακά, ασφαλιστικά, συνδικαλιστικά, προς όφελος της κερδοφορίας της βιομηχανίας της τέχνης. Και αυτό δεν αποτελεί ένα αποσπασματικό γεγονός, αλλά είναι μια συνολική αντίληψη που το παρατηρούμε και στους άλλους κλάδους της οικονομίας, δηλαδή η αποσύνδεση των πτυχίων συνολικά από τα επαγγελματικά δικαιώματα, η κατηγοριοποίηση των σχολείων, τα σχολεία πολλαπλών ταχυτήτων, είτε είναι ανώτατες εκπαιδευτικές σχολές είτε είναι μέσης εκπαίδευσης.

Όλα αυτά που διαμορφώνουν τις συνθήκες αναπαραγωγής ενός πολύ φθηνού εργαζόμενου πάνε χέρι-χέρι με τις ανατροπές στην αγορά εργασίας για την αναπαραγωγή ενός πολύ φτηνού και αναλώσιμου εργαζόμενου. Γι’ αυτόν ακριβώς τον λόγο και ο αγώνας ο οποίος ξεδιπλώνουν οι καλλιτέχνες πρέπει να συγκρουστεί με την πραγματική αιτία του προβλήματος και η πραγματική αιτία του προβλήματος είναι η εμπορευματοποίηση της τέχνης, είναι τα συμφέροντα της βιομηχανίας θεάματος και ακροάματος που τους θέλουν πολύ φθηνούς για να κατοχυρώσουν τα πτυχία ανώτατης εκπαίδευσης δημόσιου χαρακτήρα με δικαιώματα, αλλά και συλλογικές συμβάσεις που να καλύπτουν τις ανάγκες των καλλιτεχνών και των δημιουργών.

Ας έρθουμε όμως στην τροπολογία του ΚΚΕ για τα υπερχρεωμένα νοικοκυριά μετά την απόφαση του Αρείου Πάγου, στην οποία θα αφιερώσω τον υπόλοιπο χρόνο. Κατ’ αρχάς, δεν πρέπει να εντοπίσουμε τις αιτίες των υπερχρεωμένων νοικοκυριών; Δεν είναι ένα φυσικό φαινόμενο. Οφείλεται σε μια πολιτική που εφαρμόστηκε διαχρονικά από το ΠΑΣΟΚ, τη Νέα Δημοκρατία και τον ΣΥΡΙΖΑ. Ποια ήταν αυτή η πολιτική; Των τεράστιων μειώσεων στους μισθούς και στις συντάξεις όλα αυτά τα χρόνια των μνημονίων. Στην τεράστια φοροεπιδρομή που δέχτηκαν όλα αυτά τα λαϊκά στρώματα, παρ’ ότι μειώθηκαν τα εισοδήματά τους, και βεβαίως στην εισφοροεπιδρομή των ελεύθερων επαγγελματιών και των αυτοαπασχολούμενων με τον νόμο Κατρούγκαλου.

Αυτή, λοιπόν, η επίθεση δημιούργησε τις συνθήκες αδυναμίας να ανταποκριθούν τα λαϊκά στρώματα στις ανάγκες εξυπηρέτησης των δανείων τους, της εφορίας αλλά και των ασφαλιστικών ταμείων. Αυτές αποτελούν και τις αιτίες υπερχρέωσης. Και δεύτερον, σε αυτές τις αιτίες διαμορφώθηκε ένα πλαίσιο νομοθετικό το οποίο διευκόλυνε τους πλειστηριασμούς. Και αυτό το νομοθετικό πλαίσιο το οποίο διαμορφώθηκε, πάνω στο οποίο πάτησε η απόφαση του Αρείου Πάγου για να απελευθερώσει τους πλειστηριασμούς των κόκκινων δανείων που διακρατούν τα funds, ήταν το νομοθετικό πλαίσιο του ΣΥΡΙΖΑ που επέτρεψε στα funds να πάρουν τα κόκκινα -και όχι μόνο- δάνεια. Πήραν και πράσινα δάνεια. Είναι οι ηλεκτρονικοί πλειστηριασμοί που έγιναν επί εποχής ΣΥΡΙΖΑ με την αποδοχή και της Νέας Δημοκρατίας και του ΠΑΣΟΚ και η μετατροπή σε ιδιώνυμο της προσπάθειας παρεμπόδισης των πλειστηριασμών. Σε αυτό το πλαίσιο ήρθε να πατήσει ο νέος Πτωχευτικός Κώδικας της Νέας Δημοκρατίας. Έτσι, λοιπόν, ο ΣΥΡΙΖΑ έκοβε και η Νέα Δημοκρατία έραβε.

Και μάλιστα, σε τι συνθήκες έρχεται αυτή η απόφαση του Αρείου Πάγου; Αύξηση των επιτοκίων της Ευρωπαϊκής Κεντρικής Τράπεζας που καθιστούν ακόμη πιο δύσκολη την εξυπηρέτηση των δανείων, οδηγούν σε απόγνωση τους δανειολήπτες και σε νέα κόκκινα δάνεια. Γιατί πήρε αυτή την απόφαση η Ευρωπαϊκή Κεντρική Τράπεζα; Για να θεραπεύσει, λέει, τον πληθωρισμό. Ο πληθωρισμός ήταν αποτέλεσμα της επεκτατικής νομισματικής πολιτικής και των μηδενικών επιτοκίων προς όφελος των επιχειρηματικών ομίλων για να διευκολυνθούν οι επενδύσεις τους. Αυτό που ήταν φάρμακο για τις επιχειρήσεις διαμόρφωσε το τέρας του πληθωρισμού που αποτελεί το δηλητήριο για τις ανάγκες του λαού και σήμερα, για να θεραπεύσει αυτό, αυξάνει τα επιτόκια για να αντιμετωπίσει τον πληθωρισμό που δημιουργεί νέες συνθήκες ασφυξίας και συνθήκες ακρίβειας για τα λαϊκά στρώματα για να μην μπορούν να εξυπηρετήσουν τις δόσεις τους.

Οι προτάσεις των άλλων κομμάτων είναι χαρακτηριστικές. Μπαίνουν στη λογική των δόσεων, να αυξηθούν –λέει- οι δόσεις. Και λοιπόν; Και αν αυξηθούν οι δόσεις θα αποτραπεί η υπερχρέωση των νοικοκυριών;

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό τελειώνω, κύριε Πρόεδρε.

Θα διευκολυνθούν τα λαϊκά στρώματα να βγουν από αυτόν τον κυκεώνα; Όχι. Αντίθετα, τους μετατρέπουν σε ομίλους των τραπεζών και του αστικού κράτους. Όλες αυτές οι προτάσεις, λοιπόν, τι κάνουν; Δεν διευκολύνουν επί της ουσίας και δεν βάζουν να πληρώσουν αυτοί που ευθύνονται, όπως για παράδειγμα η πρόταση του ΜέΡΑ25 που απαλλάσσει επί της ουσίας τις τράπεζες από τα κόκκινα δάνεια, τα φορτώνει στη διαχείριση του αστικού κράτους και μετατρέπει τους δανειολήπτες σε ομήρους του αστικού κράτους διαχρονικά.

Το Κομμουνιστικό Κόμμα Ελλάδας τι λέει απέναντι σε αυτή την πολιτική, σε αντίθεση με τα άλλα κόμματα; Ότι πρέπει την κατάσταση των υπερχρεωμένων νοικοκυριών να την πληρώσουν οι τράπεζες και το ίδιο το αστικό κράτος μέσα από γενναίο «κούρεμα» των χρεών που έχουν τα λαϊκά στρώματα και στις τράπεζες και στις εφορείες και στα ασφαλιστικά ταμεία και η διευκόλυνση εξυπηρέτησης του υπολοίπου θα είναι και ταυτόχρονα να απαγορευτούν ολοκληρωτικά και όχι προσωρινά οι πλειστηριασμοί και στην πρώτη κατοικία, αλλά και ταυτόχρονα στα μέσα, τα οποία είναι απαραίτητα για τη δραστηριότητα των επαγγελματιών, των εμπόρων, των βιοτεχνών, αλλά και των βιοπαλαιστών, αγροτοκτηνοτρόφων και ψαράδων.

Αυτή είναι η τροπολογία, την οποία κατέθεσε το ΚΚΕ και σε αυτή έχουμε ζητήσει να τοποθετηθεί η Κυβέρνηση και τα υπόλοιπα κόμματα, αλλά, βεβαίως, φωνή βοώντος εν τη ερήμω.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Καραθανασόπουλε.

Κυρία Υπουργέ, να μας πείτε για τις νομοτεχνικές βελτιώσεις.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κατ’ αρχάς να πω ότι αποδέχομαι την 1588/55/10-2-2023 υπουργική τροπολογία και καταθέτω τις εξής νομοτεχνικές διορθώσεις.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες. 306-308)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Επόμενος ομιλητής είναι η κ. Φωτεινή Πιπιλή από τη Νέα Δημοκρατία και αμέσως μετά ο κ. Αθανάσιος Δαβάκης.

Κυρία Πιπιλή, έχετε τον λόγο.

**ΦΩΤΕΙΝΗ ΠΙΠΙΛΗ:** Ευχαριστώ, κύριε Πρόεδρε.

Συμμεριζόμενη και εγώ τον πόνο ιδίως της Κοινοβουλευτικής Ομάδας του ΣΥΡΙΖΑ, αλλά και γενικότερα του ελληνικού Κοινοβουλίου, θέλω να εκφράσω από το Βήμα τη βαθιά μου συγκίνηση και τη στοργή που νοιώθω για μια οικογένεια που δεν τη γνωρίζω βέβαια, την οικογένεια του Νεκτάριου Σαντορινιού. Αιωνία η μνήμη και στον Μανούσο Βολουδάκη. Πραγματικά είμαστε συγκλονισμένοι που συνέβη αυτό το πρωτάκουστο γεγονός να χάνονται δύο συνάδελφοι τόσο νέοι στην ηλικία.

Μέσα σε αυτό το καμμιά φορά πολύ κακοποιητικό κλίμα, όπως δημιουργήθηκε από ορισμένους ομιλητές, εγώ φέρνω στο μυαλό μου το ταξίδι του Μινώταυρου αυτή την περίοδο στο μουσείο Ashmolean στην Οξφόρδη, που ανοίγει ορίζοντες στην παγκόσμια κοινότητα με εκατό αρχαιότητες που έχουν να κάνουν με αυτόν τον πολιτισμό και αυτό μου δημιουργεί πραγματικά μια πολύ ευχάριστη διάθεση για να στηρίξω οτιδήποτε απλώνει τον ελληνικό πολιτισμό με σύγχρονο τρόπο στην παγκόσμια κοινότητα και να πω συγχαρητήρια στους πρωτεργάτες από την ελληνική πλευρά αυτής της έκθεσης και να συνεχίσω την ομιλία μου επί του νομοσχεδίου.

Πόσο γελοίο φαντάζει, αλήθεια, όταν η εχθροπάθεια και η άρνηση στην πρόοδο ξεπερνά ακόμα και τη νομική, την κρατική, δηλαδή, υπόσταση του νομικού προσώπου δημοσίου δικαίου που είναι η Κυβέρνηση, η Εκκλησία της Ελλάδος, τα Ανώτατα Εκπαιδευτικά Ιδρύματα που είναι οι ΟΤΑ, που είναι όλοι οι κρατικοί φορείς απλώς με αυτοδιοικητικό χαρακτήρα.

Νομικό Πρόσωπο Δημοσίου Δικαίου -τα έχουμε πει, αλλά θα τα πούμε ξανά για τον κόσμο- είναι κάθε αυτοδιοικούμενος δημόσιος οργανισμός, ιδία νομική προσωπικότητα που ασκεί δημόσια εξουσία με σκοπό την επίτευξη συγκεκριμένου δημοσίου συμφέροντος και το νομικό πρόσωπο δημοσίου δικαίου οργανώνεται και ιδρύεται μόνο από το κράτος.

Το γενικό συμπέρασμα από την αντίδραση των μειονοτήτων είναι ότι στην ουσία αντιδρούν στην ελευθερία που φέρνει το νομοσχέδιο στη λειτουργία των πέντε μεγάλων μουσείων, που έως σήμερα ήταν μία από τις εβδομήντα πέντε περιφερειακές υπηρεσίες του ΥΠΠΟΑ. Αντιδρούν γιατί αισθάνονται κάποιοι ότι ξεβολεύονται από την ακινησία του βαθέως κράτους. Αντιδρούν στη μελλοντική ταχύτητα από τη διοίκηση για τη βελτίωση της αποδοτικότητας προσπερνώντας τις έως σήμερα καθυστερήσεις, την ατελείωτη γραφειοκρατία και τη συνηθισμένη συνδικαλιστική ασφυξία απέναντι σε κάθε νέο.

Με το νομοσχέδιο Μενδώνη απλώνεται η απόδοση του πολιτισμού στον μοναδικό ιδιοκτήτη του, που δεν είναι άλλος παρά ο ελληνικός λαός που αποδίδει σεβασμό χρηματοδοτώντας τον από τη φορολόγησή του. Ταυτόχρονα, ανοίγεται πιο πολύ με δράσεις και πρωτοβουλίες στους πολίτες του πλανήτη που έχουν κορώνα τους τον ελληνικό πολιτισμό.

Είναι θλιβερό που και οι ομιλητές από την Αντιπολίτευση, αλλά και όσοι αντιδρούν στις αλλαγές -η μειοψηφία τονίζω- να επαναλαμβάνουν συνεχώς την έννοια τους για τους εργαζόμενους και μόνο για τους εργαζόμενους, ειδικά για τους εργαζόμενους, χωρίς να λένε έστω μια κουβέντα για αυτόν τον πλούτο που προσφέρεται στον μέσο πολίτη, που επαναλαμβάνω είναι ο μέγιστος χορηγός.

Θα σας γκρεμίσω, λοιπόν, τον τοίχο των ψεμάτων του Μινχάουζεν που κτίστηκε από ορισμένους εδώ μέσα λέγοντας την αλήθεια: Δεν απολύεται κανείς, δεν αλλάζει το εργασιακό καθεστώς των υπαλλήλων, το μόνιμο και το προσωπικό ιδιωτικού δικαίου αορίστου χρόνου προσωπικό που υπηρετεί σήμερα στα πέντε μουσεία εξακολουθεί να διατηρεί τις οργανικές του θέσεις στο Υπουργείο από το οποίο και θα μισθοδοτείται, θα ασφαλίζεται και θα συνταξιοδοτείται. Πειθαρχικώς εξακολουθούν να υπάγονται στα υπηρεσιακά όργανα του Υπουργείου. Οι προϊστάμενοι θα είναι προϊστάμενοι, οι διευθυντές διευθυντές, οι αρχαιολόγοι θα είναι αρχαιολόγοι, οι συντηρητές θα είναι συντηρητές. Δεν θα διοριστούν αποτυχημένοι πολιτικοί της Νέας Δημοκρατίας, όπως μας είπε η Αξιωματική Αντιπολίτευση, που ξέρει από τέτοια, για να θυμίσουμε τον διορισμό του ιδιοκτήτη βουλκανιζατέρ, φίλου του κ. Πολάκη, ως διοικητή στο Νοσοκομείο της Θήρας.

Και το κυριότερο είναι ότι και τα πέντε μουσεία οι πράξεις τους θα τηρούν το αυτονόητο απαρεγκλίτως στον αρχαιολογικό νόμο. Οι δε συλλογές του κάθε μουσείου -θα το πούμε ξανά- εξακολουθούν να ανήκουν στο ελληνικό κράτος και το επταμελές διοικητικό συμβούλιο και ο γενικός διευθυντής θα ασκούν τις αρμοδιότητές τους τους σύμφωνα με τη δημόσια πολιτική για τον πολιτισμό που χαράσσει αποκλειστικά και υπεύθυνα το ΥΠΠΟΑ.

Για να καταλάβει ο κόσμος ακριβώς ποιο είναι το κέρδος αυτού του νομοσχεδίου για τα μουσεία μας, το νομοσχέδιο Μενδώνη ακολουθεί το λαμπρό παράδειγμα της διοίκησης του Μουσείου της Ακροπόλεως, όπου εκεί από χρόνια οι πόρτες είναι ανοιχτές και προσοδοφόρες για το ίδιο το μουσείο, άρα και για τους εργαζόμενους, καθώς και για όλα τα δημιουργικά μυαλά, αφού με αυτό το νομικό καθεστώς, όχι μόνο εξασφάλισε την οικονομική του βιωσιμότητα, αλλά με σημαντικές εκθεσιακές και κοινωνικές δράσεις διακρίνεται πλέον στο νούμερο τρία στη θέση των μεγάλων πενήντα μουσείων του κόσμου.

Η ψευδολογία, η τερατολογία είναι ίδιον μέρος της Αντιπολίτευσης. Άλλωστε -να το πούμε- στην πολιτική όλα επιτρέπονται. Όμως το να γράφονται δημόσια τόσο κακόβουλα ψεύδη και, μάλιστα, με δήθεν επιστημονική σφραγίδα με ξεπερνάει και με θυμώνει. Με θυμώνει η προσπάθεια επιβολής στην εποχή μας ενός φανταστικού κράτους όπου τα πάντα θα τα ελέγχει το κόμμα, οι συνδικαλιστές και οι φατρίες τους. Με απωθεί το γεγονός ότι θέλουν να έχουν στα χέρια τους τον πολιτισμό μας άνθρωποι που, δυστυχώς, συμπεριφέρονται σαν αγριεμένος όχλος. Έχουμε πρόσφατα παραδείγματα. Άνθρωποι που χρησιμοποιούν προσβολές και απειλές περιφέρουν στα πεζοδρόμια και στο διαδίκτυο δήθεν την απόλυτη γνώση που στην ουσία είναι ό,τι πιο απολίτιστο για τις σύγχρονες δυτικές κοινωνίες, τον καθοδηγούμενο κομματικό φανατισμό.

Διάβασα το «πόνημα» μιας συντηρήτριας αρχαιοτήτων στο Μουσείο του Βόλου, η οποία αφού κατασκεύασε ολόκληρο πύργο του Μινχάουζεν με ψέματα, ταυτόχρονα όμως λειτουργεί στο κείμενό της ως μάνατζερ σε στούντιο μελλοντολογικής καταστροφολογίας. Αναφέρει: «Με το νομοσχέδιο θα κλείσετε τα μικρά μουσεία. Δεν θα χρηματοδοτούνται. Άρα θα αναγκαστούν οι διευθυντές να πουλήσουν αρχαία. Θα χαθούν επτακόσιες εξήντα οργανικές θέσεις. Η διαχείριση των πέντε μουσείων, κυρία Μενδώνη, θα περάσει σε χέρια ανθρώπων που δεν έχουν σχέση με τον πολιτισμό».

Και το κορυφαίο, ομολογώ βαθιά επιστημονικό, η καθαριότητα των μουσείων, οι τουαλέτες δηλαδή έχουν περάσει –αυτά τα γράφει εννοείται άνθρωπος μουσείου- από καιρό σε ιδιωτικές εταιρείες και όχι σε μόνιμο προσωπικό, δηλαδή να έχουμε και δημοσίους υπαλλήλους γι’ αυτό. Θα ακριβύνουν δε τα εισιτήρια, σας το τονίζω. Θα καταργηθούν οι δωρεάν ξεναγήσεις, δεν θα υπάρχουν μέρες για δωρεάν είσοδο των πολιτών και κατά την κυρία συντηρήτρια αρχαιοτήτων, τα νομικά πρόσωπα δημοσίου δικαίου είναι σαν κάτι κακές πολυεθνικές εταιρείες, τύπου Elon Musk, Twitter κ.λπ., που έγιναν οι μαζικές πωλήσεις κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αντίθετα όλοι όσοι ασχολούνται με το νομοσχέδιο -γι’ αυτό και δεν απεργεί παρά μόνο η μικρή μειοψηφία, να το ξαναπούμε- ξέρουν πολύ καλά γιατί το νομοσχέδιο βαδίζει στον σωστό δρόμο. Να θυμίσω λοιπόν ότι ο μεγάλος εχθρός του πολιτισμού είναι ο φανατισμός, η πολιτική ιδεοληψία, το κυνήγι μαγισσών και ο γραφικός ή ασεβής ακτιβισμός και μάλιστα από πρόσωπα που κατά τα άλλα πληρώνονται για την αναβάθμιση της επιστήμης τους και το σεβασμό στην ελληνική πολιτεία που τους μισθοδοτεί.

Τους υπενθυμίζω –και τελειώνω- πως τα μουσεία υπάρχουν πρωτίστως για τους επισκέπτες τους, χάρη στο επιστημονικό έργο διαχρονικά των αρχαιολόγων που αγωνίζονται επί του πεδίου και όχι επί του πεζοδρομίου, όπως ορισμένοι σύγχρονοι.

Κυρία Μενδώνη, έχω δηλώσει και άλλη φορά την πίστη μου σε εσάς και σας θαυμάζω για ένα γεγονός σπάνιο. Αν και έχετε πολιτική θέση, έχετε τόσο βαθιά καλλιέργεια, μόρφωση και επιστημοσύνη, που πραγματικά φωτίζετε τα πάντα και στέλνετε πολλούς στο σκοτάδι.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Επόμενος ομιλητής είναι ο κ. Δαβάκης και μετά ο κ. Συντυχάκης.

Κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, πριν αναφερθώ επ’ ολίγον στο συζητούμενο νομοσχέδιο, θέλω να εκφράσω τη βαθιά μου θλίψη και τα θερμά μου συλλυπητήρια τόσο στην οικογένεια του Μανούσου Βολουδάκη, ενός αγαπητού συναδέλφου, φίλου και συνοδοιπόρου στον αγώνα για μια καλύτερη Ελλάδα, όσο φυσικά και στους συντρόφους του Νεκτάριου Σαντορινιού στο ΣΥΡΙΖΑ, για τον οποίο πρόσφατα μάθαμε το θλιβερό άγγελμα. Ο Νεκτάριος ήταν και αυτός ένας εξαιρετικά μετριοπαθής και συγκροτημένος πολιτικός, που η απώλειά του κάνει ακόμη πιο φτωχή την πολιτική ζωή, αλλά και την Κοινοβουλευτική Ομάδα του ΣΥΡΙΖΑ.

Το νομοσχέδιο το οποίο από το πρωί συζητούμε, επιχειρεί κατά την άποψή μου μια μεγάλη και ουσιαστική τομή, απελευθερώνοντας πέντε μεγάλα μουσεία της χώρας μας από τον ασφυκτικό εναγκαλισμό της κρατικής γραφειοκρατίας. Δεν είναι κάτι καινούργιο και δεν είναι κάτι καινοτόμο. Πολλά μουσεία στο εξωτερικό λειτουργούν ως νομικά πρόσωπα δημοσίου δικαίου, όπως το Λούβρο, ενώ αρκετά μετεξελίχθηκαν από οργανικές μονάδες του κράτους σε νομικά πρόσωπα δημοσίου δικαίου ή ακόμη και σε μουσεία οργανισμών τοπικής αυτοδιοίκησης, όπως πολλά μουσεία στην Ολλανδία και στην Ιταλία.

Είχα μάλιστα στο παρελθόν αρθρογραφήσει σχετικά με την αναγκαιότητα δημιουργίας ενός οργανισμού διοίκησης και διαχείρισης όλων των μουσείων των Αθηνών κατ’ αναλογία με τα κρατικά μουσεία του Βερολίνου. Κάτι τέτοιο άλλωστε είχε θεσμοθετήσει, κυρίες και κύριοι συνάδελφοι, η κυβέρνηση του ΣΥΡΙΖΑ για τα μουσεία σύγχρονου πολιτισμού στη Θεσσαλονίκη. Η Κυβέρνηση, λοιπόν, με αυτόν τον νόμο εκπληρώνει ακόμα μια προγραμματική της δέσμευση, ενώ αποδεικνύει έμπρακτα την εξωστρεφή διάθεση που επιθυμούμε να παρουσιάσουμε στον τομέα του πολιτισμού.

Αν δούμε μερικά σημεία του συγκεκριμένου νομοσχεδίου, θα δούμε ότι οι θέσεις Προέδρου και Αντιπροέδρου στο διοικητικό συμβούλιο κάθε μουσείου πληρούνται με την προβλεπόμενη κείμενη διαδικασία και συμμετέχουν ex officio υπηρεσιακοί παράγοντες του Υπουργείου Πολιτισμού.

Θεωρώ επίσης σημαντικό το άνοιγμα στην Κοινωνία των Πολιτών, βούληση που επανέρχεται και εμφανίζεται σε πολλά σημεία του συγκεκριμένου νομοσχεδίου και διατρανώνεται κυρίως στο άρθρο 4 με τα εξής σημεία. Υπάρχει σημείο για την πρακτική άσκηση των φοιτητών των ανώτατων εκπαιδευτικών ιδρυμάτων, τη δημιουργία καλλιτεχνικών εργαστηρίων, την έκδοση φωτογραφιών, δελτίων, διαφανειών και αντιγράφων με κάθε μορφή και σε κάθε υλικό φορέα, αντικειμένων των συλλογών του και εκθεμάτων του, καθώς και την παραγωγή κάθε είδους εντύπων συμβατικών και ψηφιακών και άλλα πολλά, όπως επίσης τη συμμετοχή σε κάθε είδους ερευνητικά και εκπαιδευτικά προγράμματα, τη διοργάνωση, συμμετοχή, υποδοχή και φιλοξενία δράσεων και εκδηλώσεων που υπηρετούν την επιστημονική και ερευνητική, παιδευτική αποστολή του μουσείου, την επικοινωνιακή του διάσταση και την ανάπτυξη και ενίσχυση των δεσμών του με την κοινωνία, ιδίως μέσω διαλέξεων, ημερίδων και άλλων τέτοιων δράσεων.

Επίσης, με την ίδρυση παραρτημάτων στο εσωτερικό και στο εξωτερικό. Πολλοί συνάδελφοι της Αντιπολίτευσης ή κάποιοι έστω θα μας εγκαλέσουν με αυστηρότητα γι’ αυτό, δεν είναι όμως μια πάγια και δοκιμασμένη πρακτική πολλών μουσείων του εξωτερικού;

Είναι κακό, κύριοι συνάδελφοι της Αντιπολίτευσης, Μείζονος και Ελάσσονος, που το Λούβρο έχει αποκτήσει ένα παράρτημα στη Λανς στη Γαλλία μετατρέποντας ένα λιγνιτωρυχείο σε μουσείο; Είναι κακό και μη θεμιτό που προβάλλεται ο γαλλικός δυτικός πολιτισμός του μουσείου του Λούβρου στο Άμπου Ντάμπι; Είναι κακό να δανείζονται για μία πενταετία –όπως ο νόμος προβλέπει- τα δημόσια μουσεία αρχαιότητες που αυτή τη στιγμή –εντός εισαγωγικών- «κοσμούν» τις πολλές αποθήκες των μουσείων μας; Εξασφαλίζονται επίσης πλήρως οι θέσεις εργασίας, τα ασφαλιστικά και εργασιακά δικαιώματα των ήδη υπηρετούντων στα πέντε κρατικά μουσεία.

Επίσης, με τα άρθρα 40 έως 48 το Υπουργείο έρχεται να ρυθμίσει ακόμη ένα χρονίζον και ζέον ζήτημα, την παροχή κρατικής εγγύησης για όσα πολιτιστικά αγαθά εισάγονται για έκθεση στην ελληνική επικράτεια, αλλά και για αυτά που εξάγονται. Εναρμονιζόμαστε με αυτόν τον τρόπο και με άλλες χώρες μέλη της Ευρωπαϊκής Ένωσης και μειώνεται φυσικά η γραφειοκρατία και το κόστος για την ασφάλιση των αντικειμένων.

Κυρίες και κύριοι συνάδελφοι, νομίζω πως μπροστά μας έχουμε μια μεταρρύθμιση η οποία θα αποτελέσει τομή θα έλεγα στα αρχαιολογικά πράγματα της χώρας και στη γενικότερη μουσειακή μας πολιτική. Πρέπει μάλιστα να λάβουμε υπ’ όψιν ότι το Εθνικό Αρχαιολογικό Μουσείο βρίσκεται εν όψει και μιας κτηριακής αναμόρφωσης-επέκτασης, η οποία χρονικά συμπίπτει με αυτή τη διοικητική του αναδιάρθρωση. Τα στοιχήματα και οι προκλήσεις είναι μπροστά μας και είμαι σίγουρος ότι θα τα κερδίσουμε και θα προχωρήσουμε.

Θέλω να κλείσω με κάποιες συγκεκριμένες επιμέρους παρατηρήσεις που βρίσκω εύλογες. Τις είδα και στη διαβούλευση, αλλά μου έχουν μεταφερθεί από εργαζομένους στα μουσεία μας. Θεωρώ σημαντικό να συμμετέχει στο διοικητικό συμβούλιο κάθε μουσείου και εκπρόσωπος των εργαζομένων. Το είδα ότι συμβαίνει στο Λούβρο αλλά και στη Λανς, όπου έχουμε τρεις εκπροσώπους. Τα δύο μέλη να προέρχονται από τον κλάδο των αρχαιολόγων ή αρχαιολόγων μουσειολόγων ή αρχαιολόγων διαχειριστών πολιτιστικής κληρονομιάς και το τρίτο από τον κλάδο ΠΕ συντηρητών, δεδομένου ότι πρόκειται για συγκεκριμένα αρχαιολογικά μουσεία.

Κλείνοντας, κύριε Πρόεδρε, θα ήθελα να αναφερθώ σε δύο ζητήματα που δεν έχουν να κάνουν με το νομοσχέδιο, αλλά έχουν να κάνουν με μουσεία, γιατί μιλάμε για την γενικότερη μουσειακή πολιτική. Αντιλαμβάνεστε για τι θέλω να μιλήσω, κυρία Υπουργέ.

Θέλω να μιλήσω για το Μουσείο της Σπάρτης το οποίο βρίσκεται σε μια πολύ καλή φάση αυτή τη στιγμή όσον αφορά την εκτέλεση της κατασκευής του. Προχωρούμε στη διαδικασία της οριστικής μελέτης σε δύο μήνες περίπου και θα προχωρήσουμε μετά στην οικοδομική άδεια και φυσικά στη μελέτη εφαρμογής. Το ζήτημα το οποίο θέλω έστω αυτή τη στιγμή να θέσω είναι να αρχίσουμε να σκεφτόμαστε –και είμαι βέβαιος ότι αυτό γίνεται εκ μέρους της πολιτικής ηγεσίας- τους όρους χρηματοδότησης, γιατί περίπου υπολογίζονται γύρω στα 35 με 40 εκατομμύρια ευρώ.

Επίσης ένα δεύτερο ζήτημα είναι ένα όνειρο όχι ζωής, αλλά ζωών των Σπαρτιατών αλλά και των Λακώνων, όπως αντιλαμβάνεστε και έχουμε πει πολλές φορές κατ’ ιδίαν, αυτό της δημιουργίας του νέου μουσείου της Σπάρτης.

Επίσης θα ήθελα να αναφερθώ στο παλαιό Μουσείο της Σπάρτης και να ρωτήσω τι γίνεται σχετικά με την πρωτοβουλία του Ιδρύματος Νιάρχου και τη γενικότερη κατάσταση. Είμαι βέβαιος ότι τα παρακολουθείτε και ενδεχομένως μπορεί να έχουμε και κάποια συγκεκριμένη απάντηση επ’ αυτού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κ. Δαβάκη.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Μεταφέρω από το Ηράκλειο της Κρήτης τον θυμό, την αγανάκτηση που με αγωνιστικό παλμό οι εργαζόμενοι του Μουσείου Ηρακλείου, του Υπουργείου Πολιτισμού, οι φορείς της Κρήτης εξέφρασαν έξω από το Μουσείο του Ηρακλείου και σε μια μεγαλειώδη συγκέντρωση και πορεία στους δρόμους του Ηρακλείου την καθολική τους αντίθεση στο συζητούμενο νομοσχέδιο, ζητώντας την απόσυρσή του, έστω και την τελευταία στιγμή.

Εδώ και πάρα πολύ καιρό είναι σε πλήρη εξέλιξη η μετατροπή της πολιτιστικής κληρονομιάς της χώρας σε εμπόρευμα παραδομένο στο κεφάλαιο. Αυτόν τον στόχο υπηρετεί το παρόν σχέδιο νόμου με τη μετεξέλιξη των μεγάλων μουσείων της χώρας σε νομικά πρόσωπα δημοσίου δικαίου. Υπονομεύει τον ενιαίο χαρακτήρα της Αρχαιολογικής Υπηρεσίας, την οδηγεί στη διάλυσή της, αποκόπτοντας τα πέντε μεγαλύτερα αρχαιολογικά μουσεία από τη Γενική Διεύθυνση Αρχαιοτήτων και Πολιτιστικής Κληρονομιάς και τη Διεύθυνση Μουσείων.

Είναι σε πλήρη εναρμόνιση με το στρατηγικό πλαίσιο της Ευρωπαϊκής Ένωσης, όπως καθορίζει η Κομισιόν και με το οποίο συμφωνούν και η Νέα Δημοκρατία και ο ΣΥΡΙΖΑ και το ΠΑΣΟΚ, προτάσσοντας ως το καλύτερο μοντέλο διαχείρισης της πολιτιστικής κληρονομιάς εκείνο σύμφωνα με το οποίο οι δημόσιοι προϋπολογισμοί μειώνονται, καθώς και τη μεγαλύτερη συμμετοχή του ιδιωτικού τομέα και της κοινωνίας των πολιτών, όπως αναφέρει.

Η Κυβέρνηση για να διασκεδάσει τις εντυπώσεις, προπαγανδίζει τη μετατροπή των μουσείων σε νομικά πρόσωπα δημοσίου δικαίου, ως μέτρο που θα συμβάλει, όπως λέει, στην αυτοτέλεια και την αυτονομία τους, επιτρέποντας την πρωτοβουλία, και στην ελκυστικότητά τους. Ουδέν ψευδέστερον. Στην πραγματικότητα επιδιώκει την απαλλαγή του κράτους από την αποκλειστική υποχρέωσή του να χρηματοδοτεί, να προστατεύει και να αναδεικνύει την πολιτιστική κληρονομιά, εξαναγκάζοντας τα μουσεία να λειτουργούν αυτοχρηματοδοτούμενα με κανόνες ιδιωτικοοικονομικούς και όρους επιχειρηματικής δραστηριότητας σε ένα διαρκές κυνήγι ιδιωτικών χορηγιών από ιδρύματα, ΜΚΟ και επιχειρηματικούς ομίλους, για να εξασφαλίζουν με τον τρόπο αυτόν τη βιωσιμότητά τους.

Πρόκειται για εξέλιξη με πολύ σοβαρές συνέπειες κατ’ αρχάς στην προστασία και ανάδειξη της πολιτιστικής μας κληρονομιάς. Έρχεται σε πλήρη αντίθεση με τον ρόλο και τον προορισμό της ως πολύτιμης πηγής για τη γνώση του ιστορικού παρελθόντος και της εξέλιξης των κοινωνιών. Εκτός όλων των άλλων, όμως, προβλέπει τη μακροχρόνια εξαγωγή αρχαιοτήτων μέσω της ίδρυσης παραρτημάτων στο εξωτερικό για είκοσι πέντε συν είκοσι πέντε χρόνια, τα οποία θα λειτουργούν με μορφή που θα καθορίζεται από το θεσμικό πλαίσιο της χώρας υποδοχής. Ευθέως ανοίγει ο δρόμος για νέες επαίσχυντες συμφωνίες τύπου συλλογής Στερν και ανταλλαγές ένα προς ένα εκθεμάτων από τα ελληνικά μουσεία σε αρχαιοκαπηλικά ευρήματα μουσείων του εξωτερικού.

Δεύτερον, αλλάζει τη χρήση των μουσείων, παραδίδοντας τις εγκαταστάσεις τους προς ενοικίαση για εμπορικές δραστηριότητες, θέτοντας σε κίνδυνο την ασφάλεια και την προστασία των αρχαιοτήτων, αλλοιώνοντας τον πραγματικό επιστημονικό και παιδευτικό χαρακτήρα τους.

Τρίτον, ανοίγει τον δρόμο για περαιτέρω αυξήσεις στην τιμή των εισιτηρίων, την κατάργηση των δωρεάν παροχών, ξεναγήσεων, εκπαιδευτικών προγραμμάτων, δωρεάν ημερών, εκδηλώσεων κ.λπ..

Τέταρτον, θα χειροτερέψουν οι ήδη απαράδεκτες συνθήκες εργασίας. Όχι μόνο δεν συστήνει νέες μόνιμες θέσεις εργασίας με βάση τις πραγματικές ανάγκες των μουσείων, αλλά καταργεί επτακόσιες τριάντα πέντε θέσεις μονίμων και ΙΔΑΧ από τον οργανισμό του Υπουργείου Πολιτισμού, με τελική ημερομηνία 1-11-2023. Αντί να καλύψει τις ανάγκες σε μόνιμο προσωπικό, να μονιμοποιήσει τους συμβασιούχους, θεσμοθετεί την εθελοντική εργασία, διαιωνίζοντας την ανεργία για τους πτυχιούχους αρχαιολόγους, μουσειολόγους, μηχανικούς, συντηρητές, γενικά για τα επαγγέλματα της πολιτιστικής διαχείρισης και άλλες φυσικά ειδικότητες.

Σήμερα, για παράδειγμα, το Αρχαιολογικό Μουσείο Ηρακλείου λειτουργεί με είκοσι επτά μόνιμους φύλακες, ενώ για να λειτουργήσει πλήρως χρειάζεται περίπου ενενήντα με εκατό μόνιμους φύλακες. Είναι δικαιολογημένος ο φόβος των συμβασιούχων φυλάκων ότι θα μπουν εταιρείες σεκιούριτι στη φύλαξη των μουσείων. Άλλωστε από χρόνια κάποιοι σε ρόλο λαγού έχουν στα σκαριά εταιρεία σεκιούριτι, ώστε να αναλάβει την εκπαίδευση φυλάκων.

Με την απαγόρευση των προσλήψεων, για την ακρίβεια με βάση την αναλογία προσλήψεων - απολύσεων, που ίσχυσε από την κρίση, αλλά και με τις μαζικές συνταξιοδοτήσεις, έχει αποδεκατιστεί το μόνιμο προσωπικό. Σε συνδυασμό με τη σύνταξη του Μητρώου Αρχαιολογικών Εργασιών είναι φανερό ότι από το 2024 και μετά το προσωπικό που θα εργάζεται στο Υπουργείο Πολιτισμού θα επιλέγεται μέσα από το ηλεκτρονικό μητρώο, παγιώνοντας την αδιοριστία, την εργασιακή αθλιότητα των συμβασιούχων ορισμένου χρόνου με ανακυκλώσιμους, αναλώσιμους εργαζόμενους, καθώς και πιο ελεγχόμενο τρόπο πρόσληψης αντί της μονιμοποίησή τους.

Ενδεικτικό είναι το γεγονός ότι στην προκήρυξη του ΑΣΕΠ 2Γ/2022, όπως έχει καταγγείλει ο ίδιος ο Σύλλογος Εκτάκτων Αρχαιολόγων προβλέπονταν θέσεις δεκαοκτώ αρχαιολόγων, δηλαδή ένας αρχαιολόγος ανά τρεις νομούς της χώρας και θα διαγωνιστούν με ειδικότητα ΠΕ Αρχαιολόγων τρεις χιλιάδες πεντακόσιοι εξήντα πέντε υποψήφιοι σύμφωνα με τις αιτήσεις. Αν λάβουμε υπ’ όψιν την ως τώρα λειτουργία της Εθνικής Πινακοθήκης με τις μεγάλες καθυστερήσεις στις πληρωμές, τις αντεργατικές συμπεριφορές κ.λπ. και του Μουσείου Ακρόπολης, του οποίου οι εργαζόμενοι ζητάνε να γυρίσει στο Υπουργείο Πολιτισμού, που λειτουργούν ως νομικά πρόσωπα δημοσίου δικαίου, δεν είναι καθόλου δύσκολο να φανταστεί κάποιος το εργασιακό μοντέλο: ελάχιστο μόνιμο προσωπικό, με ένα ποσοστό αυτού στα πρόθυρα της συνταξιοδότησης, που είναι πιθανό να φυλλορροήσει και λόγω αυτής της σκόπιμης ασάφειας του νομοσχεδίου, καθώς το θεωρεί αποσπασμένο στα μουσεία που μετατρέπονται σε νομικά πρόσωπα δημοσίου δικαίου, συμβασιούχοι παντός είδους με ειδικότητες ανάλογα με τις ανάγκες του νομικού προσώπου για ορισμένο χρονικό διάστημα και, τέλος, εταιρείες σεκιούριτι, όπως λένε οι ίδιοι οι συμβασιούχοι φύλακες.

Οι διατάξεις του παρόντος νομοσχεδίου, κυρίες και κύριοι, δεν είναι κεραυνός εν αιθρία. Την επιδίωξη παράδοσης της πολιτιστικής κληρονομιάς στα νύχια των εμπόρων του πολιτισμού την είχε προαναγγείλει το 2015 η κυβέρνηση ΣΥΡΙΖΑ διά στόματος του τότε Υπουργού Πολιτισμού κ. Ξυδάκη στο πλαίσιο της κοινής πολιτικής της Ευρωπαϊκής Ένωσης που παραδίδει τα μουσεία στο έλεος των κάθε είδους χορηγών και επιχειρηματικών ομίλων, λέγοντας ότι μελετάται η αλλαγή στο νομικό πλαίσιο των μεγάλων μουσείων της χώρας, ώστε να λειτουργήσουν κατά τα πρότυπα του Μουσείου της Ακρόπολης, όπως φυσικά και η επιχειρούμενη προσπάθεια της τότε συγκυβέρνησης ΣΥΡΙΖΑ με τους ΑΝΕΛ δέκα χιλιάδες εκατόν δεκαεννέα ακίνητα του ελληνικού δημοσίου, μεταξύ αυτών αρχαιολογικοί χώροι, όπως η Κνωσός, μνημεία, όπως τα Ενετικά Τείχη στο Ηράκλειο, το Φρούριο Φιρκά στα Χανιά, το Αρχαίο Θέατρο Λάρισας, η Ροτόντα, ο Λευκός Πύργος στη Θεσσαλονίκη, μουσειακές υποδομές, όπως τα Αρχαιολογικά Μουσεία Ηρακλείου, Σπάρτης, Χανίων, Αργοστολίου να μπουν στη λίστα του ΤΑΙΠΕΔ. Μετά από δημόσια κατακραυγή τα έβγαλαν.

Το Κομμουνιστικό Κόμμα Ελλάδας καλεί την Κυβέρνηση, έστω και αυτήν τη στιγμή να αποσύρει αυτό το νομοσχέδιο, να ακούσει τη φωνή των εργαζομένων. Εμείς τουλάχιστον από τη δική μας θέση ενώνουμε τη φωνή μας με τους εργαζόμενους, εκφράζοντας την αντίθεσή μας στη μετατροπή των μουσείων σε νομικά πρόσωπα δημοσίου δικαίου. Υπερασπιζόμαστε το δικαίωμα όλου του λαού να έχει ανεμπόδιστη πρόσβαση σε όλα τα μουσεία της χώρας, με γενναία χρηματοδότησή τους από τον κρατικό προϋπολογισμό, ώστε να καλύπτεται το σύνολο των αναγκών τους για να εξασφαλιστεί το απαιτούμενο επιστημονικό και βοηθητικό προσωπικό με σταθερή εργασία και δικαιώματα.

Εν κατακλείδι, το Κομμουνιστικό Κόμμα Ελλάδας εκφράζει μια πολιτική που ως μέτρο της προόδου δεν θα έχει την κερδοφορία των λίγων, αλλά την καθολική υλική και πνευματική ανάπτυξη. Αναγνωρίζει την αρχαία κληρονομιά ως μία πολύτιμη πηγή κατανόησης των νόμων εξέλιξης της ανθρώπινης κοινωνίας, ως συλλογική δημιουργία και συλλογική ιδιοκτησία στην οποία θα έχει ανεμπόδιστη από οικονομικούς και μορφωτικούς φραγμούς πρόσβαση κάθε μέλος της κοινωνίας.

Το δικό μας όραμα, το όραμα του Κομμουνιστικού Κόμματος Ελλάδας εκκινεί από τη θέση για ελεύθερη πρόσβαση του λαού, όλων των λαών στη γνωριμία με την ιστορία, την εξέλιξη του ανθρώπινου είδους, την ίδια την πολιτιστική μας κληρονομιά. Για άλλη μια φορά το ΚΚΕ αποδεικνύει ότι είναι με τη σωστή πλευρά της ιστορίας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Συντυχάκη.

Στο σημείο αυτό φτάσαμε στο τέλος του καταλόγου των ομιλητών.

Υπάρχει κάποιος από τους εισηγητές που θέλει να πάρει τον λόγο για το καθιερωμένο τρίλεπτο, πριν δώσω τον λόγο στην κυρία Υπουργό για να κλείσει;

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο κ. Ασημακοπούλου. Μπορείτε να μιλήσετε από το έδρανό σας, αν θέλετε.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Το παρόν νομοσχέδιο χαρακτηρίζεται από προχειρότητα και ασάφεια στις επιμέρους διατυπώσεις και φυσικά από την έλλειψη οικονομοτεχνικής μελέτης. Τα Μουσεία είναι ήδη λειτουργικά και επωμίζονται μεγάλο βάρος. Θα μπορούσαν, αντί να αλλάξουν σύσταση, να στελεχωθούν με περισσότερο εξειδικευμένο προσωπικό αλλά και με υλικοτεχνικές υποδομές. Σε άλλες χώρες, όπως η Ολλανδία και η Γερμανία, η μετάβαση από το ένα καθεστώς στο άλλο και η νομοθέτηση διήρκησαν περί τα πέντε χρόνια, χωρίς μάλιστα να απουσιάζει η απαραίτητη χρηματοοικονομική μελέτη για τη δομή και βιωσιμότητα των μουσείων μετά την εφαρμογή του προτεινόμενου μοντέλου, σύμφωνα με την Ένωση Αποφοίτων της Εθνικής Σχολής Δημόσιας Διοίκησης και Αυτοδιοίκησης.

Η κ. Καραμανώφ, πρόεδρος του Επιμελητηρίου Περιβάλλοντος και Βιωσιμότητας και Αντιπρόεδρος Σ.τ.Ε. επί τιμή, επισημαίνει -όπως θα καταθέσουμε στα Πρακτικά- ότι «κατ’ αρχάς η νομοθετική αυτή πρωτοβουλία δεν τεκμηριώνει την ανάγκη της» και συνεχίζει λέγοντας ότι «σε κάθε περίπτωση η επιχειρούμενη ρήξη δημιουργεί σοβαρά συνταγματικά προβλήματα. Το Σύνταγμα ρητά επιφυλάσσει τρεις δημόσιους σκοπούς, τη στοιχειώδη και μέση παιδεία (άρθρο 16), τη χωροταξία και την προστασία της πολιτιστικής κληρονομιάς (άρθρο 24), αποκλειστικά και μόνο στο νομικό πρόσωπο του ίδιου του κράτους, δηλαδή στα καθ’ ύλην αρμόδια υπουργεία. Όπως έχει κριθεί από το Σ.τ.Ε., οι τρεις αυτοί δημόσιοι σκοποί δεν μπορούν να ανατίθενται όχι μόνο σε ιδιώτες, φυσικά ή νομικά πρόσωπα, αλλά ούτε σε νομικά πρόσωπα δημοσίου δικαίου».

Η κ. Καραμανώφ δίνει έμφαση και στον σκοπό των αρχαιολογικών μουσείων της χώρας που «σε καμμία περίπτωση δεν μπορεί να θεωρηθεί ειδικός, αυτοτελής και αυτόνομος σε σχέση με τη δημόσια πολιτική διοίκησης και διαχείρισης της αρχαιολογικής μας κληρονομιάς, ώστε να μπορεί να αποσπαστεί από το Υπουργείο Πολιτισμού και να ανατεθεί σε αυτοτελές, ανεξάρτητο και αυτοδιοίκητο νομικό πρόσωπο».

Πλήγμα θα υποστεί και ο αναγκαίος συντονισμός μεταξύ Αρχαιολογικής Υπηρεσίας και Μουσείων, όπως επισημαίνει η επίτιμη αντιπρόεδρος του Σ.τ.Ε. κ. Καραμανώφ μέσα από ένα απλό παράδειγμα: «αν για παράδειγμα προκύψει διαφωνία για τη μεταχείριση ενός αντικειμένου ή μιας συλλογής, ποιος θα έχει τον τελευταίο λόγο; Η αρμόδια επαγγελματική διοίκηση, δηλαδή η Αρχαιολογική Υπηρεσία, ή το διοικητικό συμβούλιο του μουσείου στο οποίο θα ανήκει πλέον η αποφασιστική αρμοδιότητα για τη διοίκηση και διαχείριση των αντικειμένων αυτών;».

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Εθνικό Αρχαιολογικό Μουσείο τον τελευταίο καιρό δέχεται τα βέλη των επικριτών του ως προς την εξωστρέφεια και την επισκεψιμότητά του. Συχνά το συγκρίνουν με τον πρωταθλητή των μουσείων της Αθήνας, το Μουσείο της Ακρόπολης. Ωστόσο το Εθνικό Αρχαιολογικό Μουσείο το 2009 δέχτηκε διακόσιους πενήντα οκτώ χιλιάδες εκατόν τριάντα εννέα επισκέπτες και μέσα σε μια δεκαετία κατάφερε να τους υπερδιπλασιάσει, φτάνοντας τους εξακόσιους οκτώ χιλιάδες οκτακόσιους εβδομήντα έξι επισκέπτες το 2019.

Όσο για τις δράσεις και την εξωστρέφεια του Εθνικού Αρχαιολογικού Μουσείου, από το 2009, τη χρονιά που ανανέωσε τις μόνιμες εκθέσεις του, μέχρι το 2022, έχει διοργανώσει δεκατρείς μεγάλες διεθνείς περιοδικές εκθέσεις, από τις οποίες τρεις ταξίδεψαν στο εξωτερικό με μεγάλη επιτυχία. Στο ίδιο χρονικό διάστημα, το Μουσείο Ακρόπολης ως νομικό πρόσωπο δημοσίου δικαίου πραγματοποίησε πέντε περιοδικές εκθέσεις. Τα μαθητικά εκπαιδευτικά προγράμματα του Εθνικού Αρχαιολογικού παρακολουθούν περίπου πέντε χιλιάδες παιδιά κάθε χρόνο και εκτελούνται από μόλις δύο υπαλλήλους του μουσείου.

Σε ένα τόσο θεμελιώδες ζήτημα όσο η πολιτισμική κληρονομιά της χώρας μας δεν χωρούν ούτε αυθαιρεσίες, ούτε πειραματισμοί, ούτε ιδιωτικοποιήσεις.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Η Αντιπρόεδρος κ. Σακοράφα δεν θα μιλήσει.

Κύριε Δελή, εσείς θέλετε να μιλήσετε;

**ΙΩΑΝΝΗΣ ΔΕΛΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο. Μπορείτε να μιλήσετε από το έδρανό σας.

**ΙΩΑΝΝΗΣ ΔΕΛΗΣ:** Θα ξεκινήσω, κύριε Πρόεδρε, από μία τροπολογία του ΠΑΣΟΚ η οποία μάλλον δεν έγινε δεκτή από την Κυβέρνηση. Ωστόσο θα θέλαμε να τοποθετηθούμε, όπως θέλουμε να τοποθετηθούν και τα υπόλοιπα κόμματα στις τροπολογίες που έχει καταθέσει το ΚΚΕ.

Σε ό,τι αφορά, λοιπόν, αυτή την τροπολογία του ΠΑΣΟΚ, να πούμε εδώ ότι τα κροκοδείλια δάκρυα μπορεί να είναι μαύρα και πηχτά, αλλά πάντα είναι υποκριτικά. Δεν μπορεί αυτοί που κατάργησαν αυτό το εποχικό επίδομα των εργαζομένων στον τουρισμό να έρχονται τώρα και να προτείνουν να επανέλθει και αυτό με όρους.

Ισχύει σε κάθε περίπτωση το αίτημα των ίδιων των εργαζομένων -αίτημα που το μεταφέρει το ΚΚΕ εδώ στη Βουλή- να συνεχιστεί η καταβολή του επιδόματος ανεργίας σε όσους έχει διακοπεί και να δοθεί χωρίς όρους και προϋποθέσεις σε όλους τους εποχικά εργαζόμενους για όλο το διάστημα της ανεργίας τους, μέχρι να αρχίσουν ξανά να εργάζονται, και βεβαίως αυτό το επίδομα να αυξηθεί στα 600 ευρώ.

Πάω τώρα στη μοναδική υπουργική τροπολογία και να ξεκινήσω με το άρθρο 1 για τον τρόπο της ετήσιας καταβολής κονδυλίων στο Ελληνογερμανικό Ίδρυμα Νεολαίας. Θυμίζω ότι αυτό το Ελληνογερμανικό Ίδρυμα Νεολαίας, το οποίο συστάθηκε με νόμο του ΣΥΡΙΖΑ και ενεργοποιήθηκε με νόμο της Νέας Δημοκρατίας, είναι αυτό που έχει αναλάβει ούτε λίγο ούτε πολύ, με τη βοήθεια του γερμανικού Υπουργείου Εξωτερικών, να διδάξει Ιστορία, την Ιστορία της Κατοχής μάλιστα, στα παιδιά του ελληνικού λαού και στα σχολεία, μέσα από ένα πρόγραμμα που λέγεται «Μνήμες Κατοχής». Φυσικά και καταψηφίζουμε αυτό το άρθρο, αν θέλετε ενώνοντας τη φωνή μας με το δίκτυο των μαρτυρικών πόλεων και των χωριών της πατρίδας μας στη μαύρη αυτή περίοδο της Κατοχής.

Για το δεύτερο άρθρο, σχετικά με τα νομικά πρόσωπα δημοσίου δικαίου για δύο φορείς πολύ πολύ σημαντικούς, για το αγρόκτημα της Θεσσαλονίκης και για τα πανεπιστημιακά δάση, για τα οποία έρχεται μία διάταξη που παρατείνει την προθεσμία κατά την οποία αυτά θα διαλυθούν και θα περιέλθουν στην απόλυτη δικαιοδοσία του τμήματος Επιχειρηματικής Δράσης του Αριστοτελείου Πανεπιστημίου Θεσσαλονίκης, θα ήθελα να πω ότι είχαμε καταψηφίσει το σχετικό άρθρο, ήταν το άρθρο 296 στο νομοσχέδιο του Υπουργείου Παιδείας. Ζητάμε να καταργηθεί αυτό το άρθρο, δεν συμφωνούμε με την παράταση. Ζητάμε να αποσυρθεί όχι μόνο αυτή η διάταξη, αλλά και το άρθρο 296 του σχετικού νομοσχεδίου, λέγοντας ότι μέσα σ’ αυτή την πρεμούρα που έχει πιάσει την Κυβέρνηση να ολοκληρώσει αυτή την ιδιωτικοποίηση, την επιχειρηματικοποίηση πολύ πολύ σημαντικών ιδρυμάτων και για τις τοπικές κοινωνίες, έχει βάλει να λήγει η προθεσμία στις 30 Ιουνίου. Δουλεύουν αρκετοί υλοτόμοι, κύριε Πρόεδρε, σε αυτά τα πανεπιστημιακά δάση και θα μείνουν χωρίς λεφτά, χωρίς αμοιβή, στη μέση ακριβώς της υλοτομικής περιόδου, εκτός των άλλων.

Και το τρίτο στοιχείο είναι το ζήτημα των υπηρεσιών δόμησης, των παλαιών πολεοδομιών, όπου το πρόβλημα εκεί φυσικά είναι γνωστό, διαχρονικό. Μιλάμε για υποστελεχωμένες υπηρεσίες και για έναν χώρο βεβαίως, όπως είναι οι κατασκευές και η δόμηση, όπου το επίπεδο της κερδοφορίας είναι τεράστιο. Διαιωνίζεται, λοιπόν, η υποστελέχωση αυτών των υπηρεσιών δόμησης και με τη συγκεκριμένη τροπολογία και μπαίνει -το είπε πριν και ο Υπουργός κ. Βορίδης- και το πληθυσμιακό κριτήριο στη στελέχωση αυτών των Υπηρεσιών. Κοιτάξτε, αυτό το κριτήριο μπορεί να είναι σωστό, αλλά δεν μπορεί να ισχύει οριζόντια, γιατί υπάρχουν και περιπτώσεις συνθηκών δόμησης -ειδικά στη χώρα μας είναι κατά κύριο λόγο τέτοιες οι περιπτώσεις- όπου οι συνθήκες δόμησης είναι άλλες σε ένα ορεινό χωριό, άλλες σε ένα νησί -στην Πάρο για παράδειγμα- και δεν μπορεί αυτό το κριτήριο να είναι το αποκλειστικό κριτήριο.

Όσο για το τελευταίο κομμάτι της τροπολογίας, όσον αφορά στο ΙΕΚ Τουρισμού στην Κρήτη, στο Ηράκλειο, νομίζω ότι διαιωνίζεται και με τη διάταξη αυτή, δεν έχει λυθεί εν πάση περιπτώσει ακόμη η στέγαση αυτού του ινστιτούτου επαγγελματικής κατάρτισης και συνέχεια αντιμετωπίζεται με παρατάσεις επί παρατάσεων. Κάποια στιγμή θα πρέπει να στεγαστεί και αυτό το ινστιτούτο.

Καταψηφίζουμε συνολικά την τροπολογία.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ. Ο κ. Κωνσταντόπουλος δεν είναι εδώ. Τον λόγο έχει η κ. Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Συζητήσαμε επί τόσες ημέρες ένα νομοσχέδιο το οποίο είναι πάρα πολύ σοβαρό και σημαντικό. Θέλω να κάνω κάποιες παρατηρήσεις, λήγοντας αυτή τη συζήτηση.

Πρώτον, κανένα κόμμα της Βουλής, κανένας φορέας δεν είναι υπέρ αυτού του νομοσχεδίου, κανένας από την επιστημονική κοινότητα ή έστω ελάχιστοι από τα ονόματα που άκουσα.

Όταν λέμε ότι αλλάζει η μουσειακή πολιτική της χώρας, η οποία υπήρχε επί πάρα πολλά χρόνια, δεν θα χρειαζόταν μία ευρεία διαβούλευση, μία ευρεία συναίνεση; Ακούμε συνέχεια από αυτή την Κυβέρνηση ότι η Αντιπολίτευση είναι τοξική, είναι διχαστική.

Είναι ή δεν είναι διχαστικό να έρχεται ένα νομοσχέδιο στη συνταγματική εκπνοή –και ας παρεξηγούνται κάποιοι, αλλά αυτό είναι το Σύνταγμά μας- της Κυβέρνησης και να φέρνουν ένα τέτοιο νομοσχέδιο;

Άκουσα λόγους υποτίμησης των ανθρώπων που βγαίνουν στους δρόμους, λες και δεν μπορεί ο επιστήμονας κοινωνικών και ανθρωπιστικών επιστημών να είναι εξαίρετος στο πεδίο και στον δρόμο. Αυτό είναι η δημοκρατία και η κοινοβουλευτική δημοκρατία. Αυτό είναι. Η μόνιμη συνομιλία και διαπραγμάτευση ανάμεσα στους θεσμούς και τον δρόμο. Αυτό είναι. Αν δεν αρέσει στην Κυβέρνηση, πάντως αυτό είναι.

Τώρα, αυτή τη στιγμή που μιλάμε, μόλις έγινε κατάληψη της Ανώτατης Σχολής Καλών Τεχνών, μόλις, σπουδαίοι συγγραφείς αυτής της χώρας υπέγραψαν υπέρ των δικαίων και των διεκδικήσεων του καλλιτεχνικού κόσμου. Η Σχολή Θεατρικών Σπουδών του ΑΠΘ επίσης σε κατάληψη. Κάτι γίνεται. Και ήρθε εδώ ο κ. Βορίδης και μας μίλησε αντ’ αυτού. Μας είπε ότι δεν πρόκειται να αλλάξει τίποτα και με τη συνάντηση. Μας είπε εν ολίγοις δηλαδή, ότι είναι προσχηματική η συνάντηση του Πρωθυπουργού με τον καλλιτεχνικό κόσμο. Αλλά ας ξαναγυρίσουμε στο νομοσχέδιο.

Ακούσαμε ότι ένα 15% των εργαζομένων του Υπουργείου Πολιτισμού είναι στον δρόμο. Αν αυτοί που εγώ είδα στον δρόμο είναι το 15%, αναρωτιέμαι πόσους υπαλλήλους έχει το Υπουργείο. Αυτό το νομοσχέδιο δεν είχε καμμία μελέτη βιωσιμότητας, δεν είχε καμμία οικονομοτεχνική μελέτη, μία προσπάθεια παρουσίασης μιας κάποιας οικονομοτεχνική μελέτης. Άκουσα στο πόδι από την κυρία Υπουργό -στην κυριολεξία, όμως, στο πόδι- στην παρέμβασή της στον Αρχηγό της Αξιωματικής Αντιπολίτευσης, τον κ. Τσίπρα. Άρα δεν υπήρχε τίποτα. Και μιλάμε για ένα νομοσχέδιο που αλλάζει τη μουσειακή πολιτική, το πώς αντιμετωπίζουμε την πολιτιστική μας κληρονομιά εν συνόλω. Τίποτα, λοιπόν, ούτε η Επιστημονική Υπηρεσία της Βουλής ούτε το Γενικό Λογιστήριο του Κράτους.

Τίποτα δεν μας πείθει και ακούμε συνέχεια τα ίδια και τα ίδια τα οποία είναι αληθοφάνειες που κρύβουν μεγάλα ψέματα από πίσω. Δε θα αναφερθώ, αναφέρθηκαν πολλές φορές, ξέρω τι θα απαντήσει η Υπουργός και πάλι, τα έχουμε δει. Θέλω, όμως, να πω ένα πράγμα.

Όταν κατέθεσα εδώ, στα Πρακτικά της Βουλής, την επιστολή προς τον Πρωθυπουργό τετρακοσίων ογδόντα επτά προσωπικοτήτων το 2021 από διαρροές –ή μη διαρροές- του Υπουργείου είχαν κυκλοφορήσει τα γενικά σημεία για το νομοσχέδιο. Όλος ο κόσμος τα ήξερε και εμείς τα ξέραμε και οι άνθρωποι τα ξέρανε.

Μην υποτιμάτε επιστήμονες. Μην υποτιμάτε ανθρώπους, ότι είναι κάτι υποκινούμενο του ΣΥΡΙΖΑ. Αλήθεια τώρα! Καθηγητές στο Princeton, στο Berkley, δεν ξέρω και εγώ πού, είναι υποκινούμενοι του ΣΥΡΙΖΑ; Για όνομα του Θεού, μην ακούγονται, τουλάχιστον από τη Βουλή, αυτά τα πράγματα. Σεβαστείτε.

Είναι ένα νομοσχέδιο το οποίο μετά από τόσες συζητήσεις εξακολουθούμε να το θεωρούμε κατάπτυστο, εξακολουθούμε να επιμένουμε ότι θα αποσυρθεί και η Υπουργός, η οποία μας κουνάει το δάχτυλο συνέχεια, «δεν καταλαβαίνουμε, δεν διαβάζουμε καλά», είναι επί δέκα χρόνια γενική γραμματέας και επί τέσσερα χρόνια Υπουργός. Εγώ ήθελα να προτείνω ένα πράγμα, να το εισηγηθώ, καλή θελήσει. Ας κατέβει να ζητήσει την ψήφο του ελληνικού λαού, να δούμε αυτή η πολιτική στον πολιτισμό είναι καλή ή δεν είναι;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Η κ. Αλεξοπούλου έχει τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Πραγματικά, νομίζω, ότι ήταν σχεδόν εξαντλητικός, δεν εννοώ κουραστικός, εννοώ πολύ αναλυτικός ο διάλογος που είχαμε όλες αυτές τις ημέρες και στην επιτροπή και σήμερα εδώ στην Ολομέλεια.

Δεν νομίζω ότι χρειάζεται να επαναλάβουμε πολύ σημαντικά σημεία του νομοσχεδίου γιατί ακούστηκαν πολλές φορές και κυρίως, ακούστηκαν πολύ αναλυτικά από την κυρία Υπουργό στις ομιλίες της και θα την ακούσουμε και σε λίγα λεπτά από το Βήμα της Βουλής. Δύο σχόλια ήθελα να κάνω.

Κατ’ αρχάς, είπα και στην ομιλία μου ότι εμένα η λέξη «ψέματα» δεν μου αρέσει καθόλου, αλλά σε επίπεδο ανακρίβειας, πράγματι καλό είναι να μην ακούγονται ανακρίβειες, όπως ότι η διαβούλευση δεν ήταν ευρεία. Είναι ντροπή να ακούγονται τέτοιες ανακρίβειες για πράγματα που έχουν καταγραφεί, που έχουν γίνει πλέον ιστορία και μπορεί κάποιος να τα βρει και να δει αν ήταν ευρεία η διαβούλευση ή δεν ήταν.

Επίσης, όσον αφορά στη συναίνεση που λέει η Αξιωματική Αντιπολίτευση, καλό θα ήταν να έχουμε δει δείγματα γραφής και όχι λόγια για τη συναίνεση. Διότι στο σημείο που βρισκόμαστε με κυβέρνηση την Κυβέρνηση του Κυριάκου Μητσοτάκη και αντιπολίτευση αυτή του κ. Τσίπρα δεν την έχουμε δει τη συναίνεση ούτε στα βασικά ούτε σε θέματα δημοκρατίας, όπως ήταν η προχθεσινή τροπολογία για το κόμμα, τέλος πάντων, Κασιδιάρη. Οπότε καλό είναι να μην προσβάλλουμε τη νοημοσύνη των Ελλήνων πολιτών, όταν μιλάμε για συναίνεση, γιατί εξαρτάται ποιος το λέει, ποιος το ζητάει και τι ο ίδιος κάνει, ενώ μπορεί να το αποδείξει αν το πιστεύει ή όχι.

Εμείς είμαστε του διαλόγου και όχι των καταλήψεων. Και πραγματικά πιστεύουμε ότι η κοινοβουλευτική μας δημοκρατία είναι αρκετή με τα όργανά της και τους θεσμούς της για να επιλύσει τα προβλήματα, στα οποία μπορεί πιθανότατα -και αυτό είναι δημοκρατία- να διαφωνούμε. Αλλά το σημαντικό δεν είναι να καταλαμβάνουμε ούτε κτήρια ούτε τον Ιερό Βράχο της Ακρόπολης ούτε θέατρα ούτε τίποτα άλλο.

Και, κυρίως, δεν είναι ωραίο να πιστεύουμε στη δημοκρατία και να προσπαθούμε με ανακρίβειες -χρησιμοποιώ και πάλι αυτή τη λέξη- να εξωθούμε ανθρώπους στις καταλήψεις, ενώ γνωρίζουμε πολύ καλά ότι το κάνουμε για τους μικροκομματικούς μας σκοπούς.

Εμείς ως Νέα Δημοκρατία θα μείνουμε στα έδρανα του ελληνικού Κοινοβουλίου, ακόμα και στα πανεπιστήμια θα μείνουμε στον διάλογο και όπου μπορούμε θα μιλάμε μέσω των θεσμών και των φορέων και δεν θα επιλέγουμε τις καταλήψεις.

Τα κάστρα της Αξιωματικής Αντιπολίτευσης, κύριε Πρόεδρε, το ένα μετά το άλλο πέφτουν. Ένα ακόμα κάστρο έπεσε και αυτό είναι το δήθεν κάστρο του πολιτισμού.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Αλεξοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, θα ήθελα τον λόγο, πριν μιλήσει η κυρία Υπουργός, επειδή ξέχασα κάτι και ζητώ συγγνώμη.

**ΠΡΟΕΔΡΕΥΩΝ (Χαράλαμπος Αθανασίου):** Ναι.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ήθελα να πω το εξής και να το καταθέσω και στα Πρακτικά, πριν μιλήσει η Υπουργός, γιατί μπορεί να θέλει να τοποθετηθεί.

Διαβάζω εδώ από τη «ΔΙΑΥΓΕΙΑ» ότι για την παρουσίαση που θα γίνει μεθαύριο των αποτελεσμάτων του αρχιτεκτονικού διαγωνισμού, παρουσία του Πρωθυπουργού, δίνεται πίστωση 24.800 ευρώ. Μου φαίνεται υπερβολικό το ποσό. Είναι από τη «ΔΙΑΥΓΕΙΑ» και το καταθέτω στα Πρακτικά.

(Στο σημείο αυτό η Βουλευτής κ. Αθανασία (Σία) Αναγνωστοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Θα τοποθετηθεί η κυρία Υπουργός.

Καλείται στο Βήμα η Υπουργός Πολιτισμού και Αθλητισμού κ. Στυλιανή Μενδώνη.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κατ’ αρχάς από αυτό το Βήμα θα ήθελα κι εγώ να συλλυπηθώ θερμά την οικογένεια του Νεκτάριου Σαντορινιού αλλά και την κομματική του οικογένεια. Σήμερα ο Σαντορινιός, προχθές ο Βολουδάκης, λίγο καιρό πριν η Μαριέττα Γιαννάκου και η Φώφη Γεννηματά. Ομολογώ ότι είναι πολύς ο φόρος στην «επάρατη» νόσο αυτής της κοινοβουλευτικής περιόδου.

Πριν μιλήσω συνεκτικά για το συγκεκριμένο νομοσχέδιο, η συζήτηση του οποίου φτάνει στο τέλος, θα ήθελα να απαντήσω σε κάποια από τα πολλά σχόλια τα οποία έγιναν από την Αντιπολίτευση. Θα ξεκινήσω από το τελευταίο, λέγοντας ότι το τι θα κάνω εγώ το έχω διευκρινίσει εδώ και πάρα πολλά χρόνια σε σχέση με μία ενδεχόμενη υποψηφιότητά μου και το έχω ξεκαθαρίσει με απόλυτη ειλικρίνεια. Αυτό, όμως, που θέλω να επισημάνω είναι ότι οι τέσσερις Υπουργοί, Υφυπουργοί, Αναπληρωτές Υπουργοί του ΣΥΡΙΖΑ, επί ΣΥΡΙΖΑ, δεν κατάφεραν να εκλεγούν Βουλευτές, ενώ ήταν υποψήφιοι.

Επίσης, ακούσαμε μόλις ότι αλλάζουμε τη μουσειολογική πολιτική της χώρας ή μάλλον τη μουσειακή πολιτική της χώρας. Αυτό είναι το σωστό, μουσειακή, όχι μουσειολογική. Προφανώς η μουσειακή πολιτική της χώρας δεν αλλάζει με τη διοικητική αλλαγή πέντε μουσείων. Αυτό προφανώς δεν το έχετε κατανοήσει, ότι μιλάμε για διοικητική αλλαγή, που δεν αλλάζει τη μουσειακή πολιτική της χώρας, η οποία θα άλλαζε αν τροποποιούσαμε τον αρχαιολογικό νόμο.

Επιμένετε για τους τετρακρόσιους ογδόντα επτά επιστήμονες, για τους εκατόν δεκαεννέα συνταξιούχους αρχαιολόγους του Υπουργείου Πολιτισμού, θα προσθέσω εγώ -και θα επαναλάβω- ότι οι επιστολές αυτές στον Πρωθυπουργό χρονολογούνται μεταξύ Φεβρουαρίου και Απριλίου του 2021. Βεβαίως υπήρχε η δηλωμένη πρόθεση της Κυβέρνησης για τη μετατροπή των πέντε μουσείων σε νομικά πρόσωπα δημοσίου δικαίου ήδη από τις προγραμματικές δηλώσεις, αλλά δεν τοποθετείται κανείς και υπεύθυνα επί συγκεκριμένου θέματος, εάν δεν έχει ένα τελικό σχέδιο. Και το 2021 που επικαλείστε δεν υπήρχε τελικό σχέδιο, δεν υπήρχε καν σχέδιο.

Σας είπα και προηγουμένως, νωρίτερα, ότι επειδή επικαλεστήκατε ένα πρόσωπο, τον κ. Χανιώτη, προφανώς στη ζυγαριά τη δική σας βαραίνει περισσότερο από τους καθηγητές Βασίλη Λαμπρινουδάκη, Πέτρο Θέμελη, Ματούλα Σκαλτσά, Νίκο Σταμπολίδη, τη Μαρία Λαγογιάννη, πρώην διευθύντρια του Εθνικού Αρχαιολογικού Μουσείου. Όμως, θέλω απλώς να επισημάνω για λόγους ιστορικούς ότι και ο κ. Χανιώτης πριν από ενάμιση χρόνο -ξέρω ότι έχει αρθρογραφήσει και πρόσφατα, μετά από τη διαβούλευση- σε ομιλία του στον Σύλλογο Ελλήνων Αρχαιολόγων είχε πει ότι δεν έχει δει σχέδιο νόμου, γιατί δεν υπάρχει, ότι όσα ξέρει του τα έχουν πει, ότι τον πλησίασαν κάποιοι αρχαιολόγοι συνάδελφοι για να υπογράψει επιστολή διαμαρτυρίας, ότι οφείλει εξ αρχής να παραδεχθεί ότι δεν μπορεί να έχει έγκυρη γνώμη επί των ζητημάτων των μουσείων διότι δεν έχει ποτέ εργαστεί σε μουσεία, ούτε καν στην αρχαιολογική υπηρεσία, ότι η μόνη του σχέση με τα μουσεία είναι αυτή του επισκέπτη. Απλώς για καταγραφή.

Επίσης ακούσαμε ότι όλοι οι φορείς που ήρθαν στην ακρόαση φορέων στην επιτροπή δεν ήταν κανείς εξ αυτών θετικοί. Επαναλαμβάνω κάτι το οποίο είπα και στην επιτροπή: Οι φορείς ήταν οι συνδικαλιστικές οργανώσεις -και πολύ καλά υπάρχουν και πολύ καλά κάνουν τη δουλειά τους- του Υπουργείου Πολιτισμού. Εάν οι συγκεκριμένοι φορείς είχαν τη συναίνεση όλων των εργαζομένων πιστέψτε με ότι η απεργία δεν θα έφτανε στο 15% σήμερα. Για το πόσοι δε είναι υπάλληλοι του Υπουργείου Πολιτισμού, πέντε χιλιάδες επτακόσιοι ογδόντα ένας οι μόνιμοι και οι αορίστου χρόνου. Για το ποιους είδατε εσείς στον δρόμο και αν ήταν λιγότεροι ή, επιτρέψτε μου, εσείς ξέρετε από «face control», εγώ όχι.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Τι εννοείτε, κυρία Υπουργέ, εγώ ξέρω από «face control»; Σας παρακαλώ να βγει από τα Πρακτικά!

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε σας παρακαλώ!

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Επίσης ακούσαμε για τις αμοιβές των μελών του διοικητικού συμβουλίου του Μουσείου της Ακρόπολης. Το συγκεκριμένο διοικητικό συμβούλιο δεν έχει λάβει ποτέ αμοιβή. Αυτά δε που εισπράττουν -εάν τα εισπράττουν και όποιοι τα εισπράττουν- είναι 50 ευρώ κατά συνεδρίαση. Επομένως ας μη δημιουργούμε εντυπώσεις ότι θα ακολουθήσουν τα διοικητικά συμβούλια το ακριβοπληρωμένο διοικητικό συμβούλιο του Μουσείου της Ακρόπολης.

Ακούσαμε, επίσης, ότι στα διοικητικά συμβούλια μπορεί να είναι αρχαιοκάπηλοι, πλούσιοι ή απατεώνες. Έλεος! Το διοικητικό συμβούλιο του Μουσείου της Ακρόπολης είναι απατεώνες; Είναι αρχαιοκάπηλοι; Είναι δυνατόν να λέγονται αυτά από στόματος ιστορικών στελεχών της Αριστεράς;

Ακούσαμε ότι οι διαδικασίες για το ΔΣ και τον γενικό διευθυντή είναι προσχηματικές, καθώς θα διοριστούν απευθείας από τον Υπουργό και θα μείνουν τρία χρόνια, συν τρία, συν τρία, δηλαδή εννέα χρόνια. Σας κακοφαίνεται μετά, όταν σας λέμε ότι δεν διαβάζετε. Αν διαβάζατε θα βλέπατε ότι στο άρθρο 34 αναφέρεται ρητά ότι η θητεία του πρώτου διοικητικού συμβουλίου δεν μπορεί να υπερβεί τα τρία χρόνια. Το ίδιο ισχύει και για τον γενικό διευθυντή. Δεν μπορεί να υπερβεί τα τρία χρόνια. Δεν υπάρχουν τρία, συν τρία, συν τρία. Αυτό είναι μαθηματικά που θα μπορούσαν να τα κάνουν κάποιοι άλλοι, αλλά όχι εμείς. Εμείς το λέμε καθαρά, σαφέστατα, ξάστερα.

Ακούσαμε ότι ο ΟΔΑΠ είναι ένας νεκρός οργανισμός. Κατ’ αρχάς είναι ΟΔΑΠ και όχι ΟΠΑΔ. Ο ΟΠΑΔ είναι κάτι άλλο. Ο ΟΔΑΠ, λοιπόν, είναι ζωντανός οργανισμός, ο οποίος παράγει, έχει ανεβάσει κατά πολύ τον μέσο όρο οικονομικής διάθεσης των επισκεπτών. Τον παραλάβαμε το 2019 από εσάς με 0,10 λεπτά του ευρώ τον κάθε επισκέπτη. Έχουμε φτάσει στο 0,40 λεπτά του ευρώ σχεδόν. Και αυτό δεν είναι επιτυχία, πάντως το ανεβάσαμε, τη στιγμή που ο μέσος όρος δαπάνης των επισκεπτών στα ευρωπαϊκά μουσεία είναι 6 έως 8 ευρώ.

Λέτε κάτι πράγματα εντελώς περίεργα για τα ακριβή αντίγραφα, λες κι εμείς καταργήσαμε τα ακριβή αντίγραφα, λες και δεν ξέρουμε ότι είναι συγκριτικό πλεονέκτημα του ΟΔΑΠ και του Υπουργείου Πολιτισμού να μπορεί να κάνει ακριβή αντίγραφα. Και όχι απλώς αυτά που λέτε είναι ψεύδη, αλλά ξεχνάτε αυτό το οποίο έχουμε ανακοινώσει, ότι από τον Σεπτέμβρη θα λειτουργήσει δημόσιο ΙΕΚ για εκμαγείς, ακριβώς γιατί θέλουμε να ενισχύσουμε τον κλάδο των εκμαγείων.

Πάμε τώρα να δούμε κάποια πράγματα που ακούστηκαν για κατάργηση ελευθέρας κ.λπ. και να πάρουμε την περίπτωση του Μουσείου της Ακρόπολης, αφού αυτό είναι το αρχαιολογικό μουσείο που είναι νομικό πρόσωπο δημοσίου δικαίου. Λοιπόν, το Μουσείο της Ακρόπολης έχει όλες τις ελεύθερες ημέρες που έχουν και τα υπόλοιπα μουσεία και οι αρχαιολογικοί χώροι του Υπουργείου Πολιτισμού πλην την πρώτη Κυριακή των τριών χειμερινών μηνών. Δηλαδή είναι τρεις ημέρες λιγότερες, όλες τις άλλες ημέρες τις έχει. Αντ’ αυτών έχει καθιερώσει άλλες ημέρες ελευθέρας εισόδου. Μάλιστα είναι το πρώτο μουσείο το οποίο θέσπισε δωρεάν είσοδο ανέργων.

Για να δούμε τώρα μερικούς από τους δυσάρεστους αριθμούς. Μουσείο Ακρόπολης και πάλι, Ιούνιος 2019 – Μάιος 2020, προ πανδημίας, οριακός ο Μάιος του 2020: Δωρεάν εισιτήρια, 32% του συνόλου των επισκεπτών. Μειωμένα εισιτήρια 8%. Μαθητικές επισκέψεις στο 32% του συνόλου των ομαδικών επισκέψεων. Αυτό δεν δείχνει ότι το Μουσείο της Ακρόπολης δεν έχει ελεύθερη είσοδο. Δεν δείχνει ότι βάζει να πληρώσουν οι μαθητές χρήματα. Αντίθετα, τα νούμερα είναι πολύ συγκεκριμένα.

Εκτός από τις κοινές ημέρες ελεύθερης εισόδου, το Μουσείο της Ακρόπολης έχει καθιερώσει την ημέρα των γενεθλίων του, στις 20 Ιουνίου, τον Αύγουστο μουσική βραδιά, τη Διεθνή Ημέρα Τουρισμού. Επομένως φτάνει στο σημείο και εξισώνεται απολύτως με τις ημέρες ελευθέρας εισόδου όλων των άλλων μουσείων και αρχαιολογικών χώρων.

Ακόμα και την περίοδο Ιουνίου του 2020 με Μάιο του 2021, περίοδος δηλαδή της πανδημίας, που λειτούργησε για μισό χρόνο, τα δωρεάν εισιτήρια έφτασαν στο 42%. Τον Ιούνιο του 2017 μέχρι τον Μάιο του 2018 τα δωρεάν εισιτήρια έφτασαν στο 38%.

Τα λέω όλα αυτά για να μην προσπαθούμε, να μην επιχειρείτε να δημιουργήσετε εντυπώσεις εντελώς ψευδείς και λανθασμένες.

Επίσης ακούσαμε ότι μέχρι το 2019 τα μουσεία είχαν τεράστια παραγωγή και μετά την απαγορεύσαμε μέσα στο πλαίσιο αυτού του σκοτεινού σχεδίου να τα κάνουμε νομικά πρόσωπα δημοσίου δικαίου. Θέλετε να αρχίσω να σας λέω τι έγινε μέχρι το 2019 και τι έγινε μετά από το 2019 μέχρι σήμερα; Πότε τα μουσεία είχαν τη μεγαλύτερη δραστηριότητα; Θα σας πάρω πάρα πολύ χρόνο. Μπορώ όμως να τα δημοσιοποιήσω, έτσι για να κάνουμε και τη σύγκριση.

Επίσης, ακούμε και βλέπουμε αυτόν τον κατάλογο με τα επίσημα στοιχεία της ΕΛΣΤΑΤ που κατέθεσε η κ. Αναγνωστοπούλου προηγουμένως κι ένα σχετικό σχόλιο.

Κατ’ αρχάς, αυτό το οποίο συμβαίνει και αυτό το οποίο επικαλείστε, είναι το ενιάμηνο του 2022. Μα το 2022 έχει τελειώσει. Η ΕΛΣΤΑΤ έχει όλα τα στοιχεία, τα οποία ανατρέπουν, βεβαίως, αυτά τα νούμερα, τα οποία δώσατε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Υπάρχουν πάρα πολλά στοιχεία.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Υπάρχουν τα στοιχεία.

Από ’κεί και πέρα και για το σχόλιό σας για το ποιος είναι αποτυχημένος, αυτό θα το δώσει και θα το δείξει πολύ σύντομα η κάλπη, όποτε αποφασίσει ο Πρωθυπουργός. Τότε θα δούμε τους αποτυχημένους.

Επίσης, ακούσαμε για την απώλεια της χορηγίας του ιδρύματος «Σταύρος Νιάρχος» για τους «Δεσμώτες». Το σκεπτικό του Ιδρύματος ήταν ότι περίμενε επί πέντε χρόνια και η χορηγία δεν είχε απορροφηθεί. Από τα πέντε χρόνια αυτά όμως, τα δυόμιση ήταν η περίοδος της δικής σας διακυβέρνησης. Το 2017 δόθηκε η χορηγία. Και γιατί δεν μπορέσαμε να την απορροφήσουμε; Διότι έπρεπε να διορθώσουμε τις λάθος επιλογές της περιόδου ΣΥΡΙΖΑ για το συγκεκριμένο μνημείο.

Η απόδειξη γι’ αυτό που λέω, είναι ότι το έργο ήδη εκτελείται με εθνικούς πόρους του Υπουργείου Πολιτισμού. Το δε στέγαστρο προστασίας έχει ήδη ενταχθεί στο Ταμείο Ανάκαμψης. Ακούσαμε για τα γλυπτά του Παρθενώνα. Τα είπα και προηγουμένως. Η σημερινή Κυβέρνηση δεν αλλάζει σε τίποτα την εθνική γραμμή. Δεν αναγνωρίζουμε νομή, κατοχή και κυριότητα στο Βρετανικό Μουσείο. Θεωρούμε ότι τα γλυπτά βρίσκονται εκεί ως προϊόν κλοπής κι ότι ο δανεισμός είναι απαγορευτικός. Αυτό το έχουμε πει χιλιάδες φορές και συνεχίζετε να το επαναλαμβάνετε.

Ακόμα και αυτό που ακούσαμε που μόνο ένας περίεργος νους μπορεί να το πει, ότι η κρατική εγγύηση, αυτή την οποία θεσπίζουμε για να εξυπηρετήσουμε όλους τους μουσειακούς οργανισμούς, είναι μια μορφή λύτρων. Έλεος!

Και έρχομαι στο τελευταίο και θα σχολιάσω μετά ορισμένα πράγματα για το σώμα του νομοσχεδίου. Θα έμπαινα στον πειρασμό να απαντήσω στην κ. Βέττα, η οποία κάνει μονίμως προσωπικές επιθέσεις και η οποία είναι πάντα υβριστική. Δεν θα το κάνω, διότι δεν θέλω να χάσω χρόνο και να χάσετε χρόνο, αλλά οι φράσεις του τύπου ότι η Υπουργός είναι αλλεργική σε κάθε έννοια διαφάνειας και λογοδοσίας, στο να έρχεται να μου κάνει μαθήματα εντιμότητας, αυτά να τα κάνει σε αυτούς που τα επιτρέπουν, στους ομοίους της. Και αν έχετε στοιχεία για οποιαδήποτε ανεντιμότητα μου, να καταφύγετε στον εισαγγελέα. Δεν επιτρέπω να λέγονται αυτά τα πράγματα από το Βήμα της Βουλής. Είναι προσωπικές ύβρεις. Ύβρεις, το επαναλαμβάνω.

Στο νομοσχέδιο τώρα. Το τι περιλαμβάνει, νομίζω το έχουμε πει αρκετά εκτενώς. Στις ρυθμίσεις του πρώτου μέρους, δηλαδή για τα μουσεία, ολοκληρώνουμε με αυτές τις ρυθμίσεις το σχέδιο, τις θεσμικές μεταρρυθμίσεις που είχε αναγγείλει η Κυβέρνηση στον χώρο του πολιτισμού. Με αυτές κλείνει με επιτυχία ο πρώτος κύκλος και το βλέμμα είναι στραμμένο στην επόμενη τετραετία. Ιδρύουμε πέντε νομικά πρόσωπα, τα οποία αναλαμβάνουν αντίστοιχα τις αρμοδιότητες των πέντε μουσείων που σήμερα λειτουργούν ως διοικητικές υπηρεσίες του Υπουργείου Πολιτισμού. Τα νομικά πρόσωπα ιδρύονται ως μη κερδοσκοπικά νομικά πρόσωπα δημοσίου δικαίου, δηλαδή ως αυθεντικό κράτος, είτε θέλετε είτε δεν θέλετε να το καταλάβετε, ως κράτος.

Όλοι γνωρίζουμε ότι ένα νομικό πρόσωπο δημοσίου δικαίου ανήκει στο κράτος. Αυτό το ζήτημα έχει λυθεί οριστικά κι από τη θεωρία και την νομολογία. Σας θυμίζω ότι ο Σύλλογος Ελλήνων Αρχαιολόγων με ένα σκεπτικό αντίστοιχο -copy paste, που θα έλεγε κάποιος-, είχε προσφύγει στο Συμβούλιο της Επικρατείας για το Μουσείο της Ακρόπολης.

Έτσι, λοιπόν, το Συμβούλιο της Επικρατείας αποφάσισε το 2012 ότι είναι απολύτως σύμφωνα με το Σύνταγμα και τον αρχαιολογικό νόμο να υπάρχουν τα μουσεία ως νομικά πρόσωπα δημοσίου δικαίου. Ο στόχος της πρωτοβουλίας μας είναι να αντιμετωπίσουμε τις δυσχέρειες που παρουσιάζονται στη λειτουργία των πέντε αυτών μουσείων και οφείλονται στη διαδικαστική τους εξάρτηση από το κεντρικό Υπουργείο. Οι πέντε περιφερειακές υπηρεσίες, μουσεία του σχεδίου νόμου λειτουργούν σήμερα, όπως όλες οι διοικητικές δομές του Υπουργείου Πολιτισμού. Δεν έχουν δική τους νομική προσωπικότητα και άρα καμμία τους δράση δεν μπορεί να υλοποιηθεί αν δεν αποφασιστεί κεντρικά και καμμία ανάγκη τους δεν μπορεί να καλυφθεί αν δεν εγκριθεί κεντρικά, είτε αρέσει είτε δεν αρέσει.

Η λειτουργία των πέντε μουσείων εντός αυτού του πλαισίου, δεν τους επιτρέπει να αναπτύξουν καμμία διοικητική διαχειριστική πρωτοβουλία. Δεν χωράει αμφιβολία ότι αυτή η γραφειοκρατική διαδικασία είναι πρόβλημα για όλες τις υπηρεσιακές δομές. Όμως, στο θέμα των μουσείων το πρόβλημα είναι μεγαλύτερο. Η μουσειακή λειτουργία διαφέρει ουσιωδώς από την λειτουργία μίας διοικητικής υπηρεσίας. Ένα μουσείο απευθύνεται προς ένα πολύ ευρύτερο και αντιπροσωπευτικότερο κοινό, το οποίο οφείλει να το προσκαλέσει, να το διατηρήσει επί μακρόν και να το αυξήσει. Ένα μουσείο έχει και επιστημονικούς, ερευνητικούς και εκπαιδευτικούς σκοπούς και συνδέεται άμεσα με την πολιτιστική ταυτότητα και την εικόνα της χώρας διεθνώς.

Από την άλλη μεριά οι ταχείες κοινωνικές και πολιτισμικές εξελίξεις και η ραγδαία τεχνολογική ανάπτυξη έχουν διαμορφώσει ένα νέο κοινό με αυξημένες απαιτήσεις και διαφορετικές πολιτιστικές, εκπαιδευτικές, κοινωνικές ανάγκες ενδιαφέροντα και προσδοκίες.

Άκουσα να μιλάτε ότι δεν έχουν γίνει οικονομοτεχνικές μελέτες και η βιωσιμότητα πώς θα εξασφαλιστεί και όλα αυτά. Προφανώς δεν ξέρετε τα οικονομικά των μουσείων, τα οποία δεν γνωρίζουν ούτε τα ίδια τα μουσεία και εύλογα δεν τα γνωρίζουν. Διότι όχι μόνο δεν τα διαχειρίζονται τα ίδια, αλλά επιπλέον οι φορείς που τα διαχειρίζονται είναι δύο διαφορετικοί. Από τη μία είναι τα έξοδα των μουσείων, τα οποία γνωρίζει μόνο η Γενική Διεύθυνση Οικονομικών Υποθέσεων του Υπουργείου, γιατί αυτή καταβάλει τη μισθοδοσία και τις λειτουργικές δαπάνες, ενώ τα έσοδά τους, εισιτήριο, κυλικείο, πωλητήριο τα γνωρίζει μόνο ο ΟΔΑΠ, οποίος τα εισπράττει απευθείας.

Εμείς ζητήσαμε τα στοιχεία αυτά, για να σας αναπαύσω και από τους δύο φορείς. Τα ζητήσαμε από το 2018 μέχρι σήμερα, ώστε να υπάρχει ένα σαφές δείγμα. Ποιος θα έδινε τα στοιχεία σε μία οικονομοτεχνική μελέτη; Ο ΟΔΑΠ και το Υπουργείο Πολιτισμού, η Γενική Διεύθυνση Διοικητικής Υποστήριξης. Αυτό, λοιπόν, έγινε και στην περίπτωση αυτή. Εξετάστηκαν, συνδυάστηκαν και ξέρετε τι δείχνουν; Ότι τα μουσεία δεν καταφέρνουν να ισοσκελίσουν τα έξοδά τους. Δεν είναι περίεργο αυτό. Ότι το άθροισμα της μισθοδοσίας των μονίμων και των ΙΔΟΧ υπαλλήλων μαζί με τα λειτουργικά τους έξοδα, υπολείπονται κατά πολύ από τα σταθερά έσοδα που έχει καταγράψει ο ΟΔΑΠ. Είναι τεράστιο το κενό, το gap, η απόσταση είναι τεράστια.

Είναι προφανές ότι δεν θέλουμε τα μουσεία να είναι πηγή εσόδων. Οι πρωταρχικές εκροές του μουσείου αναμφισβήτητα είναι οι επιστημονικές και οι εκπαιδευτικές του, δηλαδή οι εκθέσεις, οι εκδηλώσεις, η μελέτη των συλλογών και οι δημοσιεύσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Λίγο χρόνο, κύριε Πρόεδρε.

Ωστόσο η άποψη ότι η επισκεψιμότητα ενός μουσείου έχει μόνο οικονομική διάσταση και άρα, δεν μας ενδιαφέρει, είναι επικίνδυνα εσφαλμένη. Η επισκεψιμότητα ενός μουσείου είναι κρισιμότατος δείκτης της κοινωνικής του καταξίωσης. Το να έχει ένα μουσείο χαμηλή επισκεψιμότητα, σημαίνει ότι δεν έχει καταφέρει να διεισδύσει στο κοινό που είναι και ο πρωταρχικός μουσειακός στόχος. Από την επισκεψιμότητα του, το μουσείο μπορεί να αντλήσει πολύ κρίσιμα συμπεράσματα για το τι πρέπει να επαναλάβει ή να αποφύγει ή να βελτιώσει.

Είστε ικανοποιημένοι από το συμπέρασμα που εξάγετε από τον συνδυασμό των εισόδων και των εξόδων που λέτε ότι τον ξέρετε; Θέλω μία ευθεία απάντηση. Διότι είναι προφανές ότι δεν μπορεί ποτέ ένας μουσειακός οργανισμός να έχει ισοσκελισμένοι έξοδα – έσοδα. Δεν μπορεί να το κάνει αυτό παρά μόνο σε εξαιρετικές περιπτώσεις. Γι’ αυτό είναι πίσω του και στην προκειμένη περίπτωση είναι πίσω από τα πέντε μουσεία, το κράτος το ίδιο.

Έχω πει ότι το κράτος είναι πίσω για να ξεκινήσουν τα μουσεία αυτά με τις καλύτερες δυνατές προοπτικές. Άλλωστε, οι ίδιοι οι υπάλληλοι, η μισθοδοσία, που είναι το πολύ μεγάλο έξοδο των μουσείων αυτών, θα εξακολουθούν να καλύπτονται από το κράτος.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τα ίδια λέμε.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κυρία Αναγνωστοπούλου, εγώ σας άκουσα. Ακούστε με κι εσείς. Στις προηγούμενες συνεδριάσεις φύγατε. Δεν είναι τόσο φοβερό.

Από εκεί και πέρα, αυτό το οποίο οφείλω να ομολογήσω, ήταν ότι ο στόχος μας δεν ήταν εύκολος για να φτάσουμε εδώ που φτάσαμε. Και τι εννοώ; Ότι είχαμε ένα τριπλό στοίχημα να αντιμετωπίσουμε. Με δεδομένο ότι τα πέντε νομικά πρόσωπα δημοσίου δικαίου ιδρύονται ως μορφές οργάνωσης της κρατικής μέριμνας, έπρεπε να διασφαλιστεί ότι η κάθε διάταξη για τη λειτουργία τους όχι μόνο δεν συντάσσεται απολύτως με όσα προβλέπει ο ισχύων αρχαιολογικός νόμος, αλλά επιπλέον ότι στα πέντε νομικά πρόσωπα επιβάλλεται αυστηρά η τήρησή του.

Έπρεπε να διασφαλιστεί ότι οι αρχαιότητες εξακολουθούν να παραμένουν για πάντα στην αδιαμφισβήτητη ιδιοκτησία του κράτους, όπως ισχύει και σήμερα και ότι κάθε πράξη σχετικά με τις αρχαιότητες αυτές, όπως ο δανεισμός ή η εξαγωγή τους θα εξακολουθεί να αποφασίζεται από τα αρμόδια όργανα του Υπουργείου Πολιτισμού, όπως ισχύει και σήμερα.

Το νομοσχέδιο διασφαλίζει όλα αυτά σε πολλές διατάξεις του. Επειδή δε κατά τη διάρκεια των ως σήμερα συνεδριάσεων αυτό αμφισβητήθηκε από την Αξιωματική Αντιπολίτευση, κάλεσα κατ’ επανάληψη τους εκπροσώπους να μου υποδείξουν την παραμικρή ρύθμιση, την παραμικρή λέξη του σχεδίου νόμου που αποκλίνει από τον ισχύοντα αρχαιολογικό νόμο ή που δίνει εξουσία στη διαχείριση των αρχαιοτήτων στα όργανα που διοικούν τα πέντε μουσεία. Δεν έλαβα καμμία απάντηση, γιατί πολύ απλά δεν υπάρχει καμμία διάταξη.

Από την αρχή δεσμευτήκαμε ότι δεν θα θίξουμε σε τίποτα τα δικαιώματα των εργαζομένων. Στο άρθρο 34 του σχεδίου νόμου προβλέπεται ότι όλοι οι εργαζόμενοι των πέντε μουσείων παραμένουν υπάλληλοι του Υπουργείου Πολιτισμού, όπως είναι και σήμερα.

Επιπλέον, στο ίδιο άρθρο προβλέπεται ότι όλοι αυτοί οι εργαζόμενοι θα ερωτηθούν αν επιθυμούν να συνεχίσουν να προσφέρουν τις υπηρεσίες τους στα πέντε μουσεία υπό τη νέα τους μορφή, αυτή των νομικών προσώπων δημοσίου δικαίου και θα τους δοθεί προθεσμία εννέα μηνών για να απαντήσουν. Στα πέντε μουσεία θα υπηρετήσουν τελικά μόνο όσοι απαντήσουν θετικά, δηλαδή μόνο όσοι το θελήσουν και θα υπηρετήσουν, ως υπάλληλοι του Υπουργείου Πολιτισμού.

Επίσης, το νομοσχέδιο προβλέπει ότι οι υπάλληλοι υπάγονται στα αρμόδια πειθαρχικά και υπηρεσιακά όργανα του υπουργείου και θα συνεχίσουν να ασκούν καθήκοντα ευθύνης στις νέες αντίστοιχες οργανικές μονάδες. Ούτε αυτό φαίνεται ότι έγινε κατανοητό. Πάντως, εμείς το πετύχαμε.

Το τρίτο σημείο ήταν να προβλεφθούν εκείνες οι νομικές και διαδικαστικές ρυθμίσεις που θα εξασφάλιζαν την ομαλή, αλλά και άμεση διαδοχή της μουσειακής λειτουργίας από τη σημερινή κατάσταση των υπηρεσιών, στη λειτουργία τους ως νομικά πρόσωπα δημοσίου δικαίου. Και στις μεταβατικές διατάξεις και αυτό επιτυγχάνεται απολύτως.

Τα οικονομικά τα οποία προσφέρει ο ΟΔΑΠ στα μουσεία τα είπα προηγουμένως. Αν ανατρέξετε στα Πρακτικά, μπορείτε να τα δείτε συγκεκριμένα. Αυτό το οποίο θέλω να σχολιάσω μόνο είναι -γιατί ακούστηκαν και εδώ αντίθετα- ότι, εφόσον τα πέντε μουσεία είναι νομικά πρόσωπα δημοσίου δικαίου, ανήκουν στην έννοια του στενού δημοσίου και συνεπώς, υπάγονται στο δημόσιο λογιστικό, δεν μπορούν να λειτουργούν με κριτήρια ιδιωτικής οικονομίας και υπόκεινται στον έλεγχο του Ελεγκτικού Συνεδρίου.

Συνεπώς, όλα αυτά τα οποία ακούγονται, ότι τα πέντε νομικά πρόσωπα δεν έχουν δημόσιο χαρακτήρα, ότι θα λειτουργούν ως πολιτιστικά ιδρύματα, ότι θα συνάπτουν συμβάσεις με μπλοκάκι με όποιον ανάδοχο επιθυμούν, ότι θα προσλαμβάνουν οπότε και όποιον θέλει το διοικητικό συμβούλιο, είναι απολύτως αναληθή. Είναι ψέματα.

Αυτό που χρειάζεται, κυρίες και κύριοι Βουλευτές, είναι η αποτελεσματική αξιοποίηση της αυτοδιοίκησης και των εσόδων που χορηγούνται στα μουσεία, ο σωστός σχεδιασμός, που έλεγε ήδη από το 2002, ο Δημήτρης Κωνστάντιος: «Τα μουσεία του ΥΠΠΟΑ είναι επαναπαυμένα στην κρατική επιχορήγηση και με γραφειοκρατία που διαπερνά την ελάχιστη πρωτοβουλία τους. Ήρθε η στιγμή να μελετηθεί η μετατροπή των πέντε εθνικών μουσείων σε οργανισμούς δημοσίου δικαίου, προκειμένου να έχουν περισσότερη αυτενέργεια, περισσότερη αυτοδιαχείριση, να μπορούν όχι μόνο να αυτοπροσδιοριστούν, αλλά και να αναπροσδιορίσουν την πολιτική τους και να απεγκλωβιστούν από τις εξαρτήσεις που αναστέλλουν κάθε αλλαγή». Δημήτρης Κωνστάντιος.

Επίσης, η Δάφνη Βουδούρη, ακαδημαϊκός και συγγραφέας, είπε: «Χρηματοδότες θα βρεθούν. Το ζητούμενο είναι να δοθεί αυτοτέλεια στα μουσεία, η οποία, μαζί με τις απαραίτητες εγγυήσεις, θα οδηγήσει στην εκπλήρωση των δημοσίου συμφέροντος σκοπών τους».

Για τους γνωρίζοντες και ο Δημήτρης Κωνστάντιος και η Δάφνη Βουδούρη ήταν ένα κεφάλαιο στην αρχαιολογία και στον πολιτισμό. Και χρησιμοποιώ επίτηδες δύο ανθρώπους οι οποίοι έχουν φύγει, γιατί όλοι οι άλλοι απειλούνται.

Στο άρθρο 13 του σχεδίου νόμου ορίζονται οι αρμοδιότητες του διοικητικού συμβουλίου που αφορούν στη λειτουργία των πέντε μουσείων και σε αυτές ανήκουν η έγκριση διενέργειας και προβολής επιστημονικών προγραμμάτων, εκθέσεων, εκδηλώσεων, η αποδοχή δωρεών, χορηγιών, κληρονομιών και κάθε είδους επιχορηγήσεων και εισφορών, η έγκριση των αντικειμένων που θα διατίθενται από τα πωλητήρια και ο εμπλουτισμός των αντικειμένων των συλλογών που δεν αποτελούν μνημεία.

Όσον αφορά στις πράξεις, επομένως, βλέπει κάποιος ότι τα πέντε νομικά πρόσωπα έχουν απολύτως και πολύ σοβαρούς και επιστημονικούς και εκπαιδευτικούς σκοπούς.

Όσον αφορά στις πράξεις δανεισμού αρχαιοτήτων -της εξαγωγής, της παρακαταθήκης και της ανταλλαγής- στο άρθρο 13 του σχεδίου νόμου ορίζεται ρητά ότι αυτά γίνονται σύμφωνα με τα άρθρα 25 και 34 του αρχαιολογικού νόμου, δηλαδή μετά από απόφαση του Υπουργού Πολιτισμού, κατόπιν γνώμης του Κεντρικού Αρχαιολογικού Συμβουλίου.

Το ίδιο το άρθρο 13 ορίζει, επίσης: «Ο χρόνος του δανεισμού και της προσωρινής εξαγωγής δεν δύναται να υπερβαίνει την πενταετία και δύναται να ανανεωθεί με την ίδια διαδικασία».

Με ρωτήσατε γιατί δεν προβλέπει το νομοσχέδιο το πόσες φορές είναι δυνατή η ανανέωση της πενταετίας. Σας απάντησα: Αυτή είναι η διατύπωση ακριβώς του αρχαιολογικού νόμου. Στο άρθρο 25 δεν προβλέπει το πόσες φορές. Η συνήθης πρακτική είναι μια πενταετία ακόμη, αλλά το σχέδιο νόμου δεν επεμβαίνει ούτε κατά μία λέξη στον αρχαιολογικό νόμο. Δεν προσθέτει και δεν αφαιρεί ούτε ένα «και». Πάντως, στο άρθρο 13 ορίζεται ρητά -και σας το διαβάζω κατά λέξη- το εξής: «Το διοικητικό συμβούλιο εκάστου μουσείου είναι αρμόδιο για την άσκηση της πολιτικής του μουσείου στο πλαίσιο του κώδικα νομοθεσίας για την προστασία των αρχαιοτήτων και της δημόσιας πολιτικής για την προστασία και ανάδειξη της πολιτιστικής κληρονομιάς στη χώρα, την οποία χαράσσει αποκλειστικά το Υπουργείο Πολιτισμού».

Συνεπώς, αυτά όλα που ακούγονται -για να μην τα χαρακτηρίσω ψέματα, γιατί εκεί πλέον θα συγκριθώ με άλλους- τα λέω ότι είναι απολύτως αναληθή ή δεν έχουν γίνει κατανοητά, όσο και αν ενοχλεί αυτό το οποίο λέω.

Επίσης, επειδή ακούστηκαν διάφορα για τον γενικό διευθυντή αυτών των πέντε προσώπων, τι προσόντα θα έχει, αν θα έχει προσόντα κ.λπ., όλα αυτά είναι ξεκαθαρισμένα. Ως σχόλιο, θα πω μόνο τη φράση του Δημήτρη Κωνστάντιου: «Το να διοικήσει κανείς ένα μουσείο αποτελεί επιστήμη και απαιτεί το σωστό μάνατζμεντ, πόση δόση θα βάλεις στα ρίσκα, την αποφασιστικότητα, τις πρωτοβουλίες που πρέπει να πάρεις, πόση αίσθηση ομάδας θα εμφυτεύσεις. Αυτό είναι το διοικείν». Καμμιά φορά μας ενοχλεί να ακούμε πράγματα τα οποία δεν μας εξυπηρετούν.

Μπορώ να πω και να μιλήσω για πολλή ώρα ακόμη για το πόσα πράγματα πετυχαίνει αυτό το νομοσχέδιο. Δεν θα το κάνω, για να μην αγανακτείτε.

Αυτό, όμως, στο οποίο θα επανέλθω, κυρία Αναγνωστοπούλου, είναι ότι μας είπατε ότι το σχέδιο νόμου -μας το είπατε προχτές στην Επιτροπή Μορφωτικών Υποθέσεων- θέτει τα πέντε νεοϊδρυόμενα νομικά πρόσωπα δημοσίου δικαίου, εκτός των φορέων της γενικής κυβέρνησης. Βεβαίως, πουθενά στο νομοσχέδιο δεν αναφέρεται τέτοια διάταξη. Σας το είπαμε, αλλά επιμένετε. Παρενέβη και ο Πρόεδρος, ο κ. Διγαλάκης, για να το επισημάνει. Ωστόσο, εσείς συνεχίσατε να επιμένετε και υποσχεθήκατε ότι θα την ψάξετε και θα μας την πείτε. Αυτά συνέβησαν στις 9 Φεβρουαρίου. Μεσολάβησαν τρεις ημέρες. Δεν νομίζω ότι μας είπατε τίποτα.

Ολοκληρώνοντας, λοιπόν…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το νέο Μουσείο της Ακρόπολης ανήκει;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Σας εξήγησα ότι είναι διαδικασία την οποία κάνει η ΕΛΣΤΑΤ. Δεν μπορείτε να το καταλάβετε. Διαβάστε τα σχετικά και θα τα καταλάβετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το νέο Μουσείο της Ακρόπολης ανήκει;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Πάντως, εδώ δεν υπάρχει τέτοιο θέμα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το νέο Μουσείο της Ακρόπολης ανήκει, κυρία Υπουργέ;

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Επιμένατε ότι ήταν στο νομοσχέδιο.

**ΠΡΟΕΔΡΕΥΩΝ (Χαράλαμπος Αθανασίου):** Κυρία συνάδελφε, μη διακόπτετε, σας παρακαλώ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Φέρτε μου τη διάταξη.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μίλησε μισή ώρα…

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε!

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Το νέο Μουσείο της Ακρόπολης ανήκει;

Με ρωτάει. Πρέπει να απαντήσω.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ! Δεν γίνεται διάλογος τώρα! Η Υπουργός δεν σας διέκοψε. Έχει χρέος να απαντήσει.

Συνεχίστε, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κυρίες και κύριοι Βουλευτές, πράγματι, ως Κυβέρνηση και ευτυχώς γι’ αυτό, έχουμε άλλη αντίληψη από την Αντιπολίτευση σχετικά με την άσκηση των δημοσίων πολιτικών στον πολιτισμό. Είχε δίκιο, φυσικά, η Μελίνα Μερκούρη, όταν έλεγε ότι χωρίς τον πολιτισμό είμαστε ο κανείς. Μας το θύμισε ο Πρόεδρος του ΣΥΡΙΖΑ.

Και η αλήθεια είναι ότι ήμασταν «ο κανείς» όλη την περίοδο της διακυβέρνησης του ΣΥΡΙΖΑ στον πολιτισμό. Υπήρξαμε «κανείς» στον πολιτισμό σε όλα τα επίπεδα, από την καλλιτεχνική εκπαίδευση, που τώρα κόπτεσθε, ως τα γλυπτά του Παρθενώνα. Δεν κάνατε απολύτως τίποτα.

Ο πολιτισμός, πέραν της κοινωνικής του αξίας και της ταυτότητάς του, αναγνωρίζεται ολοένα και περισσότερο ως κινητήριος και στρατηγικός οικονομικός κλάδος για την ανάπτυξη του κατά κεφαλήν πλούτου, της ευημερίας και του συνολικού ευρωπαϊκού ακαθάριστου εισοδήματος, αλλά και στις διεθνείς σχέσεις.

Ο πολιτισμός είναι, για μας, ένα δημόσιο κοινωνικό αγαθό. Έχει, όμως, ισχυρή αναπτυξιακή δυναμική; Χρησιμοποιεί πόρους με τους οποίους παράγει προϊόντα και υπηρεσίες, δημιουργεί εισόδημα και θέσεις εργασίας, προσελκύει και προκαλεί επενδύσεις.

Σήμερα έχουμε περίπου τεσσερισήμισι χιλιάδες εργαζόμενους στα έργα που κάνει το Υπουργείο Πολιτισμού. Σε αυτά τα οκτακόσια έργα περίπου, όπου παραλάβαμε κάτι περισσότερο από πενήντα, γιατί ούτε αυτό σας ενδιέφερε. Ο πολιτισμός έχει συμβολή άμεση ή έμμεση σε όλο το κοινωνικοοικονομικό γίγνεσθαι και σε όλες τις διεργασίες. Και γι’ αυτό, οι δημόσιες πολιτικές που χαράσσονται και υλοποιούνται πρέπει να συμπεριλαμβάνουν έργα, δράσεις και ρυθμιστικές πολιτικές με κοινωνικό, επιστημονικό και αναπτυξιακό πρόσημο.

Οι στόχοι της πολιτικής του πολιτισμού και η ανάγκη κεφαλαιοποίησης των δυνατοτήτων του πολιτισμού στο νέο οικονομικό και παραγωγικό πρότυπο της χώρας που υπηρετεί αυτή η Κυβέρνηση, δεν συνίσταται μόνο στη στείρα εξεύρεση λύσεων και εκτέλεσης έργων πολιτιστικών υποδομών. Αφορά σε μια νέα αντίληψη για τον πυρήνα της λειτουργίας του πολιτισμού, το πώς αυτός επιδρά ως τέταρτος πυλώνας της βιώσιμης ανάπτυξης στη δυναμική που αναπτύσσει για την οικονομία, για την κοινωνία, για τους επαγγελματίες, για τους απασχολούμενους στον πολιτιστικό τομέα. Κύριο μέλημά μας είναι να υλοποιούμε δράσεις ρεαλιστικές, αναπτυξιακές, φιλοεπενδυτικές, μεταρρυθμιστικές, ευέλικτες, κοινωνικά δίκαιες και να προβαίνουμε σε θεσμικές μεταρρυθμίσεις, όπως είναι το παρόν νομοσχέδιο.

Το νομοσχέδιο ιδρύει νομικά πρόσωπα δημοσίου δικαίου, τα οποία ανήκουν στον δημόσιο τομέα, εφαρμόζουν υποχρεωτικά τις διατάξεις της αρχαιολογικής νομοθεσίας, χρηματοδοτούνται, ελέγχονται και εποπτεύονται από το κράτος και στελεχώνονται από εκείνο το προσωπικό το οποίο επιθυμεί να συνεχίσει να απασχολείται σε αυτά. Το προσωπικό παραμένει προσωπικό του Υπουργείου Πολιτισμού και δεν μεταβάλλεται σε καμμία περίπτωση το σημερινό εργασιακό, μισθολογικό και ασφαλιστικό τους στάτους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Υπουργέ.

Στο σημείο αυτό κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Πολιτισμού και Αθλητισμού με τίτλο: «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς: ίδρυση μουσείων-Ν.Π.Δ.Δ., κρατική ασφάλιση της κινητικότητας των πολιτιστικών αγαθών, δράσεις του Ο.Δ.Α.Π. και του Μουσείου Ακρόπολης, ρυθμίσεις ποινικής προστασίας της πολιτιστικής κληρονομιάς, Συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών, λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό και άλλες επείγουσες ρυθμίσεις».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Επισημαίνεται ότι η ψηφοφορία περιλαμβάνει την αρχή του νομοσχεδίου, ογδόντα άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

 (ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς: ίδρυση μουσείων-Ν.Π.Δ.Δ., κρατική ασφάλιση της κινητικότητας των πολιτιστικών αγαθών, δράσεις του Ο.Δ.Α.Π. και του Μουσείου Ακρόπολης, ρυθμίσεις ποινικής προστασίας της πολιτιστικής κληρονομιάς, Συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών, λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό και άλλες επείγουσες ρυθμίσεις». |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 50 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 51 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 57 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 58 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 64 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 65 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 66 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 67 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 68 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 69 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 70 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 71 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 72 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 73 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 74 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 75 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Άρθρο 76 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 77 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 78 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 79 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 80 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. τροπ. 1588/55 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΝΑΙ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Πολιτισμού και Αθλητισμού: «Εκσυγχρονισμός της μουσειακής πολιτικής και ζητημάτων διαχείρισης της πολιτιστικής κληρονομιάς: ίδρυση μουσείων-Ν.Π.Δ.Δ., κρατική ασφάλιση της κινητικότητας των πολιτιστικών αγαθών, δράσεις του Ο.Δ.Α.Π. και του Μουσείου Ακρόπολης, ρυθμίσεις ποινικής προστασίας της πολιτιστικής κληρονομιάς, Συμβούλια του Υπουργείου Πολιτισμού και Αθλητισμού, Μητρώο Προσωπικού Αρχαιολογικών Εργασιών, λοιπές διατάξεις σχετικά με το προσωπικό του Υπουργείου Πολιτισμού και Αθλητισμού και την αντιμετώπιση των συνεπειών της πανδημίας στον πολιτισμό και άλλες επείγουσες ρυθμίσεις», έγινε δεκτό κατά πλειοψηφία σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα. 381α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 19.22΄ λύεται η συνεδρίαση για αύριο, ημέρα Τρίτη 14 Φεβρουαρίου 2023 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Δημιουργία πάρκου ναυτικής παράδοσης - Κύρωση σύμβασης δωρεάς μεταξύ της εταιρείας «Κύκλωψ Αστική μη Κερδοσκοπική Εταιρεία» και του Ελληνικού Δημοσίου», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**